Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-2-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΘ΄ συνεδριάσεώς του, της Πέμπτης 23 Φεβρουαρίου 2017, σε ό,τι αφορά την ψήφιση στο σύνολό του σχεδίου νόμου: «Συμπληρωματικά μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις»]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την με αριθμό 510/20/21-2-2017 επίκαιρη ερώτηση του Προέδρου της Κοινοβουλευτικής Ομάδας της Ένωσης Κεντρώων κ. Βασιλείου Λεβέντη προς τον Πρωθυπουργό, με θέμα: «Ερώτημα αναφορικά με το Eurogroup». Ο Πρωθυπουργός θα απαντήσει στην ανωτέρω επίκαιρη ερώτηση, σύμφωνα με το άρθρο 129 παράγραφοι 2 και 3 και το άρθρο 132 παράγραφος 1 του Κανονισμού της Βουλής. Η διαδικασία είναι γνωστή. Τυπικά στην αρχή έχει τον λόγο για δύο λεπτά ο Πρόεδρος της Κοινοβουλευτικής Ομάδας της Ένωσης Κεντρώων, ύστερα ο Πρωθυπουργός για την πρωτολογία του για έξι λεπτά, κατόπιν ο Πρόεδρος της Κοινοβουλευτικής Ομάδας της Ένωσης Κεντρώων για τέσσερα λεπτά και κλείνει με δευτερολογία για τρία λεπτά ο Πρωθυπουργός. Αυτοί οι χρόνοι, στον βαθμό, μάλιστα, που είναι σε επίπεδο Αρχηγών κομμάτων η σχετική συζήτηση, εφαρμόζονται ελαστικά από το Προεδρείο, όπως και τις προηγούμενες Παρασκευές, έτσι ώστε να γίνεται μια άνετη συζήτηση. Κύριε Λεβέντη, έχετε τον λόγο για να αναπτύξετε την ερώτησή σας.
Καλημέρα στον κύριο Πρωθυπουργό, στις κυρίες και τους κυρίους Υπουργούς και στις κυρίες και τους κυρίους Βουλευτές. Όταν με επισκέφθηκε ο κ. Κατρούγκαλος στο γραφείο μου για να μου εγχειρίσει το σχέδιο νόμου για το ασφαλιστικό, διαπίστωσα ότι δεν επρόκειτο περί ασφαλιστικού, αλλά περί δευτέρου φορολογικού, διότι έβαζε τους πιο επιτυχημένους των πολιτών, δηλαδή αυτούς που έχουν μεγαλύτερους τζίρους, να πληρώσουν τα ασφάλιστρα των αδυνατούντων, αυτών, δηλαδή, που ήταν στα κατώτερα όρια. Του το τόνισα του κ. Κατρούγκαλου ότι είναι δυσβάσταχτο το φορτίο αυτό για τους ελεύθερους επαγγελματίες και πως αργά η γρήγορα ο νόμος αυτός θα αναγκαζόμασταν να αλλάξει εκ των πραγμάτων. Όπου γυρίζω, λοιπόν, ιδιαίτερα ανά την ύπαιθρο, μου τίθεται αυτό το θέμα, ότι είναι ασήκωτο αυτό το βάρος και ότι έχει οδηγήσει πολλούς στο να κλείνουν τα μπλοκάκια τους και να δηλώνουν αδράνεια εργασιακή. Το αποτέλεσμα θα είναι η μείωση των εσόδων των ασφαλιστικών ταμείων και η περαιτέρω επιδείνωση του προβλήματος. Είναι ένας νόμος, που από την αρχή φάνηκε ότι δεν θα μπορούσε να επιβιώσει. Τώρα, βέβαια, βγαίνει ένας αριθμός νέων επαγγελματιών και λένε ότι δίνουν λιγότερο. Εντάξει, βγαίνει ότι δίνουν λιγότερο, αλλά δεν μπορεί να έχουμε δύο εφορίες στην Ελλάδα για κάποιους. Δύο εφορίες είναι ουσιαστικά. Είναι σε λάθος κατεύθυνση η φιλοσοφία του νόμου. Άλλωστε, για τη φορολόγηση υπάρχει η δυνατότητα να λειτουργήσεις με εισοδηματικά κριτήρια και να εντάξεις στο φορολογικό νομοσχέδιο τα βάρη των πολιτών και όχι να κάνεις για κάθε τομέα που αργοπεθαίνει ένα άλλο νομοσχέδιο, βάζοντας να πληρώσουν οι ίδιοι και οι ίδιοι. Δεν είναι λύση, γιατί θα φύγουν όλοι όσοι παράγουν σε αυτόν τον τόπο. Νομίζω ότι επ' αυτού πρέπει να υπάρξει μια διόρθωση. Στο θέμα των συντάξεων εγώ γνωρίζω ότι το ΔΝΤ ζητάει να είναι 1.200 ευρώ μεικτά η μεγίστη σύνταξη. Και φοβούμαι ότι η Κυβέρνηση αποκρύπτει αυτό το ποσό που θέλει το ΔΝΤ. Η Κυβέρνηση μιλάει για ενδεχόμενο κοψίματος της προσωπικής διαφοράς. Όμως, στο νομοσχέδιο υποσχεθήκατε προσωπική διαφορά. Γιατί το υποσχεθήκατε και τώρα το παίρνετε πίσω; Είναι, λοιπόν, το συνταξιοδοτικό στον αέρα, διότι υποσχεθήκατε κάτι, το οποίο εξαναγκάζεστε εκ των πραγμάτων να το πάρετε πίσω. Όσον αφορά το θέμα του αφορολογήτου που συζητείται, δεν έχουμε και καμμία επίσημη ατζέντα αλλαγών που θα γίνουν ή μέτρων που θα παρθούν. Δημοσιογραφικές συζητήσεις γίνονται. Η Κυβέρνηση δεν λέει σαφώς τι της ζητούν και εμείς, τα υπόλοιπα κόμματα, συζητάμε επί δημοσιογραφικών πληροφοριών. Στο θέμα του αφορολογήτου το τσεκούρι είναι προς τα χαμηλά εισοδήματα, διότι όταν κατεβάζεις το αφορολόγητο, εντάσσεις δεκάδες - για να μην πω εκατοντάδες - χιλιάδες ανθρώπους σε κλίμακες τέτοιες όπου πληρώνουν φόρο, ενώ μέχρι τώρα δεν πλήρωναν, ή που πληρώνουν περισσότερο φόρο από ό,τι πλήρωναν. Είναι, λοιπόν, η πτώση του αφορολογήτου ένα χαστούκι στα πάρα πολύ χαμηλά εισοδήματα. Η άποψη ότι θα υπάρξουν αντίμετρα που θα ισοφαρίσουν αυτά τα βάρη, δεν αποτελεί εγγύηση, γιατί πείτε ότι κάποιος δεν έχει σπίτι για να του μειώσουμε τον ΕΝΦΙΑ, γιατί ακούω κάτι και για τον ΕΝΦΙΑ, ότι μπορεί να μειωθεί. Αν κατέβει, λοιπόν, το αφορολόγητο όριο, αυτός θα πληρώσει φόρο. Από πού θα τα πάρει; Και αν μειωθεί ο ΦΠΑ κατά μία μονάδα, διά αυτού του τρόπου θα περιμένει, αγοράζοντας είδη, αγαθά, να ισοβαθμήσει τέτοιο τσεκούρι, που είναι ένας μισθός ακόμη για έναν που παίρνει 700 ή 800 ευρώ; Είναι ένας μισθός περαιτέρω. Του έχουμε κόψει τους δυο μισθούς των δώρων και πάμε και του κόβουμε και έναν μισθό ακόμα με την πτώση του αφορολογήτου. Εγώ, επιπλέον, κύριε Πρωθυπουργέ, δεν αντιλαμβάνομαι αυτό που λένε οι κύκλοι - γιατί περί ψιθύρων κύκλων πρόκειται, η Κυβέρνηση επισήμως δεν έχει πει τίποτε - πως για ό,τι σκληρά μέτρα ληφθούν, θα έρθουν άλλα, ευεργετικά μέτρα να τα αντισταθμίσουν. Τι είναι αυτό; Δηλαδή, παίρνουμε 10 δραχμές και μετά γυρίζουμε άλλες 10 και άρα μηδέν; Τότε γιατί τις παίρνουμε τις 10; Δεν το καταλαβαίνω. Αν πρόθεσή μας είναι να εξασφαλίσουμε ένα πλεόνασμα -3,5% έστω, που έχουν υποσχεθεί - το να παίρνουμε και άλλα λεφτά και μετά να ερχόμαστε διά νόμου να τα επιστρέφουμε, αυτό τι είδους αλχημεία είναι, τι είδους δοσοληψία είναι; Και τι αποτέλεσμα θα επιφέρει εις το κράτος έναντι των ξένων ιδιαίτερα, αλλά και έναντι των Ελλήνων, έναντι της νοημοσύνης μας; Είναι παγκόσμιο φαινόμενο να τίθεται ένα τέτοιο θέμα, «Σου παίρνω κάποια λεφτά, αλλά μη στενοχωριέσαι, στα δίνω πίσω». Και έρχεται χθες ο κ. Τσακαλώτος - δεν ξέρω αν είναι εδώ ο κ. Τσακαλώτος, χθες κάθισα δίπλα του, αλλά για λόγους τακτ δεν του μίλησα, νόμιζα ότι σήμερα θα το συζητούσαμε αυτό το θέμα - και λέει, «Άλλοι θα χάνουν, άλλοι θα κερδίζουν». Και αυτοί που χάνουν; Και τώρα χάνουν κυρίως οι των κατωτέρων ορίων. Άμα του πάρεις ένα μισθό ακόμη από την πτώση του αφορολογήτου, πώς θα του το δώσεις πίσω; Δεν έχει σπίτι αυτός. Ένας μεγάλος αριθμός ανθρώπων δεν έχει κατοικία, για να πληρώνει ΕΝΦΙΑ, ώστε να μειωθεί κατά τι ο ΕΝΦΙΑ και να κερδίσει κάτι. Αυτός από πού θα πάρει πίσω; Τι θα πάρει πίσω; Δεν θα πάρει τίποτα πίσω. Επιπλέον, οι Υπουργοί σας, κύριε Πρωθυπουργέ, έλεγαν ότι είναι παράνομο να δεσμεύσεις επόμενες χρονιές και επόμενες κυβερνήσεις. Σας έχω ακούσει εγώ άπειρες φορές σε συζητήσεις στις τηλεοράσεις που λέγατε, «Δεν δεχόμεθα περαιτέρω μέτρα ούτε 1 ευρώ, διότι είναι και παράνομο, είναι και αντισυνταγματικό». Θα μου πείτε περί συνταγματικότητας ή αντισυνταγματικότητας να μην ομιλήσουμε, διότι μετά το 2009 δεν νομίζω να γίνεται στην Ελλάδα και τίποτα συνταγματικό. Ούτε οι κόφτες είναι συνταγματικοί ούτε οι υπερκόφτες είναι συνταγματικοί ούτε τα υπερταμεία είναι συνταγματικά. Να εξηγούμεθα. Επομένως, δεν μας ενοχλεί να υπάρχει και κάτι ακόμη αντισυνταγματικό. Το Σύνταγμα λίγο πολύ το έχουμε κάνει χαλί που το ποδοπατούμε ό,τι ώρα θέλουμε. Δεν είδα να σεβόμεθα το Σύνταγμα ούτε στην Αίθουσα αυτή. Δεν υπάρχει και συνταγματικό δικαστήριο για να επεμβαίνει. Άρα, η καταπάτηση του Συντάγματος είναι ελεύθερη στην Ελλάδα, κυρίες και κύριοι, και ας πούμε την αλήθεια, έστω σε μια τέτοια συζήτηση υπό τόση κρίση και κάτω από το βάρος απαίτησης νέων μέτρων. Να επανέλθω στο προηγούμενο. Θέτω ένα ερώτημα: Τι είδους φιλοσοφία είναι αυτή; «Παίρνουμε λεφτά, αλλά μην στενοχωριέστε, θα τα γυρίσουμε τα λεφτά»; Δεν το έχω ξανακούσει αυτό. Είναι παγκόσμιο φαινόμενο. Παρακολουθώ και άλλων χωρών το φορολογικό σύστημα και δεν υπάρχουν τέτοια. Προφανώς είναι διαβεβαιώσεις προς εσάς τους Βουλευτές για να ψηφίσετε. Οι Βουλευτές, όμως, ενός κόμματος πρέπει να ψηφίζουν αυτό που λέει το κόμμα. Έτσι δεν είναι; Αλλιώς, πρέπει να παραιτούνται και να πηγαίνουν σπίτι τους. Αυτή είναι η γνώμη μου. Βουλευτής που διαφωνεί, εκτός αν φθάνει στο σημείο να ανατρέψει την Κυβέρνηση, παραδίδει την έδρα - αυτό λέει η ηθική - και έρχεται ο επιλαχών να αναμετρηθεί με τις ευθύνες του. Αυτό, επαναλαμβάνω, λέει η ηθική. Για τις δημοσκοπήσεις έχω ζητήσει, κύριε Πρωθυπουργέ, να υπάρξει ανεξάρτητη αρχή ελέγχου των μετρήσεων, διότι ο καθένας βγάζει ό,τι θέλει. Σας έχω πει το παράδειγμα ότι στο δημοψήφισμα έπεσαν όλοι έξω. Ήμουν στην Αμερική. Η μία δημοσκόπηση - της «EUROBRIDGE» - έδινε 5,5 μονάδες προβάδισμα στον ΣΥΡΙΖΑ, η άλλη δημοσκόπηση - της «OPINION» - έδινε 12,5 μονάδες στον κ. Μητσοτάκη. Και γελούσαν οι ξένοι. Δεν μπορεί, λοιπόν, ο καθένας να βγάζει ό,τι θέλει. Πρέπει προτού δημοσιοποιηθεί το αποτέλεσμα μίας μέτρησης, να υπάρχει μία αρχή, να παραδίδονται είτε οι αριθμοί τηλεφώνων που έδωσαν συνέντευξη είτε οι κάλπες, οι ψηφοδόχοι, τα ψηφοδέλτια και οι αναλύσεις, για να ξέρουμε αν είναι έγκαιρο το αποτέλεσμα. Αλλιώς, ο καθένας μπορεί να βγάλει μία δημοσκόπηση ότι προηγείται ο άλλος. Και τι είναι αυτό; Χρησιμοποιείται ως τρόπος χειραγώγησης της κοινωνίας. Θα περάσει η θητεία σας, κύριε Τσίπρα, και δεν θα θεραπεύσουμε τον τομέα των δημοσκοπήσεων και έτσι ο καθένας θα μπορεί να κάνει ό,τι θέλει στον τόπο αυτό. Εκτός κι αν έχετε και εσείς του ΠΑΣΟΚ την παλιά αντίληψη, ότι μπορεί να μην σας συμφέρουν τώρα οι δημοσκοπήσεις, αλλά καλύτερα να μείνει αυτό το χάος, γιατί θα έρθει η στιγμή που και η άλλη κυβέρνηση θα φθαρεί και θα είστε εσείς οι ωφελούμενοι από τις μετρήσεις. Υπάρχει και αυτή η σκέψη. Ο δικομματισμός τα τελευταία πενήντα χρόνια στην Ελλάδα έτσι λειτούργησε: «Άστους να κυβερνήσουν. Πού θα πάνε; Θα φθαρούν. Εμείς θα έρθουμε». Οι αντιλήψεις του «ώριμου φρούτου». Ο τομέας αυτός, όμως, θα είναι εξίσου νοσηρός με τη διαφθορά και τη διαπλοκή. Ξέρετε είναι πολύ σημαντικό, γιατί ηγούμενος ενός κόμματος που έκανε σαράντα χρόνια να μπει στη Βουλή εξαιτίας της λογικής της χαμένης ψήφου. Όπου γυρνούσα, μου έλεγαν «ωραίες οι αντιλήψεις σου, αφού όμως το κόμμα δεν μπαίνει γιατί να δαπανήσουμε την ψήφο μας; Τη δίνουμε εκεί που θα πιάσει τόπο». Φτάσαμε λοιπόν στον Ιανουάριο του 2015 που η Ένωση Κεντρώων πήρε 1,8% πανελληνίως και 5,5% στη Θεσσαλονίκη και ούτε οι τοπικές δημοσκοπικές εταιρείες της Θεσσαλονίκης δεν είχαν εντοπίσει αυτό το 5,5%, αλλά το 1,8% πανελληνίως. Έβαζαν τον Καρατζαφέρη που έπιασε μηδέν και κάτι και εμάς μας έδιναν μηδέν. Άρα, κι αυτοί που έδωσαν το 1,8% τον Ιανουάριο του 2015 ήταν ήρωες, γιατί το έδωσαν γνωρίζοντας ότι δεν θα πάρουμε τίποτα. Είναι μείζον το θέμα και είναι ευκαιρία στη θητεία ενός Πρωθυπουργού που θέλει να κάνει προσπάθειες…
Κύριε Πρόεδρε, έχετε και τη δευτερολογία σας για να συμπληρώσετε.
Θέλω επίσης να ξέρετε ότι υπάρχει ανησυχία ανά το πανελλήνιο με όλα αυτά. Με ρωτούν αν θα κλείσουν οι αξιολογήσεις. Υπάρχει ένας εκνευρισμός. Γιατί τραβήξατε τόσο πολύ το χρόνο; Άλλωστε δεν κερδίζουμε τίποτα. Θα έρθουν την Τρίτη, θα πουν ό,τι έχουν να πουν θα τα δεχτούμε όλα και απλά θα…
Άποψή σας.
Αμφιβάλλετε, κύριε Πάντζα, ότι θα τα δεχτούμε όλα; Άποψή μου, θα το δούμε, κοντός ψαλμός. Θα λέτε βέβαια εσείς ότι θα ληφθούν αντίμετρα, το γνωστό τροπάριο περί αντιμέτρων, αλλά ο λαός θα πληρώσει τα σκληρά μέτρα.
Τα αντίμετρα θα τα ψηφίσετε;
Κύριε Μπαλαούρα, μην προχωράτε τόσο πολύ, σας παρακαλώ.
Αφήστε τα αντίμετρα. Πρώτα ψηφίζετε τα αντίμετρα και μετά τα μέτρα; Είναι λίγο οξύμωρο. Θα ξεκινήσουμε ανάποδα; [[Χειροκροτήματα από την πτέρυγα της Ένωσης Κεντρώων]] Υπάρχουν δυο Τούρκοι που ήρθαν και ζητούν άσυλο. Θα μου πείτε, τι σχέση έχει αυτό με την ερώτηση για το Eurogroup; Σας λέω όμως ποιες ερωτήσεις γίνονται όπου γυρίζω μέσα στη χώρα. Όπου πηγαίνω μου λένε όλοι «φοβάσαι θερμό επεισόδιο»; Να μην τα πούμε στην Αίθουσα αυτή; Υπάρχουν δυο Τούρκοι που ήρθαν που είναι ωρολογιακές βόμβες. Λένε ότι αυτοί εντάσσονται στην ομάδα που πήγαν να δολοφονήσουν τον Ερντογάν. Είναι λοιπόν πολύ σοβαρό το θέμα, είναι τεράστιο το θέμα. Μαζεύτηκαν, λέει, στο ΣΥΡΙΖΑ Βουλευτές για να μην γίνουν εξοπλισμοί. Εγώ με τον κ. Καμμένο δεν έχω καμμία ιδεολογική σχέση, όμως ο εξοπλισμός των Ενόπλων Δυνάμεων μάς βρίσκει αντίθετους; Το να πάρουμε αεροπλάνα ισοδύναμα με των Τούρκων μπορεί να είναι επαχθές οικονομικά στη συγκυρία που ευρισκόμεθα, είναι όμως κακό; Είμαστε δηλαδή υπέρ της υπεροπλίας των Τούρκων, να παίζουμε με τη φωτιά και εκ του ασφαλούς αυτοί να απειλούν; Το ότι μαζεύτηκαν Βουλευτές με σκοπό να μην γίνουν εξοπλισμοί, δεν μου άρεσε. Αυτοί οι Βουλευτές τι είναι; Προτίθενται να παραδώσουν τα νησιά; Είναι υπέρ του «τρώγε, πίνε και ευφραίνου και ας κινδυνεύει η χώρα σου»; Έχω ένα παράπονο. Παρουσιάζονται δικοί σας Βουλευτές, του ΣΥΡΙΖΑ που λένε ότι είναι κατά του ευρώ. Ένας είπε ότι είναι υπέρ της Βενεζουέλας κλπ.. Τι είναι αυτά τα πράγματα; Βουλευτές δηλαδή του ελληνικού Κοινοβουλίου, που υποτίθεται ότι στηρίζουν μια Κυβέρνηση που λέει ότι μάχεται για το ευρώ, μιλούν συγχρόνως με γλώσσα καφενείου και λένε «ανά πάσα στιγμή αν δεν μας γουστάρουν πάμε στη Βενεζουέλα κλπ.;». Είναι αυτά πράγματα που εμπνέουν εμπιστοσύνη στον ελληνικό λαό; Αν είναι να χτίζεται η εμπιστοσύνη δια του τρόπου αυτού, με γειά σας, με χαρά σας! Θα σας πω γιατί πιστεύω, γιατί είχα εισηγηθεί και συνεχίζω να εισηγούμαι οικουμενική Κυβέρνηση. Θα σας πω γιατί το εισηγούμαι. Γιατί χρειάζεται στην Ελλάδα μια ευρωπαϊκή κυβέρνηση που πιστεύει στην Ευρώπη, δεν χρειάζεται μια κυβέρνηση με την οποία να απειλούμε ανά πάσα στιγμή τους ξένους. Ξέρετε όλοι ότι αν κάναμε τις μεταρρυθμίσεις από το 2009, ήδη από το 2011 θα είχαμε φύγει από τα μνημόνια, αλλά οι τσαμπουκάδες του Γιώργου Παπανδρέου που μιλούσε για λεφτά, οι τσαμπουκάδες του Σαμαρά με τα Ζάππεια, οι δικοί σας τσαμπουκάδες με το «σχίζουμε μνημόνια», καθυστέρησαν επτά χρόνια τις μεταρρυθμίσεις. Οι ξένοι λένε ότι δεν είναι θέμα χρέους. Το χρέος θα το δούμε. Είναι θέμα μεταρρυθμίσεων. Είναι τρελοί όλοι οι ξένοι; Όλοι αυτοί που λένε ότι δεν έχουμε κάνει μεταρρυθμίσεις είναι τρελοί; Εν τω μεταξύ, στην Ελλάδα υπάρχει ένα μπέρδεμα σχετικά με το τι είναι μεταρρυθμίσεις και τι είναι μέτρα. Το να βάζεις φόρο είναι μέτρα - αυτό πρέπει να το εξηγήσουμε στον κόσμο - αλλά το να ανοίγεις τα επαγγέλματα, το να φτιάχνεις φοροεισπρακτικό σύστημα, το να βάζεις αξιολογήσεις στο δημόσιο για να μειώσεις το νεκρό φορτίο των μισθών του δημοσίου για όσους είναι αργόμισθοι, είναι μεταρρύθμιση. Το να συγχωνεύεις τις τρεις συντάξεις σε μία είναι μεταρρύθμιση. Το να κόβεις τις συντάξεις των πλουσίων, όπως έκαναν στην Αυστραλία ή στον Καναδά, είναι μεταρρύθμιση. Οι Έλληνες, ιδιαίτερα οι απλοί άνθρωποι, έχουν μπερδέψει το τι είναι μέτρο και τι είναι μεταρρύθμιση, γιατί δεν το ξεκαθαρίζετε και όσοι βγαίνετε στις τηλεοράσεις και η Κυβέρνηση μιλά πάντα με ασάφειες. Κυρίες και κύριοι, πρέπει να ξεκαθαρίσουμε στους πολίτες και να ομολογήσουμε ότι δεν κάναμε τις μεταρρυθμίσεις και γι' αυτό είμαστε σ' αυτήν την κατάσταση. Είμαστε η μόνη χώρα που δεν βγήκαμε από τα μνημόνια. Είμαστε η μόνη χώρα που συνεχίζουμε αυτήν την οικονομική κατρακύλα, από την οποία βασανίζεται η χώρα. Εκτός αν έχουμε συνηθίσει πλέον σ' αυτήν την Αίθουσα να συμβιώνουμε με τα μνημόνια και θα στενοχωρηθούμε αν βγούμε κιόλας, γιατί μερικές φορές αυτό βλέπω. Δεν ξεκαθαρίζουμε τι είναι μεταρρύθμιση και λέμε συνέχεια ότι οι ξένοι ήρθαν να μας πάρουν τα πετρέλαια, οι ξένοι ήρθαν να μας πάρουν την περιουσία, κλπ.. Δηλαδή, έχουμε τόσο μεγάλη περιουσία που ήρθαν οι ξένοι να μας την πάρουν; Θα λυθεί το πρόβλημα της Γερμανίας, της Ολλανδίας, του Βελγίου, για παράδειγμα, εάν μας πάρουν τη δική μας περιουσία;
Παρακαλώ, κύριε Πρόεδρε, ολοκληρώστε.
Το να δημιουργούμε μια εικόνα ότι ήρθαν τα αρπακτικά να μας φάνε είναι καλό για εδώ, γιατί αθωώνουν τον Γιώργο Παπανδρέου, τον Καραμανλή, τον Μητσοτάκη, τον Τσίπρα για τα λάθη που συνέβησαν, αθωώνεται η ντόπια πολιτική τάξη και πηγαίνουν έξω οι ευθύνες. Όμως, ξέρουμε μέσα μας ότι είναι μία υποκρισία. Κύριε Πρωθυπουργέ, θα απαντήσετε, βέβαια, με τον τρόπο που θέλετε, αλλά πείτε μας ιδιαίτερα για το θέμα του τι είδους πολιτική είναι αυτή που από τη μία θα παίρνουμε και από την άλλη θα λέμε «Μη στενοχωριέστε, θα σας τα δίνουμε πίσω». Πραγματικά, επειδή αυτό είναι παγκόσμιο φαινόμενο, πείτε το αν έχετε τέτοιο εύρημα, αν έχετε εφεύρει τέτοιο οικονομικό θαύμα, γιατί θα πάρετε πνευματικά δικαιώματα και από άλλες χώρες. Ευχαριστώ.
Κύριε Πρόεδρε, επεκταθήκατε πάρα πολύ, αλλά πήρατε ύλη και από τη δευτερομιλία σας. Την ατζέντα την ανοίξατε πάρα πολύ. Τον λόγο έχει ο Πρωθυπουργός κ. Αλέξης Τσίπρας για την πρωτολογία του.
Ευχαριστώ, κύριε Πρόεδρε. Θα ήθελα να ευχαριστήσω και τον Πρόεδρο της Κοινοβουλευτικής Ομάδας της Ένωσης Κεντρώων για την ερώτηση και για την ευκαιρία που μου δίνει να τοποθετηθώ και να ενημερώσω το Σώμα μετά από την πολύ σημαντική εξέλιξη που είχαμε την προηγούμενη Δευτέρα στο Eurogroup γι' αυτήν την επί της αρχής συμφωνία. Θα ήθελα να αποσαφηνίσω ορισμένα πράγματα και να πω στον κ. Λεβέντη ότι τον ευχαριστώ, διότι ήταν ο μόνος που μπήκε στον κόπο να μου καταθέσει ερώτηση. Άλλοι συνάδελφοί του δεν έκριναν σκόπιμο να αξιοποιήσουν την ώρα του Πρωθυπουργού, διότι πιστεύουν ότι είναι προτιμότερο να κρύβονται πίσω από μονολόγους και όχι από τον ζωντανό, τον αληθινό διάλογο μέσα στο Κοινοβούλιο. Με την ευκαιρία αυτή, λοιπόν, εγώ θέλω να επαναλάβω ότι θα είμαι εδώ για τους Αρχηγούς των κομμάτων κάθε Παρασκευή, αρκεί να με ρωτάνε. Θα είμαι εδώ για να απαντώ σε εύκολες και σε δύσκολες ερωτήσεις, σε εύκολες και σε δύσκολες στιγμές. Μπορεί να με κατηγορήσετε για πολλά, όχι όμως για το ότι κρύβομαι. Άλλοι κρύβονται αυτές τις μέρες και φαίνεται και από τα έδρανα σήμερα στο Κοινοβούλιο ποια είναι γεμάτα και ποια είναι άδεια. Κύριε Πρόεδρε, θα έχω την ευκαιρία να απαντήσω επί της ουσίας σε όλα σας τα ερωτήματα. Θέλω εισαγωγικά να πω ότι έχετε δίκιο. Δεν είναι σύνηθες αυτό που αποφασίστηκε επί της αρχής την προηγούμενη εβδομάδα, διότι είχαμε συνηθίσει μέχρι σήμερα στην Ελλάδα, αλλά και αλλού, όπου υπάρχουν οι λογικές του Διεθνούς Νομισματικού Ταμείου, δηλαδή οι ακραία νεοφιλελεύθερες πολιτικές, μόνο να παίρνουν, όχι να παίρνουν και να δίνουν. Προχθές αποφασίστηκε κάτι το οποίο έχει μια πρωτοτυπία. Και εις το σκέλος αυτό θεωρώ ότι είναι εξαιρετική επιτυχία της διαπραγματευτικής ομάδας και θα εξηγήσω γιατί. Επιτρέψτε μου, όμως, να σας κάνω μια ολοκληρωμένη ενημέρωση. Κυρίες και κύριοι συνάδελφοι, η ελληνική Κυβέρνηση τους τελευταίους μήνες, μεταξύ άλλων, κάνει μια πολύ μεγάλη προσπάθεια σε δύο παράλληλα μέτωπα. Από τη μια προσπαθεί να πετύχει τους στόχους του τρέχοντος προγράμματος και από την άλλη να ολοκληρώσει με επιτυχία και χωρίς πρόσθετη επιβάρυνση για την ελληνική κοινωνία, χωρίς πρόσθετη λιτότητα, τη διαπραγμάτευση για τη δεύτερη αξιολόγηση. Θέλω να πω ότι αυτή η δουλειά που γίνεται αποδίδει καρπούς. Θα ξεκινήσω από το πρώτο σκέλος, το σκέλος της προσπάθειας να πετύχουμε τους στόχους υλοποίησης του προγράμματος και να πετύχουμε τους στόχους του προγράμματος. Νομίζω ότι είναι πλέον παραδεκτό και είναι παραδεκτό από όλους, τόσο από τους θεσμούς που συμμετέχουν στο ελληνικό πρόγραμμα, όσο όμως και από τους σημαντικότερους διεθνείς οργανισμούς, ότι οι δημοσιονομικοί στόχοι υπερκαλύπτονται και η οικονομία ανακάμπτει σταθερά. Σας θυμίζω τις καταστροφολογικές προβλέψεις, τις κασσανδρικές προβλέψεις πέρσι τέτοιο καιρό μετά το τέλος της πρώτης αξιολόγησης, όταν είχε θεσμοθετηθεί ο περιβόητος δημοσιονομικός διορθωτής, ο κόφτης. Είχαν, λοιπόν, σπεύσει όλοι να προεξοφλήσουν ότι δεν υπάρχει καμμία δυνατότητα να πιάσουμε αυτούς τους στόχους, άρα ο λεγόμενος κόφτης θα εφαρμοστεί και θα πετσοκόψει και συντάξεις και εισοδήματα και τα πάντα. Θυμάμαι ακόμα του περασμένου καλοκαιριού τα δημοσιεύματα - ψευδή όλα - ότι έχουμε πέσει έξω στα έσοδα, έχουμε καταστραφεί ήδη και ότι οσονούπω θα ενεργοποιηθεί ο κόφτης. Τελικά, όχι μόνο δεν ενεργοποιήθηκε ο κόφτης, αλλά ενεργοποιήθηκε ο δότης, δώσαμε. Δώσαμε εφάπαξ δέκατη τρίτη σύνταξη, 620 εκατομμύρια ευρώ, στους χαμηλοσυνταξιούχους, παρά τις αντιρρήσεις και κάποιων εκ των πιστωτών, όχι όλων, αλλά και τη μη συναίνεση εδώ στη Βουλή, την αντίρρηση της Αξιωματικής Αντιπολίτευσης με την αδιανόητη στάση της ψήφου αποχής - νομίζω ότι ήταν «παρών», που είναι το ίδιο ουσιαστικά - , αφού δεν πήρε θέση, δεν επικρότησε, δεν υπερψήφισε ένα μέτρο, για πρώτη φορά σε επτά χρόνια προγράμματος, παροχής στους χαμηλοσυνταξιούχους. Διαψεύστηκαν, λοιπόν, οι Κασσάνδρες. Και τελικά, ενώ μας έλεγαν ότι δεν θα πιάσουμε τον στόχο του 0,5% πλεόνασμα το 2016, τα αποτελέσματα της υπεραπόδοσης της οικονομίας δείχνουν ότι θα υπερβούμε το 2% πλεόνασμα το 2016, όχι το 0,5%. Και την ίδια στιγμή, ενώ οι προβλέψεις για τους ρυθμούς ανάκτησης της οικονομίας το 2016 ήταν προβλέψεις για ύφεση 0,3% με 0,4%, τελικά τα στοιχεία της Κομισιόν, της Eurostat αποδεικνύουν ότι είχαμε ανάπτυξη το 2016, γυρίσαμε σε θετικό πρόσημα, σε θετικούς ρυθμούς ανάπτυξης κατά 0,3%, δηλαδή 0,6% με 0,7% πάνω από τις προβλέψεις. Ξέρετε, αυτά που για κάποιους σε αυτή εδώ την Αίθουσα είναι ψιλά γράμματα, είναι η βάση πάνω στην οποία διαμορφώνονται οι συνθήκες για να κλείσει με επιτυχία και χωρίς την αποδοχή παράλογων απαιτήσεων η δεύτερη αξιολόγηση. Έρχομαι τώρα στο δεύτερο σκέλος, στο σκέλος που αφορά - και που είναι και το βασικό θέμα της ερώτησης που κατατέθηκε σήμερα - το τι έγινε προχθές, τι αποφασίστηκε προχθές. Στο Eurogroup, λοιπόν, της 20ης Φεβρουαρίου έγινε ένα καθοριστικό βήμα για την ολοκλήρωση της δεύτερης αξιολόγησης. Και το βήμα αυτό είναι μια κατ' αρχήν συμφωνία ανάμεσα στην ελληνική Κυβέρνηση και τους επικεφαλής των θεσμών. Συνομολογήθηκαν, λοιπόν, οι βασικές αρχές στις οποίες θα κινείται η συμφωνία για την αξιολόγηση, στην οποία βεβαίως θα καταλήξουν μετά από διαπραγμάτευση των τεχνικών λεπτομερειών τα τεχνικά κλιμάκια τα οποία επιστρέφουν στην Αθήνα αμέσως μετά την Καθαρά Δευτέρα. Ας δούμε, λοιπόν, τι έχουμε στα χέρια μας σήμερα. Πρώτον, επιστρέφουν οι θεσμοί την επόμενη εβδομάδα για να ολοκληρωθεί άμεσα η τεχνική συμφωνία. Δεύτερον, από την αρχή των διαπραγματεύσεων η ελληνική Κυβέρνηση επέμεινε στη θέση ότι η πορεία της ελληνικής οικονομίας όχι μόνο δεν δικαιολογεί τη λήψη νέων μέτρων λιτότητας, αλλά αντίθετα μια τέτοια κίνηση θα συνιστούσε φραγμό στις αναπτυξιακές δυνατότητες της χώρας, οι οποίες άλλωστε καταγράφονται, όπως είπα πιο πριν, και στις εκτιμήσεις όλων των θεσμών. Αυτή τη θέση της ελληνικής Κυβέρνησης την εκφράσαμε και εγώ προσωπικά και ο Υπουργός των Οικονομικών και όλη η Κυβέρνηση με όλους τους τρόπους και σε όλους τους τόνους και αφορούσε το ότι δεν θα δεχθούμε ούτε ένα ευρώ επιπλέον λιτότητα. Όταν το είπα εγώ αυτό σε συνέντευξή μου σε καθημερινή εφημερίδα, με λοιδορήσατε πολύ και μέσα στη Βουλή και έξω από τη Βουλή και στα μέσα ενημέρωσης. Με είπατε ψεύτη, ενώ η ηπιότερη εκ των κριτικών που άκουσα ήταν ότι αποτελούσε μια διαπραγματευτική τακτική και ότι δεν το εννοούσα. Αυτή, λοιπόν, η θέση για ούτε ένα ευρώ επιπλέον λιτότητα στην ήδη βεβαρημένη ελληνική κοινωνία και οικονομία έγινε σεβαστή. Και έγινε σεβαστή από όλους. Σεβάστηκαν τους αριθμούς, τις επιδόσεις της ελληνικής οικονομίας. Προσέξτε όμως! Αυτές οι επιδόσεις στην πραγματικότητα είναι το αποτέλεσμα των θυσιών των Ελλήνων πολιτών. Αυτές είναι οι θυσίες του ελληνικού λαού. Αυτό σεβάστηκαν! Με δεδομένο, λοιπόν, αυτό, νομίζω ότι την προηγούμενη Δευτέρα υπήρξε μια σημαντική μεταστροφή όλων των πλευρών στην κατεύθυνση, αν προτιμάτε, της υπέρβασης της λιτότητας και της επικέντρωσης - γιατί εκεί θα επικεντρωθούν οι διαπραγματεύσεις - σε αυτό που κάποιοι ονομάζουν «αλλαγή στο μείγμα της πολιτικής» που πρέπει να ακολουθήσει η Ελλάδα και όχι στην επιπλέον επιβάρυνση. Αν με ρωτάτε, κύριε Λεβέντη, εάν συμφωνώ εγώ προσωπικά και η Κυβέρνησή μου στην αναγκαιότητα αυτής της αλλαγής μείγματος πολιτικής, θα σας πω όχι. Όμως, όταν πας σε μια διαπραγμάτευση, είναι προφανές ότι θα κερδίσεις, αλλά θα αναγκαστείς να κάνεις και κάποιες υποχωρήσεις. Το ζήτημα όμως, κύριε Λεβέντη, είναι ότι μέχρι σήμερα κυβερνήσεις διαχειρίστηκαν πολύ κρίσιμες διαπραγματεύσεις που επιβάρυναν τον ελληνικό λαό με λιτότητα που αφαίρεσε το 25% του εθνικού πλούτου από το 2010 έως το 2015, με αποτέλεσμα πάντοτε να χάνουμε και ποτέ να κερδίζουμε. Και σήμερα έχω την απόλυτη πεποίθηση ότι πετύχαμε έναν έντιμο συμβιβασμό. Συμφωνήθηκε για πρώτη φορά μετά από επτά χρόνια - και αυτό είναι κρίσιμο - να αφήσουμε πίσω την αρχή της διαρκούς λιτότητας και να επανακαθορίσουμε προτεραιότητες στη βάση πλέον της προώθησης πολιτικών που θα ενισχύουν τη διαπιστωμένη αναπτυξιακή τάση της ελληνικής οικονομίας. Πρόκειται για πολιτικές που πρέπει να ενισχύουν - και αυτή είναι η μεγάλη προσπάθεια που θα κάνουμε σε διαπραγματευτικό επίπεδο το επόμενο διάστημα - την παραγωγή νέου πλούτου, τις επενδύσεις, την εργασία. Η μεταστροφή αυτή μας φέρνει και στο τρίτο σημαντικό δεδομένο στο οποίο ήθελα να αναφερθώ. Αυτό είναι ένα δεδομένο σημαντικό των όσων συνομολογήθηκαν στο Eurogroup, ότι δεν υπάρχει πλέον η παράλογη απαίτηση - που δεν είναι τελευταία, είναι απαίτηση που υπάρχει στο τραπέζι από τα Χριστούγεννα του ΄15, θα αναφερθώ λίγο σε αυτό - για επιπλέον μέτρα λιτότητας 2% του ΑΕΠ, 3,6 δισεκατομμύρια με βάση την αντιστοίχιση στο σημερινό ΑΕΠ, 4,5 δισεκατομμύρια με βάση την αντιστοίχιση ενδεχομένως του ΑΕΠ στο 2019 και μάλιστα για μετά τη λήξη του προγράμματος. Αντιθέτως, το πλαίσιο στο οποίο πλέον συζητάμε είναι ότι όποιες μεταρρυθμίσεις συμφωνηθούν θα εφαρμοστούν από 1-1-2019 υπό την προϋπόθεση ότι αυτές θα έχουν μηδενικό δημοσιονομικό αντίκτυπο. Τι σημαίνει αυτό, όμως. Αυτό πρακτικά σημαίνει, κυρίες και κύριοι συνάδελφοι, ότι για κάθε ευρώ πιθανής επιβάρυνσης από τις διαρθρωτικές μεταρρυθμίσεις που θα προτείνουν οι πιστωτές μας, οι δανειστές μας και στις οποίες θα επιμείνει το Διεθνές Νομισματικό Ταμείο και στις οποίες προεξοφλώ ότι εμείς δεν είμαστε ιδιαίτερα ευτυχείς για αυτές, θα υπάρχει και ένα ευρώ αντίστοιχης ελάφρυνσης από τις μεταρρυθμίσεις που θα προτείνουμε εμείς. Σε αυτό το σημείο θα ήθελα να σταθώ λίγο περισσότερο, καθώς είναι αρκετοί εκείνοι που για λόγους πολιτικής σκοπιμότητας κάνουν ότι αυτό δεν το κατανοούν και κάνουν ότι δεν κατανοούν τη συμφωνία. Ακούσαμε, λοιπόν, και από τη Νέα Δημοκρατία αλλά και από δημοσιογραφικά χείλη να λέγεται ότι οι όποιες ελαφρύνσεις θα τελούν υπό την αίρεση επίτευξης των δημοσιονομικών στόχων. Μάλιστα, κάποιοι προχώρησαν παραπέρα και είπαν ότι αυτό που συμφωνήσαμε - λέει - αφού αμφισβήτησαν ότι υπάρχει καν συμφωνία, αφού συνέχισαν στο ίδιο βιολί για το αν θα κλείσει η αξιολόγηση...
Η συμφωνία πού είναι;
Θέλετε να μιλήσετε, κύριε Τραγάκη; Να πάρετε τον λόγο. Είμαι εδώ. Ο Αρχηγός σας πού είναι να έρθει να μου κάνει μια ερώτηση;
Ρωτήστε τον Πρόεδρο.
Πού είναι; Ελάτε να με ρωτήσετε. Είμαι εδώ για να σας απαντήσω. Η αφωνία σας και το έλλειμμα στρατηγικής είναι φανερό. Μην με διακόπτετε, καθίστε να ακούσετε. Καθίστε να τα ακούσετε όλα.
Πού είναι ο Υπουργός Οικονομικών;
Παρακαλώ, κάντε ησυχία.
Μην εκτίθεστε. Η ώρα του Πρωθυπουργού είναι ανοικτή και για τον κ. Μητσοτάκη. Θα είμαι εδώ να τον περιμένω όσες ερωτήσεις θέλει να κάνει. Είμαι εδώ για να του απαντώ. Ο ίδιος έχει κρυφτεί τις τελευταίες μέρες. Δεν ξέρω γιατί.
Την προηγούμενη εβδομάδα δεν ήταν εδώ, κύριε Πρωθυπουργέ;
Ελπίζω να φανερωθεί και να μιλήσει. Να πει την άποψή του.
Γιατί δεν εφαρμόζετε το άρθρο 142Α;
Συνεχίζω, κύριε Πρόεδρε, με την άδειά σας και παρά τις αντίθετες φωνασκίες, συνεχίζω.
Παρακαλώ, συνεχίστε. Κάντε ησυχία.
Λέω, λοιπόν, ότι είναι αρκετοί αυτοί που κάνουν πως δεν κατανοούν τη συμφωνία. Ακούσαμε να λένε ότι δεχτήκαμε μέτρα και σε ό,τι αφορά τα θετικά θα είναι απλά υποσχέσεις που δεν θα εφαρμοστούν ποτέ. Γιατί, λένε, υπήρξε μια διατύπωση από τον επικεφαλής του Eurogroup που μιλούσε για την εφαρμογή τους εφόσον υπάρχει δημοσιονομικός χώρος. Θέλω, λοιπόν, να εξηγήσω τι σημαίνει αυτό. Καταλαβαίνω βέβαια εδώ ότι με δικαιολογία την τεχνική συζήτηση υπάρχουν πολλοί που προσπαθούν να θολώσουν τα νερά. Ακούστε, όμως, ποια είναι η επί της αρχής συμφωνία, γιατί πρέπει να ενημερωθεί ο ελληνικός λαός κυρίως. Είμαι βέβαιος ότι όλοι καταλαβαίνετε ποια είναι η συμφωνία, αλλά πρέπει να ενημερωθεί ο ελληνικός λαός. Τόσο, λοιπόν, τα μέτρα επιβάρυνσης από διαρθρωτικές μεταρρυθμίσεις που θα προτείνουν οι θεσμοί όσο και τα μέτρα ελάφρυνσης από διαρθρωτικές μεταρρυθμίσεις που θα προτείνει η ελληνική Κυβέρνηση θα ψηφιστούν ταυτόχρονα στο ελληνικό Κοινοβούλιο και κανένα από αυτά τα μέτρα δεν θα τελεί υπό αίρεση. Άλλωστε, επαναλαμβάνουμε κάτι το οποίο πολλάκις έχουμε τονίσει, ότι δεν υπάρχει το νομικό και το θεσμικό πλαίσιο με βάση το ελληνικό Σύνταγμα και τον Κανονισμό της Βουλής, να ψηφίζονται στη Βουλή των Ελλήνων μέτρα υπό αίρεση. Τα μέτρα αυτά, λοιπόν, θα έχουν έναρξη εφαρμογής την 1η Ιανουαρίου του 2019, κάτι το οποίο άλλωστε είναι σύνηθες στην κοινοβουλευτική πρακτική, να ψηφίζονται μέτρα τα οποία η εφαρμογή τους, η έναρξη ισχύς τους αρχίζει αργότερα. Θα ήθελα να πω και κάτι άλλο. Εξήγησε εχθές εδώ στη Βουλή ο Υπουργός των Οικονομικών, πού βρίσκεται το κλειδί, πού βρίσκεται το μυστικό. Το μυστικό βρίσκεται στη φράση του Επιτρόπου κ. Μοσκοβισί, ο οποίος κατά τη συνέντευξη τύπου της Δευτέρας είπε ότι τα μέτρα θα έχουν net, στην αγγλική δηλαδή καθαρό, μηδέν, μηδενικό, καθαρό δημοσιονομικό αποτέλεσμα. Δηλαδή, θα είναι μέτρα μηδενικής επιβάρυνσης. Και θα με ρωτήσει κάποιος καλόπιστος και όχι κακόπιστος: «Για ποιον λόγο, λοιπόν, λένε κάποιοι ότι τα θετικά μέτρα θα εφαρμοστούν, μόνο εφόσον υπάρχει ο απαραίτητος δημοσιονομικός χώρος το 2019; Μήπως εννοούν ότι θα είναι υπό αίρεση;». Η απάντηση εδώ είναι κατηγορηματική: Όχι, δεν υπάρχει καμμία αίρεση και εξηγούμαι με λεπτομέρειες, γιατί συνήθως στις λεπτομέρειες λένε ότι κρύβεται ο διάβολος. Ο δημοσιονομικός χώρος για τον οποίο γίνεται λόγος αφορά τις προβλέψεις και όχι τα αποτελέσματα. Αυτήν τη στιγμή η Κομισιόν, μέσω της Eurostat, προβλέπει ότι με την κατάσταση ως έχει σήμερα - με τα μέτρα δηλαδή τα οποία σήμερα έχουν ψηφιστεί και με την πορεία της οικονομίας και με τις προβλέψεις για τους ρυθμούς ανάπτυξης για το 2017 και 2018- , το πρωτογενές πλεόνασμα του 2018 που μεταφέρεται και στο 2019 θα είναι 3,5% του ΑΕΠ. Επομένως, οποιοδήποτε επιπλέον μέτρο επιβάρυνσης ψηφιστεί με ημερομηνία εφαρμογής από 1η Ιανουαρίου του 2019, δημιουργεί σε ό,τι αφορά τις προβλέψεις τον αντίστοιχο δημοσιονομικό χώρο για ελάφρυνση. Επομένως, αν παραδείγματος χάριν υπάρξουν μέτρα επιβάρυνσης 1% του ΑΕΠ το 2019, τότε αυτομάτως δημιουργείται δημοσιονομικός χώρος ισόποσος 1% του ΑΕΠ, ώστε να εφαρμοστούν και αντίστοιχα μέτρα ελάφρυνσης το 2019, ύψους 1% του ΑΕΠ. Άρα, κυρίες και κύριοι συνάδελφοι, δεν υπάρχει καμμία αίρεση και καμμία άλλη προϋπόθεση. Μόνη προϋπόθεση που υπάρχει είναι η οικονομία μας να συνεχίσει αυτήν την πορεία - εγώ θα έλεγα την εντυπωσιακή πορεία - , ανόδου των τελευταίων μηνών. Βεβαίως, το κλείσιμο της δεύτερης αξιολόγησης θα έλεγα ότι είναι και μια σημαντική προϋπόθεση όχι μόνο για να συνεχίσει, αλλά για να επιταχύνει αυτήν τη θετική, την εντυπωσιακά θετική πορεία η ελληνική οικονομία. Βεβαίως, δεν θα ακούσετε από εμάς ούτε πανηγυρισμούς ούτε θριαμβολογίες. Δεν θριαμβολογούμε. Δεν μπορούμε, όμως, να κρύψουμε και την ικανοποίηση μας, γιατί για πρώτη φορά ακούμε από επίσημα χείλη - και αναφέρομαι στους επικεφαλής των θεσμών - για την ανάγκη επιτέλους να σταματήσει αυτός ο φαύλος κύκλος της λιτότητας στην Ελλάδα. Να υπάρξει μετά από επτά χρόνια τερματισμός στην επιμονή, στην παράλογη επιμονή για επιπλέον λιτότητα. Υπάρχει, βέβαια, ακόμα δρόμος μπροστά μας. Η τεχνική δουλειά που θα γίνει το επόμενο διάστημα θα είναι σημαντική. Δεν κρύβω, όμως, και ούτε θέλω να είμαι φειδωλός στις δηλώσεις μου και στην απόδοση των ευσήμων και στον Ευκλείδη Τσακαλώτο και στον Γιώργο Χουλιαράκη, σ' όλη τη διαπραγματευτική ομάδα που κατάφερε κάτι το οποίο εσείς ούτε που μπορούσατε να φανταστείτε ότι θα συμβεί. Γι' αυτό και είχατε βάλει όλα σας τα αυγά σε ένα καλάθι, ότι θα αποτύχουμε. Αποτελεί, λοιπόν, μια ηχηρή απάντηση αυτό που συνέβη σε όσους καταστροφολογούσαν ότι θα τα δώσουμε όλα, ότι θα αναγκαστούμε σε μια άτακτη υποχώρηση σε όλα τα μέτωπα και ούτω καθ' εξής. Σήμερα βλέπω πολύ ανήσυχους τους συναδέλφους της Νέας Δημοκρατίας και υπάρχει ένα ερώτημα: Ειδικά ο κ. Μητσοτάκης, που πρωταγωνίστησε σ' αυτά τα σενάρια της καταστροφής, γιατί δεν λέει κάτι; Εντάξει, ειπώθηκε ότι ο άνθρωπος έπαθε ένα κρυολόγημα τις τελευταίες μέρες. Χθες τον είδα στην απόδοση στο δημόσιο του Ιδρύματος «Σταύρος Νιάρχος» και του ευχήθηκα περαστικά. Δεν μπορούσε να κάνει μια γραπτή δήλωση; Δεν μπορεί να μας πει μια άποψη; Την προηγούμενη Παρασκευή δεν ήταν εδώ και έλεγε «μας οδηγείτε στον γκρεμό, στην καταστροφή, δεν θα κλείσει η διαπραγμάτευση;». Γιατί δεν μιλάει;
Για ποια διαπραγμάτευση;
Ποια διαπραγμάτευση;
Αν έχετε να πείτε κάτι στο όνομά του, θα σας ακούσω.
Θα επιτρέψετε, κύριε Πρόεδρε, να μας δώσει ο Πρόεδρος τον λόγο για ένα λεπτό;
Κύριε Τραγάκη, αν ο Αρχηγός σας, που το έβαλε στο πόδια από την προηγούμενη Δευτέρα, εμφανιστεί εδώ, εγώ θα μείνω μέχρι το βράδυ, για να του απαντήσω. Θα είμαι εδώ, για να του απαντήσω.
Δεν έχει δικαίωμα, κύριε Πρόεδρε, να πάρει τον λόγο; Εδώ είναι ο Κανονισμός. Όφειλε ο Πρόεδρος να το ξέρει. Το άρθρο 142Α μπορούσε να είναι σε εφαρμογή για μείζονα θέματα.
Μην αντιδικείτε, παρακαλώ.
Χθες και προχθές, κυρίες και κύριοι συνάδελφοι, τα στελέχη της Νέας Δημοκρατίας αλλά και ο επικοινωνιακός μηχανισμός που έχει στηθεί, για να προστατεύει τη Νέα Δημοκρατία, ανακάλυψαν ότι δήθεν - και μάλιστα με πολύ μεγάλη αγωνία - ο κ. Τσακαλώτος είναι κρυμμένος και έψαχναν να τον βρουν. Δεν ξέρω αν πήγαν και στην κ. Νικολούλη, για να κάνουν έρευνα ή στον κ. Χαρδαβέλα. Έψαχναν να τον βρουν και ο Τσακαλώτος ήρθε χθες στη Βουλή και απάντησε στην ερώτηση. Θα βρεθεί την ερχόμενη Τρίτη, μετά την Καθαρά Δευτέρα, στην Επιτροπή Οικονομικών Υποθέσεων και θα μιλήσει. Αυτό το οποίο αναμένουμε με μεγάλο ενδιαφέρον, είναι να δούμε πότε ο Αρχηγός σας θα μιλήσει. Και είναι πραγματικό δύσκολο να μιλήσει, γιατί βρίσκεται σε στρατηγικό αδιέξοδο. Θα ήθελα, λοιπόν, να επανέλθω και στο θέμα της ερώτησης του Προέδρου της Ένωσης Κεντρώων και να έρθω σε ένα τέταρτο δεδομένο της επί της αρχής συμφωνίας, που για μας είναι πολύ σημαντικό. Το τέταρτο αυτό δεδομένο είναι ότι διαμορφώνεται η δυνατότητα - και αυτό ίσως να είναι κι ένα από τα σημαντικότερα θέματα της διαπραγμάτευσης στο τεχνικό πεδίο - επιστροφής της εργασιακής κανονικότητας πριν από το τέλος του τρέχοντος προγράμματος και πάντα στη βάση του ευρωπαϊκού κοινωνικού μοντέλου. Διότι η Ελλάδα δεν μπορεί να είναι μια εξαίρεση από τις υπόλοιπες ευρωπαϊκές χώρες. Δεν μπορεί η Ελλάδα να είναι μια εξαίρεση του ευρωπαϊκού κοινωνικού μοντέλου, όπως επέλεξαν οι προηγούμενες κυβερνήσεις στο θέμα των εργασιακών σχέσεων. Αυτά, κυρίες και κύριοι συνάδελφοι, είναι τα δεδομένα. Καταλήξαμε σ' αυτό το περίγραμμα συμφωνίας, το οποίο είναι θετικό για την ελληνική πλευρά και καταλήξαμε μετά από κοπιώδη προσπάθεια και διαπραγμάτευση. Φτάσαμε ως εδώ, γιατί δεν ακολουθήσαμε την πεπατημένη των προηγούμενων κυβερνήσεων, που εν μία νυκτί υπέγραφαν ό,τι παράλογο και αντικοινωνικό μέτρο έπεφτε στο τραπέζι των διαπραγματεύσεων απλώς για να κερδίσουν πολιτικό χρόνο. Αυτήν την πεπατημένη μας καλούσαν να υιοθετήσουμε σε ένα διαρκές κρεσέντο ανευθυνότητας ο κ. Μητσοτάκης και τα στελέχη της Νέας Δημοκρατίας. Να βάλουμε, δηλαδή, την υπογραφή της χώρας σε λευκά χαρτιά που στη συνέχεια θα συμπληρώνονταν με μέτρα αφαίμαξης της κοινωνικής πλειοψηφίας. Αυτή, λοιπόν, η εποχή έχει τελειώσει. Και νομίζω ότι το γνωρίζουν πια όλοι και στο εξωτερικό. Το αποδείξαμε στην πρώτη αξιολόγηση, όταν δεν δεχτήκαμε τις παράλογες απαιτήσεις. Το αποδεικνύουμε και στην πορεία για την δεύτερη αξιολόγηση, όταν πράξαμε το ίδιο επιμένοντας στα πραγματικά στοιχεία και στον στοιχειώδη οικονομικό εξορθολογισμό που επιτάσσει η διαχείριση του ελληνικού προγράμματος. Έχουμε φυσικά απόλυτη συναίσθηση του χρονικού ορίζοντα εντός του οποίου θα πρέπει να ολοκληρωθεί η αξιολόγηση, για να μπορέσει να ενισχυθεί η αναπτυξιακή τάση της ελληνικής οικονομίας και οι πραγματικές δυνατότητες της ελληνικής οικονομίας. Όπως, όμως, έχουμε καταλάβει, είναι εξίσου σημαντικό με το πότε θα κλείσει η αξιολόγηση και το πώς θα κλείσει η αξιολόγηση. Οι βάσεις της συμφωνίας που ετέθησαν προχθές επιτρέπουν πλέον να κινηθούμε ταχύτατα το επόμενο διάστημα και να φθάσουμε σε μια τελική και προωθητική συμφωνία από κοινού με τους θεσμούς. Σε αυτό το πλαίσιο είμαστε έτοιμοι να συζητήσουμε επί των πραγματικών στοιχείων και μεγεθών της ελληνικής οικονομίας, τόσο για τα μεσοπρόθεσμα μέτρα για το ελληνικό χρέος όσο και για το λεγόμενο δημοσιονομικό μονοπάτι που θα ακολουθήσει η Ελλάδα μετά το τέλος του προγράμματος. Βρισκόμαστε πλέον σε μια φάση που τον τόνο τον δίνει ο οικονομικός ορθολογισμός και ο ρεαλισμός. Συνεπώς, - και θέλω αυτό να το τονίσω και από το Βήμα τη Βουλής - προτάσεις όπως αυτές του γερμανικού Υπουργείου Οικονομικών για στόχους πρωτογενών πλεονασμάτων 3,5% επί μια δεκαετία ήρθε η ώρα να φύγουν από το τραπέζι. Με τον τρόπο αυτό πιστεύω ότι θα ανοίξει ο δρόμος για την υιοθέτηση ενός αξιόπιστου και ρεαλιστικού σχεδίου, που σε συνδυασμό με τον προσδιορισμό των μεσοπρόθεσμων μέτρων ελάφρυνσης του ελληνικού χρέους θα εμπεδώσει την σταθεροποίηση της ελληνικής οικονομίας και θα ξεκλειδώσει τις δυνατότητες που αυτή έχει. Με την ολοκλήρωση δε αυτών των βημάτων και την ένταξη στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας η Ελλάδα θα κάνει το αποφασιστικότερο βήμα για την έξοδο από την κρίση και τα προγράμματα δημοσιονομικής προσαρμογής. Με δύο λόγια, λοιπόν, κλείνει ο κύκλος της λιτότητας και μπαίνουμε σε μια νέα περίοδο πολύ πιο σημαντική για την πορεία της χώρας τα επόμενα χρόνια, στην περίοδο που το κεντρικό στοιχείο θα είναι η παραγωγή νέου πλούτου, θα είναι η προσέλκυση επενδύσεων, θα είναι η ενίσχυση των συγκριτικών πλεονεκτημάτων της ελληνικής οικονομίας. Και όλα αυτά με στόχο την εκπλήρωση του υπ' αριθμόν ένα εθνικού στόχου, που είναι η δραστική μείωση της ανεργίας μέσα από την δημιουργία σταθερών και καλά αμειβόμενων θέσεων εργασίας τα επόμενα χρόνια. Έχουμε ήδη εκκινήσει από καιρό τον σχεδιασμό μας σε αυτόν τον τομέα. Θέλω να σταθώ - και θα κλείσω, κύριε Πρόεδρε, για να πω και στην δευτερολογία μου ορισμένα πράγματα, αν χρειαστεί - σε κάτι που απασχόλησε τη συζήτηση μεταξύ των επικεφαλής των θεσμών και της ελληνικής διαπραγματευτικής ομάδας στο Eurogroup της περασμένης Δευτέρας, αλλά ενδεχομένως λίγο να ενδιαφέρει τον αντιπολιτευτικό οίστρο στην Ελλάδα και ότι ορισμένες φορές για τα πιο σημαντικά και τα πιο σοβαρά πράγματα δεν μιλάμε. Αναφέρομαι στην πρωτοβουλία μας για την χρηματοδότηση ενός προγράμματος ενεργητικής καταπολέμησης της ανεργίας. Είναι ένα πρόγραμμα το οποίο επιδιώκουμε να τροφοδοτήσει μέσα από τις επενδύσεις την ενίσχυση της καινοτόμου επιχειρηματικότητας και την κοινωνική οικονομία με χιλιάδες νέες θέσεις εργασίας τα επόμενα δυόμισι χρόνια. Στόχος μας διαπραγματευτικός, αυτό που συζητάμε και αυτό είναι ίσως το σημαντικότερο επί των αντιμέτρων - έτσι νομίζω τα βαφτίσαμε εδώ στην Ελλάδα - είναι να καταλήξουμε με τους εταίρους μας σε μια τεχνική συμφωνία ότι όποιο ποσό δαπανηθεί για το πρόγραμμα αυτό δεν θα προσμετράται στον υπολογισμό των πρωτογενών πλεονασμάτων. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εκεί εμείς ρίχνουμε ως Κυβέρνηση το βάρος των προσπαθειών μας το επόμενο διάστημα, διότι μόνο έτσι μπορεί στην πράξη και όχι μόνο στους αριθμούς να επέλθει η πραγματική ανάκαμψη για την κοινωνική πλειοψηφία και κυρίως για την νέα γενιά. Δυστυχώς, βέβαια, σε αυτή τη συζήτηση είμαστε απελπιστικά μόνοι στο πολιτικό σκηνικό της χώρας, αλλά πιστεύω ότι με τις τελευταίες εξελίξεις και με το κλείσιμο της αξιολόγησης μέχρι τις 20 Μαρτίου θα έχουμε τη δυνατότητα να συζητάμε εδώ και να αντιπαρατιθέμεθα, κύριε Πρόεδρε της Ένωσης Κεντρώων για τα σημαντικά θέματα, που είναι πώς θα μειωθεί η ανεργία, πώς θα δημιουργηθεί νέος πλούτος, πώς θα προστατευθεί η κοινωνική πλειοψηφία, πώς, επιτέλους, η χώρα θα βγει από αυτήν τη μεγάλη περιπέτεια, την άρση της κυριαρχίας της, την επιτροπεία, που έχει βρεθεί τα τελευταία επτά χρόνια. Κι αν θέλετε, και προσωπικός μου στόχος, αλλά και στόχος αυτής της Κυβέρνησης, είναι να είμαστε η κυβέρνηση που θα αψηφήσει τις Κασσάνδρες και με στοχοπροσήλωση, με αποφασιστικότητα, με σταθερότητα θα το πετύχει αυτό, θα τα καταφέρει. Θα καταφέρουμε να βγάλουμε τη χώρα από τα μνημόνια, να βγάλουμε τη χώρα από την άρση κυριαρχίας, να βγάλουμε τη χώρα από την επιτροπεία, να βγάλουμε τη χώρα από την κρίση. Σας ευχαριστώ.
Κυρίες και κύριοι συνάδελφοι, πριν δώσω τον λόγο στον κ. Λεβέντη θα κάνω δύο ανακοινώσεις και ύστερα μια διευκρίνιση επί της διαδικασίας. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΕΡΓΑΣΤΗΡΙ ΔΗΜΟΚΡΑΤΙΑΣ», που οργανώνει το Ίδρυμα της Βουλής, δώδεκα μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Αναβύσσου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οχτώ μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Δράμας και το Γυμνάσιο Φωτολίβους Δράμας. Η Βουλή τούς καλωσορίζει.
Κύριε Πρόεδρε, επί της διαδικασίας έχετε να πείτε κάτι; Διότι δημιουργήθηκε θέμα χωρίς λόγο.
Να διευκρινίσουμε κάτι επί της διαδικασίας, το οποίο έθεσαν προηγουμένως ο κ. Τραγάκης και ο κ. Μπούρας εξωδιαδικαστικά, αλλά με έναν εξαιρετικά ευπρεπή τρόπο, όπως για χρόνια κάνουν οι κύριοι συνάδελφοι, και άρα, είναι ώριμο για να το διευκρινίσουμε. Η διαδικασία με την οποία γίνεται για τρίτη συνεχή Παρασκευή αυτή η συζήτηση αφορά στα άρθρα 129 και 132 του Κανονισμού της Βουλής, όπου ο Πρωθυπουργός δέχεται ερώτηση είτε από Πρόεδρο κόμματος είτε και από Βουλευτή συνάδελφο. Είχε απαντήσει μάλιστα σε δύο τέτοιες ερωτήσεις στην προηγούμενη Σύνοδο και απαντάει. Δεν είναι μια διαδικασία μονολόγου ούτε μονολόγων. Είναι μια διαδικασία διαλόγου αλλά ανάμεσα σε δύο.
Σε δύο, έτσι; Δεν έχει δικαίωμα να πάρει τον λόγο κανείς άλλος, ό,τι κι αν είναι.
Κύριε συνάδελφε, επιτρέψτε μου να σας πω. Υπάρχει το άρθρο 142Α του Κανονισμού, που είναι μια άλλη διαδικασία που αφορά σε ανακοινώσεις που θέλει να κάνει η Κυβέρνηση για μείζονα ζητήματα.
Αυτό είναι το θέμα.
Σας παρακαλώ, κύριοι συνάδελφοι. Να τα διευκρινίσουμε για να ξέρουμε όλοι. Αυτή είναι μια άλλη διαδικασία, όπου ο Πρωθυπουργός ή ένα εξέχον στέλεχος της Κυβέρνησης - για παράδειγμα, ο Υπουργός Εξωτερικών, ο Υπουργός Οικονομικών - για ένα μείζον θέμα συγκαλείται με πρωτοβουλία της Κυβέρνησης μια συνεδρίαση, στην οποία γίνονται ανακοινώσεις γι' αυτό το θέμα και στη διάρκεια αυτής της διαδικασίας οι Αρχηγοί των κομμάτων, όλων των κομμάτων που συμμετέχουν στο Κοινοβούλιο, εφ' όσον θέλουν, ή οι εκπρόσωποί τους, εφ' όσον θέλουν, οι αναπληρωτές τους…
Όχι! Οι εκπρόσωποι τους όχι, κύριε Πρόεδρε! Δεν έχουν το δικαίωμα.
Το γράφει το 142Α. Παίρνουν τον λόγο και γίνεται μια συζήτηση, η οποία προφανώς είναι υπέρτερη και χρονικά ίσως και ποιοτικά από την απλή απάντηση σε κάποιον εκ των Αρχηγών των κομμάτων. Και είναι κάτι λιγότερο από τη βασική διαδικασία που έχουμε της προ ημερησίας συζήτησης σε επίπεδο Αρχηγών κομμάτων.
Μπράβο. Έτσι είναι.
Σωστά, ο Κανονισμός έχει ένα τέτοιο επιπλέον άρθρο, με την έννοια ότι υπάρχει περιορισμός στις προ ημερησίας διατάξεως συζητήσεις. Και δεν θα μπορούσε κανείς, παραδείγματος χάριν, να πει προς την Αξιωματική Αντιπολίτευση ή προς την Κυβέρνηση ότι δεν κάνουν κάθε λίγο και λιγάκι προ ημερησίας διατάξεως συζήτηση. Είναι μόνο δύο και με διαφορά χρονική, που μπορεί να επικαλεστεί και να προτείνει η Αξιωματική Αντιπολίτευση. Η μία γίνεται με πρωτοβουλία του Προέδρου της Βουλής κ.λπ.. Άρα, είναι μία τρίτη, μία διαφορετική διαδικασία, η οποία, όταν επιλεγεί από την Κυβέρνηση και αν επιλεγεί, αυτή θα γίνει κατά τους κανόνες που επικαλούνται σήμερα οι αγαπητοί συνάδελφοι. Απλώς να τονίσω για το ιστορικό ότι σε όλη την προηγούμενη κυβέρνηση, πριν από το 2015, επί δυόμισι χρόνια, δεν έγινε ποτέ ούτε η μεν διαδικασία ούτε η δε διαδικασία, δηλαδή, ούτε η απλή απάντηση από πλευράς του προηγούμενου Πρωθυπουργού και Αρχηγού της Νέας Δημοκρατίας κ. Σαμαρά ούτε η δι' ανακοινώσεων γενικευμένη συζήτηση. Αναφερόμαστε σε άρθρα τα οποία ενεργοποιήθηκαν από το 1999 μέχρι το 2004. Μπροστά μας είναι να τα αξιοποιήσουμε. Το λέω και στην Κυβέρνηση και στα κόμματα, έτσι ώστε να αξιοποιηθούν. Η Νέα Δημοκρατία χθες μόλις ζήτησε και αυτομάτως έγινε δεκτό από το Προεδρείο της Διαρκούς Επιτροπής Οικονομικών Υποθέσεων, την Τρίτη κιόλας…
Δεν μπορούσε να κάνει αλλιώς. Υπάρχουν υπογραφές.
Είναι υποχρεωτικό.
Παρακαλώ. Το αν μπορεί κανείς να κάνει αλλιώς, είστε πολύ παλαιότεροι εμού και γνωρίζετε, κύριε Μπούρα και κύριε Τραγάκη, τι γινόταν. Αφήστε το, μην το συζητήσουμε τώρα. Μην παρελθοντολογούμε. Αμέσως έγινε δεκτό, πέρασε και από τη Διάσκεψη των Προέδρων και την Τρίτη το απόγευμα θα υπάρχει, επίσης, άνετη συζήτηση με τους συναδέλφους που μετέχουν στη Διαρκή Επιτροπή Οικονομικών. Άρα, ήδη μέσα στη Βουλή εξελίσσεται αυτή η συζήτηση ενημέρωσης.
Κύριε Πρόεδρε, μπορώ να έχω τον λόγο για ένα λεπτό;
Ο κ. Τραγάκης έχει ένα λεπτό.
Κι εγώ θέλω ένα λεπτό.
Όχι, κύριε Μπούρα. Ο κ. Τραγάκης έχει ένα λεπτό και σαράντα χρόνια παρουσίας εδώ μέσα, γι' αυτό έχει και το ένα λεπτό.
Κύριε Πρόεδρε, απευθύνομαι και σε εσάς και απευθύνομαι και στο Προεδρείο. Δεν θα θέσω πολιτικό θέμα, για να απαντήσετε. Εγώ έθεσα διαδικαστικό θέμα. Κι έθεσα το διαδικαστικό θέμα ως εξής, επειδή το θέμα που συζητάμε σήμερα είναι πολύ σοβαρό. Δεν είναι η ερώτηση του κ. Λεβέντη. Η ερώτηση του κ. Λεβέντη αφορούσε το προσφυγικό και δεν συμμαζεύεται.
Αυτό είναι μετά. Τώρα είναι για το Eurogroup.
Ναι, για το Eurogroup. Η συζήτηση ήταν πολύ σοβαρή και δεν έχει ενημερωθεί ακόμα ούτε η κοινή γνώμη ούτε η Βουλή. Μπορεί να έχει ενημερωθεί η Κοινοβουλευτική Ομάδα του ΣΥΡΙΖΑ, αλλά δεν έχει ενημερωθεί η Βουλή. Κι αυτό που είπατε, κύριε Πρόεδρε, σε ό,τι αφορά την έλευση του Υπουργού των Οικονομικών την Τρίτη, είναι υποχρεωτικό να έρθει ο Υπουργός, διότι το προβλέπει ο Κανονισμός, αφού ο απαιτούμενος αριθμός Βουλευτών ζήτησε να έρθει να μας ενημερώσει κύριος Υπουργός των Οικονομικών. Δεν τον βλέπω εδώ σήμερα, αλλά ο άνθρωπος θα έχει πολλές δουλειές, πράγματι, εν όψει όλων αυτών που έχουμε και έρχονται. Το άρθρο 142Α, όμως, κύριε Πρόεδρε, όπως πολύ σωστά το αναλύσατε, δίνει το δικαίωμα στην Κυβέρνηση να ζητήσει να γίνει μία συζήτηση ευρύτερη, η οποία θα μπορούσε να δώσει τη δυνατότητα σε όλους τους Αρχηγούς, όλων των κομμάτων, να πάρουν τον λόγο, να δευτερολογήσουν, μετά την πρωτολογία του κυρίου Πρωθυπουργού, να δευτερολογήσει ο κύριος Πρωθυπουργός και να κλείσει ο κύριος Πρωθυπουργός.
Μάλιστα.
Επομένως, αυτή η διαδικασία για ένα τέτοιο σοβαρό θέμα, που αφορά το μέλλον της χώρας για μια ολόκληρη εικοσαετία, έχω την αίσθηση ότι θα μπορούσε να είχε πάει με αυτή τη διαδικασία.
Καλώς. Σας ευχαριστώ πολύ.
Αυτός ήταν και ο λόγος της διακοπής μου προς τον κύριο Πρωθυπουργό. Αλίμονο αν ήθελα να διακόψω τον κύριο Πρωθυπουργό…Μόνο για ζήτημα ουσίας!
Έγινε αντιληπτό. Πλην, όμως, κύριε Πρόεδρε, να σας επισημάνω - και το επεσήμανα - ότι την έκκλησή σας αυτή και την παρότρυνση, από την κοινοβουλευτική εμπειρία που έχετε, δεν έγινε δυνατόν να την κάνετε ή, εν πάση περιπτώσει, δεν ήταν δυνατόν να εφαρμοστεί σε όλη την προηγούμενη φάση, από τότε που η χώρα έχει μπει σε αυτήν την περιπέτεια επί έξι χρόνια, ενώ τώρα, τουλάχιστον, μας δίνεται η δυνατότητα με τις άλλες διαδικασίες να γίνεται μια ζωντανή συζήτηση. Ευχαριστώ. Διευκρινίστηκαν τα θέματα. Κύριε Πρόεδρε, έχετε τον λόγο.
Κύριε Πρόεδρε της Κυβέρνησης, κυρίες και κύριοι Υπουργοί, κύριοι Βουλευτές και κύριε Πρόεδρε της Βουλής - συγγνώμη που σας είπα τελευταίο - σήμερα έγινε μια συζήτηση χωρίς κοκορομαχίες. Βέβαια, οι κοκορομαχίες ανάβουν τα αίματα. Και είδα ότι με κάνα δύο διακοπές που έκανε ο κ. Τραγάκης, τα αίματα αμέσως άναψαν. Άρα, ψοφάμε για χειροκρότημα στην Αίθουσα αυτή, ενώ έπρεπε να ψοφάμε για ειλικρινή, σεμνό διάλογο. Το εντοπίζω έτσι, γιατί την άλλη φορά που έκανε ερώτηση ο κ. Μητσοτάκης εδώ μέσα μόνο ξύλο δεν παίξαμε. Νομίζω πάντως ότι όταν σας δίδεται η ευκαιρία να χειροκροτείτε, αισθάνεστε ότι επιτελείται καλύτερα η αποστολή σας. Είναι λάθος. Θεωρώ ότι οι σοβαρές συζητήσεις είναι αυτό που εκτιμά περισσότερο ο κόσμος, εάν λαβαίνουμε υπ' όψιν τον κόσμο. Εγώ δεν πήρα απάντηση από τον κύριο Πρωθυπουργό για το εάν θα πάρει πίσω τον νόμο Κατρούγκαλου. Είπα ότι είναι ένας νόμος που δημιουργεί μια δεύτερη εφορία. Εκτός από την εφορία που πληρώνουν κάποιοι πολίτες, έρχεται και ένα δεύτερο μεγάλο ποσό και το πληρώνουν ξανά. Και είμαστε μοναδικοί και σε αυτό. Επίσης, του ζήτησα να μας εξηγήσει τι θα πει «όταν σου παίρνω 100 ευρώ, μετά να στα ξαναδίνω». Είπα ότι είναι παγκόσμιο φαινόμενο. Είπε ότι δεν γινόταν ως τώρα. Αλλά δεν μας είπε πώς θα γίνει. Δεν καταλαβαίνω πώς θα γίνει. Θα ψηφίσει - λέει - μαζί και τα μέτρα και τα αντίμετρα. Μήπως πρέπει να του πούμε «και τις ποινές και τα αντίποινα»; Μήπως πρέπει να διαλέξουμε άλλες λέξεις; Ποια είναι τα αντίμετρα; Όταν σας λέω ότι ένας έχει δώδεκα μισθούς και του παίρνεις με την πτώση του αφορολογήτου τον έναν - έπαιρνε δεκατέσσερις και τώρα παίρνει δώδεκα - και τους κάνουμε έντεκα, πώς θα του τα δώσετε πίσω κύριε Τσίπρα; Κόβοντας τον ΦΠΑ στα νησιά, θα του έρθει ο μισθός πίσω; Ούτε επ' αυτού δώσατε συγκεκριμένη απάντηση. Είπατε, επίσης, ότι έχει μπει η χώρα σε περίοδο ικανοποίησης των στόχων, δηλαδή, ότι πάμε καλά, ότι θα έχουμε 2% πλεόνασμα κ.λπ.. Μήπως όλο αυτό συμβαίνει για άλλο λόγο και όχι γιατί κινείται η οικονομία; Ξέρετε εάν η χώρα σταματούσε να τρώει φαγητό για έξι μήνες, το πλεόνασμα μπορούσε να γίνει 15%. Μήπως, δηλαδή, πετυχαίνουμε ένα πλεόνασμα από τη νέκρωση της οικονομίας. Διότι το τελευταίο τρίμηνο του 2016 η χώρα πλήρωνε μόνο φόρους και άντε να έτρωγε και φαγητό. Δεν έγινε καμμία επένδυση. Υπήρχε φοβία. Και στην οικογένειά μου το βλέπω, δηλαδή. Μόνο φόρους πλήρωναν οι άνθρωποι και κοιτούσαν να έχουν τα λεφτά για τα τέλη κυκλοφορίας, για το ένα και για το άλλο. Μήπως, λοιπόν, οι αριθμοί ευημερούν, με την έννοα ότι έχουμε πλεόνασμα, αλλά αυτό οφείλεται στη νέκρωση; Γιατί σας λέω ότι εάν δεν φάμε όλο το χρόνο, μπορεί το πλεόνασμα να γίνει 50%, αλλά θα είναι νεκρή η Ελλάδα. Δεν θα υπάρχει Ελλάδα να ζήσει τη χαρά αυτού του πλεονάσματος. Μετά είπατε για εργασιακή κανονικότητα. Εγώ νομίζω ότι υπάρχει εργασιακός μεσαίωνας. Ποια εργασιακή κανονικότητα; Υπάρχει εργασιακή κανονικότητα; Εδώ πληρώνουν με δωροεπιταγές. Εδώ έχει αρχίσει το σύστημα να πληρώνουν με δωροεπιταγές, δηλαδή, «έλα, δούλεψε και θα πάρεις μια τηλεόραση από τον Κωτσόβολο». Έχουν αρχίσει αυτά τα πράγματα. Και μιλούμε για εργασιακή κανονικότητα. Μετά μιλήσαμε για εκατό χιλιάδες νέες θέσεις εργασίας. Έγινε σήμερα καμμιά συζήτηση για το τι είναι αυτές οι θέσεις εργασίας; Ρωτήθηκε, νομίζω, ο Ντάισεμπλουμ και δεν ήξερε τι είναι αυτό. Αυτό, λέει, δεν περιέχεται πουθενά στις συζητήσεις που έγιναν. Μετά είπατε ότι έγινε το περίγραμμα της συμφωνίας. Μα, άλλοι λένε ότι έρχονται οι θεσμοί να ξεκινήσουν οι διαπραγματεύσεις και εσείς έχετε και έτοιμο το περίγραμμα της συμφωνίας; Αυτό είναι αντίφαση προς την κοινωνία. Μετά σας είπα ότι υπάρχει από το Διεθνές Νομισματικό Ταμείο έγγραφο που μιλάει για 1.200 ευρώ σύνταξη μεικτά. Αυτό σημαίνει ότι τα καθαρά είναι λίγο πάνω από 900 ευρώ. Γιατί δεν λέμε την αλήθεια στον ελληνικό λαό; Γιατί κρυβόμαστε πίσω από το δάχτυλό μας; Εδώ δεν έχετε προσωπικά εσείς ευθύνη. Εσείς κυβερνάτε μία διετία. Έχετε το μερίδιο του χρόνου που σας αφορά. Υπάρχουν ευθύνες βαθύτερες του παρελθόντος. Αλλά, ούτε επ' αυτού απαντήσατε, δηλαδή, αν το γνωρίζετε ότι το Διεθνές Νομισματικό Ταμείο ζητεί 1.200 μεικτά. Και ο μόνος τρόπος να απαντήσουμε εις αυτό ήταν να κάνουμε ανάπτυξη. Βλέπετε ανάπτυξη; Ο μόνος τρόπος είναι να υπάρξει περίσσευμα ανάπτυξης, όμως, όχι περίσσευμα εικονικό, προερχόμενο από τη νέκρωση της παραγωγικής διαδικασίας. Γιατί εκείνο το πλεόνασμα, στο οποίο αναφερθήκατε, είναι εικονικό. Δεν είναι πλεόνασμα που σας δίνει τη δυνατότητα να κάνετε οικονομικούς σχεδιασμούς. Επίσης, οι συντάξεις των τέως Βουλευτών δεν πρέπει να κοπούν; Τις κόψαμε μετά το 2012. Οι προ του 2012, δηλαδή, τι ήταν; Γαλαζοαίματοι; Οι συντάξεις των τέως Βουλευτών γιατί να υπάρχουν; Είναι οκτακόσιες συντάξεις. Γιατί να τις δίνουμε στους τέως Βουλευτές; Εγώ θα είμαι ο κακός στην Αίθουσα αυτή; Σχετικά με τον αριθμό των Βουλευτών, η Γερμανία, με ογδόντα εκατομμύρια πληθυσμό, έχει εξακόσιους τριάντα Βουλευτές και εμείς, με δέκα εκατομμύρια, έχουμε τριακόσιους. Για ποιον λόγο; Για ποιον λόγο να είμαστε τριακόσιοι στην Αίθουσα αυτή; Είμαστε όλοι απολύτως χρήσιμοι; Έχω ζητήσει να μου πείτε τι είναι μεταρρύθμιση και τι είναι μέτρα, γιατί υπάρχει σύγχυση. Μεταρρύθμιση είναι κάτι που επί μόνιμης βάσης εξοικονομεί ή κάτι που επί μόνιμης βάσης παράγει. Αυτό είναι μεταρρύθμιση. Τα άλλα, που κάνετε εσείς, είναι φορολογία, κόψιμο μισθού κ.λπ.. Αυτό γίνεται από το 2009 και εντεύθεν. Θέλω απαντήσεις όταν κάνω ερώτηση και όχι λογύδρια, κύριε Πρωθυπουργέ. Σας ευχαριστώ.
Γιατί χειροκροτούν;
Και εσείς δεν χειροκροτάτε ασκόπως;
Ευχαριστούμε. Τον λόγο έχει ο Πρωθυπουργός κ. Τσίπρας.
Κύριε Πρόεδρε, θα προσπαθήσω να σας δώσω απαντήσεις, αλλά επιτρέψτε μου να πω και ορισμένα πράγματα, γιατί είναι ευκαιρία που βρίσκομαι στη Βουλή. Πράγματι σας παρακολουθώ.
Αρκεί να μην στεναχωρήσετε τον κ. Τραγάκη.
Ε, δεν πειράζει, μπορεί να τον στεναχωρήσω. Ξέρετε, όμως, εγώ είχα τη δυνατότητα σήμερα να απαντήσω σε όποιον μου έκανε ερώτηση. Εσείς, λοιπόν, μου καταθέσατε ερώτηση την Τρίτη το πρωί - στις 9.10΄ ήρθε η ερώτηση στον Πρόεδρο της Βουλής - μετά το Eurogroup. Οι άλλοι συνάδελφοί σας δεν θέλησαν, δεν το θεώρησαν σκόπιμο. Εσείς αξιοποιήσατε την κοινοβουλευτική διαδικασία και είμαι εδώ και απαντώ σε εσάς. Από κει και πέρα, βεβαίως, έχω το δικαίωμα μέσα από τις απαντήσεις μου να ασκήσω και κριτική. Δεν ευθύνομαι εγώ που δεν υπάρχει σήμερα η δυνατότητα να γίνει διάλογος και με την Αξιωματική Αντιπολίτευση. Άλλωστε, θα μπορούσε να προκαλέσει συζήτηση είτε δι' ερωτήσεως σε εμένα είτε μέσα από τον Κανονισμό της Βουλής. Θέλω, λοιπόν, να απαντήσω σε ορισμένα πράγματα τα οποία δεν έθιξα στην πρώτη μου ομιλία και τα οποία θέσατε εσείς. Μιλήσατε για το ασφαλιστικό. Πρώτα απ' όλα, κύριε Πρόεδρε, να σας πω το εξής: Όλο το προηγούμενο διάστημα έβγαιναν και έλεγαν στα μέσα ενημέρωσης, σε πηχυαίους τίτλους εφημερίδων, σε εκπομπές πολιτικού διαλόγου, ότι ο Τσίπρας είναι ψεύτης και ο Κατρούγκαλος μεγάλος ψεύτης και η Αχτσιόγλου επίσης ψεύτρα. Γιατί; Διότι, λέει, τους ισοπεδώσαμε όλους με τις ασφαλιστικές εισφορές. Εμείς δεν βγήκαμε να πούμε ότι αυτές οι ασφαλιστικές εισφορές δεν επιβάρυναν ορισμένα εισοδήματα. Το είπαμε καθαρά. Βεβαίως. Μπορεί να είναι λάθος; Μπορεί να είναι μια διαφορετική αντίληψη; Μπορεί. Να μας κάνετε κριτική. Αλλά, δεν λειτουργήσαμε εν λευκώ, tabula rasa. Σε ένα συγκεκριμένο δημοσιονομικό πλαίσιο ήμασταν αναγκασμένοι όχι να τετραγωνίσουμε τον κύκλο, αλλά να μπορέσουμε να φέρουμε μία λύση που δεν θα αύξανε την επιβάρυνση στους συνταξιούχους και στις κύριες συντάξεις και άρα θα έπρεπε να βρίσκει έσοδα από τις εισφορές. Και πως κατανείμαμε αυτά τα βάρη στους πολίτες, στις εισφορές, στους ελεύθερους επαγγελματίες; Με βάση το εισόδημα. Και τι είπαμε; Είπαμε ότι το 80% ελαφρύνεται και το 20% επιβαρύνεται. Έπεσαν όλοι να μας φάνε. Βγήκε ο Υφυπουργός, ο κ. Πετρόπουλος, και είπε κάτι σε έναν ραδιοφωνικό σταθμό και τον κανιβάλισαν. Είπε: «Βγήκα στο δρόμο και ερχόντουσαν μαγαζάτορες και μου έλεγαν, πληρώνουμε λιγότερα» και τον κανιβάλισαν σε όλους τους σταθμούς, «ο ψεύτης», «ο άθλιος». Και βγαίνει εχθές η έρευνα της ΕΣΕΕ… [[Θόρυβος από την πτέρυγα της Νέας Δημοκρατίας]] Μη γελάτε. Ο κ. Κορκίδης είναι ΣΥΡΙΖΑ; Αν είναι ΣΥΡΙΖΑ, να μου το πείτε. Βγαίνει, λοιπόν, εχθές η έρευνα της ΕΣΕΕ και λέει ότι το 77% των ελεύθερων επαγγελματιών, εμπόρων, βιοτεχνών, ελαφρύνεται από τις εισφορές, το 9% πληρώνει τις ίδιες και από εκεί και πέρα υπάρχει ένα 14% που επιβαρύνεται. Είμαστε χαρούμενοι που επιβαρύνεται το 14%; Όχι. Υπάρχει πρόβλημα υπερβολικής επιβάρυνσης σε ορισμένους εξ αυτών; Υπάρχει. Το παραδέχομαι, κύριε Πρόεδρε. Όμως, δεν μπορεί διαρκώς σε αυτόν τον τόπο, στο όνομα της σκοπιμότητας μιας αντιπολιτευτικής ρητορικής, να κάνουμε το άσπρο - μαύρο, διότι η μεγάλη πλειοψηφία πληρώνει λιγότερες εισφορές. Πώς να το κάνουμε; Μου είπατε ορισμένα πολύ σημαντικά ζητήματα για τους φόρους. Δεν είμαστε εμείς αυτοί που επιβαρύναμε την ελληνική οικογένεια με φόρους. Το έκαναν οι προηγούμενες Κυβερνήσεις. Εμείς πράγματι αναγκαστήκαμε, κάτω από την ασφυκτική πίεση στην πρώτη διαπραγμάτευση, να κάνουμε μια επιβάρυνση στον συντελεστή φορολόγησης των επιχειρήσεων - δεν είναι θετικό αυτό - και στον ΦΠΑ. Όμως, τη μεγάλη επιβάρυνση την είχαν προκαλέσει αυτοί που μείωσαν - κατάφεραν κάτι πρωτοφανές πράγματι! - τον εθνικό πλούτο κατά 25% μέσα σε τέσσερα χρόνια. Θα μου πείτε, όταν έχεις έναν γάιδαρο με φορτωμένο το σαμάρι βάρος και του βάλεις και έναν βόλο παραπάνω, δεν αντέχει. Θα συμφωνήσω μαζί σας, αλλά είναι άδικη η κριτική αυτή. Εν πάση περιπτώσει, εσείς, που είστε και καλοπροαίρετος άνθρωπος, να δείτε και τα θετικά, που γίνονται, διότι εμείς παραλάβαμε την ανεργία στο 27,5% και σήμερα είναι στο 23%.
Στο 25,9%.
Παραλάβαμε μια ανεργία - και δείτε τις επίσημες στατιστικές - στο 27,5% και σήμερα είναι στο 23% και ο στόχος μας είναι η ανεργία το επόμενο διάστημα να μειωθεί. Και εδώ πρέπει όλοι να συνειδητοποιήσουμε ότι ο μεγάλος εθνικός στόχος για την χώρα για τα επόμενα χρόνια είναι να επανέλθει η κανονικότητα στην εργασία και να βρουν θέσεις εργασίας σταθερές, μόνιμες τα νέα παιδιά που φεύγουν στο εξωτερικό, να πάμε από το brain drain στο brain gain, στο να ξανακερδίσουμε, δηλαδή, την εργασία για τη νέα γενιά. Τώρα θέλω να μου επιτρέψετε, κύριε Πρόεδρε, να αναφερθώ - γιατί δεν μπορώ να μην αναφερθώ - και στην ουσία, αν θέλετε, της ερώτησής σας, που ήταν τα θέματα της συμφωνίας την προηγούμενη εβδομάδα, την Δευτέρα που μας πέρασε, και τις δυνατότητες που θα έχουμε από εδώ και στο εξής. Κατ' αρχάς, να σας πω ότι εμείς είμαστε ανοιχτοί να κουβεντιάσουμε. Ρωτάτε με ποιον τρόπο θα μπορέσουμε να εξασφαλίσουμε ότι αυτός ο οποίος θα χάνει, θα μπορέσει να ισοσκελίσει την απώλεια. Υπάρχουν οι δυνατότητες τεχνικά να το κουβεντιάσουμε. Προτείνατε και εσείς σκέψεις, ιδέες, απόψεις. Είμαστε ανοιχτοί σε αυτό. Και φαντάζομαι ότι θα έχει ένα νόημα και στην Επιτροπή Οικονομικών Υποθέσεων την Τρίτη, αντί να συζητάτε σαχλαμάρες, κουτσομπολιά για τα πρωινάδικα, για το αν ο Τσακαλώτος είναι εδώ ή δεν είναι εδώ και πού ήταν και πού είναι - ξέρετε, οι άνθρωποι πρέπει να έχουν τηλεθέαση, οπότε αφήστε τα αυτά για τα πρωινάδικα, μην ασχολείστε εσείς με αυτά - να κουβεντιάσουμε επί της ουσίας, με ποιον τρόπο σε αυτό το πλαίσιο συμφωνίας, που έχουμε, θα μπορέσουμε πράγματι να έχουμε μια όσο το δυνατόν δικαιότερη κατανομή των βαρών αλλά και των ελαφρύνσεων. Και θέλω να μου επιτρέψετε να πω, κύριε Λεβέντη, και δύο λόγια, διότι παρακολουθώ τη δική σας στάση, μια στάση κεντρώα, κριτική, δηλαδή, και στους μεν και στου δε. Εντάξει. Ορισμένες φορές είσαστε μάλιστα και πιο - ας το πω έτσι - θετικός να δοθούν βάρη στο όνομα της Ευρώπης, να πάρουμε τα βάρη. Γι' αυτό λέτε διαρκώς να μοιραστούμε όλοι μαζί, την πολιτική ευθύνη κ.λπ.. Ξέρετε εγώ, κύριε Λεβέντη, δεν έχω κανένα θέμα…
Στους έχοντες και κατέχοντες η επιβάρυνση.
Ναι, εντάξει. Ξέρετε, όμως, εδώ δεν είμαστε μόνοι μας. Εδώ έχουμε απέναντί μας ορισμένους πιστωτές, οι οποίοι ήταν πολύ σκληροί για τη χώρα, οι οποίοι τώρα τελευταία έχουν αρχίσει να μιλάνε για τέλος της λιτότητας. Μάλιστα, επιμένουν και σε επιλογές, οι οποίες έχουν ένα αρνητικό κοινωνικό πρόσημο. Εγώ, λοιπόν, θέλω να σας πω το εξής: Εμείς είμαστε αποφασισμένοι να σηκώσουμε το βάρος της ευθύνης. Και είμαστε αποφασισμένοι να σηκώσουμε το βάρος της ευθύνης μόνοι μας ΣΥΡΙΖΑ και ΑΝΕΛ, διότι μόνοι μας το σηκώνουμε δυο χρόνια τώρα, δίνοντας μια μάχη για να κρατήσουμε την κοινωνία όρθια απέναντι σε παράλογες απαιτήσεις. Και κρινόμαστε από τον ελληνικό λαό. Αλλά κρίνεται και η Αντιπολίτευση, κύριε Λεβέντη. Κρίνεται και η Αντιπολίτευση για αυτό. Στην πρώτη αξιολόγηση ο κ. Μητσοτάκης, νέος τότε Αρχηγός, ενώ είχε βγει και είχε πει, «Δεν βιάζομαι», τον πίεσαν προφανώς διάφορα εκδοτικά συμφέροντα που βιάζονταν για τα δάνειά τους και διάφοροι άλλοι ακραίοι εντός της Νέας Δημοκρατίας και ενώ ήταν σε όλους πασιφανές ότι είναι παράλογες οι απαιτήσεις του Διεθνούς Νομισματικού Ταμείου για 3,6 δισεκατομμύρια ευρώ επιπλέον μέτρα λιτότητας - και ήταν από τα Χριστούγεννα του 2015 γνωστό αυτό - αντί να βγει να πάρει θέση τότε, σφύριζε αδιάφορα και ξαφνικά άρχισε να λέει: «Εκλογές, να μην κλείσει η αξιολόγηση, να γίνουν εκλογές». Το ίδιο επανέλαβε και τη δεύτερη φορά. Ξέρετε κάτι; Στην πολιτική είναι λογικό να κάνουμε λάθη. Καλό, όμως, είναι να μαθαίνουμε από τα λάθη μας. Πρέπει να μαθαίνουμε από τα λάθη μας. Το δις εξαμαρτείν ουκ ανδρός σοφού. Έρχεται, λοιπόν, και επαναλαμβάνει το ίδιο. Και τι έρχεται και λέει και μάλιστα με πολύ χειρότερο τρόπο; Όταν επαναφέρει το Ταμείο την ίδια αξίωση στη δεύτερη αξιολόγηση, όχι μόνο δεν παίρνει θέση έναντι αυτής της αξιώσεως, όχι μόνο δεν λέει στον ελληνικό λαό τι προτείνει να κάνουμε, όχι μόνο δεν βάζει πλάτη, αλλά πηγαίνει στο Βερολίνο λίγο πριν την κρίσιμη διαπραγμάτευση και ρίχνει τα βάρη στην ελληνική πλευρά, διότι - λέει - καθυστερεί. Και δεν το κάνει μόνο ο κ. Μητσοτάκης. Το κάνουν και οι Ευρωβουλευτές της Νέας Δημοκρατίας στη συζήτηση για το ελληνικό πρόγραμμα στο Ευρωκοινοβούλιο, όπου ήταν οι μόνοι από όλες τις πτέρυγες που μίλησαν, οι οποίοι τοποθετήθηκαν εναντίον της χώρας - όχι της Κυβέρνησης - και απέδωσαν ευθύνες για τις καθυστερήσεις. Θέλω να μου επιτρέψετε να σας πω κάτι. Ξέρετε, η γερμανική γλώσσα έχει μια λέξη, που είναι αμετάφραστη στα ελληνικά. Λέγεται «fremdscham» και σημαίνει ντροπή για κάτι που κάνει κάποιος άλλος. Εγώ θέλω με αυτή τη γερμανική λέξη να αποδώσω το συναίσθημα, που εγώ αισθάνομαι για τη στάση του Αρχηγού της Αξιωματικής Αντιπολίτευσης στο Βερολίνο λίγο πριν κλείσει η δεύτερη αξιολόγηση. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] [[Θόρυβος - διαμαρτυρίες από την πτέρυγα της Νέα Δημοκρατίας]] Και αισθάνομαι ντροπή, διότι στο τέλος της ημέρας είναι μια στάση αντιπατριωτική. Και προσέχω τις λέξεις μου. Θέλω, λοιπόν να πω κάτι, ρωτώντας εσάς, κύριε Λεβέντη, διότι δεν κάνω διάλογο εδώ με τους Βουλευτές. Απαντώ σε εσάς. Πείτε μου εσείς, θα έχανε ή θα κέρδιζε το πολιτικό σύστημα της χώρας, αλλά και η ίδια η Αντιπολίτευση, αν στην πρώτη αξιολόγηση, αλλά και στη δεύτερη αξιολόγηση, βγαίνατε και λέγατε: - κυρίως ο Αρχηγός της Αξιωματικής Αντιπολίτευσης - «Διαφωνώ με την Κυβέρνηση, τα έχει κάνει λάθος η Κυβέρνηση, αλλά στηρίζω την εθνική προσπάθεια να μην επιβληθούν αυτές οι παράλογες απαιτήσεις». Ποιος θα κέρδιζε; Ποιος θα έχανε και ποιος θα κέρδιζε; Όπως λένε και οι Αγγλοσάξονες και ο φίλος μου ο Ευκλείδης, που είναι Αγγλοσάξων και μιλάει τα αγγλικά καλά, «win - win» θα ήταν για αυτόν. Δηλαδή, εάν δεν τα καταφέρναμε εμείς, θα έβγαινε και θα έλεγε, «Ορίστε, τους στηρίξαμε και πάλι είναι τόσο άχρηστοι που δεν τα κατάφεραν». Και τώρα που τα καταφέραμε, θα είχαν τη δυνατότητα τουλάχιστον να βγουν και να πουν: «Τα κατάφεραν επειδή τους στηρίξαμε και διαμορφώσαμε ένα εθνικό μέτωπο». Ούτε, όμως, αυτή η στοιχειώδη ευφυΐα δεν υπάρχει. Γιατί, κύριε Λεβέντη; Διότι το πάθος για την επιστροφή στις καρέκλες της εξουσίας για να συνεχίσουν αυτό το καταστροφικό έργο που κάνανε όλες αυτές τις δεκαετίες, είναι ισχυρότερο από το πατριωτικό καθήκον. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Θέλω, όμως, να κλείσω λέγοντας το εξής: Αυτό το οποίο ορισμένοι δεν καταλαβαίνουν στη χώρα είναι ότι το 2015 δεν είναι το ίδιο για τη χώρα με το 2017. Γιατί; Διότι αυτά τα δύο χρόνια έχουν γίνει πολλά και σημαντικά. Ξέρετε, κάποιοι δεν μπορούν να καταλάβουν ότι υπάρχει η δυνατότητα της πολιτικής διαπραγμάτευσης και νομίζουν ότι είναι μόνο τα τεχνικά κλιμάκια. Η όποια διέξοδος ευρέθη τώρα, βρέθηκε στο πεδίο της πολιτικής και όχι στο πεδίο των τεχνοκρατών. Δεν κατάλαβαν καν ότι η χώρα από το 2015 και μετά έχει αλλάξει, ότι η χώρα δεν είναι μόνη, ότι η χώρα δεν είναι πια ικέτης. Δεν κατάλαβαν ότι σε αυτό το μεσοδιάστημα επισκέφθηκαν τη χώρα μας σπουδαίοι ηγέτες. Μέσα σε ένα πολύ σύντομο χρονικό διάστημα ήρθε εδώ ο Πρόεδρος Ομπάμα, ήρθε ο Πρόεδρος Πούτιν, ήρθε ο Πάπας Φραγκίσκος για το προσφυγικό, ήρθε ο Πρόεδρος Ολάντ, ήρθαν οι ηγέτες του Νότου. Ήρθαν εδώ και δημιούργησαν ένα μέτωπο, μια ασπίδα, αν θέλετε, σε παράλογες απαιτήσεις σε πολιτικό επίπεδο. Διαμορφώθηκαν νέες συμμαχίες και νέοι συσχετισμοί. Ήρθε ο Πρόεδρος Γιούνκερ, ήρθε ο Πρόεδρος Τουσκ. Δεν κατάλαβαν ότι η Ελλάδα σταμάτησε πια να είναι η χώρα της καρπαζιάς και της ικεσίας, όπως την παραλάβαμε εμείς το 2015, κι έγινε μία χώρα, η οποία παίζει σημαντικό γεωπολιτικό ρόλο, ακολουθεί με σοβαρότητα και σχεδιασμό μία στρατηγική ενεργητικής εξωτερικής πολιτικής με τις τριμερείς μας συνεργασίες με Κύπρο, Αίγυπτο και Ισραήλ, με την παρεμβατικότητά μας και στο Κυπριακό και στις ελληνοτουρκικές σχέσεις, με τον κρίσιμο ρόλο που παίξαμε στο προσφυγικό, ώστε να υπάρξει αυτή η δύσκολη συμφωνία Ευρωπαϊκής Ένωσης - Τουρκίας και να υπάρξει μία διευθέτηση. Δεν καταλάβαν τίποτα. Δεν καταλάβαν ακόμα τίποτα όταν ο Πρόεδρος Ομπάμα εδώ ήρθε για να κάνει την τελευταία του παρουσία ως Πρόεδρος, βγάζοντας αυτό τον λόγο που θα μείνει στην ιστορία για την Ελλάδα. Νομίζανε ότι η Ελλάδα παραμένει η χώρα της καρπαζιάς. Τώρα, λοιπόν, πάθανε στραπάτσο. Λυπάμαι πολύ που δεν καταλαβαίνουν. Εγώ θα τους ζητήσω και θα ζητήσω και από σε εσάς και θα ζητήσω και από όλους, από όλες τις πολιτικές πτέρυγες να συνειδητοποιήσουν ότι η χώρα θα βγει από την κρίση, γιατί είμαστε αποφασισμένοι να βγει αυτή η χώρα από την κρίση και γιατί είναι αποφασισμένος ο ελληνικός λαός να γυρίσουμε σελίδα. Και αυτό πια το καταλαβαίνει και ο τελευταίος Έλληνας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων προς τον Πρωθυπουργό και συνεχίζουμε με τις υπόλοιπες επίκαιρες ερωτήσεις, που έχουν προγραμματιστεί για συζήτηση. Θα παρακαλούσα για δύο λεπτά να κάνουμε ένα άτυπο διάλειμμα μέχρι να αποχωρήσουν όσοι συνάδελφοι θέλουν και να γίνει αλλαγή Προεδρείου.
Κυρίες και κύριοι συνάδελφοι, συνεχίζουμε με την τέταρτη με αριθμό 511/21-2-2017 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με «ΑΕΠΙ - Πόρισμα Ορκωτών Λογιστών - Σ/Ν για τη συλλογική διαχείριση δικαιωμάτων πνευματικής ιδιοκτησίας και συγγενικών δικαιωμάτων και για τη χορήγηση πολυεδαφικών αδειών για επιγραμμικές χρήσεις μουσικών έργων και άλλα πολιτιστικά θέματα». Στην επίκαιρη ερώτηση θα απαντήσει η Υπουργός Πολιτισμού και Αθλητισμού κ. Κονιόρδου. Παρακαλώ, κυρία Κεφαλίδου, έχετε τον λόγο, κατά τον Κανονισμό, για δύο λεπτά.
Ευχαριστώ, κύριε Πρόεδρε. Θα παρακαλέσω, όμως, μετά απ' αυτό που είδαμε, τα έξι λεπτά να γίνονται τριάντα και ουσιαστικά να ξεκινάνε οι επίκαιρες ερωτήσεις στις 12.00΄, μια στοιχειώδη επιείκεια και για τους Βουλευτές. Λυπάμαι, κυρία Υπουργέ, που θα χαλάσω το πανηγυρικό κλίμα της Αίθουσας, όπου ο κ. Τσίπρας μάς διαφώτισε ότι όλα πάνε πρίμα. Εγώ θα σας μιλήσω για την πραγματική Ελλάδα και θα σας μιλήσω για ένα πόρισμα ελέγχου της ΑΕΠΙ, το οποίο έγινε για λογαριασμό του Υπουργείου Πολιτισμού και έφερε στο φως στοιχεία που είναι πραγματικά ανατριχιαστικά. Μισθοί ύψους 640.000 ευρώ τον χρόνο για τον διευθύνοντα σύμβουλο, ετήσιες απολαβές συγγενών μελών του διοικητικού συμβουλίου ποσού 450.000 ευρώ, αδιανέμητα δικαιώματα στους δημιουργούς πάνω από 40 εκατομμύρια ευρώ, παράνομα δάνεια σε μέλη του διοικητικού συμβουλίου. Αυτά είναι κάτι ψιλά από τα όσα συγκλονιστικά έχουν αποκαλυφθεί. Θυμίζω: η προσπάθεια για τη ρύθμιση του τοπίου της διαχείρισης των πνευματικών δικαιωμάτων είναι παλιά ιστορία. Σταθμός η πρωτοβουλία Γερουλάνου στο τέλος του 2011, υπόδειγμα διαδικασίας για την ορθή νομοθέτηση. Στη συνέχεια ο δικός σας πρώην Υπουργός Πολιτισμού, Νίκος Ξυδάκης, είχε την τόλμη να δώσει εντολή να προχωρήσει ο διαχειριστικός έλεγχος της ΑΕΠΙ. Ήταν Αύγουστος του 2015. Λόγω της άρνησης συνεργασίας της ΑΕΠΙ, οι εργασίες πάγωσαν πριν καν αρχίσουν και ξεκίνησαν μόνο μετά από επιβολή προστίμου τον Σεπτέμβριο του 2016. Ο έλεγχος ολοκληρώθηκε στις 6 Φεβρουαρίου 2017 και αφορά την τριετία 2011-2014. Το πόρισμα είναι εξαιρετικά αποκαλυπτικό. Σταχυολογώ: αρνητικά κεφάλαια ύψους 20 εκατομμυρίων ευρώ και επομένως αδυναμία εξόφλησης των υποχρεώσεών της. Λειτουργικά έξοδα υψηλότερα από τα έσοδά της και άρα ζημίες 11,3 εκατομμύρια ευρώ για τα έτη 2011-2014. Ποια νομίζετε ότι ήταν η αντίδραση της ΑΕΠΙ με την κατάθεση του πρώτου δικού σας νομοσχεδίου, που προσπάθησε να βάλει στοιχειώδη τάξη στον χώρο των δημιουργών και των πνευματικών δικαιωμάτων τους; Δεν ήταν άλλη από την εξωχώρια μετακόμισή της στην Κύπρο και όλο αυτό προκειμένου να παρακαμφθεί η νομοθετική ρύθμιση που προωθούσε το Υπουργείο Πολιτισμού για τα πνευματικά δικαιώματα και προφανώς δεν τη βόλευε. Η ΑΕΠΙ μια χαρά έπραξε. Ανώνυμη εταιρεία, τα συμφέροντά της κοιτάει. Έτσι, λοιπόν, στις 23 Δεκεμβρίου 2015 δίνεται στη διαβούλευση το αρχικό σχέδιο νόμου. Τον Ιανουάριο του 2016 έχει τελειώσει η διαβούλευση. Στο μεταξύ, τον Μάρτιο του 2016 μεσολαβεί η μετακόμιση της ΑΕΠΙ στην Κύπρο. Στις 5 Ιουλίου 2016 κατατίθεται στη Βουλή ένα σχέδιο νόμου με άλλο περιεχόμενο, ευνοϊκό για την ΑΕΠΙ αυτή τη φορά, και λίγες ώρες μετά το χάσαμε, το αποσύρατε και καλά κάνατε, διότι θα είχατε εκτεθεί ανεπανόρθωτα. Τον Φεβρουάριο του 2017 κυκλοφορεί μια νέα μορφή του σχεδίου νόμου και σε δελτίο Τύπου του Υπουργείου σας, στις 13-2-2017, μας ανακοινώνετε ότι ήδη βρίσκεται στο στάδιο της κατάθεσής του στη Βουλή. Εκεί βρισκόμαστε σήμερα, εν μέσω ενός σκανδάλου χωρίς προηγούμενο, με τεράστια οικονομικά συμφέροντα και με πλήθος φορέων να αγωνιούν, από τους δημιουργούς μέχρι τον τελευταίο χρήστη και ένα νομοσχέδιο - φάντασμα. Σας ερωτώ: Με αυτά τα δεδομένα και με τα στοιχεία που αποκαλύφθηκαν από το πόρισμα της ΑΕΠΙ, που εσείς η ίδια πρώτη θα έπρεπε να έχετε δώσει στα κόμματα και όχι να έχει διαρρεύσει μέσω του ίντερνετ από την εταιρεία ορκωτών λογιστών, τι θα κάνετε με αυτό το σχέδιο νόμου; Σκοπεύετε να φέρετε αυτό που έχει κυκλοφορήσει σε τελευταία βερσιόν και σκανδαλωδώς - σε αντίθεση με το αρχικό σχέδιο νόμου που είχε δοθεί στη διαβούλευση - παρέχει προνόμια σε μια ανώνυμη εταιρεία και μάλιστα γεμάτη σκάνδαλα, με ένα διοικητικό συμβούλιο που βαρύνεται με τέτοιες κατηγορίες; Πιστεύετε ότι είναι αρκετή η αποστολή του πορίσματος στον εισαγγελέα, που θα κάνει δίμηνο, τρίμηνο ή πεντάμηνο; Με αυτό νομίζετε ότι ξεμπερδέψατε; Ξέρετε ότι οι χρήστες έχουν σταματήσει να πληρώνουν, έχοντας ακλόνητο άλλοθι τις ατασθαλίες της ΑΕΠΙ; Κάθε ημέρα που περνά, ξέρετε πόσα λεφτά χάνονται για τις χιλιάδες δημιουργούς; Σας ερωτώ: Γιατί εν όψει αυτών των αποκαλύψεων δεν προχωράτε άμεσα, χθες θα σας έλεγα, σε νομοθέτηση, έστω και με τροπολογία, στον διορισμό κρατικού επιτρόπου με ουσιαστικές αρμοδιότητες; Υπάρχει προηγούμενο - το ξέρετε - και αυτό θα διασφαλίσει και τη διαφάνεια και τη νομιμότητα. Γιατί δεν το κάνετε, κυρία Υπουργέ;
Ευχαριστώ. Κυρία Υπουργέ, έχετε τον λόγο.
Σας ευχαριστώ, κυρία Κεφαλίδου, γιατί με καλείτε να απαντήσω σε ένα θέμα που πραγματικά απασχολεί χιλιάδες δημιουργούς και χιλιάδες χρήστες και όχι μόνο τώρα, αλλά εδώ και πάρα πολλά χρόνια, δεκαετίες, θα έλεγα. Αυτό που σήμερα αποκαλύφθηκε γνωρίζαμε ότι ίσχυε με τη μορφή ενός μυστικού, το οποίο όλοι ήξεραν, αλλά κανείς δεν ήθελε να το βγάλει στο φως. Όταν η σημερινή Κυβέρνηση ανέλαβε την εξουσία το 2015, ήταν η πρώτη φορά - και το τονίζω - που υπήρξε πραγματική πολιτική βούληση να αποκαλυφθεί αυτό το μυστικό, επιτέλους, που, ενώ το ήξεραν όλοι, αποκρυπτόταν από όλους καλά, για να εξυπηρετήσει σκοπιμότητες, ενδεχομένως και συμφέροντα. Η Κυβέρνηση, λοιπόν, είπε «όχι» σε αυτή την κατάσταση και θέλησε να τη διαλευκάνει, για την προστασία τόσο των δημιουργών και δικαιούχων πνευματικών και συγγενικών δικαιωμάτων όσο και των χρηστών. Απασχολεί και εμάς το να προστατεύσουμε τους δημιουργούς, γιατί σήμερα, με την πειρατεία που υπάρχει, οι μόνες πηγές εσόδων τους είναι πλέον είτε οι ζωντανές εμφανίσεις είτε αυτά τα δικαιώματα. Η προσπάθεια αυτή δεν είναι εύκολη, όπως γνωρίζετε πολύ καλά. Όπως κατάλαβα από τους προκατόχους μου, αλλά και από τη δική μου εμπειρία, το θέμα της διαχείρισης των πνευματικών και συγγενικών δικαιωμάτων είναι πολύπλευρο και χρήζει ιδιαίτερης μεταχείρισης και προσοχής. Η Κυβέρνηση όφειλε να δημιουργήσει ένα ρυθμιστικό πλαίσιο, που θα εξομάλυνε και θα δημιουργούσε σχέσεις συνεργασίας και εμπιστοσύνης μεταξύ δημιουργών, ερμηνευτών, εκτελεστών και όλων των δικαιούχων πνευματικών και συγγενικών δικαιωμάτων από τη μια πλευρά, των νομικών προσώπων που αναλαμβάνουν, σχεδόν μονοπωλιακά καμμιά φορά, τη διαχείριση των δικαιωμάτων αυτών από την άλλη και των χρηστών, δηλαδή των καταναλωτών εν ευρεία έννοια, των πνευματικών έργων για τους δικούς τους εμπορικούς σκοπούς ως τρίτη πλευρά. Αυτό ήθελε χρόνο, ανοικτές διαβουλεύσεις, διάλογο με τους φορείς, τους οποίους καλέσαμε όλους στο Υπουργείο, για να μας καταθέσουν την άποψή τους και φυσικά να έχουμε μια κοινή, παράλληλη προσπάθεια να διορθώσουμε τις προβληματικές περιπτώσεις του παρελθόντος. Ο σκοπός μας είναι να χτίσουμε κάτι καινούργιο σε γερά θεμέλια και όχι σε σαθρά του παρελθόντος. Γι' αυτό και ζητήθηκε από το Υπουργείο ο διαχειριστικός έλεγχος της ΑΕΠΙ και καλώς ήρθε το πόρισμα - όπως και εσείς αναγνωρίσατε - το οποίο πήρε τον δρόμο του για τη δικαιοσύνη, γιατί πρέπει όλοι να γνωρίζουμε τι δεν πρέπει να είναι οργανισμός συλλογικής διαχείρισης πνευματικών και συγγενικών δικαιωμάτων της νέας εποχής. Φθάνουμε σήμερα με ένα νομοσχέδιο - και όχι φάντασμα - που έχει πάρει τον δρόμο του για κατάθεση στη Βουλή και όλοι εσείς θα κληθείτε να το ψηφίσετε σε μικρό χρονικό διάστημα, το οποίο προβλέπει το νέο πλαίσιο λειτουργίας των οργανισμών συλλογικής διαχείρισης και των ανεξαρτήτων οντοτήτων διαχείρισης. Να μιλήσω ανοικτά. Η ΑΕΠΙ θα μπορέσει να συνεχίσει να λειτουργεί, μόνο εάν αλλάξει και εφαρμόσει και σεβαστεί όλες τις προϋποθέσεις και τους κανόνες που θέτει αυτός ο νέος νόμος, οι οποίοι εξασφαλίζουν και τη διαφάνεια και τη νομιμότητα βάσει και της ερώτησής σας. Τι εισάγουμε με τον νέο νόμο; Όχι προνόμια, κυρία Κεφαλίδου, αλλά αυστηρούς κανόνες διακυβέρνησης των νομικών προσώπων διαχείρισης των πνευματικών και συγγενικών δικαιωμάτων, με τη συμμετοχή των ίδιων των δικαιούχων στα όργανα διοίκησης και εποπτείας, προκειμένου οι ίδιοι πρώτοι να ελέγχουν τη διαχείριση και να καθορίζουν τους όρους τους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Για τον λόγο αυτόν προβλέπουμε την ύπαρξη γενικής συνέλευσης και εποπτικού συμβουλίου με αυξημένες αρμοδιότητες σε κάθε οργανισμό συλλογικής διαχείρισης και στην ΑΕΠΙ, υποχρεωτική υιοθέτηση κανόνων διαφάνειας στη λειτουργία, στις αποφάσεις και στη δράση οργανισμών συλλογικής διαχείρισης των ανεξάρτητων οντοτήτων - ούτως ώστε όλοι να μπορούν να γνωρίζουν τα δικαιώματά τους και τις υποχρεώσεις τους και να έχουν την ίδια μεταχείριση - , δομημένη διαπραγμάτευση των αμοιβολογίων με τους χρήστες και τις αντιπροσωπευτικές ενώσεις τους, ανάρτηση των τελικών αμοιβολογίων και υποχρεωτικές - και το τονίζω - ηλεκτρονικές συναλλαγές μεταξύ τους, προκειμένου να εξαλειφθούν προβλήματα του παρελθόντος. Στο τέλος προβλέπουμε αυστηρή εποπτεία και έλεγχο της αγοράς πνευματικών και συγγενικών δικαιωμάτων από το Υπουργείο Πολιτισμού και τον οργανισμό πνευματικής ιδιοκτησίας, αδειοδότηση των οργανισμών συλλογικής διαχείρισης και των ανεξάρτητων οντοτήτων, με κριτήρια βιωσιμότητας και διαφανούς λειτουργίας, επιβολή κυρώσεων, σε περίπτωση παραβάσεων, και δυνατότητα αίτησης στο δικαστήριο για τον ορισμό επιτρόπου εξυγίανσης, εάν προκύψει σοβαρό διαχειριστικό και οικονομικό πρόβλημα, με σκοπό να μην κλείσει μία ανώνυμη εταιρεία.
Κυρία Υπουργέ, έχετε και δευτερολογία.
Τελειώνω, κύριε Πρόεδρε. Είναι μεγάλο το θέμα, κύριε Πρόεδρε. Ζητώ την κατανόησή σας. Ολοκληρώνω.
Εντάξει.
Δεν θέλουμε να κλείσει μια εταιρεία που θα αφήσει στον δρόμο χιλιάδες δημιουργούς και θα δημιουργήσει ένα τεράστιο κενό. Πιστεύω ότι και εσείς δεν θέλετε ο χώρος των πνευματικών και συγγενικών δικαιωμάτων να μη γίνει επιτέλους λειτουργικός και συμμετοχικός, με τη συμβολή των ίδιων των δικαιούχων, με νόμιμη και διαφανή δράση και αυστηρή εποπτεία από το κράτος. Ευχαριστώ.
Ευχαριστώ. Παρακαλώ, κυρία Κεφαλίδου, δευτερολογείτε για τρία λεπτά.
Ευχαριστώ, κύριε Πρόεδρε. Κυρία Υπουργέ, σας άκουσα με πολλή προσοχή. Αυτά που αναφέρετε προφανώς είναι στοιχεία του καινούργιου νομοσχεδίου, που δυστυχώς τα κόμματα δεν τα γνωρίζουν. Έχει προηγηθεί ένα άλλο νομοσχέδιο, που έχει μπει στη διαβούλευση, και όσα μάς λέτε σήμερα είναι αυτά τα οποία αναμένουμε όλοι να δούμε. Έχουν διαρρεύσει μόνον κάποιες βασικές αρχές αυτού του νομοσχεδίου, κυρίως από τους φορείς και δημοσιεύματα. Θα σας πω τι θεωρούμε εμείς στοιχειώδες: να είχε ήδη δοθεί το πόρισμα των ορκωτών λογιστών στα κόμματα, να είχε ήδη ξεκαθαρίσει η θέση του Υπουργείου Πολιτισμού και να είχε προχωρήσει στις ανάλογες ενέργειες άμεσα, με την ανακοίνωση αμέσως του πορίσματος. Όπως βγάλατε, δηλαδή, ανακοίνωση και είπατε ότι το νομοσχέδιο είναι στο Γενικό Λογιστήριο του Κράτους, να είχατε βγάλει μία ανακοίνωση ότι για όσα είδαν το φως της δημοσιότητας, το Υπουργείο Πολιτισμού δεν κωφεύει. Προχωρά άμεσα στην εξυγίανση της ΑΕΠΙ. Διορίζει κρατικό επίτροπο, με ενισχυμένες αρμοδιότητες άμεσα, προκειμένου να μην καταρρεύσει η ΑΕΠΙ και να μη συμπαρασύρει το σύνολο σχεδόν δημιουργών και χρηστών, με ανυπολόγιστες συνέπειες. Αυτό το οποίο λέτε εσείς για επίτροπο εξυγίανσης μοιάζει με τα γραφεία τελετών, που καλούνται να διαχειριστούν τη διαδικασία ταφής ενός πτώματος. Εμείς σας λέμε: Κρατήστε σε λειτουργία την ΑΕΠΙ. Διορίστε κρατικό επίτροπο, εξάλλου η ευρωπαϊκή οδηγία αυτό επιβάλλει στο άρθρο 36. Ονομάστε τον όπως εσείς νομίζετε, αλλά δώστε του τις αποφασιστικές αρμοδιότητες. Πρότυπα έχετε. Δανειστείτε από τις διαδικασίες που ακολουθούν οι τράπεζες και τα χρηματοπιστωτικά ιδρύματα. Κάντε το τώρα. Πιστεύω ότι θα έχετε τη στήριξη όλων. Ας σοβαρευτούμε. Δεν γίνεται τα σχέδια νόμου να κυκλοφορούν από στόμα σε στόμα σαν να είναι κουτσομπολιά. Πάρτε θέση. Βρείτε την τόλμη να νομοθετήσετε όπως πρέπει. Με ένα σχέδιο νόμου, με το οποίο το κράτος θα παρέχει τις ασφαλιστικές δικλίδες, ώστε να μην μπορούν να υπάρξουν στο μέλλον τέτοια φαινόμενα ατασθαλιών από μία εμπορική εταιρεία που διαχειρίζεται πνευματικά δικαιώματα. Σήμερα έχετε μια τρομερή ευκαιρία. Το σκάνδαλο ας γίνει αφορμή να μελετηθεί ουσιαστικά ένα σχέδιο νόμου για τα πνευματικά δικαιώματα, που, όσο τεχνικό και αν φαίνεται, άλλο τόσο σημαντικό είναι, γιατί αγγίζει πάρα πολλούς και γιατί τα χρήματα που διακινούνται είναι πάρα πολλά, για να υποθάλπει η πολιτεία, έστω και άθελά της, τα συμφέροντα μιας οικογένειας ή και κάποιων ευνοημένων, όποιοι και αν είναι αυτοί. Κυρία Υπουργέ, ακούστε με. Είστε και εσείς καλλιτέχνης. Ξέρω τις ευαισθησίες σας. Ακολουθήστε την ορθή νομοθέτηση. Έστω και για αλλαγή μια φορά. Ορίστε κρατικό επίτροπο τώρα. Δώστε το σχέδιο νόμου που θα καταλήξετε για σύντομη διαβούλευση και φέρτε το στη Βουλή. Ευχαριστώ.
Ευχαριστώ. Παρακαλώ, κυρία Υπουργέ, έχετε και πάλι τον λόγο.
Σας ευχαριστώ, κύριε Πρόεδρε. Το νομοσχέδιο έχει πάρει ήδη τον δρόμο που ορίζεται από τις διαδικασίες που προβλέπονται. Είναι η πρώτη φορά που η πολιτεία προβλέπει αυτό που συνέβη τώρα, μέσα απ' αυτόν τον νόμο. Αυτό έχει προέλθει μέσα από δημοκρατικό διάλογο και όχι με μία αφ' υψηλού αυταρχική απόφαση.
Το πρώτο νομοσχέδιο, όχι αυτό που φέρνετε.
Εμείς μιλάμε γι' αυτό που τώρα κατατίθεται.
Δεν το έχετε φέρει στη διαβούλευση.
Θα έρθει μέσα από τις νόμιμες διαδικασίες. Είναι η πρώτη φορά που υπάρχει ένας ανοικτός διάλογος με τους δημιουργούς, που και οι ίδιοι βρίσκονται σε διαδικασίες συνελεύσεων, συλλογικών αποφάσεων, ώστε να αντιμετωπίσουν και οι ίδιοι τα προβλήματα που τους απασχολούν. Αυτό γίνεται για πρώτη φορά, ακριβώς μέσα από αυτόν τον ανοικτό διάλογο που έχουμε δημιουργήσει. Εμείς έχουμε φροντίσει να προβλέψουμε αυτή την περίπτωση που έχουμε τώρα μέσα από αυτό το νομοσχέδιο, που θα ακολουθήσει σύντομες διαδικασίες. Ελπίζω να μπορέσετε να το υποστηρίξετε, έτσι ώστε να προστατευθούν οι καλλιτέχνες, οι δημιουργοί, αλλά και οι χρήστες, για να υπάρξουν κανόνες και να μπει αυτή η ιστορία σε μία καινούργια φάση, σύμφωνα με την κοινοτική οδηγία. Όπως ξέρετε, η κοινοτική οδηγία είναι μία γενική κατεύθυνση και, όπως η ίδια ορίζει, κάθε χώρα συμπληρώνει τις ιδιαιτερότητες σύμφωνα με το δικό της τοπίο. Εμείς θέλουμε να υπάρξει αυτός ο διάλογος. Έχουμε διαρκή επαφή με τους δημιουργούς. Με βάση αυτή την επαφή, θα κανονίσουμε την περαιτέρω πορεία μας.
Με την ΑΕΠΙ τι θα κάνετε;
Ευχαριστώ πολύ.
Και εμείς ευχαριστούμε. Προχωρούμε στην πρώτη με αριθμό 2185/21-12-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναλειτουργία του Συμβουλίου Κοινωνικών Ασφαλίσεων. Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Η ερώτηση αναφέρεται σε ένα σοβαρό θέμα. Είναι ο θεσμός του Συμβουλίου Κοινωνικών Ασφαλίσεων, στο οποίο ο νομοθέτης - από το 1980 κιόλας - έχει αναθέσει σοβαρές αρμοδιότητες, που έχουν να κάνουν με τα διοικητικά θέματα των κοινωνικών ασφαλίσεων, με τους προϋπολογισμούς, τις εκθέσεις και τους ετήσιους λογαριασμούς των ταμείων, με τη γνωμοδότηση για τις αναλογιστικές μελέτες, που έχουν πάψει εδώ και καιρό να γίνονται, και με συγκεκριμένα θέματα, όπως αυτό που απασχολεί εκατοντάδες χιλιάδες ασφαλισμένους του ΕΤΑΑ και του ΟΑΕΕ. Συγκεκριμένα, την 1-1-1993, όσοι ήταν ασφαλισμένοι στο Ενιαίο Ταμείο Αυτοαπασχολουμένων και ασκούσαν δραστηριότητα που ασφαλιζόταν στο ΕΤΑΑ, έπρεπε να μεταφερθούν στον ΟΑΕΕ. Όμως, αν η δραστηριότητα που ασκούσαν δεν ήταν συναφής με τη δραστηριότητα που ασφάλιζε το ΕΤΑΑ και μόνο, μπορούσαν να παραμείνουν μόνο στο ΕΤΑΑ. Επειδή υπήρξαν, υπάρχουν και θα υπάρξουν πολλές αμφισβητήσεις για το πού υπάγεται η ασφάλιση, ο νομοθέτης έδωσε τη δυνατότητα, μέσα από το Συμβούλιο Κοινωνικών Ασφαλίσεων, να γίνεται η διαφορά και να διευκρινίζεται ότι απαλλάσσεται από την ασφάλιση του ΟΑΕΕ και παραμένει μόνο στο ΕΤΑΑ ασφαλισμένος ο οποίος δεν ασκεί δραστηριότητα που επιβάλλει τη διπλή ασφάλιση. Έχουν κατατεθεί χιλιάδες, σίγουρα εκατοντάδες αιτήσεις. Δεν ξέρω το ακριβές νούμερο. Επειδή υπάρχουν, όμως, και άλλα θέματα σε εκκρεμότητα που αφορούν το Συμβούλιο Κοινωνικών Ασφαλίσεων, το οποίο - σύμφωνα με την ενημέρωση που έχουμε - έχει να συνεδριάσει πάνω από δυόμισι χρόνια, αυτό που ζητούμε είναι να φροντίσετε να συνεδριάσει το Συμβούλιο Κοινωνικών Ασφαλίσεων. Ζητούμε, επίσης, μέχρι να εκδοθούν οι αποφάσεις, να σταματήσει ο ΟΑΕΕ να χρεώνει ασφαλιστικές εισφορές για όσους υπάρχει προσφυγή στο Συμβούλιο Κοινωνικών Ασφαλίσεων και, βεβαίως, να μην υπάρχουν μέτρα γι' αυτούς τους ανθρώπους, είτε μέσω του ΚΕΑΟ είτε μέσω της ΗΔΙΚΑ, που έχει δεσμεύσει τους λογαριασμούς και δεν μπορούν να λειτουργήσουν οι επιχειρήσεις. Με αυτή την έννοια ζητούμε άμεσα την επανέναρξη συνεδριάσεων του Συμβουλίου Κοινωνικών Ασφαλίσεων και την επίλυση των σοβαρών θεμάτων που το απασχολούν και, ιδίως, του ειδικού θέματος που σας έθεσα για τη σχέση ΕΤΑΑ και ΟΑΕΕ. Ευχαριστώ.
Ευχαριστώ. Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε Κεγκέρογλου, αυτή η διττή ιδιότητα που ο ν.3863/2010 επανέφερε για την ασφάλιση όσων ήταν ασφαλισμένοι στο ΕΤΑΑ, ώστε να ασφαλιστούν στον ΟΑΕΕ, αν έχουν άλλη μη συναφή με την επιστημονική ιδιότητα επαγγελματική δραστηριότητα, είναι που πράγματι επέφερε ένα πρόβλημα σε αρκετούς, ώστε να υποβάλουν σχετικές ενστάσεις και αιτήσεις στο Συμβούλιο Κοινωνικής Ασφάλισης, για να επιλυθούν. Είναι ακόμα ένα σύμπτωμα μίας κακής κατάστασης του παρελθόντος, που επιλύεται με τον ν.4387/2016, με τον νέο ασφαλιστικό νόμο, με τον Ενιαίο Φορέα Κοινωνικής Ασφάλισης, για να μη συμβαίνουν τέτοια πράγματα. Βέβαια, δεν είναι μόνο αυτοί, αλλά είναι και πολλοί που ήταν στον ΟΓΑ και στον ΟΑΕΕ παραλλήλως. Είναι πάρα πολλές τέτοιες περιπτώσεις, τις οποίες πρέπει να αντιμετωπίσουμε με μία αντίληψη δικαιοσύνης. Θα σας ενημερώσω ακριβώς για την κατάσταση στο Συμβούλιο Κοινωνικής Ασφάλισης. Από το 2013 εκκρεμούσαν εβδομήντα επτά υποθέσεις. Σε πέντε διαδοχικές συνεδριάσεις από τον Ιούλιο έως τον Σεπτέμβριο του 2016 επελύθησαν όλες αυτές. Έμεναν σε εκκρεμότητα δύο υποθέσεις που είχαν εισαχθεί με αίτηση το 2015 και οκτώ που είχαν εισαχθεί το έτος 2016. Επομένως έμεναν δέκα υποθέσεις και επελύθησαν όλες οι υπόλοιπες. Υπάρχουν δέκα υποθέσεις ακόμα, που στο Πρωτόκολλο του Υπουργείου εισήχθησαν επίσης μέσα στο 2016. Δηλαδή, εκκρεμούν περίπου είκοσι και περιμένουμε τις εισηγήσεις των αρμοδίων υπηρεσιακών παραγόντων, ώστε άμεσα, εντός του Μαρτίου, που θα γίνει η επόμενη συνεδρίαση, να ολοκληρωθούν και αυτές οι περιπτώσεις. Συνεπώς, αντιθέτως με την εσφαλμένη εντύπωση που έχετε, το Συμβούλιο Κοινωνικής Ασφάλισης λειτουργεί από το δικό μας Υπουργείο για να επιλύει παλαιές, καθυστερημένες υποθέσεις, από το 2013, που είχαν μείνει στα συρτάρια και είναι, όπως σας είπα, εβδομήντα επτά στον αριθμό. Η απολογία μου είναι μάλλον καταδικαστική για την πολιτική σας.
Ευχαριστώ. Παρακαλώ, κύριε Κεγκέρογλου, έχετε τον λόγο.
Κύριε Πρόεδρε, προφανώς θα υπάρχει ελλιπής ενημέρωση στον κύριο Υπουργό. Θα μου πείτε τις ημερομηνίες των συνεδριάσεων και πράγματι θα το ελέγξω για να δω, γιατί εγώ είπα ότι, από την πληροφόρηση που έχω, είναι εκατοντάδες τα θέματα που εκκρεμούν στο Συμβούλιο Κοινωνικών Ασφαλίσεων. Δεν είναι μόνο οι διαφορές ανάμεσα σε ΕΤΑΑ και ΟΑΕΕ. Είναι πάρα πολλά τα θέματα. Αν το Συμβούλιο Κοινωνικών Ασφαλίσεων έχει εξουσιοδοτήσει κάποια επιτροπή να ασχοληθεί με το θέμα, μπορεί αυτή η επιτροπή να έχει συνεδριάσει πολλές φορές. Σε κάθε περίπτωση, μπορείτε να φροντίσετε να συνεδριάσει, προκειμένου να αντιμετωπίσει τα ερωτήματα, να απαντήσει στους ανθρώπους και κυρίως να λύσετε το θέμα το οποίο δεν έλυσε ο ν.4387/2016, γιατί αλλιώς θα μου λέγατε σήμερα «κύριε Κεγκέρογλου, κάνετε λάθος, διότι ο ν.4387/2016 έχει λύσει τα ζητήματα. Σήμερα είμαστε σε θέση να πούμε ότι αυτά τα οποία μου λέτε έχουν λυθεί ήδη από τον ν.4387/2016». Ο ν.4387 δεν έλυσε κανένα από αυτά τα θέματα. Μπορεί αυτής της κατηγορίας θέματα να μη δημιουργηθούν πλέον. Όμως, αυτό είναι άλλο πράγμα. Με αυτά που λέτε μπερδεύετε. Μέχρι και ο Πρωθυπουργός μπερδεύτηκε προηγουμένως. Τον άκουσα να λέει ότι αυτά που είπατε για τον πολύ ευχαριστημένο ασφαλισμένο, τα είπατε σε ραδιόφωνο, ενώ τα είχατε είπατε εδώ στη Βουλή επίσημα, απαντώντας σε ερώτησή μας. Άρα θα μιλάμε πιο καθαρά. Εγώ να δεχθώ ότι θα φροντίσετε μέσα στον Μάρτιο να συνεδριάσετε και ότι θα εκκαθαρίσετε τις υποθέσεις. Όμως, θέλω να δούμε πώς λύνεται συνολικά το θέμα. Αναφέρατε και κάτι που είχαμε συζητήσει στην προηγούμενη ερώτηση, ότι υπάρχουν ακόμα και διαφορές ανάμεσα σε ΟΓΑ και ΟΑΕΕ, κυρίως, και θα πρέπει να υπάρξει και μια δίκαιη λύση και για αυτούς και για τις εισφορές οι οποίες έχουν χρεωθεί. Έχουν χρεωθεί τεράστια ποσά, τα οποία, όμως, είναι εικονικά. Εάν δηλαδή λογαριάζει ο ασφαλιστικός φορέας ότι θα εισπράξει από εκεί, είναι εικονικά τα χρήματα και δεν είναι και δίκαιοι οι καταλογισμοί σε πολλές των περιπτώσεων - δεν μπορούμε να πούμε σε όλες. Άρα δέχομαι την απάντησή σας ότι μέσα στον Μάρτιο θα εκκαθαριστούν αυτές οι υποθέσεις. Όμως, θέλω να ενεργοποιήσετε το συμβούλιο και για τα γενικότερα θέματα. Αν παραγγείλετε και καμμιά αναλογιστική μελέτη, θα είναι καλό να τη μάθουμε, διότι είναι ο μόνος ασφαλιστικός νόμος, ο ν.4387, που ψηφίστηκε χωρίς αναλογιστική μελέτη. Έστω εκ των υστέρων να κάνουμε μία, για να ξέρουμε να τεκμηριώνουμε και αυτά τα οποία υποστηρίζουμε έναντι των εταίρων, και εσείς ως Κυβέρνηση και εμείς ως Αντιπολίτευση, αλλά κυρίως συνολικά η Ελλάδα. Εάν δεν έχουμε τον κοινό τόπο πάνω στον οποίο θα συνεννοηθούμε, για να τεκμηριώσουμε τις θέσεις μας ως χώρα, συνέχεια θα βρίσκεστε εσείς και όποια άλλη κυβέρνηση στις «μυλόπετρες». Θα υποχωρείτε και θα νομίζετε ότι πάτε μπροστά. Θα δέχεστε τις πιέσεις, θα συμφωνείτε συνεχώς σε νέα μέτρα και θα παρουσιάζετε ότι κάτι άλλο συμβαίνει, ενώ η ουσία είναι να δούμε πραγματικά πώς μπορούμε να τεκμηριώσουμε και για το ασφαλιστικό μέσα από μια αναλογιστική μελέτη, η οποία πρέπει να γίνει, αλλά και για τους άλλους τομείς, βέβαια, που δεν αφορούν τη δική σας αρμοδιότητα. Ευχαριστώ, κύριε Πρόεδρε.
Και εγώ ευχαριστώ. Επ' ευκαιρία της σημερινής συζήτησης στη Βουλή, κύριε Υπουργέ, μιας και ο Πρωθυπουργός έκανε σχόλιο για τον ασφαλιστικό νόμο, να πω ότι στο Προεδρείο ρωτούν απορίες. Καλό είναι, αν είστε εύκαιρος, να τις διευκρινίσετε. Πώς ένας ο οποίος έχει τελειώσει τον ασφαλιστικό του βίου, δηλαδή δεν περιμένει τίποτα ανταποδοτικό, καλείται να πληρώσει περισσότερα εφόσον εργάζεται; Δηλαδή γιατί δεν πληρώνει τουλάχιστον ό,τι πλήρωνε μέχρι σήμερα - αυτό είναι ένα ερώτημα - , αφού δεν έχει ανταποδοτικότητα η εισφορά του πλέον, όσον αφορά τη συνταξιοδότησή του; Αν είστε εύκαιρος, καλό είναι να το διευκρινίσετε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κάθε θέμα που εντοπίζουμε στη λειτουργία του νέου συστήματος κοινωνικής ασφάλισης, με υπευθυνότητα και με επιστημονικό τρόπο το εξετάζουμε. Θα εξετάσουμε και αυτό που μου θέσατε. Η αλήθεια είναι ότι πέραν της απάντησης που έδωσα εδώ στη Βουλή στην ερώτηση Βουλευτή της Δημοκρατικής Συμπαράταξης, τη βεβαιότητα αυτή που ο καθένας βλέπει ως προς τα ποσοστά - γιατί η στατιστική έχει βγει - τα οποία προκύπτουν ως προς τις εισφορές που καλούνται να καταβάλουν οι ασφαλισμένοι, τα ανέφερα με έναν τρόπο φυσικά επακριβή, προς ενημέρωση της ελληνικής κοινωνίας σε ένα κρίσιμο θέμα, που είναι η ενίσχυση της κοινωνικής ασφάλισης. Θεωρώ και θεωρούσα και έτσι θα θεωρώ πάντα ότι οφείλω με υπευθυνότητα να ενημερώνω την ελληνική κοινωνία, όλους τους ασφαλισμένους - και εκεί που υπάρχουν νούμερα, ακριβώς με τα νούμερα που υπάρχουν - για αυτή την κατάσταση η οποία διαμορφώνεται και είναι ενθαρρυντική, διότι ενισχύει τις δυνατότητες των ασφαλισμένων που επιχειρούν να μπορέσουν να ανταποκριθούν σε υποχρεώσεις που προηγουμένως δεν μπορούσαν να ανταποκριθούν, λόγω του επαχθούς ύψους των εισφορών το οποίο καλούνται να πληρώσουν μέσα στις συνθήκες της οικονομικής κρίσης. Κάθε φορά, όμως, που ρωτάτε, βγαίνουν κάποια συγκεκριμένα κανάλια το βράδυ και λένε ότι επευφημώ τον εαυτό μου γι' αυτό το αποτέλεσμα. Αυτή η χλεύη ως προς την αλήθεια δεν ευνοεί ούτε τη χώρα ούτε την προσπάθεια που πρέπει να καταβάλλουμε όλοι μαζί. Όταν μιλάμε στο Κοινοβούλιο, πρέπει να μιλάμε ξεκάθαρα και ειλικρινά, με νούμερα των οποίων διαπιστώνεται η ορθότητα ή μπορεί και να διαψευστούν. Εκεί θα πρέπει να γίνεται ο διάλογος. Όλα τα άλλα είναι πραγματικά μη κατάλληλα, τουλάχιστον για τη χρονική στιγμή που βρίσκεται η χώρα και για τις ανάγκες του ελληνικού λαού. Στο τέλος ελπίζω να επικρατήσει σοβαρότητα σε αυτούς που την έχουν χάσει ως προς το πώς διαχειρίζονται την είδηση και την αλήθεια. Αυτό αποτελεί ένα ζήτημα το οποίο, ενδεχομένως, θα πρέπει να αντιμετωπίζουμε όλοι με μεγαλύτερη προσοχή. Η ερώτησή σας ήταν πολύ συγκεκριμένη και αφορούσε το γιατί καθυστερούν να εξεταστούν όλες αυτές οι υποθέσεις που έχουν προκύψει από τη διπλή ασφάλιση ασφαλισμένων στον ΕΤΑΑ και στον ΟΑΕΕ. Σας απάντησα ότι ήταν από το 2013, δηλαδή πρόκειται για υποθέσεις εκκρεμούσες από την προηγούμενη κυβέρνηση. Έγιναν πέντε συνεδριάσεις, από τον Ιούλιο μέχρι τον Σεπτέμβριο, στις οποίες ολοκληρώθηκε η εξέταση αυτών των υποθέσεων. Έχουν μείνει άλλες δύο από το 2015 και οκτώ από το 2016, ενώ άλλες δέκα προέκυψαν τελευταία, μέσα στο 2016. Θα επιλυθούν και αυτές. Με τον τρόπο που πρέπει να ενεργούμε για το συμφέρον των ασφαλισμένων, θα πρέπει να εξετάσουμε - και το έχω πει κατ' επανάληψη - και τυχόν επιβαρύνσεις που έχουν προκύψει από σφάλματα της διοίκησης ή σφάλματα των φορέων κοινωνικής ασφάλισης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Έχω πει πολλές φορές ότι οφείλουμε να προσεγγίζουμε με ευθύνη αυτές τις υποχρεώσεις που προκαλούνται στους πολίτες από σφάλματα των δημοσίων υπηρεσιών, ακόμη και των φορέων κοινωνικής ασφάλισης, μέσα από την πολυνομία και τις δαιδαλώδεις διαδικασίες που υπήρχαν στο παρελθόν. Σας ευχαριστώ πολύ.
Κυρίες και κύριοι συνάδελφοι, στο σημείο αυτό θα ήθελα να σας ενημερώσω ότι η έκτη με αριθμό 507/20-2-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα νοσήλια στο Νοσοκομείο «Children's Hospital» της Βοστώνης, δεν θα συζητηθεί, λόγω αναρμοδιότητας, όπως ενημέρωσε με επιστολή του προς τη Βουλή ο Γενικός Γραμματέας της Κυβέρνησης κ. Καλογήρου. Αρμόδιο είναι το Υπουργείο Υγείας. Επίσης, η δεύτερη με αριθμό 506/20-2-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Διοικητικής Ανασυγκρότησης, σχετικά με τις προσλήψεις με τη διαδικασία του άρθρου 63 του ν.4430/2016, δεν θα συζητηθεί λόγω απουσίας της κ. Γεροβασίλη στο εξωτερικό. Ακόμα, η τέταρτη με αριθμό 517/21-2-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Περιβάλλοντος και Ενέργειας, σχετικά με «τις απαντήσεις σε ερωτήματα που διατυπώνουν οι παραγωγοί ενέργειας φωτοβολταϊκών που πίστεψαν στις συμβατικές δεσμεύσεις της πολιτείας μέσω της ΔΕΗ και μέσω του ΑΔΜΗΕ και του ΔΕΔΔΗΕ», δεν θα συζητηθεί λόγω κωλύματος του κυρίου Υπουργού. Ο κ. Σταθάκης απουσιάζει σε επίσημη αποστολή της ελληνικής Κυβέρνησης στο Αζερμπαϊτζάν. Επιπλέον, η δεύτερη με αριθμό 502/20-2-2017 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων, σχετικά με «την παραπλάνηση αγροτών σε σχέση με τη δυνατότητα αποζημίωσης μέσω του Υπομέτρου 5.2», δεν θα συζητηθεί λόγω κωλύματος του ερωτώντος Βουλευτή. Ακόμα, η πρώτη με αριθμό 512/21-2-2017 επίκαιρη ερώτηση πρώτου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εσωτερικών, σχετικά με τη σύσταση - λειτουργία του «Κέντρου Αποτέφρωσης Νεκρών (ΚΑΝ)» εκ μέρους των μονάδων Α/βάθμιας τοπικής αυτοδιοίκησης, δεν θα συζητηθεί και θα επαναπροσδιοριστεί για συζήτηση, λόγω κωλύματος του Υπουργού Εσωτερικών κ. Σκουρλέτη, εξαιτίας ανειλημμένων υποχρεώσεων. Η τρίτη με αριθμό 504/20-2-2017 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους», δεν θα συζητηθεί λόγω κωλύματος - φόρτος εργασίας - του Υπουργού Παιδείας, Έρευνας και Θρησκευμάτων κ. Γαβρόγλου. Η πέμπτη με αριθμό 513/21-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί λόγω κωλύματος - φόρτος εργασίας - της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου. Δεν θα συζητηθεί η πρώτη με αριθμό 503/20-2-2017 επίκαιρη ερώτηση δεύτερου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Περιβάλλοντος και Ενέργειας, σχετικά με την αυτεπάγγελτη διόρθωση λαθών της διοίκησης στους αναρτηθέντες δασικούς χάρτες της Ηλείας, λόγω φόρτου εργασίας του Αναπληρωτή Υπουργού Περιβάλλοντος και Ενέργειας κ. Φάμελλου.
Κύριε Πρόεδρε, θα παρακαλούσα να λάβω τον λόγο.
Ορίστε, κύριε Λοβέρδο, έχετε τον λόγο.
Ευχαριστώ, κύριε Πρόεδρε, για την ευγένειά σας να μου δώσετε τον λόγο σε αυτή τη διαδικασία των επίκαιρων ερωτήσεων. Έκανε μία αναφορά προ δύο εβδομάδων ο Πρωθυπουργός στην Αίθουσα αυτή για την τιμολόγηση των φαρμάκων και αναφέρθηκε σε κάποια χρόνια, τέσσερις μήνες των οποίων ήμουν εγώ Υπουργός. Του έκανα δύο φορές επίκαιρη ερώτηση καταθέτοντας όλα τα δεδομένα που χωρούν σε μια επίκαιρη ερώτηση, για το θέμα το οποίο έθιξε και τον κάλεσα εδώ, για να δούμε αν έχει δίκιο. Ταυτοχρόνως, έστειλα στην κ. Ράικου εννέα σελίδες αναφοράς και εβδομήντα σελίδες τεκμηρίωσης, όπου αποδεικνύονται τα αντίθετα από αυτά που είπε. Καταλαβαίνω ότι το θράσος είναι απολύτως απαραίτητο για να στηρίξει την ανανδρία και τη συκοφαντία του. Όμως, δεν πήρα τον λόγο γι' αυτό. Πήρα τον λόγο για ένα άλλο θέμα τάξης, που αφορά εσάς, όλο το Προεδρείο και τον Πρόεδρο της Βουλής. Δεν ξέρω, θα κοιτάξω τον Κανονισμό, τι ακριβώς προβλέπει για Υπουργό που ψεύδεται ενώπιον της Εθνικής Αντιπροσωπείας. Είπατε πριν από λίγο και εξεπλάγην ότι η Υπουργός Διοικητικής Ανασυγκρότησης κ. Γεροβασίλη δεν μου απαντά σε επίκαιρη ερώτηση, γιατί λείπει στο εξωτερικό. Όμως, την είδα να κάθεται στα έδρανα προ ολίγου. Καθόταν όταν μιλούσε ο Πρωθυπουργός της χώρας στα υπουργικά έδρανα. Αυτό, τη δικαιολογία την ψευδή δηλαδή, την είχε δώσει και το γραφείο της εχθές στο δικό μου γραφείο. Μάλιστα, όταν ερωτήθηκα από τους συνεργάτες μου, τους είπα να απαντήσουν ότι είναι πολύ ευγενικό ότι μας ενημερώνουν και δεν χάθηκε ο κόσμος, θα το συζητήσουμε μία άλλη φορά. Με φοβάται η κ. Γεροβασίλη; Ξέρω γιατί με φοβάται. Αλλά είναι λόγος αυτός να μην έρχεται στο Κοινοβούλιο; Η ερώτησή μου είναι πολύ απλή. Η επίκαιρη ερώτησή μου είναι πραγματικά επίκαιρη, γιατί αφορά θέμα που τρέχει και έχω σκοπό να της δώσω δύο γνώμες, εδώ στην Εθνική Αντιπροσωπεία, για το πώς να αντιμετωπίσει το θέμα, εάν υπάρξουν αποφάσεις που δεν θα ήθελε - που μάλλον θα υπάρξουν - του Συμβουλίου της Επικρατείας και από την Ολομέλεια, γιατί έχουν υπάρξει του Τμήματος. Δεν έκανα κάποια ερώτηση που να της δημιουργεί φόβο. Καταλαβαίνω γιατί φοβάται, αλλά δεν έκανα τέτοια ερώτηση. Πώς μπορεί, όμως, κύριε Πρόεδρε, να λέει το γραφείο της στο γραφείο μου ότι λείπει στο εξωτερικό, να το λέτε εσείς, επειδή έτσι ενημέρωσε το Προεδρείο της Βουλής η Υπουργός και να κάθεται εδώ προ δέκα λεπτών; Πρέπει να μας πει ο κ. Βούτσης τι προβλέπεται σε αυτή την περίπτωση. Είναι θεομπαίχτες, κύριε Πρόεδρε, και για τα μεγάλα θέματα και για τα μικρά θέματα. Αλλά να μας κοροϊδεύουν με αυτόν τον τρόπο, δεν πρέπει η Βουλή να το επιτρέψει. Σας ευχαριστώ.
Το θέμα που θέσατε θα τεθεί στη Διάσκεψη των Προέδρων, κύριε Λοβέρδο και θα συζητηθεί ασφαλώς. Όμως, έχουμε επανειλημμένα τονίσει και σαν Προεδρείο ότι η δικαιολογία «φόρτος εργασίας» ή «ανειλημμένες υποχρεώσεις» δεν είναι επαρκής, διότι στον κοινοβουλευτικό έλεγχο είναι υποχρέωση του Υπουργού να προσέρχεται, δεν εξαρτάται από την επιθυμία του και δεν ανήκει στις προνομίες του Υπουργού. Είναι υποχρέωση του Υπουργού η νομοθετική εργασία και ο κοινοβουλευτικός έλεγχος. Κατά συνέπεια, και στον νέον οργανισμό έχουμε προτείνει να ληφθούν, κατά κάποιο τρόπο, μέτρα γι' αυτό το θέμα, διότι πράγματι είναι ένα θέμα και θα μεταφερθεί στη Διάσκεψη των Προέδρων.
Κύριε Πρόεδρε, θα παρακαλούσα να λάβω τον λόγο.
Ορίστε, κύριε Λοβέρδο, έχετε τον λόγο.
Κύριε Πρόεδρε, ευχαριστώ πολύ για τη διευκρίνιση. Έχω ακούσει και τον κ. Βούτση να το λέει αυτό. Και έχετε δίκιο και εσείς και το Προεδρείο συνολικά, αλλά έθεσα ένα άλλο θέμα. Ο φόρτος εργασίας πραγματικά πρέπει να αντιμετωπιστεί, όπως λέτε. Εδώ όμως, είπε ότι λείπει στο εξωτερικό και ήταν εδώ. Εδώ λέει ψέματα μπροστά στα μάτια μας. Τι θεωρούν; Ότι η Εθνική Αντιπροσωπεία είναι το σπιτάκι τους, είναι η αυλή τους; Έρχονται και λένε ό,τι θέλουν; Θυμάστε, επειδή είστε παλιός κοινοβουλευτικός ότι ακόμα και όταν ρωτούσαν οι Βουλευτές και έστελναν οι Υπουργοί κάποιον Υφυπουργό, υπήρχαν στην Αίθουσα αυτή θύελλες από τη διαμαρτυρία των Βουλευτών. Εδώ κοροϊδεύουν τη Βουλή. Και εσύ να μη γελάς, μεγάλε! Και εσύ να μη γελάς! Εσύ είσαι εδώ, επειδή συνοδεύεις κάποιον Υπουργό. Εδώ είναι η Εθνική Αντιπροσωπεία, είναι οι εκπρόσωποι του λαού. Κύριε Υπουργέ, να τον ανακαλέσετε στην τάξη αυτόν τον αυθάδη. Να τον ανακαλέσετε στην τάξη! Εδώ είσαι επειδή κάποιος Υπουργός σε έχει συνεργάτη. Δεν έχεις κανέναν δικαίωμα να φέρεσαι όπως φέρεσαι στους φίλους σου. Ακούς;
Εντάξει, κύριε Πρόεδρε.
Λοιπόν, επαναλαμβάνω, πρέπει να το χειριστείτε με ένα τρόπο, κύριε Πρόεδρε, κατά την κοινοβουλευτική τάξη, που να επιτρέπει να ασκούμε τον κοινοβουλευτικό έλεγχο, κατανοώντας τους Υπουργούς για δυσκολίες, για ταξίδια. Προφανώς έχουν και άλλα πράγματα να κάνουν και ίσως η δική τους ημερήσια διάταξη να μην παίρνει και αναβολές μερικές φορές. Το καταλαβαίνω. Έχω διατελέσει κι εγώ όπως κι εσείς Υπουργός και ξέρω, αλλά όχι να μας κοροϊδεύουν με αυτόν τον τρόπο και να μας δείχνουν με την παρουσία τους σήμερα στη Βουλή ότι δεν τους ενδιαφέρει αν μας κοροϊδεύουν.
Όπως είπα, θα τεθεί το θέμα αυτό που βάλατε, στη Διάσκεψη των Προέδρων. Και να κάνω μια παράκληση, να μην γίνονται σχόλια για οποιονδήποτε Βουλευτή ρωτά οτιδήποτε, διότι έχει το δικαίωμα να ρωτά. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 8/7/2-2-2017 επίκαιρη επερώτηση των Βουλευτών της Ένωσης Κεντρώων κ.κ. Μάριου Γεωργιάδη, Δημητρίου Καβαδέλλα, Γεωργίου Κατσιαντώνη, Αναστασίου Μεγαλομύστακα, Θεοδώρας Μεγαλοοικονόμου, Ιωάννη Σαρίδη και Αριστείδη Φωκά προς τον Υπουργό Μεταναστευτικής Πολιτικής, σχετικά με την ακραία κατάσταση των νησιών του βορείου Αιγαίου λόγω των αυξημένων μεταναστευτικών ροών. Ο κ. Γεωργιάδης έχει το δικαίωμα ως πρώτος επερωτών να μιλήσει δέκα λεπτά στην πρωτολογία και πέντε λεπτά στη δευτερολογία. Ο κ. Σαρίδης πέντε λεπτά στην πρωτολογία και τρία λεπτά στη δευτερολογία. Ο κ. Κατσιαντώνης το ίδιο, η κ. Μεγαλοοικονόμου το ίδιο, ο κ. Φωκάς το ίδιο και ο κ. Καβαδέλλας τρία λεπτά στη πρωτολογία και δύο λεπτά στη δευτερολογία. Ο Υπουργός Μεταναστευτικής Πολιτικής κ. Μουζάλας εκ μέρους της Κυβέρνησης μπορεί να μιλήσει είκοσι λεπτά στην πρωτολογία, δέκα λεπτά στην δευτερολογία και πέντε λεπτά στην τριτολογία. Από πλευράς Κοινοβουλευτικών Εκπροσώπων την Ένωση Κεντρώων θα εκπροσωπήσει ο κ. Μεγαλομύστακας, τον ΣΥΡΙΖΑ ο κ. Καματερός, τη Νέα Δημοκρατία ο κ. Βαρβιτσιώτης, τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Θεοχαρόπουλος, το Κομμουνιστικό Κόμμα Ελλάδας ο κ. Κατσώτης, τους ΑΝΕΛ ο κ. Καμμένος και το Ποτάμι ο κ. Λυκούδης. Παρακαλώ, κύριε Γεωργιάδη, έχετε τον λόγο για δέκα λεπτά.
Ευχαριστώ, κύριε Πρόεδρε. Κύριε Υπουργέ, ευχαριστώ που είστε εδώ να απαντήσετε στην ερώτησή μας. Αγαπητοί συνάδελφοι Βουλευτές, αν και βλέπω ότι λίγοι μας έχουν τιμήσει για την ώρα, θα δούμε τι θα γίνει στην πορεία, εδώ και δεκαπέντε μήνες, για να ξεκινήσω με αυτό, ο Πρόεδρός μας Βασίλης Λεβέντης έχει απευθυνθεί με επίκαιρη ερώτηση στον Πρωθυπουργό, αλλά φωνή βοώντος εν τη ερήμω. Επανήλθαμε τον προηγούμενο Νοέμβριο με ερώτησή μας προς τον Υπουργό Μεταναστευτικής Πολιτικής, για την οποία βέβαια λάβαμε απάντηση, αλλά δυστυχώς δεν έχουμε δει καμμία πρόοδο. Ιδίως η κατάσταση στα ακριτικά νησιά μας έχει φτάσει στο απροχώρητο. Οι συγκεκριμένοι αριθμοί προσφύγων και το πρόβλημά αποτυπωμένο σε νούμερα προέρχεται και στο κείμενο της τρέχουσας ερώτησής μας. Από την πρώτη περίοδο της διακυβέρνησής σας εφαρμόσατε δυστυχώς την πολιτική: «ανοίξαμε και σας περιμένουμε», χωρίς προετοιμασία και χωρίς κανένα σχέδιο. Μία πολιτική - και λυπάμαι για την έκφραση - του μπάχαλου και αυτό δυστυχώς το επιδεικνύετε σε οτιδήποτε και αν καταπιάνεστε σαν Κυβέρνηση. Δεν υπάρχει διαχωρισμός μεταξύ προσφύγων και μεταναστών. Το μότο σας είναι «είμαστε όλοι επανάστες», μετανάστες ήθελα να πω. Και «επανάστες» τώρα, γιατί ακούσαμε και για Βενεζουέλα κ.ο.κ. Και το Αιγαίο βέβαια ανήκει στα ψάρια του. Ένα πρόσφατο γεγονός, που μας λύπησε πολύ, είναι η απαράδεκτη εικόνα του κυρίου Υπουργού να προσπαθεί να εισέλθει στο γκέτο, που η ίδια η Κυβέρνηση επέλεξε να δημιουργήσει - και αναφέρομαι στο Ελληνικό. Επί ώρες υπήρχαν άνθρωποι, οι οποίοι παρακαλούσαν διάφορους αγνώστους, μήπως και επιτρέψουν την είσοδο στον χώρο του αεροδρομίου, δηλαδή στο έδαφος της ελληνικής πολιτείας. Σε εμάς πάντως, ειλικρινά δεν άρεσε καθόλου αυτή η εικόνα που έκανε τον γύρο του κόσμου, με πρωταγωνιστές τους λεγόμενους «αλληλέγγυους» της Κυβερνήσεως. Έχετε εκτιμήσει τη ζημιά σε οικονομικό και πολιτικό επίπεδο, που έχει υποστεί η χώρα μας, από τις πρωτοφανείς δηλώσεις του Πρωθυπουργού, κ. Τσίπρα, τον Σεπτέμβριο του 2015, ότι στη θάλασσα δεν υπάρχουν σύνορα; Πόσες χιλιάδες είσοδοι μεταναστών οφείλονται καθαρά σε αυτές τις δηλώσεις; Πώς εξηγείτε ότι τον επόμενο κιόλας μήνα από αυτές τις δηλώσεις, τον Οκτώβριο δηλαδή του 2015, παρατηρήθηκε η μεγαλύτερη κινητοποίηση λαθροδιακινητών σε μηνιαία εισροή μεταναστών, ρεκόρ όλων των εποχών, οι οποίοι ανέρχονταν τις διακόσιες δέκα χιλιάδες, οκτακόσια είκοσι τέσσερα άτομα; Για τα εκατομμύρια των πραγματικών ζημιών, που υπέστησαν οι κάτοικοι, οι επιχειρηματίες και οι ξενοδόχοι των νησιών, από πού θα αποζημιωθούν; Από τον ΣΥΡΙΖΑ; Ή μήπως οι 170.000, που θα μου απαντήσετε ότι θα τους δώσετε, αρκούν για τις ζημιές που έχουν υποστεί; Και για τα άλλα νησιά του Αιγαίου; Εκεί όπου επίσης, σημειώθηκαν ανυπολόγιστες ζημιές; Υπάρχει αντίστοιχη πρόβλεψη αποζημίωσης; Καταθέτω σχετικές τροπολογίες, οι οποίες φέρουν την υπογραφή πολλών εκ των Υπουργών. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δήμαρχοι και τοπικοί εκπρόσωποι μάς εκλιπαρούν να βρούμε μια λύση ανακούφισης του προβλήματος. Μιλούν για οριακή κατάσταση και γνωρίζουμε ότι κυριολεκτούν. Ακόμη και πριν από ένα μήνα περίπου, οι δήμαρχοι Χίου, Λέσβου, Κω και Λέρου, συναντήθηκαν με τον κ. Τσίπρα και τον Πρόεδρο της ΚΕΔΕ, κ. Πατούλη. Η συνάντηση αυτή όχι απλά ήταν άκαρπη, μπορούμε να πούμε ότι ήταν και απογοητευτική. Η Κυβέρνηση δεν έλαβε καμμία απολύτως δέσμευση και αρκέστηκε σε γενικόλογες υποσχέσεις αποσυμφόρησης των νησιών, μέσω μελλοντικών αναπτυξιακών και κοινωνικών προγραμμάτων. Αυτή η κρατική αναλγησία και η επιδεικτική έλλειψη οργάνωσης είναι πρωτόγνωρα πράγματα για ένα πολιτισμένο δυτικό κράτος, όπως θέλουμε να λεγόμαστε. Καταθέτω σχετικό δημοσίευμα. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ειλικρινά τρέμουμε μήπως διαρρέουν καθημερινά στα διεθνή μέσα ενημέρωσης όλες αυτές οι εικόνες που υπάρχουν στους καταυλισμούς. Και τι δεν είδαμε: χιονισμένες σκηνές με παγωμένα παιδιά, έξαρση βαριάς εγκληματικότητας στους καταυλισμούς, καθώς και ανθρώπους, οι οποίοι εκλιπαρούν πραγματικά για ένα κομμάτι ψωμί. Έχουμε γίνει κατά καιρούς ο νούμερο ένα αρνητικός πρωταγωνιστής για τη Διεθνή Αμνηστία. Οι διεθνείς οργανισμοί φωνάζουν και μας διασύρουν, καλώντας μας δημόσια να σταματήσουμε το βασανισμό των προσφύγων. Ειδικά η περίοδος του πρόσφατου παγετού, έφθασε τον κόμπο στο χτένι. Καταθέτω σχετικό δημοσίευμα από το εξωτερικό. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στιγμές όπως οι εκρήξεις γκαζιού στον καταυλισμό της Μόριας της Λέσβου, όπου πέθανε μια γυναίκα εξήντα έξι ετών και ένα παιδάκι έξι ετών, μας προσβάλλουν βαθύτατα και φαντάζομαι κι εσείς στεναχωριέστε γι' αυτά. Όταν ήσασταν στην Αντιπολίτευση, όλοι της Αντιπολίτευσης ΣΥΡΙΖΑ, βγαίνατε στα κάγκελα και διαμαρτυρόσασταν για όλη αυτή την κατάσταση. Τώρα, πραγματικά αναρωτιόμαστε εάν γίνεται κάτι, για να μην το πω πιο χοντρά, αν ιδρώνει το αυτί σας. Καταθέτω επιπλέον δημοσιεύματα από τον ξένο Τύπο. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα γνωρίζετε, βέβαια, κύριε Υπουργέ, την Εθνική Επιτροπή για τα Δικαιώματα του Ανθρώπου, το ανεξάρτητο αυτό συμβουλευτικό όργανο της ελληνικής πολιτείας. Η έκθεσή της τον Νοέμβριο του 2016 για τις συνθήκες διαβίωσης στα κέντρα υποδοχής και στα hot spots των νησιών, είναι καταπέλτης. Συγκεκριμένα αναφέρεται σε υποστελέχωση των πρωτοβάθμιων και δευτεροβάθμιων οργάνων εξέτασης αιτημάτων ασύλου, σε πολιτικές παρεμβάσεις στη λειτουργία τους, σε προβληματικές ως απολύτως ακατάλληλες συνθήκες στέγασης των προσφύγων και των μεταναστών, σε ανεπαρκή πρόσβαση στο καθαρό νερό και σε ασφαλείς εγκαταστάσεις υγιεινής, που έτσι κι αλλιώς προσφέρονται κατά κανόνα από μη κυβερνητικές οργανώσεις με το Υπουργείο και την Υπηρεσία Ταυτοποίησης και Υποδοχής συνήθως να απουσιάζουν, σε κακής ποιότητας διατροφή, σε προβλήματα ασφάλειας, ιδιαίτερα σοβαρά, στο φαινόμενο πολλοί μετανάστες να εγκαταλείπουν χωρίς ειδοποίηση τον χώρο φιλοξενίας και στη συνέχεια να τον παραχωρούν, να υπενοικιάζουν τον χώρο στέγασής τους, στην ύπαρξη μόνο ενός στρατιωτικού, ο οποίος συνήθως είναι γιατρός, για εκατοντάδες χιλιάδες άτομα, ενώ δεν υφίσταται παραϊατρικό προσωπικό. Εμείς όλα τα παραπάνω τα θεωρούμε, επίσης, πάρα πολύ σοβαρά ζητήματα. Για όλες αυτές τις καταγγελίες πραγματικά θα θέλαμε την επίσημη άποψη της ελληνικής πολιτείας. Θεωρείτε τιμητικό και σας ικανοποιεί ότι σε όλες τις υπηρεσίες το κράτος υποκαθίσταται από άγνωστες μη κυβερνητικές οργανώσεις; Αλλά το πιο εξοργιστικό, το πιο απίθανο πράγμα είναι ότι διάφοροι κυβερνητικοί παράγοντες βρίσκουν πρόσφορο έδαφος σε αυτή την ανθρωπιστική κρίση, για να κάνουν τα λεγόμενα ρουσφέτια τους και να διογκώσουν τις πελατειακές σχέσεις. Κι όλα αυτά κυρίως με χρήματα και πόρους της Ευρωπαϊκής Ένωσης. Από τους κακούς και ανάλγητους δανειστές, δηλαδή, που υποτίθεται ότι όλοι εσείς μισείτε. Μόλις πρόσφατα μάθαμε έκπληκτοι ότι στα hot spots διορίστηκαν δυόμισι χιλιάδες άτομα, αλλά το 80% δεν πατάει. Και ο κ. Βίτσας παραδέχτηκε και δήλωσε το πρωτοφανές: «Αν ήταν με την παραίτησή μου να λυθεί το προσφυγικό, τότε θα το έκανα». Ο συνολικός προϋπολογισμός του συγκεκριμένου προγράμματος ανήλθε στα 17,5 εκατομμύρια ευρώ εκ των οποίων τα 11 προέρχονται από συγχρηματοδοτούμενη δαπάνη του Ευρωπαϊκού Κοινοτικού Ταμείου και τα 6,5 εκατομμύρια από πόρους του ΟΑΕΔ. Κοροϊδεύουμε, δηλαδή, και τους εταίρους μας και τον Έλληνα φορολογούμενο πολίτη και προτιμάμε να διορίζουμε κόσμο, για να αυξήσουμε την εκλογική μας πελατεία παρά να λύσουμε τα ανθρωπιστικά προβλήματα των προσφύγων. Αυτοί δεν μας νοιάζουν, γιατί έτσι κι αλλιώς άλλωστε αυτοί δεν μας ψηφίζουν. Λογικό ακούγεται. Καταθέτω σχετικό δημοσίευμα. [[Στο σημείο αυτό ο Βουλευτής Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και αντί να δείξετε μια περισυλλογή, μια συστολή, μια αυτογνωσία της ανικανότητας χειρισμού τόσο σημαντικών θεμάτων, προσπαθείτε να βγείτε κι από πάνω. Ο ίδιος, κύριε Υπουργέ, πριν από λίγες μέρες μας είπατε, ούτε λίγο ούτε πολύ, ότι φταίνε οι ξενοδόχοι και η Αντιπολίτευση για την κατάσταση που επικρατεί στα νησιά. Κι όχι μόνο αυτό. Φταίνε και οι δήμαρχοι. Όλοι, δηλαδή, είναι προδότες και όλοι προσπαθούν να υπονομεύσουν το δικό σας έργο. Καταθέτω σχετικά άρθρα με τις δηλώσεις σας. [[Στο σημείο αυτό ο Βουλευτής Μάριος Γεωργιάδης καταθέτει για τα Πρακτικά τα προαναφερθέντα έγγραφα τα οποία βρίσκονται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή σας η στάση - αναφέρομαι στην Κυβέρνηση κι όχι σ' εσάς προσωπικά, προς Θεού! - δεν είναι μόνο απαράδεκτη, αλλά είναι και υπερβολικά ανεύθυνη. Ενώ έχετε και το μαχαίρι και το πεπόνι, ενώ κυβερνάτε, πάντα σας φταίει κάποιος άλλος που δεν αφήνει εσάς σωστά να κάνετε τη δουλειά σας. Κατά λέξη, κύριε Υπουργέ, μας λέτε: «Αυτοί οι οποίοι δεν επέτρεψαν να φτιαχτούν καλύτερες συνθήκες ήταν κάποιοι παράγοντές πολύ σημαντικοί, όπως δήμαρχοι της τοπικής αυτοδιοίκησης, πάρα πολλά μέλη από τις οργανώσεις της Νέας Δημοκρατίας και τις οργανώσεις της Αντιπολίτευσης». Δηλαδή, μπορεί να έχουμε κι εμείς οργανώσεις ως Ένωση Κεντρώων. Είμαστε και νέο κόμμα. Συνεχίζετε. «Αυτό που άλλαξε είναι ότι υποχώρησαν οι ξενοδόχοι. Κι έκαναν πολύ καλά. Δεν θέλω να τσακωθώ μαζί τους, δεν θέλω να συζητήσω τίποτα άλλο. Οι ξενοδόχοι ανήκουν σε άλλο κόμμα». Δικές σας δηλώσεις. [[Στο σημείο αυτό κτυπάει προειδοποιητικά το κουδούνι λήξεως της ομιλίας του κυρίου Βουλευτή]] Κύριε Πρόεδρε, θα χρησιμοποιήσω και τον χρόνο της δευτερολογίας μου. Βλέπετε, δηλαδή, κομματικά δυστυχώς όλα τα θέματα της ανθρωπιστικής κρίσης, προσπαθείτε να διώξετε από πάνω σας την ευθύνη και προσπαθείτε με μισαλλόδοξη ρητορική, αλλά και ταυτόχρονα να κάνετε ρουσφέτια για τους πελάτες σας, όπως ανέφερα και προηγουμένως με τους διορισμούς και να αποκομίσετε το μέγιστο κομματικό όφελος. Από πού, όμως, να το αποκομίσετε; Από τα ανθρώπινα ναυάγια; Από τους πρόσφυγες και τους μετανάστες που όχι μόνο κινδυνεύουν οι ίδιοι, αλλά μαζί τους κινδυνεύουν και οι κάτοικοι των νησιών από τις απαράδεκτες συνθήκες που δημιουργούνται; Δεν γίνεται να αφήνουμε την τύχη των προσφύγων στις ΜΚΟ. Χρειάζεται άμεση κεντρική κρατική μέριμνα. Έχουν έρθει άλλωστε κατά καιρούς στη δημοσιότητα δημοσιογραφικές έρευνες και καταγγελίες για τον περίεργο ρόλο κάποιων ΜΚΟ. Μη κυβερνητικές οργανώσεις, διεθνείς και ελληνικές, έχουν λάβει χρηματοδότηση με αδιαφανή τρόπο της διάθεσης αυτών των χρημάτων. Εσείς και πάλι σε αυτή την περίπτωση δείχνετε απροθυμία ελέγχου των ΜΚΟ και αφήνετε να διαιωνίζετε ένα τεράστιο πρόβλημα. Το να μην μπορείτε να τις ελέγξετε είναι σαφώς κατακριτέο, αλλά κατανοητό. Δεν φημίζεστε άλλωστε γενικότερα για την τεχνογνωσία σας, τουλάχιστον για την διακυβέρνησή σας των τελευταίων δύο ετών, αλλά το να μην επέμβετε είναι για εμάς αδιανόητο. Καταθέτω και σχετικό δημοσίευμα. [[Στο σημείο αυτό ο Βουλευτής Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουν δοθεί σε ΜΚΟ αρκετά χρήματα. Τόσα που είναι αδικαιολόγητο να υπάρχουν στη δημοσιότητα τόσες καταγγελίες για έλλειψη ιατροφαρμακευτικής περίθαλψης, αξιοπρεπούς στέγασης, διατροφής και στοιχειώδους υγιεινής, ειδικά για ευαίσθητες κατηγορίες προσφύγων όπως μωρά παιδιά και υπερήλικες. Σας έχουν τεθεί πάρα πολλές φορές ερωτήματα για τον οικονομικό έλεγχο των χρημάτων που έχουν πάρει οι μη κερδοσκοπικές οργανώσεις και συνεχώς τους παραπέμπετε σε οργανισμό της Ευρωπαϊκής Ένωσης, για να πάρουν απαντήσεις. Ταυτόχρονα, μάθαμε από εσάς πως μετά το Πάσχα θα είναι έτοιμο τελικά το μητρώο των ΜΚΟ και δεν θα μπορεί να λειτουργεί καμμία οργάνωση που δεν θα είναι πιστοποιημένη. Μα, δεν μας λείπει η πιστοποίηση. Αυτό που μας λείπει είναι ο διαρκής έλεγχος και η απαραίτητη κρατική μέριμνα. Το θέμα δεν είναι να πάρουν ένα πρωτόκολλο τύπου ISO οι ΜΚΟ. Το θέμα είναι να δείξετε πως νοιάζεστε έμπρακτα για το θέμα της δράσης τους, έχοντας τις ενέργειες τους σε αποτελεσματική και στενή εποπτεία. Δεν μιλάμε για ελεύθερη αγορά εδώ ούτε για ιδιωτικό τομέα. Δεν λειτουργούν οι κανόνες του ανταγωνισμού ούτε οι πρόσφυγες έχουν ευχέρεια επιλογής ανάμεσα σε παρόχους υπηρεσιών. Εδώ μιλάμε για κάρπωση προγραμμάτων της Ευρωπαϊκής Ένωσης καθώς και για χρήματα του Έλληνα φορολογούμενου πολίτη, τα οποία κατευθύνονται συστημένα σε μη κερδοσκοπικούς οργανισμούς. Ο Έλληνας πολίτης απαιτεί και να μην διασπαθίζεται ο πλούτος του και να μην γίνεται ρεζίλι στα διεθνή μέσα μαζικής ενημέρωσης από τις απαράδεκτες πρακτικές βασανισμού των προσφύγων και των μεταναστών. Αν δεν μπορείτε να ελέγξετε τους πόρους, αν δεν μπορείτε να βρείτε λύσεις στην ταλαιπωρία αυτών των ανθρώπων την στιγμή που όλος ο κόσμος διατίθεται με πράξεις να βοηθήσει, παραιτηθείτε - όχι εσείς, κύριε Υπουργέ, στην Κυβέρνηση γενικότερα αναφέρομαι - και να οδηγηθούμε σε μια κυβέρνηση ευρείας συνεργασίας, ώστε να αναλάβουν τεχνοκράτες που γνωρίζουν τη δουλειά πώς θα λύσουν αυτό το πρόβλημα. Μην μας ταλαιπωρείτε και μην εκθέτετε άλλο τη χώρα μας σε τόσο σημαντικά ζητήματα. Αν δούμε, όμως, και λίγο την πλευρά των γειτόνων μας, εκεί να δείτε απογοήτευση. Είναι γεγονός ότι η Τουρκία παρά τις συνεχείς προκλήσεις - στο Αιγαίο αναφέρομαι - αφού προχθές κιόλας βγήκε ένα δημοσίευμα ότι καταρρίφθηκε - και δεν έχει γίνει και μεγάλος ντόρος - ελικόπτερο κοντά στα Ίμια.
Διαψεύστηκε.
Διαψεύστηκε. Η Τουρκία, λοιπόν, έχει δείξει προθυμία συνεργασίας με την Ευρωπαϊκή Ένωση, παρ' όλο που δεν της έχουμε εμπιστοσύνη και παρ' όλο που δεν πιστεύουμε πως ό,τι υπογράφει το τηρεί στο τέλος της ημέρας, αλλά από την συνάντηση με τον Επίτροπο Μετανάστευσης τον κ. Αβραμόπουλο με τον Πρωθυπουργό της Τουρκίας Μπιναλί Γιλντιρίμ φάνηκε ένα τελείως διαφορετικό κλίμα. Η Ευρωπαϊκή Επιτροπή μάλιστα στις 2 Μαρτίου θα παρουσιάσει την νέα έκθεση προόδου σχετικά με την εφαρμογή της ευρωτουρκικής συμφωνίας. Καταθέτω σχετικό δημοσίευμα. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Ευρωπαϊκή Ένωση αντιστοίχως εκπληρώνει τις υποχρεώσεις της και μας διαθέτει και κονδύλια και έμψυχο δυναμικό και τεχνογνωσία να αντιμετωπίσουμε το πρόβλημα. Ενώ πρόκειται για ένα διεθνές πρόβλημα, δυστυχώς, ο πιο αδύναμος κρίκος της αλυσίδας είναι το ελληνικό κράτος με την ασυνέπεια που έχουμε και τις μαύρες τρύπες των οικονομικών πόρων. Η τρέχουσα προσφυγική και μεταναστευτική κρίση οφείλει να αντιμετωπιστεί σε σύμπνοια με τους εταίρους μας και την Ευρωπαϊκή Ένωση, καθώς και την πλευρά της Τουρκίας. Ωστόσο οι διμερείς επαφές μόνο σε αυτόν τον δρόμο δεν βοηθούν, διότι η ατζέντα είναι από εμάς, αλλά στο τέλος της ημέρας εγείρουν άλλα θέματα. Οι λύσεις της Ένωσης Κεντρώων έχουν κατατεθεί εδώ και καιρό τόσο στον Πρόεδρο της Δημοκρατίας όσο και σε όλα τα κόμματα: Για τους μεν πρόσφυγες να γίνεται μια ομαλή κατανομή στις χώρες της Ευρωπαϊκής Ένωσης. Δεν είναι λύση να γίνει κατανομή μέσα στην υπόλοιπη Ελλάδα, δηλαδή να αποσυμφορήσουμε τα νησιά και να πνιγεί όλη η Ελλάδα, το θέμα είναι να πάνε προς τις χώρες προορισμού. Για τους δε παράτυπους μετανάστες οφείλουν είτε να ενεργοποιηθούν οι μηχανισμοί επαναπροώθησής τους στις ασφαλείς χώρες από τις οποίες εισήλθαν στην Ευρώπη είτε να εφαρμοστούν οι προβλεπόμενοι ανθρωπιστικοί κανόνες μεταχείρισής τους στο πλαίσιο των διεθνών συμβάσεων. Σημαντικό, όμως, για την επίλυση του θέματος είναι να επιταχυνθούν οι διαδικασίες απονομής ασύλου. Ο Συνήγορος του Πολίτη εδώ και χρόνια έχει καταγγείλει την χρονοβόρα και απαράδεκτη διαδικασία. Πάμε άλλη μια φορά σε θέμα γραφειοκρατίας. Καταθέτω σχετική ανάρτηση στο site. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το να καθυστερεί ένας πρόσφυγας να πάρει το άσυλο που δικαιούται σημαίνει δύο πράγματα: Πρώτον, εγκλωβίζεται στην χώρα μας περιμένοντας την έκβαση και, δεύτερον, είναι καταδικασμένος να ζει σε απαράδεκτες συνθήκες στους καταυλισμούς, επειδή δεν μπορεί να σχεδιάσει στο μεταξύ τη ζωή του περιμένοντας την απάντηση από την Υπηρεσία Ασύλου. Οι πρόσφυγες αισθάνονται κυριολεκτικά όμηροι του ελληνικού κράτους και μάλιστα παρατηρούμε συχνά φαινόμενα εξέγερσης σε κέντρα κράτησης ακριβώς για τον λόγο ότι είναι αγανακτισμένοι. Στο συγκεκριμένο σημείο θα αναφέρω κάτι εντυπωσιακό που ανακαλύψαμε μελετώντας στατιστικά από την Υπηρεσία Ασύλου. Τα στατιστικά αφορούν την περίοδο μέχρι και το τέλος του Γενάρη που μας πέρασε. Οι ηλικίες στις οποίες παρατηρούνται τα μεγαλύτερα ποσοστά απόρριψης των αιτήσεων ασύλου, κατά τις διαδικασίες α΄ βαθμού κατά το έτος 2016 είναι οι εξής: Πρώτον, η ηλικιακή ομάδα μηδέν έως δεκατριών ετών κατά 83% και, δεύτερον, η ηλικιακή ομάδα δεκατέσσερα έως δεκαεπτά ετών κατά 79%. Δηλαδή, μιλάμε για κατηγορίες απορριπτικής ουσίας και αποφάσεις απαράδεκτου, όπως ονομάζονται, και μάλιστα τα ποσοστά αυτά είναι τα υψηλότερα όλων των προηγούμενων ετών. Απορώ και αδυνατώ να πιστέψω πώς η Κυβέρνηση ΣΥΡΙΖΑ - ΑΝΕΛ, που είναι κατά των μνημονίων και της αριστεράς φίλα προσκείμενης πολιτικής, στέλνει πίσω στις πατρίδες τους και στον πόλεμο τα βρέφη και τα ανήλικα και μάλιστα πολλές φορές είναι και ασυνόδευτα. Σίγουρα, κύριε Υπουργέ, έχετε να μας εξηγήσετε πάρα πολλά πράγματα και είμαι σίγουρος ότι έχετε απαντήσεις πάνω σε αυτά. Δυστυχώς τα συγκεκριμένα στοιχεία είναι σε πίνακα - τον οποίο θα καταθέσω - κι έχουν εκδοθεί από τη δική σας υπηρεσία asylo.gov.gr. Εκτός κι αν δεν είναι της Κυβέρνησης αυτό. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, και ευχαριστώ πάρα πολύ για την ανοχή. Έχουμε τονίσει επανειλημμένα ότι απαιτείται όχι άμεσα, αλλά χθες, εδώ και μήνες, σχεδιασμός και η υλοποίηση ενός ειδικού προγράμματος αντιστροφής της εικόνας των νησιών μας, τόνωσης του τουρισμού, στήριξης της οικονομίας και αποζημίωσης των τοπικών κοινωνιών, το οποίο πρέπει να εκπονηθεί με την ενεργό συμμετοχή των εκπροσώπων της αυτοδιοίκησης Α΄ και Β΄ βαθμού. Το προσφυγικό και το μεταναστευτικό πρόβλημα θα μας απασχολήσει για πάρα πολλά χρόνια ακόμα, αν όχι για δεκαετίες. Και το γνωρίζετε πάρα πολύ καλά. Έχετε εμπειρία σε αυτό το κομμάτι και, δυστυχώς, πρέπει να κάνουμε κάτι όλοι μαζί, για να το λύσουμε. Σας καλούμε άμεσα να αξιοποιήσετε τόσο τους πόρους της Ευρωπαϊκής Ένωσης όσο και την προσφερόμενη τεχνογνωσία της. Σταματήστε να διώχνετε τις ευθύνες από πάνω σας, να ρίχνετε τις ευθύνες στους δήμους και στην Αντιπολίτευση και να ενδιαφέρεστε μόνο για τα μικροκομματικά σας οφέλη. Πρέπει να λειτουργήσουμε ουσιαστικά, γιατί μιλάμε για ανθρώπους οι οποίοι χρήζουν αξιοπρεπούς μεταχείρισης. Σας ευχαριστώ πάρα πολύ.
Σας ευχαριστώ. Η πρωτολογία σας ήταν δέκα λεπτά, η δευτερολογία σας πέντε, φτάσαμε στα δεκαοκτώ, οπότε μας χρωστάτε και τρία λεπτά, κύριε Γεωργιάδη. Όμως, το πρόβλημα δεν είναι αυτό. Θα παρακαλέσω, κύριε Σαρίδη, να μείνετε στα πέντε λεπτά για τον απλούστατο λόγο ότι δεν θα έχετε χρόνο να δευτερολογήσετε. Θα μιλήσουν οι Υπουργοί και πρέπει να δευτερολογήσετε. Όταν, δηλαδή χρησιμοποιείτε τον χρόνο έτσι, δεν θα απαντήσετε.
Μην τα λέτε, κύριε Πρόεδρε, σε εμένα αυτά. Στον εισηγητή μας να τα πείτε.
Τα λέω, επειδή είστε ο δεύτερος, δεν απευθύνομαι προσωπικά σε εσάς. Τον λόγο έχει ο κ. Ιωάννης Σαρίδης.
Ευχαριστώ πάρα πολύ, κύριε Πρόεδρε. Κύριε Υπουργέ, το πλαίσιο στο οποίο κινήθηκε ο αγαπητός συνάδελφος, κ. Γεωργιάδης ήταν στο τι κάνει η Κυβέρνηση. Εγώ θα μιλήσω για το πώς έχει δει το πρόβλημα αυτό η Αντιπολίτευση, πώς έχει σταθεί η Αντιπολίτευση γενικά απέναντι σε αυτό το πρόβλημα. Πρόσφατα είχα την ευκαιρία να συμμετέχω σε έναν διάλογο με συναδέλφους του γερμανικού Κοινοβουλίου, οι οποίοι, όπως ίσως γνωρίζετε, επισκέφθηκαν τη χώρα μας για να έρθουν σε επαφή με το ελληνικό Κοινοβούλιο στο πλαίσιο έρευνας του γερμανικού Κοινοβουλίου, με σκοπό να συλλέξουν στοιχεία για την προσφυγική κρίση. Και πιο συγκεκριμένα επιθυμούσαν να τους πληροφορήσουμε εμείς οι Έλληνες Βουλευτές για τις απαντήσεις που παίρνουμε από την Κυβέρνηση στο πλαίσιο ασκήσεως του κοινοβουλευτικού ελέγχου. Άλλωστε και οι ίδιοι βρέθηκαν στην Ελλάδα στο πλαίσιο αυτό, όπως ασκείται βάσει του Κανονισμού στο γερμανικό Κοινοβούλιο. Με χαρά διαπίστωσα πως κανείς Έλληνας συνάδελφος δεν μπήκε στον πειρασμό να αντιπολιτευτεί την ελληνική Κυβέρνηση. Κανείς δεν προσπάθησε να καταλογίσει ευθύνες για την απαξίωση των ερωτήσεών μας από τους Υπουργούς της Κυβέρνησης, κανείς δεν επιχείρησε να τα ρίξει στην Κυβέρνηση. Για μένα αυτό αποτελεί τη μεγαλύτερη απόδειξη πως συναίνεση για την αντιμετώπιση της προσφυγικής κρίσης υπάρχει και είναι ισχυρή ανάμεσά μας, ισχυρή ανάμεσα στις πολιτικές δυνάμεις της χώρας αυτής. Ό,τι κι αν λέμε μεταξύ μας, όταν ήρθε η ώρα όλοι μαζί με μια φωνή είπαμε τα ίδια ουσιαστικά στους Γερμανούς συναδέλφους μας που ήρθαν από το γερμανικό Κοινοβούλιο. Καμμιά ελληνική Κυβέρνηση δεν θα μπορούσε να τα βγάλει πέρα μόνη της απέναντι στις προβληματικές συνθήκες που δημιουργούνται αναπόφευκτα από την ανεξέλεγκτη, αθρόα είσοδο προσφύγων και μεταναστών στην Ελλάδα. Δεν έχει κομματική λύση, η προσφυγική κρίση. Η όποια λύση θα είναι και πρέπει να είναι μία ομόφωνη, ανθρώπινη, πολιτική εθνική λύση όπως ακριβώς εθνικό θέμα - το είπατε και χθες αυτό - είναι και το προσφυγικό. Το είπατε εχθές εδώ σε αυτή την Αίθουσα. Στη χώρα μας, στην Ελλάδα, έχουμε συνηθίσει να τρωγόμαστε πολιτικά για μία σειρά θεμάτων που αφορούν την καθημερινότητα των πολιτών και πολλές φορές επιλέγουμε να φαγωθούμε και μεταξύ μας από το να κάτσουμε γύρω από ένα τραπέζι και να βρούμε μία λύση. Όσο λυπηρό είναι, λοιπόν, το γεγονός πως δεν μπορούμε να συνεννοηθούμε για τα τόσο απλά, τόσο ελπιδοφόρο και ενθαρρυντικό είναι το γεγονός πως ποτέ σε αυτή τη χώρα δεν επιτρέψαμε να γίνουν αντικείμενο τσακωμών τα μεγάλα ζητήματα, τα μεγάλα εθνικά θέματα. Στα μεγάλα εθνικά θέματα έχει κατατάξει στη συνείδησή του ο ελληνικός λαός και την προσφυγική κρίση και σε αυτό το θέμα απαιτεί, ομόφωνα, να βρεθεί μία λύση. Όπως εξηγούμε σε κάθε ευκαιρία στους γείτονές μας, γκρίζες ζώνες στο Αιγαίο δεν υπάρχουν. Η τουρκική κατοχή της βορείου Κύπρου είναι παράνομη. Η Μακεδονία είναι μία και ελληνική. Οι Έλληνες της Βορείου Ηπείρου είναι αυτόχθονες Έλληνες. Αυτά τα λέμε όλοι οι Έλληνες, με μια φωνή. Θα πρέπει, όμως, να εντοπίσουμε το κοινό σημείο, εκείνο που συμφωνούν όλοι οι Έλληνες κι έχει να κάνει με την αντιμετώπιση της προσφυγικής κρίσης. Κατά την άποψή μου, αυτό που όλοι έχουν καταλάβει στην Ευρώπη είναι το εξής. Η Ελλάδα διαχειρίζεται υπομονετικά ένα βάρος, πολύ μεγαλύτερο απ' όσο το αντέχει η οικονομία της, αποδεδειγμένα μεγαλύτερο απ' όσο της αναλογεί και σίγουρα μεγαλύτερο απ' όσο έχει συμφωνηθεί. Κι ενώ είναι σαφές πως καμμιά ελληνική Κυβέρνηση δεν μπορεί να διαχειριστεί μόνη της αυτό που συμβαίνει στη χώρα μας, εντούτοις, εσείς μοιάζετε να μην μπορείτε να αξιοποιήστε αποτελεσματικά πώς όλες οι δημοκρατικές δυνάμεις μέσα σε αυτή εδώ την Αίθουσα σας στηρίζουν. Μπορεί να ακούγεται ένας αντίλογος, αλλά σας στηρίζουν επί της ουσίας. Η Κυβέρνηση επιλέγει να κρύβεται πίσω από ισχυρισμούς και τους επαναλαμβάνει κάθε τρεις και λίγο. Μονίμως μας φταίνε είτε οι Τούρκοι είτε οι ΜΚΟ είτε η Ευρώπη. Εμείς, όμως, σήμερα σας ρωτάμε γι' αυτά που έχουν σχέση με τις δικές σας ευθύνες, τις ευθύνες της Κυβέρνησης. Μας νοιάζει εσείς τι κάνετε, όχι το τι κάνουν οι άλλοι. Η προβληματική, λοιπόν, λειτουργία είτε του Υπουργείου σας είτε των υπολοίπων Υπουργείων συνεχίζεται και δεν έχουμε πειστεί πως έχετε κάνει όσα μπορούν να γίνουν. Σας κατηγορούμε ότι δεν υπάρχει πρόγραμμα και δεν υπάρχει σχεδιασμός. Πρέπει να απαντήσουμε ξεκάθαρα σε κάποια ερωτήματα και θέλω να ακούσω τις σκέψεις σα επί αυτών των ερωτημάτων, κύριε Υπουργέ. Έχετε εκπονήσει υπεύθυνο σχέδιο αντιμετώπισης της προσφυγικής κρίσης; Έχετε προετοιμαστεί γι' αυτά που, πολύ φοβούμαστε, πως θα έρθουν, ενδεχομένως, σε πολύ σύντομο χρονικό διάστημα; Τι θα κάνουμε αν όλοι οι άλλοι εμπλεκόμενοι φερθούν ανεύθυνα ή μερικοί από αυτούς συνεχίσουν να φέρονται ανεύθυνα; Τι θα κάνουμε αν τώρα που ανοίγει ο καιρός ανοίξει ξαντικά την κάνουλα ο κ. Ερντογάν και πλημμυρίσει το Αιγαίο; Πόσο αντέχει η χώρα, σε πόσες ψυχές μπορούμε να δώσουμε καταφύγιο; Πώς θα το κάνουμε αυτό; Έχετε καταλήξει σε αριθμούς; Έχετε να μας δώσετε απαντήσεις, κύριε Υπουργέ; Στη δευτερολογία μου θα μιλήσω για ένα νησί των Δωδεκανήσων που έχει πληγεί, το νησί της Λέρου. Κι εκεί έχουμε κάποια ερωτήματα να σας θέσουμε και να μας απατήσετε πάνω σε αυτά. Ευχαριστώ πολύ.
Κι εγώ ευχαριστώ και για τον χρόνο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον κυβερνήτη Ιωάννη Καποδίστρια» που οργανώνει το Ίδρυμα της Βουλής, είκοσι εννιά μαθητές και μαθήτριες και τρεις εκπαιδευτικοί συνοδοί τους από το 48ο Γυμνάσιο Αθηνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κατσιαντώνης για πέντε λεπτά.
Ευχαριστώ, κύριε Πρόεδρε. Κύριε Υπουργέ, βρισκόμαστε ενώπιον ενός ζητήματος που μόνο εθνικό ή τοπικό χαρακτήρα δεν έχει. Το προσφυγικό διαχέεται σε όλη την Ευρώπη και θα έπρεπε γι' αυτόν τον λόγο να ασχοληθούν οι ευρωπαϊκές κυβερνήσεις, με υπευθυνότητα, σε όλο του το φάσμα. Στο πλαίσιο αυτό, δεν θα έπρεπε επ' ουδενί να συζητάμε ότι είναι λύση να μετακινηθούν πρόσφυγες και μετανάστες από το ένα σημείο της χώρας σε ένα άλλο. Κι αυτό γιατί, αν κάτι τέτοιο ξεκινήσει, ταυτόχρονα, θα σημάνει και διακύβευση της συμφωνίας μεταξύ Ευρωπαϊκής Ένωσης και Τουρκίας. Όσοι συμμετέχουν σε αυτό που ονομάζεται διακίνηση, με το που θα συμβεί μία αποσυμφόρηση σε εσωτερικό επίπεδο, θα αντιληφθούν αμέσως ότι έρχεται η ευκαιρία τους να αυξήσουν τις ροές από την Τουρκία, αφού δεν θα παραμένουν πλέον εγκλωβισμένοι οι πρόσφυγες σε ένα από τα νησιά. Για να αποφευχθεί αυτό, θεωρώ ότι η μόνη ουσιαστική πρόταση είναι να ενεργοποιηθεί στην ουσία η συμφωνία μεταξύ Ευρωπαϊκής Ένωσης και Τουρκίας, με πρώτο ζητούμενο την άμεση στελέχωση σε προσωπικό που χρειάζεται στην καταγραφή και διεκπεραίωση των αιτήσεων ασύλου. Από εκεί και πέρα και για όσους λαμβάνουν άσυλο, να ξεκινάει η διαδικασία μετεγκατάστασή τους στην Ευρώπη. Ταυτόχρονα να ξεκινούν οι επαναπροωθήσεις προς την Τουρκία υπό την προϋπόθεση ότι η επαναπροώθηση θα αφορά σε περίπτωση πρόσφυγα - μετανάστη για τον οποίο η Τουρκία θεωρείται ασφαλής χώρα. Ειδάλλως, δυστυχώς, το πρόβλημα θα συνεχίζει να διογκώνεται. Στο ίδιο σκεπτικό αν και από άλλη διάσταση είχαμε πρόσφατα στη δημοσιότητα προτάσεις της Διεθνούς Αμνηστίας προς την Ευρωπαϊκή Ένωση και τα κράτη μέλη της αναφορικά με το θέμα. Πρέπει τα κράτη μέλη να μετακινήσουν επειγόντως πρόσφυγες από τα ελληνικά νησιά προς άλλες ευρωπαϊκές χώρες μέσω μετεγκαταστάσεων οικογενειακών επανασυνδέσεων ή μέσω παροχής βίζας για ανθρωπιστικούς λόγους. Πρέπει να ενισχύσουν την Ελλάδα άμεσα και επαρκώς με χρηματοδότηση και υλικοτεχνική υποστήριξη για να διασφαλιστεί η αξιοπρεπής υποδοχή αυτών που καταφτάνουν στα ελληνικά νησιά καθώς και η έγκαιρη, πλήρης και δίκαια διεκπεραίωση των αιτημάτων ασύλου. Πρέπει να ενεργοποιηθεί για όσους έφτασαν στη χώρα μας μετά την υπογραφή της συμφωνίας Ευρωπαϊκής Ένωσης - Τουρκίας, το πρόγραμμα μετεγκατάστασής τους με την ταυτόχρονη συμμόρφωση της Τουρκίας. Πρέπει να ενισχυθούν οι διαδικασίες για την ταχύρρυθμη οικογενειακή επανένωση, για τη διασφάλιση της άμεσης επανασύνδεσης οικογενειακών μελών που έχουν εγκλωβιστεί στην Ελλάδα με κοντινούς συγγενείς σε άλλες χώρες της Ευρωπαϊκής Ένωσης. Πρέπει να παρέχεται άσυλο σε όσους το αιτούνται για ανθρωπιστικούς λόγους και έχουν άμεση ανάγκη ειδικής βοήθειας. Κυρίες και κύριοι συνάδελφοι, ξέρουμε όλοι ότι εάν η κατάσταση εξακολουθήσει σε αυτό το ανεξέλεγκτο τοπίο, τότε θα βρεθούμε αντιμέτωποι με τοπίο στην ομίχλη. Το πρόβλημα της χώρας μας είναι πρόβλημα ολόκληρης της Ευρώπης. Και τελικώς εκεί θα ξεσπάσει, εάν όλες οι ευρωπαϊκές κυβερνήσεις εξακολουθούν την τακτική του «δεν με νοιάζει εάν πάρει φωτιά το σπίτι του γείτονα, εγώ να σώσω το δικό μου.». Σας ευχαριστώ πολύ.
Κι εγώ ευχαριστώ. Τον λόγο έχει η κ. Μεγαλοοικονόμου για πέντε λεπτά.
Ευχαριστώ, κύριε Πρόεδρε. Κύριε Υπουργέ, κύριοι συνάδελφοι. Έχετε, κύριε Υπουργέ, μια εύκολη απάντηση για το μεταναστευτικό ζήτημα ότι δεν αφορά μόνο την Ελλάδα αλλά και ολόκληρη την Ευρώπη. Έτσι δεν θα σας θέσω ερωτήματα για θέματα που άπτονται των ευρωπαϊκών λύσεων, αλλά για ζητήματα διαχείρισης για τα οποία είστε αποκλειστικά υπεύθυνος εσείς. Θα επικεντρωθώ κυρίως στο νησί της Λέσβου. Είναι πάρα πολύ γνωστό. Το ξέρουμε από την αρχαιότητα, έβγαλε και μία φημισμένη ποιήτρια, τη Σαπφώ. Είναι πάρα πολύ γνωστή παγκοσμίως. Η Λέσβος θεωρώ ότι είναι από τα νησιά που έχει βιώσει μεγάλες, τρομακτικές αλλαγές εξαιτίας της προσφυγικής κρίσης. Αυτή τη στιγμή φιλοξενεί περίπου τεσσερισήμισι χιλιάδες πρόσφυγες και μετανάστες. Κάποιοι απ' αυτούς τους ανθρώπους παραμένουν στο γνωστό στρατόπεδο της Μόριας μέχρι να ταυτοποιηθούν και να αιτηθούν άσυλο, ενώ ένας μεγάλος αριθμός προσφύγων κυκλοφορεί εγκλωβισμένος στο νησί χωρίς να έχει καμμία προοπτική. Ένα μεγάλο ζήτημα - σας το τονίζω - είναι οι εξαιρετικά αργές διαδικασίες ταυτοποίησης και αίτησης ασύλου. Η υπηρεσία ασύλου που βρίσκεται στο νησί - το οποίο επισκέφτηκα - είναι υποστελεχωμένη με αποτέλεσμα να παραμένουν άνθρωποι έως και δέκα μήνες εγκλωβισμένοι μέχρι να εξεταστεί το αίτημά τους. Και όχι μόνο αυτό, τους δύο τελευταίους μήνες, κύριε Υπουργέ, οι συμβασιούχοι του Υπουργείου σας που εργάζονται στο νησί παραμένουν απλήρωτοι και προχωρούν σε διαμαρτυρίες. Μήπως δεν υπάρχουν χρήματα για την πληρωμή των μισθών τους; Όχι υπάρχουν. Η πραγματικότητα είναι ακόμη πιο νοσηρή. Το Εθνικό Πρόγραμμα Ταμείο Ασύλου Μετανάστευσης και Ένταξης 2014-2020, μέσω του Ευρωπαϊκού AMIF, θα απορροφήσει περίπου 53 εκατομμύρια, μέρος των οποίων είναι διαθέσιμο και επομένως η μισθοδοσία των συμβασιούχων είναι καλυμμένη. Το πρόβλημα που έχει προκύψει, κύριε Υπουργέ, είναι ότι έχετε αμελήσει, έχετε αδιαφορήσει και δεν έχετε ορίσει αρμοδιότητες. Αυτή τη στιγμή δεν υπάρχει κατάλληλα εξουσιοδοτημένος υπάλληλος να αποδεσμεύσει τα χρήματα της μισθοδοσίας τους. Είναι δυνατόν να μην έχετε κανονίσει ποιος υπάλληλος θα αποδεσμεύσει τη μισθοδοσία τους; Δηλαδή, για άλλη μία φορά η ελληνική γραφειοκρατία σε όλο της το μεγαλείο θα καταστρέψει τα πάντα. Το ερώτημα που σας θέτω κύριε Υπουργέ, είναι το εξής: Πότε θα ορίσετε αρμοδιότητες; Τι θα συμβεί αν οι υπάλληλοι αυτοί, που πληρώνουν νοίκι, έχουν έξοδα για να ζήσουν εκεί που έχουν πάει, αποφασίσουν να προχωρήσουν σε απεργία; Δυστυχώς είμαι υποχρεωμένη να θυμίσω στο Σώμα, αλλά και στους Έλληνες πολίτες, πως στη Μόρια έχουν ήδη χάσει τη ζωή τους πέντε άνθρωποι κατά τη διάρκεια του φετινού χειμώνα. Πρόκειται για το χρονικό ενός προμελετημένου εγκλήματος, αφού όλοι ήξεραν και έβλεπαν τις τραγικές συνθήκες στη Μόρια. Όλοι - και κυρίως το Υπουργείο - γνώριζαν πως η Μόρια δεν ήταν κατάλληλα οργανωμένη για να φιλοξενήσει αυτούς τους ανθρώπους σε αυτές τις χαμηλές θερμοκρασίες και μάλιστα όταν η ΕΜΥ έδινε στοιχεία ότι θα είχαμε τον βαρύτατο χειμώνα και καιρικά φαινόμενα που δεν τα περιμέναμε. Και όχι μόνο αυτό. Είχατε δεχθεί προειδοποιήσεις, κύριε Υπουργέ, από τον Δήμαρχο της Λέσβου, τον κ. Σπύρο Γαληνό, ο οποίος σας είχε ενημερώσει εγγράφως - και εσάς και τον κύριο Πρωθυπουργό και τον Υπουργό Εθνικής Άμυνας - για την κατάσταση που υπήρχε. Και εσείς κλείνατε τα μάτια. Καταθέτω τις ερωτήσεις για τα Πρακτικά. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επομένως ερωτώ: Γιατί δεν λάβατε εγκαίρως όλα τα απαραίτητα μέτρα και αφήσατε τους ανθρώπους στη μοίρα τους; Μόλις πριν από λίγες ημέρες δεσμευθήκατε - εκ των υστέρων - για μερικές πρόχειρες λύσεις και μπαλώματα. Εν τω μεταξύ το νησί ζει εδώ και δύο χρόνια σε ρυθμούς αναβρασμού. Μίλησα με τις τοπικές αρχές, τον δήμαρχο, τους απλούς κατοίκους του νησιού και όλοι αισθάνονται ότι η Κυβέρνηση τους έχει εγκαταλείψει. Πέρα από τα γνωστά περιστατικά μικροκλοπών, που μας περιέγραψαν, αυτό που κυρίως τους ανησυχεί είναι ότι έχει αλλάξει η εικόνα του νησιού τους. Δηλαδή, έχουν αλλάξει τόσο δραστικά αυτά που ζουν κάθε ημέρα, που ο κάτοικος φοβάται. Κατ' αρχάς, μου μίλησαν για τους διαπληκτισμούς μεταξύ των προσφύγων, οι οποίοι κυκλοφορούν και ελεύθεροι. Επίσης, ο τουρισμός το 2016 μειώθηκε κατά 40% -45%. Του χρόνου ίσως να είναι περισσότερο. Αυτοί οι άνθρωποι ζουν με τον τουρισμό. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν θα τα προλάβω όλα. Σας ερωτώ: Ποιες είναι οι δράσεις που θα αναλάβει η Κυβέρνηση και το Υπουργείο σας, προκειμένου να στηριχθεί ο τουρισμός, η οικονομία και η ίδια η κοινωνία στο νησί; Η κοινωνία κραυγάζει να τη σώσετε. Τα αποθέματα του ανθρωπισμού φοβούμαι ότι κάποια στιγμή θα εξαντληθούν. Το νησί δυσφημείται καθημερινά, οι κάτοικοι εξοργίζονται και η κατάσταση επιδεινώνεται. Και το φταίξιμο, κύριε Υπουργέ, είναι όλο δικό σας. Ευχαριστώ.
Ευχαριστώ. Τον λόγο έχει ο κ. Φωκάς για πέντε λεπτά.
Ευχαριστώ, κύριε Πρόεδρε. Κύριε Υπουργέ, αν και δεν είστε εδώ, έχετε πετύχει ένα μικρό θαύμα. Πετύχατε να ενώσετε τις φωνές πέντε δημάρχων του βόρειου Αιγαίου, που έχουν εκ διαμέτρου αντίθετες πολιτικές καταβολές. Σε κοινό τους υπόμνημα πριν έναν μήνα προς τον κύριο Πρωθυπουργό, όπου περιγράφουν με μελανά χρώματα την κατάσταση, η οποία έχει δημιουργηθεί, απέδειξαν πως πάνω από τις όποιες κομματικές διαχωριστικές γραμμές υπάρχει η κοινή αγάπη για τον τόπο, κοινές αγωνίες, κοινά προβλήματα. Και για να ελαφρύνω την κουβέντα, θέλω να πω ότι «ο Μουζάλας ενώνει». Είμαι εδώ για να μεταφέρω ένα σαφές και συγκεκριμένο μήνυμα, το μήνυμα πως η Σάμος ξεπέρασε τα όριά της και δεν αντέχει άλλο. Δεν αντέχει άλλη πίεση, δεν αντέχει νέα επιβάρυνση, δεν δέχεται άλλες υποσχέσεις. Οι Σαμιώτες κατέθεσαν τα διαπιστευτήριά τους. Πάνω από εκατόν σαράντα χιλιάδες πρόσφυγες έχουν περάσει από τον τόπο τους και οι Σαμιώτες στάθηκαν δίπλα τους, τους βοήθησαν, έδειξαν περίσσια αγάπη και ανθρωπιά. Σας θυμίζω, μάλιστα, πως το νησί του Πυθαγόρα είναι το μόνο όπου ευτυχώς μέχρι σήμερα δεν είχαμε επεισόδια, δεν είχαμε εμφάνιση ακραίων κύκλων, που εκμεταλλεύονται το χάος. Δεν είχαμε τις θλιβερές εικόνες, που δυστυχώς εμφανίζονται αλλού. Αλλά ο κόμπος έχει φτάσει στο χτένι. Η τοπική κοινωνία αγανάκτησε από την απουσία της πολιτείας και ζητά τα αυτονόητα. Θέλουν - και θέλουμε - βελτίωση και άμεση αποσυμφόρηση των δομών φιλοξενίας. Θέλουμε επιτάχυνση των διαδικασιών εξέτασης αιτήσεων ασύλου. Θέλουμε ανθρώπινες συνθήκες διαβίωσης για τους πρόσφυγες, ιδιαίτερη μέριμνα για τα ασυνόδευτα παιδιά και τις ευάλωτες κοινωνικές ομάδες. Ζητάμε τον πλήρη έλεγχο όλων των ΜΚΟ, που βρίσκονται στο νησί, και σεβασμό στην περιουσία των κατοίκων. Τα στοιχεία είναι αποκαλυπτικά. Σύμφωνα με πρόσφατη μελέτη, που εκπονήθηκε για λογαριασμό της Περιφέρειας Βορείου Αιγαίου, οι αφίξεις τσάρτερ για το 2016 μειώθηκαν κατά 23%. Εκτός, μάλιστα, από τη μείωση των αφίξεων, βγήκαν τελείως από τις αγορές η Γαλλία και η Πολωνία. Κύριε Μουζάλα, ξέρετε πως το 85% του ΑΕΠ στηρίζεται αποκλειστικά και μόνο από τον τουρισμό; Έχετε αναρωτηθεί πώς θα ζήσουν αυτοί οι άνθρωποι του νησιού; Και το χειρότερο είναι πως οι κάτοικοι της Σάμου, όπως και όλοι κάτοικοι των νησιών μας, που σηκώνουν αυτόν τον σταυρό του προσφυγικού, εισπράττουν μόνο κατανόηση και υποσχέσεις. Μέχρι πότε, κύριε Υπουργέ; Σας θυμίζω - γιατί προφανώς έχετε και ασθενή μνήμη - πως τον Οκτώβριο του 2014, ελλείψει ολοκληρωμένου εθνικού σχεδίου για την αντιμετώπιση της κρίσης, υπογράψατε σε μια ευρεία κυβερνητική σύσκεψη έναν οδικό χάρτη για την αποτελεσματικότερη διαχείριση του προσφυγικού, όπου δεσμευτήκατε να λάβετε συγκεκριμένα μέτρα για την αποκατάσταση των αδικιών σε βάρος των Σαμιωτών. Η μόνη σας διαφωνία έχει να κάνει με την πρόταση του Δημάρχου κ. Αγγελόπουλου, για την αναγκαιότητα δημιουργίας κλειστής δομής φιλοξενίας εντός της υπάρχουσας, διαφωνία την οποία προσωπικά δεν αντιλαμβάνομαι, καθώς προφανώς ο δήμαρχος γνωρίζει πολύ καλύτερα από εσάς τα ζητήματα διατήρησης της τάξης στο νησί. Πλην, όμως, τέσσερις μήνες μετά τίποτα από όσα τότε δεσμευτήκατε, δεν έχει πραγματοποιηθεί. Και στη Σάμο αποκαλύφθηκε η πλήρης ανικανότητα της Κυβέρνησης αυτής στη διαχείριση των προσφυγικών ροών. Η μαύρη αλήθεια, κύριε Μουζάλα, είναι πως οι κάτοικοι των νησιών του ανατολικού Αιγαίου νιώθουν την απουσία της πολιτείας, η οποία τους πέταξε το ξεροκόμματο της αναστολής της αύξησης του ΦΠΑ όχι ως λογική συνέπεια της εφαρμογής μιας εθνικής νησιωτικής πολιτικής, αλλά εξαιτίας του προσφυγικού. Οι Σαμιώτες, κύριε Υπουργέ, όπως και όλοι οι νησιώτες, νιώθουν ότι ανήκουν σε μια ειδική ζώνη αποκλεισμού και ότι είναι μια αποθήκη ψυχών. Αυτό είναι ντροπή και κατάντια για μια ευρωπαϊκή χώρα. Σας καλώ να τους κοιτάξετε στα μάτια και να λάβετε εκείνες τις πρωτοβουλίες που αποδεικνύουν με πράξεις και όχι με λόγια ότι δεν είναι Έλληνες Β΄ κατηγορίας. Σας ευχαριστώ.
Ευχαριστώ. Τον λόγο έχει ο κ. Καβαδέλλας. Ο Κανονισμός προβλέπει για εσάς, κύριε Καβαδέλλα, τρία λεπτά για την πρωτολογία σας και δύο λεπτά για τη δευτερολογία σας. Αν θέλετε, μπορούμε να τα κάνουμε πέντε.
Ευχαριστώ, κύριε Πρόεδρε. Θα είμαι πολύ σύντομος. Επίσης, δεν επιθυμώ δευτερολογία. Υπάρχουν υψηλές προσφυγικές ροές, που έχουν δημιουργήσει τεράστιο πρόβλημα και κρίση στα νησιά μας όσον αφορά τον τουρισμό. Αναφέρομαι, βεβαίως, στα νησιά του βορείου Αιγαίου. Όχι ότι δεν έχουμε και πολλά άλλα προβλήματα στην υπόλοιπη χώρα, αλλά λόγω του χρόνου δεν επιθυμώ να τα αναφέρω. Πάντως, υπάρχει τεράστια ευθύνη της Κυβέρνησης. Βεβαίως, η άποψη του κυρίου Πρωθυπουργού είναι ότι το Αιγαίο δεν έχει σύνορα, η θάλασσα δεν έχει σύνορα. Ας ρωτήσει τις μητέρες, τις συζύγους, τα παιδιά των πιλότων μας, οι οποίοι έχουν δώσει τη ζωή τους στο Αιγαίο που δεν έχει σύνορα! Πάμε παρακάτω. Τους κλείσατε το μάτι. Είμαστε εδώ, μπορείτε να περάσετε στην Ευρώπη, εμείς είμαστε μια αριστερή Κυβέρνηση, έχουμε άλλη νοοτροπία. Το κατάλαβαν αυτό σύντομα οι διακινητές αυτών των ψυχών και οργάνωσαν από την Ελλάδα ένα πέρασμα καταστροφικό, τόσο για εμάς όσο και γι' αυτούς, γιατί πολλά παιδάκια, πολλές γυναίκες, πολλοί από τους πρόσφυγες πνίγηκαν. Αυτό είναι ευθύνη δική σας, διότι τους δείξατε μεν το τυράκι, αλλά δεν είδαν τη φάκα. Δείξατε, βεβαία, και μεγάλη ανοχή σε αυτές τις ΜΚΟ που οργάνωσαν εκεί τα μαγαζάκια τους και δημιούργησαν καταστάσεις στατικές τόσο στη βόρειο Ελλάδα όσο και στα νησιά. Ενδεικτικά, όμως, θα αναφερθώ σε κάποια νούμερα. Κατά μέσο όρο το 2015 σε σύγκριση με το 2014 οι διανυκτερεύσεις στα ξενοδοχεία των νησιών γενικώς του βορείου Αιγαίου μειώθηκαν κατά 18,75% και ο αριθμός των επισκεπτών μειώθηκε σε ποσοστό 22% με 23% περίπου. Οι τιμές παρουσίασαν και αυτές πτώση κατά 12,5%, γιατί αναγκάστηκαν οι άνθρωποι να πουλάνε όσο - όσο για να μην καταστραφούν και η διάρκεια παραμονής μειώθηκε κατά μία ημέρα. Επίσης, την πλήρωσαν και οι απασχολούμενοι. Στις ξενοδοχειακές επιχειρήσεις η απασχόληση μειώθηκε κατά 5,26% και το κόστος στους ξενοδόχους αυξήθηκε κατά 5,66%. Αυτά πάνε μαζί. Δηλαδή ανεβαίνει το κόστος, διώχνουμε προσωπικό. Εκτιμάται, λοιπόν, ότι η μεσοσταθμική πτώση για το 2016-2017 θα πλησιάσει το 40,63%, που είναι ένα νούμερο, το οποίο αν επαληθευτεί, θα καταστρέψει τελείως τον τουρισμό μας. Οπότε, προβλέπεται και μείωση αριθμού επισκεπτών σε ποσοστό περίπου 43%. Και το πράγμα βαίνει από το κακό στο χειρότερο. Έχουμε δύο νησιά, τα οποία έχουν πάρει όλο το βάρος: Είναι η Χίος και η Λέσβος, στα οποία κατά τη φετινή ταξιδιωτική σεζόν η κίνηση μειώθηκε κατά 60%. Τα προβλήματα που έχουν δημιουργηθεί μάλλον θα είναι ανεπανόρθωτα. Ας μιλήσω μόνο για τη Χίο, γιατί έχω κάποιο ιδιαίτερο και άμεσο ενδιαφέρον. Σύμφωνα με τον Πρόεδρο της Ένωσης Ξενοδόχων κ. Φεγγουδάκη, οι αφίξεις τουριστών από την Ευρώπη έφτασαν στις δύο χιλιάδες διακόσιες είκοσι έξι. Αυτό αφορά τις πτήσεις τσάρτερ κ.λπ.. Αυτό είναι το 1/10 από προηγούμενα χρόνια, δηλαδή μειώθηκε στο 1/10 εκεί. Βεβαίως, αποχώρησαν όλες οι εταιρείες των τσάρτερ εφόσον δεν υπάρχει ενδιαφέρον, με αποτέλεσμα οι Ολλανδοί και όλοι οι λοιποί Βορειοευρωπαίοι να βρίσκουν άλλες διεξόδους. Και αυτό διότι δίνεται η εικόνα σε όποιον πάει στο νησί, ότι δεν είναι νησί αναψυχής αλλά ένα κολαστήριο ψυχών. Όταν φύγει κάποιος από κάπου και εξυπηρετηθεί από κάπου αλλού, είτε είναι απλός πολίτης, τουρίστας, είτε είναι tour operator, θα μείνει μόνιμα στο άλλο νησί. Θα πει: «Είδα ένα πολύ ωραίο νησί που λέγεται τάδε και πέρασα πάρα πολύ ωραία». Οπότε διαγράφεται για πάντα το νησί αυτό ως τόπος προορισμού. Επίσης, κάνατε και ένα ωραίο δώρο στους Τούρκους, τον ΦΠΑ τον οποίο τον ανεβάσατε. Στις υπηρεσίες διαμονής ενώ εμείς τον πήγαμε στο 13%, λες και είμαστε ο μοναδικός τόπος, η Τουρκία τον κατέβασε στο 8%. Τελειώνω με μια ερώτηση. Δεν θα μιλήσω και για άλλες βραχυπρόθεσμες επιπτώσεις. Όσο, όμως, κλείνουμε το μάτι στους παράνομους πρόσφυγες, τόσο υπάρχει ο κίνδυνος να αναζωπυρωθούν οι ροές, διότι όλη η Ασία και όλη η Αφρική θέλει να έρθει να περάσει από την Ελλάδα. Θα μας κλείσουν τελείως τα σύνορα οι Βορειοευρωπαίοι και θα μείνουν σε εμάς και θα φύγουμε εμείς για να γίνουμε πρόσφυγες. Πρέπει να υπάρξει κάποιος τρόπος οργάνωσης και αποθάρρυνσής τους. Η ερώτηση αφορά τις προθέσεις σας. Τι προτίθεστε να κάνετε για την αντιστροφή αυτής της εικόνας που έχει δημιουργηθεί προς τους μέλλοντες τουρίστες, ειδικά βεβαίως για τα νησιά της Χίου και της Λέσβου που έχουν την υψηλότερη επιβάρυνση; Ευχαριστώ πολύ.
Ευχαριστώ. Κύριε Μεγαλομύστακα, έχετε το δικαίωμα να μιλήσετε τώρα για δώδεκα λεπτά ή αν θέλετε να ακούσετε τους άλλους Κοινοβουλευτικούς Εκπροσώπους και να μιλήσετε τελευταίος, πάλι για δώδεκα λεπτά.
Θα μιλήσω μετά τον Υπουργό, κύριε Πρόεδρε.
Ωραία θα μιλήσετε μετά τον Υπουργό. Κύριε Υπουργέ, έχετε τον λόγο για είκοσι λεπτά.
Κύριε Πρόεδρε, κυρίες και κύριοι Βουλευτές, δεν καταλαβαίνω. Δεν καταλαβαίνω τι ακριβώς υπερασπιστήκατε, τι ακριβώς προτείνατε. Τίποτα. Εγώ πήρα μια επερώτηση την οποία θεώρησα θετική, τη θεώρησα αναπόφευκτη, τη θεώρησα δικαιολογημένη. Έχει τα λάθη που μπορεί να έχει η οποιαδήποτε επερώτηση - τρία λεπτά από την ομιλία μου - τα γνωστά: «Ανοίξαμε και σας περιμένουμε», «Τα σύνορα είναι αφύλακτα». Τα λέει η Ουγγαρία, τα λέει η Νέα Δημοκρατία. Δεν τα λέει η Ευρωπαϊκή Ένωση, δεν τα λέει η FRONTEX, δεν τα λέει το ΝΑΤΟ. Ακόμα και οι χώρες που βρίσκονταν στη συνεδρίαση που ήμουν στην Αυστρία, επεσήμαναν τη διαφορετικότητα ανάμεσα στα θαλάσσια σύνορα και τα άλλα και είπαν ότι προστατεύουμε επαρκώς τα σύνορά μας όσο περισσότερο μπορούμε. Δεν υπάρχει διαχωρισμός πρόσφυγες και μετανάστες. Όταν ήρθαν οκτακόσιες χιλιάδες μέσα σε έξι μήνες, προφανώς δεν μπορούσες να κάνεις τέτοιον διαχωρισμό. Εκτός αν νομίζετε ότι μπορούσες με οκτώ χιλιάδες αφίξεις κάθε μέρα να κάθεσαι να κάνεις διαχωρισμό. Εάν νομίζετε ότι αυτό μπορεί πρακτικά να γίνει, σήμερα γιατί δεν γίνεται αυτός ο διαχωρισμός; Διότι υπάρχει ένα φαινόμενο στην επιστήμη της μετανάστευσης που λέγεται «κατάχρηση του ασύλου». Όποιος έρχεται κάνει αίτηση ασύλου. Από εκεί και πέρα πρέπει να εκδικαστεί η αίτηση ασύλου, για να καταλήξεις στο αν είναι παράτυπος κοινωνικά, παράνομος νομικά μετανάστης ή πρόσφυγας. Η Ελλάδα δουλεύει με βάση το Διεθνές Δίκαιο. Δεν κρίνει ο Υπουργός ή ο εισηγητής από την Ένωση Κεντρώων ή από τη Νέα Δημοκρατία ή από οπουδήποτε αλλού με το μάτι εάν είναι πρόσφυγας ή παράνομος μετανάστης. Εάν προτείνετε να βγούμε από το Διεθνές Δίκαιο, να κάνετε πρόταση. Λέτε ότι αργούμε. Δεν αργούμε. Η θέλησή σας και η δική μου θα ήταν να γίνονται αυτά αυτόματα. Δεν γίνονται! Στη Γερμανία, που έχει την καλύτερη Υπηρεσία Ασύλου, θέλει δεκαεπτά μήνες. Θα θέλατε να γίνει Σαββατοκύριακο. Κι εγώ το ίδιο. Όμως, δεν γίνεται επειδή εσείς και εγώ το θέλουμε. Οι δήμαρχοι μας παρακαλούν για λύση. Έχω συνεργαστεί μαζί τους δεκαοκτώ μήνες. Οι δήμαρχοι έκαναν λάθος. Εγώ δεν είπα ούτε ότι είναι ψεύτες, ούτε ότι είναι ρατσιστές. Έχουν λάθος εκτίμηση. Με βάση αυτή τη λάθος εκτίμηση, όπως και με βάση τη δική σας λάθος εκτίμηση, μπορεί κανείς να λέει πράγματα που ακούγονται καλά αλλά τρέφουν τον λαϊκισμό. Και αυτό συνέβη στα νησιά. Θα μιλήσουμε παρακάτω γι' αυτό. Αναφερθήκατε για τις εικόνες στους καταυλισμούς. Για ποιες εικόνες μιλάτε; Με τι το συγκρίνετε; Για παράδειγμα λέτε για την εικόνα στην Πέτρα Ολύμπου, η οποία διέσυρε τη χώρα μας σε όλη την Ευρώπη, ότι είναι ένας καταυλισμός μέσα στα χιόνια και στα κρύα. Και μετά αποδείχθηκε ότι δεκαπέντε ημέρες πριν ο καταυλισμός είχε αδειάσει και όλοι ήταν σε ξενοδοχεία. Για τα νησιά θα μιλήσουμε ξεχωριστά. Είναι ευκαιρία για ρουσφέτια. Πείτε το! Θα σας πω κάτι που το έχω ξαναπεί: Δεν είμαι διατεθειμένος να αλλάξω το δικαιικό σύστημα της χώρας, να αποδεικνύω την αθωότητά μου. Αποδείξτε την ενοχή. Πείτε ποια είναι τα ρουσφέτια - ένα, δύο, τρία, τέσσερα, πέντε - ειδάλλως, ελάτε εδώ να βγάζετε λόγους. Δεν έχει νόημα να συζητήσουμε έτσι. Μιλήσατε για ομαλή κατανομή των προσφύγων στην Ευρώπη. Συμφωνούμε απόλυτα. Διαφωνούν, όμως, στην Ευρώπη. Πώς φαντάζεστε ότι μπορούμε να το κάνουμε; Δεν τους δέχονται. Τι προτείνετε να κάνουμε; Να φύγουμε από την Ευρώπη; Να τους πάμε κάπου αλλού, που και εκεί δεν τους δέχονται; Έχετε κάποια πρόταση; Εμείς έχουμε κάποια πρόταση. Την παλεύουμε στην Ευρώπη. Και με αυτή την πρόταση έχουμε ήδη πετύχει δώδεκα χιλιάδες μετεγκαταστάσεις στην Ευρώπη. Πριν δύο μήνες υπογράψαμε ένα καινούργιο join plan που λέει για δύο χιλιάδες μετεγκαταστάσεις τον μήνα. Τους άλλους δεν τους δέχονται. Δεν ξέρετε το θέμα. Λέτε, όσοι έρθουν στα νησιά και πάρουν άσυλο, να μετεγκατασταθούν στην Ευρώπη. Η συμφωνία Ευρώπης - Τουρκίας αυτό δεν το επιτρέπει. Η συμφωνία αυτή επιτρέπει δύο πράγματα: Ή δεν παίρνει άσυλο και επιστρέφει στην Τουρκία ή παίρνει άσυλο και μένει στην Ελλάδα. Θέλετε να το επιβάλουμε και αυτό στην Ευρώπη; Και εγώ θα ήθελα, αλλά δεν ξέρω να σας πω το πώς. Εάν έχετε κάποια πρόταση, κάντε την. Ειδάλλως, όπως λένε στους καθολικούς γάμους, «όποιος δεν έχει κάτι να πει, ας σιωπά». Γιατί εδώ δεν είναι τηλεόραση. Εδώ είναι πόνος, εδώ είναι λάσπη, εδώ είναι δύσκολα τα πράγματα. Ας μιλήσω, ωστόσο, με βάση την επερώτηση, η οποία έτσι και αλλιώς συνέχεται από μια λογική. Νομίζω ότι μπορεί να αδικήσω κάποιον από τους ομιλητές, αλλά οι ομιλίες σας δεν ταυτίζονται με την επερώτηση. Είναι μια θετική επερώτηση, αναπόφευκτη και δικαιολογημένη. Δίνει την ευκαιρία να διευκρινιστούν πράγματα. Κάνετε λάθη. Όλοι κάνουμε λάθη. Παρεισφρέουν εκτιμήσεις σας ως γεγονότα και μετά, θεωρώντας ότι αυτά είναι πραγματικότητα, καταλήγετε σε άλλα πράγματα. Ο τίτλος της πρότασης είναι: «Προβλήματα που δημιουργήθηκαν με την αύξηση των ροών στο Αιγαίο». Είμαστε σοβαροί; Έχουμε αύξηση των ροών στο Αιγαίο; Στο Αιγαίο είχαμε οκτώ χιλιάδες κάθε μέρα. Κάθε μέρα έβγαιναν οι βάρκες. Εγώ ήμουν εκεί και τις έβλεπα. Εσείς δεν ήσασταν εκεί. Ήταν επτά με οκτώ χιλιάδες κάθε ημέρα. Έκλεισαν τα σύνορα παράνομα. Παλέψαμε για να μη γίνει αυτό. Εσείς δεν ήσασταν εκεί. Παλέψαμε γι' αυτό. Ωστόσο, έκλεισαν τα σύνορα και εγκλωβίστηκαν. Με κλείσιμο των συνόρων πέσαμε από τις επτά χιλιάδες κάθε μέρα στις δυόμισι χιλιάδες κάθε μέρα. Και μετά αυτή εδώ η Κυβέρνηση, η ανίκανη, μπόρεσε να προωθήσει τη συμφωνία Ευρώπης - Τουρκίας. Δεν είναι η καλύτερη. Δεν είναι η επιθυμία μας ούτε ήταν η επιθυμία μας να πέσει η Μοσούλη από τους τζιχαντιστές και να ξεκινήσει αυτό, γιατί δεν ήταν η κ. Χριστοδουλοπούλου που έφερε τους πρόσφυγες. Η Μοσούλη έπεσε. Την πήραν οι τζιχαντιστές. Ήταν όλο το οπλοστάσιο του Ιράκ μέσα. Και ξεκίνησε από εκεί το κύμα το τεράστιο. Άλλος - φοβόσαστε να το ονοματίσετε - υποδεχόταν με μπαλόνια, όχι η Κυβέρνηση του ΣΥΡΙΖΑ. Η Κυβέρνηση του ΣΥΡΙΖΑ προσπαθούσε να υποδεχθεί με αξιοπρέπεια. Γιατί λέτε αύξηση των ροών; Ποιον θέλετε να ευχαριστήσετε; Τους λαϊκιστές; Οι ροές μετά τη συμφωνία Ευρώπης - Τουρκίας έπεσαν στα εξήντα άτομα την ημέρα. Συνέβη η απόπειρα πραξικοπήματος στην Τουρκία, που, κατά την άποψή μας, δημιούργησε δυσκολίες στον στρατό και την ακτοφυλακή και ανεβήκαν από τότε σταθερά στα εκατό με εκατόν δέκα άτομα την ημέρα. Γιατί κάνετε μια επερώτηση που μιλάει για αύξηση των ροών; Γιατί δημιουργείτε φόβο; Γιατί χωρίς πρόθεση - ειλικρινά το πιστεύω για εσάς αυτό - με μια επιπολαιότητα ρίχνετε νερό στον λαϊκισμό; «Έκτοτε ελάχιστα έχουν γίνει στη διαχείριση της προσφυγικής κρίσης». Αναφέρεστε στην ερώτηση του Αρχηγού σας, του Προέδρου σας, τον Δεκέμβριο του 2015. Αλήθεια, αυτή η ανίκανη Κυβέρνηση δεν μπόρεσε να κάνει τίποτα. Πέρασαν οκτακόσιες χιλιάδες άτομα με τη μικρότερη δυνατή επίπτωση μέσα σε έξι μήνες. Μετά έκλεισαν τα σύνορα. Εγκλωβίστηκαν εξήντα χιλιάδες άνθρωποι. Οι εξήντα χιλιάδες άνθρωποι - το επαναλαμβάνω - με βάση τους κανόνες της επιστήμης και με βάση τους κανονισμούς της Ευρωπαϊκής Ένωσης ισοδυναμούν με πεντακόσιες ογδόντα χιλιάδες ανθρώπους στη Γερμανία. Να τι έκανε αυτή η Κυβέρνηση. Μέσα σε τρεις μήνες διέλυσε το αίσχος της Ειδομένης, όχι όπως έγινε στο Καλέ μετά από επτά χρόνια και ξύλο και κάψιμο των σκηνών, αλλά ειρηνικότατα, με έναν τρόπο που αύριο θα διδάσκεται στη μετανάστευση. Δεν έχει γίνει ξανά. Έχω πάει σε διάφορες Ειδομένες και Καλέ σ' όλον τον κόσμο. Δεν έχει γίνει ξανά. Η Ειδομένη ξέρετε πότε σταμάτησε; Αρχές Μαΐου. Αρχές Μαΐου, λοιπόν, βρεθήκαμε με πενήντα χιλιάδες ανθρώπους εδώ πέρα, διαλυμένη την Ειδομένη και τι έγινε; Δεν είδαμε σκηνές στην πλατεία Βικτωρίας. Δεν είδαμε τσαντίρια στην πλατεία Αριστοτέλους. Δεν υπήρχαν άνθρωποι που πήγαιναν έξω από τα σπίτια και κοιμόντουσαν μέσα στα χαγιάτια και μέσα στους στάβλους. Γιατί; Γιατί μέσα σ' αυτούς τους τρεις - τέσσερις μήνες δημιουργήσαμε πενήντα χιλιάδες θέσεις φιλοξενίας. Παραλάβαμε χίλιες και είχαμε καταδικαστεί από το Συμβούλιο της Ευρώπης γιατί από το 2012 μέχρι το 2014 έπρεπε οι κυβερνήσεις να φτιάξουν άλλες χίλιες. Δεν τις έφτιαξαν ποτέ. Μπήκαν, λοιπόν, σε καταυλισμούς. Τι άλλο έκανε αυτή η ανίκανη Κυβέρνηση; Τους κατέγραψε όλους και τους κατέγραψε όλους με τριπλό σύστημα. Τους κατέγραψε με βάση την είσοδό τους από την Αστυνομία. Τους κατέγραψε με βάση την αίτηση ασύλου. Τέλος, τους κατέγραψε και με βάση τις καταγραφές των ΜΚΟ, που τις μαζέψαμε σ' ένα αρχείο και ξέρουμε ποιος είναι πού. Δεν έχει ξαναγίνει. Τι άλλο κάναμε; Είναι απόλυτα υγειονομικά ελεγχόμενοι. Ξέρετε, όταν έρχομαι στη Βουλή ξέρω πάντα τι θα ακούσω: «Υγειονομική βόμβα», «αφύλακτα σύνορα», «εσείς τους καλέσατε», ιδεολογήματα τέτοια. Μπορεί να είναι δικά σας ιδεολογήματα. Κρατήσαμε πλήρως τον υγειονομικό έλεγχο. Το θεωρείτε απλό; Το θεωρείτε τυχαίο; Το ότι αυτή τη στιγμή στα camp μέσα, που έχουμε τους μετανάστες και τους πρόσφυγες και στα ξενοδοχεία, έχουμε εβδομαδιαία αναφορά υγειονομικής κατάστασης, το ότι δεν ξέσπασε ποτέ καμμία επιδημία είναι θέμα σύμπτωσης, είναι θέμα τύχης; Εμβολιάσαμε τα παιδιά. Το θεωρείτε τυχαίο; Δώσαμε σε όλους πρωτοβάθμια και δευτεροβάθμια περίθαλψη με τα ίδια προβλήματα που έχουν και οι Έλληνες σε αυτό. Το θεωρείτε τυχαίο; Έλλειψη σχεδίου; Πάνε τα παιδιά σχολείο. Το θεωρείτε τυχαίο; Είναι έλλειψη σχεδίου; Και αυτά έγιναν μέσα σε έξι, επτά μήνες, αφότου δημιουργήθηκε το πρόβλημα, γιατί αυτό που συζητάμε σήμερα δεν είναι του 2015, είναι αφότου διαλύθηκε η Ειδομένη, αφότου έκλεισαν τα σύνορα και αφότου έγινε η συμφωνία Ευρώπης - Τουρκίας. Τι άλλο κάναμε; Ασυνόδευτα: Κλάματα, λόγια, πίκρα, καημός. Παραλάβαμε τριακόσιες θέσεις για ασυνόδευτα. Τριακόσιες θέσεις για ασυνόδευτα! Έχουμε δημιουργήσει χίλιες τετρακόσιες θέσεις και μέχρι το καλοκαίρι θα έχουμε καλύψει πλήρως τα ασυνόδευτα, εφόσον η συμφωνία Ευρώπης - Τουρκίας ισχύει. Αυτό είναι τυχαίο; Είναι χωρίς σχέδιο; Ξεφυτρώνουν οι δομές ξαφνικά μόνες τους; Συμφωνία Ευρώπης - Τουρκίας και τα μάτια σας τέσσερα! Είναι μια πολύ δύσκολη συμφωνία. Εγώ δεν κατάλαβα αν είστε υπέρ ή κατά. Είναι ταγιέρ η συμφωνία, δεν μπορείς να πάρεις μόνο τη φούστα. Θα πάρεις και το σακάκι. Ταγιέρ είναι η συμφωνία! Και η συμφωνία προβλέπει ότι όσοι μπαίνουν στα νησιά μετά τις 19 Μαρτίου μένουν εκεί, μέχρι να κριθεί το άσυλο. Αν θέλετε εξαιτίας αυτού να την αρνηθούμε, βγείτε και πείτε το! Εγώ θα πω το αντίθετο, αλλά βγείτε, πείτε το! Δεν γίνεται να είστε και με τον χωροφύλακα και με τον αστυφύλακα. Δεν γίνεται να βγάζουμε δακρύβρεχτους λόγους, χωρίς να μπορούμε να προτείνουμε κάτι. Ξεχειμώνιασαν στην ενδοχώρα - και θα μιλήσω για τα νησιά - σαράντα πέντε χιλιάδες άνθρωποι σε θέσεις φιλοξενίας που δεν υπήρχαν και δημιουργήθηκαν μέσα σε αυτούς τους μήνες. Εάν είχατε πάει στα camp, εάν είχατε μια ιδέα για τι πράγμα μιλάμε εδώ, θα βλέπατε για τι πρόοδο μιλάμε. Εάν είχατε πάει στο Σχιστό πριν από οκτώ μήνες και πηγαίνατε στο Σχιστό χθες, θα ξέρατε. Εάν είχατε πάει στα Διαβατά - νομίζω ότι ένας συνάδελφός σας πήγε και ήταν και πολύ μετρημένος σε αυτά που είπε, γιατί πήγε - θα ξέρατε για τι μιλάμε. Εάν είχατε πάει στην Καβάλα, θα ξέρατε για τι μιλάμε. Τη Θεσσαλονίκη την είχαμε φορτώσει αντικειμενικά - και το έχω συζητήσει με αυτόν τον υπέροχο κ. Τζιτζικώστα και με τους εξαιρετικούς δημάρχους - πήγαμε εκεί το 60% των μεταναστών και προσφύγων, για να πετύχουμε τη διάλυση και ξέρετε σήμερα, μετά από έξι μήνες, με πόσους θα μείνει η Θεσσαλονίκη; Με επτά χιλιάδες, με το 12%. Αυτό είναι τυχαίο; Αυτά είναι «τυχαιότητες», οι οποίες γίνονται από μια ανίκανη Κυβέρνηση και εγώ απλά τις καταγράφω και έρχομαι και σας τις λέω; Και αυτό δεν το λέω σε εσάς, ειλικρινά νομίζω ότι οι περισσότεροι από εσάς τα ξέρετε, έρχεστε να κάνετε αντιπολίτευση, η οποία καταλήγει πάντα στο να πέσει ο ΣΥΡΙΖΑ και να παραιτηθεί ο Μουζάλας. Οι πιο ευγενικοί από εσάς, επειδή είμαι εγώ μπροστά, λένε «ας παραιτηθεί όλη η Κυβέρνηση, για να μην πούμε να παραιτηθεί μόνο ο Μουζάλας». Για πρώτη φορά, λοιπόν, αυτή η ανίκανη Κυβέρνηση διαχειρίστηκε ένα ζήτημα που ιστορικά δεν έχει ξανατύχει. Είναι διαφορετικό ακόμα και από την προσφυγιά των Μικρασιατών. Έχει εντελώς διαφορετικά στοιχεία. Και το διαχειρίστηκε με επιτυχία, όχι χωρίς λάθη, αλλά με επιτυχία. Θέλετε να σας θυμίσω, όταν δεν ξέραμε ποια ήταν η δίοδος στην Ελλάδα, ποια ήταν η αντιμετώπιση; «Σκούπες»! Έμπαιναν μέσα, ούτε ξέραμε ποιοι μπήκαν, ποιοι δεν μπήκαν, άλλοι καταγράφονταν, άλλοι δεν καταγράφονταν, έφθαναν στο αμήν τα πράγματα, καταλάμβαναν τις πλατείες, κατουρούσαν στα σπίτια των ανθρώπων, πέθαιναν μέσα στους στάβλους. Γίνονταν δέκα «σκούπες», άντε πάλι τα ίδια! Η Κυβέρνηση του ΣΥΡΙΖΑ είναι πολύ υπερήφανη που αυτό στην Ελλάδα το κατήργησε και ζητάει τη βοήθειά σας, όλων των πλευρών του δημοκρατικού τόξου, ώστε αυτό που πετύχαμε να επιζήσει, γιατί αυτό που πετύχαμε το χρειάζεται ο ελληνικός λαός και το χρειάζονται και οι μετανάστες και οι πρόσφυγες. Και σε αυτό, όμως, δεν κατάλαβα τη στάση σας. Άλλοτε κλαίτε γι' αυτούς και άλλοτε τους θέλετε φυλακή. Άλλοτε κάνετε έτσι και άλλοτε σας φταίει αυτό. Ειλικρινά νομίζω ότι θα πρέπει να ξεκαθαρίσει λίγο ο λόγος. Πάμε στα νησιά. Στα νησιά δεν πήγαμε καλά. Εγώ αυτό το είπα από τον Σεπτέμβρη. Και η Κυβέρνηση το είπε από τον Σεπτέμβριο. Από τον Αύγουστο εκπονήσαμε σχέδιο για την αντιμετώπιση της κατάστασης στα νησιά, το οποίο κοινοποιήσαμε στον ελληνικό λαό. Δεν το κρατήσαμε κρυφό μεταξύ μας. Το σχέδιο προέβλεπε αυτά που ζητάτε στην επερώτησή σας: βελτίωση των συνθηκών διαβίωσης. Ξέρετε, για να γίνει αυτό, πρέπει να βρεθεί ένας χώρος κατάλληλος. Όταν σε έναν χώρο που είναι για οκτακόσιους, είναι χίλιοι διακόσιοι, ο μόνος τρόπος να βελτιώσεις τις συνθήκες διαβίωσης είναι να πάρεις και το διπλανό ή ένα άλλο κτήμα, πληρώνοντας, εγώ δεν λέω τσάμπα. Είπαμε, επίσης, ότι πρέπει να φτιαχτούν προαναχωρησιακά κέντρα στα νησιά, με άλλη λογική, όχι με τη λογική όποιος βαρύνεται με το διοικητικό παράπτωμα αυτός μπαίνει σε προαναχωρησιακό κέντρο υπό κράτηση, αλλά με τη λογική ότι, όπως απεδείχθη, για να μπορέσει το άσυλο να είναι αποδοτικό, χρειάζεται για κάποιους από αυτούς κράτηση, διότι εξαφανίζονται. Βγαίνουν οι απορριπτικές αποφάσεις και δεν μπορούμε να τους βρούμε, να τους επιστρέψουμε. Θέλετε να μην τους επιστρέφουμε; Πείτε το. Είπαμε και για την αποσυμφόρηση. Βεβαίως και την κάναμε την αποσυμφόρηση. Έχουμε μεταφέρει από τα νησιά, από τον Αύγουστο μέχρι τώρα, πάνω από έξι χιλιάδες ανθρώπους. Την κάναμε και συνεχίζουμε να την κάνουμε με έναν τρόπο ο οποίος απαγορεύει στην Τουρκία να μηχανευτεί κάτι για να καταπέσει η συμφωνία. Κάνουμε καλά ή όχι; Θέλουμε ή δεν θέλουμε τη συμφωνία; Εμείς τη θέλουμε. Εάν καταπέσει η συμφωνία - εδώ είναι το τερατώδες ψέμα, το τερατώδες λάθος - δεν είναι ότι τα νησιά δεν θα έχουν πρόσφυγες - πείτε ότι με έναν μαγικό τρόπο τους παίρνουμε όλους - αλλά ότι θα έχουν επτά χιλιάδες την ημέρα ή δυόμισι χιλιάδες την ημέρα. Πείτε το. Τι ακριβώς θέλουμε να κάνουμε; Θέλω, λοιπόν, να σας πω μερικά πράγματα ακόμα. Αυτά δεν έγιναν που ζητήσαμε. Γιατί δεν έγιναν; Διότι κατά την άποψή μου - και συνεχίζω να το τονίζω - πέρασε ένας λαϊκισμός στον οποίο τα κόμματα της Αντιπολίτευσης είχαν συμμετοχή. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Στη Λέσβο γίνονταν συλλαλητήρια ενάντια στη μουσουλμανοποίηση της Λέσβου. Είμαστε σοβαροί; Η Λέσβος απελευθερώθηκε με βάση τον νόμο το 1923. Δεν ισλαμοποιήθηκε όλα αυτά τα χρόνια. Οι εθνικόφρονες φοβόσαστε ότι την πίστη σας και την πατρίδα θα την αλλάξουν τρεις, τέσσερις, πέντε χιλιάδες πρόσφυγες και μετανάστες; Αυτή είναι η εμπιστοσύνη σας στο έθνος - όπως λέτε εσείς - ή στην πατρίδα - όπως λέω εγώ - στη θρησκεία, στην πίστη; Διαφυλάχθηκε επί εκατοντάδες χρόνια και θα τη διαταράξουν πέντε χιλιάδες μετανάστες και πρόσφυγες; Τι να σας πω; Άντε να δουλέψουμε έτσι! Υπηρεσία Ασύλου: Στα νησιά βάλαμε αυτό που υποσχεθήκαμε. Έχουμε την Υπηρεσία Ασύλου που χρειάζεται. Τι δεν έχουμε; Δεν έχουμε την κράτηση, γιατί δεν μας δίνουν χώρο, και δεν έχουμε τους ανθρώπους που χρειαζόμαστε από την EASO. Το έχουμε ζητήσει, έχουμε κάνει καταγγελίες, έχουν στείλει επιστολές. Προσέξτε, γιατί στη δευτερολογία μου θα τα καταθέσω όλα αυτά. Να είμαστε πιο μαζεμένοι. Δεν έχουν έρθει ακόμα. Έπρεπε να έχουν έρθει άλλοι εκατό case makers από το άσυλο και εκατό μεταφραστές. Έχουν έρθει μονάχα εβδομήντα έξι case makers. Αναβάθμιση δομών φιλοξενίας. Όταν μετά τους θανάτους, οι ξενοδόχοι - πολύ καλά κάνοντας - μας έδωσαν ξενοδοχεία, αρχίσαμε μετά από τρεις μέρες τις εργασίες με τα σχέδια που είχαμε για να αναβαθμίσουμε τις υπάρχουσες θέσεις. Πριν πώς θα το κάναμε; Πώς θα έμπαιναν τα μηχανήματα σε ένα camp με δύο χιλιάδες ανθρώπους; Θα τους βγάζαμε έξω, να τους αμολήσουμε, όπως γινόταν τα προηγούμενα χρόνια; Μόλις έγινε, άρχισαν οι εργασίες. Το hot spot στη Μυτιλήνη εντός του χώρου θα είναι έτοιμο μέσα σε δέκα μέρες. Στη Σάμο θα είναι έτοιμο σε είκοσι ημέρες. Στην Κω θα είναι έτοιμο σε έναν μήνα, ένα κανονικό προαναχωρησιακό κέντρο. Πριν πώς θα τα κάναμε; Επιτρέψτε μου να σας πω κάτι. Θέλω να το σκεφτείτε πολύ σοβαρά. Είναι μεγάλο βάρος, όχι ενοχή, αλλά μεγάλη λύπη, μεγάλη στεναχώρια ο θάνατος αυτών των τριών ανθρώπων και όχι πέντε. Κάνετε ένα άθροισμα περιπτώσεων. Ένα παιδί που πέθανε από κυστική ίνωση στη Ριτσώνα, το προσθέτετε στους άλλους. Οι άλλοι με τα γκαζάκια είναι μία βαρύτατη θλίψη. Όμως, γιατί τους αγαπήσαμε αφού πέθαναν; Γιατί όταν ήταν ζωντανοί, δεν τους αγαπήσατε; Γιατί όταν βγήκε αυτή η τερατώδης στην ιστορία ανακοίνωση, που έλεγε ότι η Ένωση Ξενοδόχων απαγορεύει στα μέλη της να δώσουν δωμάτια σε πρόσφυγες και μετανάστες, δεν την κατήγγειλε ένας; Την κατήγγειλα εγώ και έρχομαι κάθε φορά απολογούμενος εδώ. Αν αυτό είχε γίνει στη Γερμανία, όλοι εδώ θα λέγατε «στη Γερμανία ρατσισμός» κ.λπ.. Δεν γίνεται να τα έχετε καλά με όλους. Ούτε η Διεθνής Αμνηστία την κατήγγειλε ούτε οι άλλες οργανώσεις. Κανείς δεν την κατήγγειλε. Κανείς δεν την κατήγγειλε. Μόνο η Εθνική Υπηρεσία για τα ανθρώπινα δικαιώματα. Ούτε η Ύπατη Αρμοστεία την κατήγγειλε. Πώς θα γίνουν αυτά τα πράγματα; Καταγγέλλοντας. Πώς είναι δυνατόν; Αυτό δεν έχει ξανασυμβεί στην ελληνική ιστορία. Όταν αρνούνται σε παιδάκια να πάνε σχολείο, τρέχετε εκεί όλοι - δόξα τω Θεώ, όχι όλοι, αλλά από όλα τα κόμματα οφείλω να ομολογήσω - για να βοηθήσετε να πάνε στο σχολείο. Εδώ «κάναμε την πάπια όλοι», μάλλον όχι όλοι. Η Κυβέρνηση το είπε, εγώ το κατήγγειλα και το ξαναλέω σήμερα, που σημαίνει καινούργιες επιθέσεις εις βάρος του Μουζάλα. Εξηγήστε μου, πώς θα γίνει; Πώς θα φτιάξουμε τους χώρους; Πώς θα βάλουμε τους μεν υπό κράτηση, ώστε να μην έχουμε φασαρίες και να προχωράει το άσυλο, τους δε σε τέτοιες συνθήκες που να είναι όσο καλύτερες μπορούμε γι' αυτούς; Δεν έχετε απαντήσεις. Η απάντηση είναι «φέρτε τους στην Αθήνα, φέρτε τους στην ενδοχώρα» εις βάρος της συμφωνίας Ευρώπης - Τουρκίας. Θα σας δώσω δύο στοιχεία ακόμη, γιατί στη δευτερολογία μου θα έχω λιγότερο χρόνο. Αυτή τη στιγμή η Υπηρεσία Ασύλου κατηγορείται και πραγματικά μπροστά σε αυτόν τον μεγάλο όγκο και την κατάχρηση ασύλου δεν μπορεί να ανταποκριθεί. Θα πάρει καιρό και το στήσιμο από την Ευρώπη στην μη τήρηση επισκέψεων. Παρ' όλα αυτά, μέσα σε αυτές τις συνθήκες έχει πετύχει και έχουμε επτάμισι χιλιάδες μετανάστες, οι οποίοι οικειοθελώς - που σημαίνει μία διαδικασία στην Υπηρεσία Ασύλου - επεστράφησαν στις χώρες καταγωγής τους. Έχουμε δέκα χιλιάδες relocation, μετεγκαταστάσεις στις χώρες της Ευρώπης, που επίσης είναι διαδικασία της Υπηρεσίας Ασύλου και χωρίς αυτή την Υπηρεσία - που από τα διακόσια άτομα φτάσαμε στα επτακόσια - δεν θα είχαμε. Είναι επαρκής; Όχι. Πρέπει να γίνει καλύτερη; Ναι. Να σας πω και κάτι άλλο, γιατί εκτίθεστε. Δεν υπάρχει ένα ασυνόδευτο παιδί, το οποίο να επεστράφη στην Τουρκία. Αν διαβάσετε τους καταλόγους σας, θα δείτε ότι αναφέρεται σε υποθέσεις που βγαίνουν έξω γιατί είναι υποθέσεις Δουβλίνου, επανένωση οικογενειών. Έχουμε, επίσης, τέσσερις χιλιάδες οκτακόσια άτομα για επανένωση οικογενειών απ' αυτή την ίδια Υπηρεσία Ασύλου που καταγγείλατε. Δεν χρειάζονται καταγγελίες. Ελάτε να μελετήσουμε το θέμα, για να δούμε τι θα κάνουμε, να βρούμε λύσεις. Δεν υπάρχουν μαγικές λύσεις. Δεν γίνεται να τα έχεις καλά με όλους και δεν γίνεται να λυθεί το πρόβλημα έτσι. Σας ευχαριστώ.
Ευχαριστούμε τον Υπουργό κ. Ιωάννη Μουζάλα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τις μαθήτριες και τους μαθητές ότι παρακολουθούν τη συνεδρίαση που σχετίζεται με τον κοινοβουλευτικό έλεγχο. Όπως ξέρετε, η Βουλή επιτελεί δύο κύρια καθήκοντα. Το ένα είναι να νομοθετεί και το δεύτερο είναι να ασκείται έλεγχος από τους Βουλευτές όλων των κομμάτων στην Κυβέρνηση. Μία από τις μορφές ελέγχου είναι η διαδικασία που παρακολουθείτε σήμερα της επίκαιρης επερώτησης, όπου ένα κόμμα καταθέτει ένα κείμενο, έρχεται ο αρμόδιος Υπουργός και απαντά και παίρνουν τον λόγο και οι Κοινοβουλευτικοί Εκπρόσωποι των άλλων κομμάτων. Σήμερα έχει κατατεθεί και συζητείται επερώτηση επτά Βουλευτών της Κοινοβουλευτικής Ομάδας της Ένωσης Κεντρώων, σχετικά με το μεταναστευτικό ζήτημα, η οποία έχει αναπτυχθεί. Απάντησε σχετικά ο Υπουργός Μεταναστευτικής Πολιτικής κ. Ιωάννης Μουζάλας, ο οποίος πριν από λίγο κατέβηκε από το Βήμα. Θα συνεχίσουν οι Κοινοβουλευτικοί Εκπρόσωποι των κομμάτων με τη σειρά που τους αναλογεί. Αυτοί οι οποίοι έχουν καταθέσει την επερώτηση έχουν περισσότερο χρόνο, ενώ οι άλλοι λιγότερο. Άρα, λοιπόν, συνεχίζουμε με τον Κοινοβουλευτικό Εκπρόσωπο της Ένωσης Κεντρώων, τον κ. Αναστάσιο Μεγαλομύστακα, ο οποίος έχει τον λόγο για δώδεκα λεπτά. Ορίστε, κύριε Μεγαλομύστακα, έχετε τον λόγο.
Κύριε Πρόεδρε, κυρίες και κύριοι συνάδελφοι, θέλω πρώτα να απαντήσω στον Υπουργό, αλλά θα περιμένω μέχρι να μπει στην Αίθουσα, καθώς φαντάζομαι ότι κάποια στιγμή θα επιστρέψει. Εμείς είμαστε εδώ όχι για να κάνουμε φθηνή αντιπολίτευση αλλά για να βελτιώσουμε την όλη κατάσταση. Είμαι σίγουρος πως ούτε εσείς είστε ικανοποιημένοι στον ΣΥΡΙΖΑ από το πώς βαίνει ακριβώς η ροή διόρθωσης ή αντιμετώπισης των προβλημάτων πάνω στο προσφυγικό ζήτημα και γι' αυτό είμαστε εδώ. Νομίζουμε ότι η αντιπολίτευση που κάνουμε έχει ένα θετικό πρόσημο όσον αφορά τη βελτίωση του ζητήματος. Είμαστε ένα κόμμα το οποίο δεν είναι υπέρ του λαϊκισμού. Οι θέσεις μας είναι σκληρές και γι' αυτό έχουμε κριθεί από τον κόσμο. Σε καμμία περίπτωση δεν λαϊκίζουμε και δεν θέλω να αναφερθώ στα όσα λέγατε προηγουμένως και στα όσα λέτε τώρα όχι μόνο για το προσφυγικό αλλά και γενικότερα. Όλοι ξέρουμε τι συμβαίνει ακριβώς. Αυτή τη στιγμή, το προσφυγικό πάσχει σε έξι άξονες. Πρώτα απ' όλα πάσχει στο οικονομικό. Έχουν έρθει πάρα πολλά χρήματα απ' έξω για το προσφυγικό, περίπου ένα δισεκατομμύριο ευρώ - το ξέρετε - και υπάρχουν απλήρωτοι υπάλληλοι στην Υπηρεσία Ασύλου. Είμαι σίγουρος ότι το γνωρίζετε αυτό. Υπάρχουν κονδύλια τα οποία δεν έχουν απορροφηθεί από τους φορείς. Όλα αυτά συμβαίνουν σε ένα πλαίσιο όπου μέχρι τώρα, μέχρι το νομοσχέδιο που φέρατε, οι ΜΚΟ έκαναν ό,τι ήθελαν και προκαλούσαν πραγματικά την κοινή γνώμη. Αυτό το ξέρετε πολύ καλά. Δυστυχώς, υπάρχουν ελλείψεις παντού. Δεν λέω ότι είστε μάγοι ή οποιοσδήποτε άλλος είναι μάγος και θα μπορούσε με ένα ραβδάκι να τα διορθώσει όλα. Όμως, αυτό το κύμα των οκτακοσίων χιλιάδων ανθρώπων έχει καιρό που πέρασε. Πρέπει να μην εφησυχάζουμε ότι πάμε καλά. Εχθρός του καλού είναι πάντα το καλύτερο. Ούτε λαϊκίσαμε. Μάλιστα, πολλά απ' όσα αναφέρθηκαν δεν τα είπαμε ακριβώς όπως ειπώθηκαν από τον Υπουργό. Ο άλλος άξονας στον οποίο πάσχουμε είναι η καθυστέρηση στη διεκπεραίωση των αιτήσεων. Και το ξέρετε πολύ καλά αυτό. Θα μπορούσαμε να πηγαίνουμε ακόμα πιο γρήγορα. Στη Λέσβο, όπου δουλεύει η υπηρεσία έξι μέρες την εβδομάδα, βγαίνουν κατά μέσο όρο εβδομήντα με ογδόντα αποφάσεις. Έτσι δεν είναι; Στα υπόλοιπα νησιά, γιατί δεν συμβαίνει το ίδιο; Είμαι σίγουρος ότι χρειάζεται επιπλέον προσωπικό. Βλέπουμε ότι συνεχώς στα νομοσχέδια που φέρνετε υπάρχουν βελτιώσεις, αλλά δεκαοκτώ μήνες μετά. Δεκαοκτώ μήνες δεν είναι μικρό διάστημα, είναι ενάμισης χρόνος. Έχουμε προβλήματα και διάφορα ζητήματα με την ασφάλεια. Έχετε δει εικόνες με το τι συμβαίνει. Όλα αυτά οφείλονται κυρίως στις απαράδεκτες συνθήκες που έχουν βελτιωθεί, κύριε Υπουργέ - βλέπω ότι επιστρέψατε στην Αίθουσα - αλλά υπάρχουν ζητήματα ασφάλειας. Δεν τα βγάζουμε από το μυαλό μας. Δεν είναι εικόνες που φανταζόμαστε και ζωγραφίζουμε σε ένα χαρτί και τις δείχνουμε. Το άλλο επίπεδο, το οποίο πρέπει να βελτιώσουμε, είναι τα ζητήματα διερμηνείας. Υπάρχουν πάρα πολλά τέτοια προβλήματα. Έχουμε επισκεφθεί camp και δομές και ξέρουμε ότι συμβαίνει αυτό. Για τις ευάλωτες ομάδες, όπως είναι τα ασυνόδευτα, νομίζω ότι θα έπρεπε να υπάρχει μια επιπλέον ρύθμιση. Όταν μιλάμε για ασυνόδευτα παιδιά, γνωρίζουμε ότι κάποια από αυτά είναι δεκαέξι με δεκαεπτά ετών. Έχουμε δει ότι υπάρχουν παραβατικές συμπεριφορές. Τα παιδιά από αυτή την κοινωνία, που μεγαλώνουν βασικά μέσα σε πόλεμο, έχουν εντελώς διαφορετική νοοτροπία από τα δικά μας. Στην κοινωνία τους δεν θεωρούνται ανήλικα. Επομένως θα έπρεπε να υπάρχει μια πιο ιδιαίτερη μεταχείριση. Δεν λέω ότι τα κάνετε όλα λάθος. Εμείς ζητάμε απλώς το καλύτερο. Έχουν περάσει, όπως σας είπα, δεκαοκτώ μήνες. Η λειτουργία ασύλου δεν λειτουργεί όπως θα έπρεπε να λειτουργεί. Για αυτό που είπατε ότι η Ευρώπη δεν τους δέχεται, θέλω να σας κάνω μία ερώτηση καλόπιστα. Μου είπατε ότι οι Ευρωπαίοι δεν θέλουν. Προχθές διάβαζα ένα άρθρο που έλεγε ότι στη Βαρκελώνη κοντά στους εξήντα χιλιάδες κατοίκους διαδήλωναν γιατί ζητούσαν πρόσφυγες. Εδώ θέλω να μου εξηγήσετε τι ακριβώς συμβαίνει, γιατί δεν μπορώ να το καταλάβω. Δηλαδή εκατόν εξήντα χιλιάδες άνθρωποι βγαίνουν στην πλατεία, με προτροπή μάλιστα του δημάρχου!
Περιμένετε απάντηση;
Θα περιμένω. Απλώς καταθέτω το τι έχει συμβεί. Είναι κάτι που πρέπει να μας το εξηγήσετε και θα περιμένουμε. Μιλήσατε για αποσυμφόρηση των νησιών. Να γίνει. Να γίνει πώς όμως; Εγώ τάσσομαι με τη θέση που είχε ο κ. Κατσαντώνης, σύμφωνα με την οποία δεν είναι λύση το να μετακινούμε τους πληθυσμούς αυτούς από το ένα μέρος στην Ελλάδα. Ωστόσο, κάτι που με ρωτούν οι συντοπίτες μου και ρωτούν και δημάρχους περιοχών - και είναι ένα εύλογο ερώτημα, το οποίο και αυτό θα ήθελα να σας το θέσω πραγματικά πολύ καλόπιστα - είναι γιατί αυτή τη στιγμή από τους εξήντα πέντε χιλιάδες πρόσφυγες η νότια Ελλάδα φιλοξενεί μόνο εκατόν εξήντα. Αυτό εδώ πέρα, σε συνδυασμό με την προχειρότητα με την οποία έχουμε αντιμετωπίσει κάποια προβλήματα, με την έλλειψη κάποιων αναγκαίων μέτρων που δεν πήραμε, δυστυχώς, δημιουργεί μια διχόνοια, μια αντιπαλότητα μεταξύ περιοχών. Καλόπιστα, λοιπόν, σας ρωτάω και σας καλώ να μου απαντήσετε. Ένα άλλο πρόβλημα που έχουν όλες οι κοινωνίες, οι οποίες έχουν αυτή τη στιγμή κάποιον πληθυσμό προσφύγων, είναι το ότι δεν υπάρχει διαβούλευση μεταξύ των φορέων του τόπου. Έχω και προσωπικό παράδειγμα από τον νομό μου, τις Σέρρες, όπου ο δήμαρχος και ο περιφερειάρχης δεν γνώριζαν για την έλευση των προσφύγων παρά μόνο δύο μέρες πριν έρθουν. Πιστεύω ότι άνθρωποι, οι οποίοι γνωρίζουν τον τόπο τους, γνωρίζουν ποιες είναι οι συνθήκες, ποια είναι η κουλτούρα, ποια είναι η νοοτροπία των ανθρώπων, θα βοηθούσαν πολύ με μια απλή συζήτηση, με μια απλή κουβέντα. Έχει συμβεί αυτό. Με τον Δήμαρχο της Κω που συνεννοηθήκατε, ο οποίος μου έλεγε χαρακτηριστικά ότι λειτουργείτε μονομερώς. Μου είπατε ότι κάποιοι - σας άκουσα πολύ προσεκτικά - από τους δημάρχους κάνουν λάθος. Νομίζω ότι είναι λάθος δικό σας που δεν κάθεστε να τους εξηγήσετε ποιο είναι το σωστό και απλώς αποφασίζετε. Γιατί όντως μπορεί και να κάνουν λάθος. Εγώ δεν είμαι απόλυτος. Όμως, υποχρέωσή σας είναι να τους εξηγήσετε ποιο είναι το σωστό, γιατί αλλιώς σπέρνουμε τη διχόνοια. Θέλω να κάνω μια αναφορά, μιας και είπα για το νησί της Κω. Το νησί έχει έναν μεγάλο αριθμό προσφύγων. Το πρόβλημα των τοπικών φορέων και των πολίτων είναι ότι δεν υπάρχει συνεννόηση. Ξέρουμε ότι το νησί της Κω βασίζεται στον τουρισμό. Αυτή τη στιγμή είναι το τρίτο νησί ως προορισμός για τους τουρίστες. Μάλιστα υπάρχει και ένα δημοτικό συμβούλιο που θα γίνει για το νέο κλειστό κέντρο που θέλετε να κάνετε στις 28 του μήνα, όπου νομίζω ότι εκεί θα γνωμοδοτήσουν κατά της δημιουργίας του. Θέλω να μας εξηγήσετε γιατί προβαίνετε σ' αυτή την κίνηση και γιατί δεν το εξηγείτε και στους τοπικούς φορείς.
Εσείς τι λέτε, όμως; Πρέπει να κάνουμε;
Εμείς σας ρωτάμε και θα σας πω στη δευτερολογία μου. Θέλω να ακούσω τι ακριβώς θα μας πείτε. Αυτό μας ζήτησε ο δήμαρχος. Και, πραγματικά, θέλω - γιατί εγώ ρωτάω καλόπιστα - να μας πείτε, γιατί δεν βελτιώνετε την προηγούμενη, την υπάρχουσα δομή, η οποία δεν είναι και αυτή που θα έπρεπε να ήταν, προκειμένου να υπάρξει εκεί το κλειστό κέντρο. Πραγματικά φοβούνται μη φέρουμε κι άλλους πρόσφυγες και γίνει ένα νησί γεμάτο από ανθρώπους οι οποίοι, δυστυχώς ή ευτυχώς, δεν αρμόζουν στην εικόνα που θα ήθελα να δείξουν, δεδομένου ότι πρόκειται για ένα άκρως τουριστικό νησί. Καταλαβαίνετε και εσείς - και δεν θέλω να φανεί ότι λαϊκίζω - ότι δεν αρμόζει να υπάρχουν τέτοιες εικόνες ανθρώπων - δεν θα τους κρύψουμε, αλλά θα τους φροντίσουμε - σε ένα τόσο τουριστικό μέρος. Δεν είμαστε κατά της συμφωνίας ούτε θέλουμε να τη ρίξουμε. Όμως πιστεύουμε ότι θα πρέπει να παλεύουμε συνεχώς για να βελτιώνουμε τις προϋποθέσεις και τις συνθήκες. Δεν ζητήσαμε ποτέ - και βασικά δεν μας νοιάζει - να πέσει η Κυβέρνηση. Πραγματικά! Εμάς μας ενδιαφέρει να ανέβει η χώρα, κάτι που νομίζω ότι είναι το ζητούμενο του κάθε Έλληνα. Οι Έλληνες δείξαμε ότι είμαστε ένας φιλόξενος λαός. Πάντα, βέβαια, υπάρχουν και εξαιρέσεις. Υπάρχουν κάποιοι άνθρωποι, οι οποίοι δεν συμβαδίζουν με αυτό που θα έπρεπε. Έχουν την άποψή τους την οποία, κατά την άποψή μου, δεν εκφράζουν με τον σωστό τρόπο. Όμως οι Έλληνες έχουν δείξει ποιοι είναι και πώς υποδέχονται αυτούς τους ανθρώπους. Πιστεύω ότι αν είχατε και ακολουθούσατε τη σωστή τακτική και ενημερώνατε σωστά και πληροφορούσατε σχετικά με το τι συμβαίνει, τα πράγματα θα ήταν διαφορετικά. Διότι είδαμε τι έγινε και με την ερώτηση που σας είχα κάνει τον Οκτώβριο. Μου είχατε πει ότι το camp των Σερρών θα ήταν έτοιμο τον Δεκέμβρη. Όμως δεν είναι ακόμα έτοιμο. Βέβαια οι πρόσφυγες έχουν μετακινηθεί σε ξενοδοχεία και δεν είναι πλέον μέσα στο κρύο, όπως ήταν. Πραγματικά υπέφεραν μέχρι να γίνει η μετακίνηση. Μπορεί να μην έχετε τη σωστή πληροφόρηση και, πράγματι, τα κέντρα είναι πολλά. Όμως είναι αρμοδιότητά σας να ρυθμίζονται όλα. Δυστυχώς ή ευτυχώς, αυτό πρέπει να συμβαίνει. Εμείς, πραγματικά, ζητάμε τη βελτίωση των συνθηκών. Αυτό θέλουμε να καταφέρουμε. Δεν θεωρώ ότι αποτελεί λαϊκισμό, το να καταθέσουμε εδώ μέσω των λόγων μας ποιες είναι οι εικόνες που μεταφέρονται στην κοινωνία, ποια είναι τα παράπονα των ανθρώπων και τι είναι αυτό που σκέφτονται οι απλοί πολίτες. Ποτέ δεν στραφήκαμε σ' αυτή τη λύση. Θα περιμένω να ακούσω τις απαντήσεις σας και θα τοποθετηθώ και μετά στη δευτερολογία μου. Σας ευχαριστώ.
Ευχαριστούμε τον Κοινοβουλευτικό Εκπρόσωπο της Ένωσης Κεντρώων κ. Αναστάσιο Μεγαλομύστακα. Τον λόγο έχει για έξι λεπτά ο Κοινοβουλευτικός Εκπρόσωπος του ΣΥΡΙΖΑ κ. Ηλίας Καματερός.
Ευχαριστώ, κύριε Πρόεδρε. Επειδή ο τελευταίος ομιλητής και αγαπητός συνάδελφος αναφέρθηκε στην Κω και εγώ ζω στην Κω, ελπίζω να μην παρασυρθώ και αναλώσω την τοποθέτησή μου σε αυτά τα ζητήματα, παρά το γεγονός ότι το παράδειγμα αυτό είναι αντιπροσωπευτικό και μέσα από αυτό θα μπορούσαμε να συζητήσουμε όλα τα ερωτήματα που τέθηκαν. Θεωρώ, πραγματικά, καλόπιστη την κριτική που γίνεται από τους συναδέλφους της Ένωσης Κεντρώων. Ο πρώτος ομιλητής έθεσε κάποια ζητήματα στα οποία νομίζω ότι απάντησε ο Υπουργός και τα οποία τίθενται συνέχεια και τα οποία θα πρέπει να ξεπεράσουμε. Και το γεγονός ότι δεν τα θέτει άλλος παρά η «ακροδεξιά ατζέντα», είναι κάτι που θα πρέπει να προσέξουμε. Προσέξτε, επαναλαμβάνω η «ακροδεξιά ατζέντα». Ανοίξαμε, δηλαδή, τις αγκαλιές μας, δεν υπάρχουν σύνορα, όπως είπαμε κ.λπ.. Αυτά νομίζω ότι έχουν απαντηθεί πολλές φορές. Πρόκειται για κάτι που θα πρέπει να προσέξουμε, αν και γενικότερα ήθελα να θέσω αυτό το θέμα. Τελικά ποιος βάζει την ατζέντα; Πρέπει να μας προβληματίσει. Γιατί η Ένωση Κεντρώων κρατάει μία στάση - ειπώθηκε και στην προηγούμενη συζήτηση που είχαμε με τον κύριο Πρωθυπουργό - ενάντια στους μεν, ενάντια στους δε, σε κάποια ζητήματα από εδώ, σε κάποια ζητήματα από εκεί - ναι εύλογο - αλλά να προσέξουμε μερικές φορές - γνώμη μου - γιατί χωρίς να το θέλουμε, μπορούμε να διολισθήσουμε σε απόψεις, σε ατζέντα που τη βάζουν κάποιοι - και όχι μόνο στη χώρα μας, στην Ευρώπη γενικότερα - οι οποίοι θέλουν να καλλιεργήσουν τον φόβο. Και ξέρω ότι δεν έχετε τέτοια πρόθεση. Για να σας το αποδείξω, θα σας κάνω τα εξής ερωτήματα. Επειδή η ερώτηση αφορούσε τα νησιά, δεν ήταν γενικά για το μεταναστευτικό - εγώ είδα την ερώτηση, τη διάβασα, ήταν για τα νησιά - ξέρετε καθόλου στα νησιά αυτή τη στιγμή, ποιο είναι το πρώτο πρόβλημα; Θα έπρεπε να είναι μεταναστευτικό; Θα έπρεπε να είναι το προσφυγικό; Ποιοι το βάζουν και το ξαναβάζουν στη συνέχεια; Κάποιοι οι οποίοι έχουν κάποιους συγκεκριμένους στόχους και συμφέροντα. Θα έπρεπε - και ελάτε να συνεννοηθούμε - να δούμε τα πραγματικά προβλήματα των νησιών. Γιατί το μεταναστευτικό είναι πολύ μεγάλο πρόβλημα, δεν χωράει πολιτική σπέκουλα, έχει πάρει τον δρόμο του. Θα κάνουμε κριτική. Και ξέρετε, κριτική και πίεση προς τους Υπουργούς δεν κάνετε μόνο εσείς. Και ας μη φαίνεται, κάνουμε εμείς όλοι οι Βουλευτές του ΣΥΡΙΖΑ και τους πιέζουμε πάρα πολύ, να το ξέρετε. Όμως πρέπει να ακούμε και τις απαντήσεις, τις δυσκολίες που υπάρχουν, γιατί εάν δεν ξέρουμε όλο το πακέτο, όλο το πλέγμα των συνθηκών, δεν μπορούμε να κάνουμε κριτική. Επανέρχομαι, λοιπόν, για τα νησιά. Θέλετε να δούμε τι πρέπει να κάνουμε για τα νησιά, για τη νησιωτικότητα; Δεν είναι το πρώτο θέμα το μεταναστευτικό αυτή εδώ τη στιγμή. Να το αντιμετωπίσουμε και να το βάλουμε στην άκρη, να το διαχειριστούμε με τέτοιο τρόπο, που δεν θα δημιουργεί πρόβλημα στα νησιά αλλά μπορεί να τα ωφελεί κιόλας και να προβάλλουμε τον ανθρωπισμό που έδειξαν οι νησιώτες σε όλη την Ευρώπη και σε όλο τον κόσμο. Ξέρετε ποια είναι τα προβλήματα; Να ξεκινήσω από τον ΦΠΑ; Δεν αυξήθηκε ο ΦΠΑ στα νησιά, παρ' όλο που το είχαμε ψηφίσει από το καλοκαίρι του 2015. Ελάτε μαζί μας. Αυτό απασχολεί πάρα πολύ τα νησιά. Είναι μεγάλη υπόθεση για τους νησιώτες να μην αυξηθεί ο ΦΠΑ. Στενοχωρήθηκα πολύ, λυπήθηκα που άκουσα τον κ. Λεβέντη το πρωί να το αναφέρει σαν παράδειγμα σε αντιπαράθεση με τις άλλες περιοχές, όταν για παράδειγμα έλεγε για τα μέτρα τα οποία μας επιβάλλει το ΔΝΤ να πάρουμε, όπως είναι η μείωση του αφορολόγητου, λέει θα ωφεληθεί. Αναφέρθηκε στον ΦΠΑ των νησιών ότι δεν θα έπρεπε να είναι χαμηλότερος στα νησιά. Να συνεννοηθούμε. Αναγνωρίζουμε τη νησιωτικότητα ή όχι; Μπορούμε να βοηθήσουμε και να συνεννοηθούμε για τα ζητήματα υγείας στα νησιά, που δεν πηγαίνουν οι γιατροί; Θα συμφωνήσετε να πούμε ότι ένας γιατρός που πάει σε ένα νησί που έχει είκοσι πέντε, τριάντα, εκατό κατοίκους, θα πάρει 3.000-4.000 μισθό για να πάει; Αυτά είναι τα προβλήματα των νησιών. Πηγαίνετε σε ένα μικρό νησί να δείτε. Δεν θα σας πει για τους μετανάστες, για τον γιατρό θα σας πει, για τις υπηρεσίες θα σας πει, που δεν έχει εφορία, που πρέπει να ταξιδεύει τρεις μέρες. Θα σας πει για τα πλοία που δεν έχει, που πρέπει να ταξιδεύει και να χάσει μία εβδομάδα για να πάει από ένα μικρό νησί στο κέντρο του νομού για να εξυπηρετηθεί. Αυτή την ατζέντα θα έπρεπε να έχουμε εμείς εδώ μέσα και να συνεννοούμαστε. Ας μην παρασυρόμαστε σε μία ατζέντα την οποία μας βάζουν οι άλλοι. Και υπάρχουν εδώ αντιφάσεις σε αυτές εδώ τις τοποθετήσεις, στις οποίες άθελά σας πέφτετε πάλι, γιατί τις βάζει η Δεξιά. Και φυσικά αναφέρομαι περισσότερο στη Νέα Δημοκρατία, η οποία ακολουθεί - όλο και περισσότερο - αυτή εδώ την ατζέντα. Η Νέα Δημοκρατία όταν το καλοκαίρι μιλάγαμε για τα hot spot - για κέντρα μιλάγαμε, τα είπαμε hot spot μετά - τι έλεγε; Διχασμένοι ήταν. Άλλοι πήγαιναν σε άλλα νησιά και έλεγαν «ναι» και άλλοι έλεγαν «όχι». Τώρα πήγε ο κ. Μητσοτάκης - επειδή είδε την αποτελεσματικότητα στην έως τώρα λειτουργία των κέντρων - και λέει «ναι πρέπει να υπάρχουν». Δεν βγαίνει, όμως, να τοποθετηθεί για τα προαναχωρησιακά, αλλά βάζει όλες τις οργανώσεις της Νέας Δημοκρατίας, όλους τους φορείς που ελέγχονται από τη Νέα Δημοκρατία, να βαράνε όλοι για τα προαναχωρησιακά, τα οποία προαναχωρησιακά τι είναι;
Ο Δήμαρχος της Κω είναι Νέα Δημοκρατία;
Κύριε Πρόεδρε, τον χρόνο παρακαλώ, δεν θέλω να τον χάσω.
Έλεος πια με τη λάσπη που ρίχνετε!
Θα μιλήσετε αμέσως μετά, κύριε Βαρβιτσιώτη. Συνεχίστε, κύριε Καματερέ.
Θα τελειώσω, κύριε Πρόεδρε. Είπα να μην αναφερθώ στην Κω, αλλά επειδή με προκαλείτε γι' αυτό και για εσάς και για την Ένωση Κεντρώων. Κύριε Μεγαλομύστακα και αγαπητοί συνάδελφοι της Ένωσης Κεντρώων, όταν ήρθε και σας επισκέφτηκε ο Δήμαρχος της Κω το 2015 και αναφέρεται το γεγονός, κάνατε ερώτηση, υιοθετώντας πλήρως τις θέσεις του χωρίς να τις διασταυρώσετε. Η Κως ξέρετε τι έπαθε με τη στάση αυτή του δημάρχου το καλοκαίρι του 2015, με το ότι δεν άφηνε ούτε σκηνές να στηθούν σε ένα χωράφι αλλά άφηνε δεκαπέντε χιλιάδες μετανάστες στην παραλία και στα πάρκα της πόλης, χωρίς νερό, χωρίς τουαλέτες, χωρίς καμμία φροντίδα, κατακαλόκαιρο μέσα στον Αύγουστο; Αυτή η εικόνα είναι που έκανε τη ζημιά στην Κω και την πλήρωσε τη χρονιά που πέρασε. Έγιναν τεράστιες προσπάθειες για να ανακάμψει. Δεν έκαναν τη ζημία οι μετανάστες. Η διαχείριση έκανε τη ζημία. Και επειδή κατάλαβαν το ότι δημιουργήθηκε το hot spot, παρά τις αντιδράσεις, είχε αποτέλεσμα, επειδή βλέπουν τώρα ότι οι κρατήσεις στον τουρισμό πάνε πάρα πολύ καλά, μέχρι σε διπλασιασμό μπορούμε να πάμε, επειδή υπάρχει διαχείριση, βάζουν ξανά το θέμα. Θα απαντήσω στον κ. Βαρβιτσιώτη για τον Δήμαρχο της Κω για το προαναχωρησιακό κέντρο.
Να ολοκληρώνουμε σας παρακαλώ.
Τελειώνω με αυτό, κύριε Πρόεδρε. Δεν μπορεί να λέμε από τη μια ότι δεν έχουμε ασφάλεια, φοβόμαστε. Ακούτε, κύριε Βαρβιτσιώτη, τι λέει ο κύριος δήμαρχος, θέλουμε λέει να καταστρέψουμε, έχουμε στοχοποιήσει το νησί της Κω. Είναι στοχοποιήση το να θέλεις καλή διαχείριση. Απάντησε ο κύριος Υπουργός, αλλά θα μου επιτρέψετε πολύ σύντομα και τελειώνω με αυτό, κύριε Πρόεδρε, να σας πω για το προαναχωρησιακό κέντρο.
Πολύ σύντομα, κύριε συνάδελφε.
Επειδή εγώ ζω και συζητώ και με τους συλλόγους. Δεν είναι έτσι όπως τα είπατε. Δεν είναι όλοι οι σύλλογοι αντίθετοι. Πολλοί σύλλογοι είναι υπέρ, παρά το ότι εκβιάζονται από τη δημοτική αρχή. Και είναι υπέρ, γιατί υπάρχουν τρεις κατηγορίες τουλάχιστον που εγώ έχω ανιχνεύσει, οι οποίοι πρέπει να κρατούνται σε προαναχωρησιακό κέντρο. Οι πρώτοι είναι οι παραβατικοί. Ξέρετε γιατί. Οι άλλοι είναι, το είπε ο κύριος Υπουργός, αυτοί οι οποίοι όταν τους καλείς να τους δώσεις την απάντηση, έχουν εξαφανιστεί. Θέλετε να σας πω ότι προχθές έγινε προσκλητήριο για εκατόν είκοσι και ήταν δύο; Πού πήγαν οι άλλοι; Για να μη θυμηθώ εδώ την κ. Χριστοδουλοπούλου, που όταν είπε ότι εξαφανίζονται την κοροϊδεύαμε. Πραγματικά εξαφανίζονται. Αυτούς δεν πρέπει να τους βρεις; Θέλετε να τους επιστρέψουμε ή δεν θέλετε; Δεν μπορούμε να λέμε άλλα την μια και άλλα την άλλη. Υπάρχει και τρίτη κατηγορία, η οποία επειδή ακριβώς δεν θέλουν, δεν περνάνε να καταγραφούν, δεν πηγαίνουν πουθενά και πρέπει να τους ψάχνεις να τους βρεις, θέλετε, λοιπόν - δεν μου αρέσει να μιλάω με αυτή τη γλώσσα, αλλά τελειώνω με αυτό - στη Κω, κύριε Βαρβιτιώτη και κύριε Μεγαλομύστακα, να κυκλοφορούν το καλοκαίρι και να τους ψάχνουμε; Ευχαριστώ.
Ευχαριστούμε. Προχωρούμε με τον Κοινοβουλευτικό Εκπρόσωπο της Νέας Δημοκρατίας κ. Μιλτιάδη Βαρβιτσιώτη. Κύριε Βαρβιτσιώτη, έχετε τον λόγο.
Κύριε Πρόεδρε, κυρίες και κύριοι συνάδελφοι, δεν μπορώ να μη σχολιάσω τη σημερινή παρουσία του Πρωθυπουργού εδώ, ο οποίος μας έκανε μαθήματα πατριωτισμού και αξιοπρέπειας. Αναρωτιέμαι, πραγματικά, πώς μπορεί ο κ. Τσίπρας να μιλάει για πατριωτισμό και αξιοπρέπεια; Ένας «Πρωθυπουργός - φαντομάς» που φεύγει κρυφά, πάει και συναντάει τους τραπεζίτες στο Παρίσι, χωρίς να το ξέρουν οι Υπουργοί του, χωρίς να το ξέρουν οι δημόσιες υπηρεσίες, ένας Πρωθυπουργός που έχει αποδειχθεί ο κύριος «ναι σε όλα»; Δεν υπάρχει καμμία μα καμμία κόκκινη γραμμή που έχει θέσει, την οποία να μην έχει ο ίδιος διαγράψει. Ο Πρωθυπουργός που έφερε το τρίτο και αχρείαστο μνημόνιο; Ο Πρωθυπουργός που υποθήκευσε με την υπογραφή του επί τέσσερις γενιές την περιουσία των Ελλήνων, θα μας κάνει μαθήματα πατριωτισμού; Εγώ νομίζω για ένα είναι ικανός ο κ. Τσίπρας, να διδάξει μαθήματα λαϊκισμού, γιατί κάτι άλλο από αυτόν δεν έχει να μάθει κανένας. Σήμερα, όμως, αυτή τη γραμμή της πλήρους άρνησης της πραγματικότητας, να έρχεται και ο Υπουργός του κ. Μουζάλας, ο οποίος μας είπε ότι σε αυτό που είχε ως βασικό στόχο να πετύχει, δηλαδή τη διαχείριση της κατάστασης στα νησιά, έχει αποτύχει πλήρως. Εγώ δεν θα μιλήσω για τις οκτακόσιες πενήντα χιλιάδες και το ένα εκατομμύριο που πέρασε το 2015, με ευθύνη και της Κυβέρνησης που τους προσκάλεσε, με τα «ανοιχτά σύνορα» από τη χώρα μας. Θα αναφερθώ από τον Απρίλιο που υπάρχει η συμφωνία, από όταν εκκενώθηκαν τα νησιά, στα οποία για να ισχύσει η συμφωνία δεν έμεινε κανένας και από τότε έχει να διαχειριστεί μια κατάσταση. Και ποια είναι αυτή η κατάσταση; Η κατάσταση του ότι όλοι οι άλλοι φταίνε εκτός από τον ίδιο. Φταίνε οι ξενοδόχοι, φταίνε τα τοπικά στελέχη της Νέας Δημοκρατίας, φταίει - άκουσα και τον κ. Καματερό - η Νέα Δημοκρατία που δεν γίνονται κλειστά προαναχωρησιακά, αυτά για τα οποία σας λέμε τόσο καιρό «κάντε τα», αυτά για τα οποία μας κατηγορούσατε ότι φτιάχνουμε Νταχάου, όταν τα είχαμε σε λειτουργία. Εσείς μας κατηγορούσατε για Νταχάου.
Συμφωνείτε να γίνουν στα νησιά παραχωρησιακά κέντρα;
Συμφωνούμε! Σας προτρέπουμε εδώ και χρόνια πλέον! Εδώ και χρόνια, κύριε Μουζάλα!
Συμφωνείτε;
Κύριε Υπουργέ, θα μιλήσετε σε λίγο.
Επιτέλους θα ανοίξετε τα αυτιά σας; Θα βγάλετε τις ωτοασπίδες που έχετε βάλει μόνος σας, για να ακούτε αυτά που θέλετε; Όλοι στην Κυβέρνηση ακούτε μόνο χειροκροτήματα και δεν ακούτε την κριτική. Πόσες φορές σας έχουμε πει από αυτό εδώ το Βήμα σε όλες τις δημόσιες τοποθετήσεις μας, στην κριτική που ασκούσαμε στην κ. Χριστοδουλοπούλου, σε όλους τους Υπουργούς τους ΣΥΡΙΖΑ, γιατί δεν κάνετε κλειστά προαναχωρησιακά κέντρα, ώστε επιτέλους να σταματήσει αυτό το φαινόμενο; Διαβάσατε τι λέει η κ. Τσιριγώτη, η Αντιστράτηγος της Αστυνομίας, στην «κυριακάτικη Καθημερινή»; Το διαβάσατε; Διαβάσατε ότι όταν η Υπηρεσία Ασύλου φωνάζει κάποιον από τα μεγάφωνα, για να έλθει να παραλάβει την απόρριψη της προσφυγής του και αυτός δεν εμφανίζεται, η Αστυνομία δεν μπορεί να κάνει τίποτα, γιατί πρέπει να περάσουν έξι μήνες; Αυτό το νομικό κενό έχετε να το καλύψετε; Γιατί δεν το καλύπτετε; Το ξέρετε ότι έχουν επανεισαχθεί τετρακόσιοι έξι μόνο παράνομοι μετανάστες στην Τουρκία το τελευταίο εξάμηνο; Γιατί; Διότι από τις απορριπτικές αποφάσεις της δευτεροβάθμιας επιτροπής δεν τους βρίσκετε να τους επιδώσετε. Τους χάνετε, γιατί λειτουργεί αυτό το καθεστώς των ελεύθερων κέντρων, έτσι όπως τα έχετε δημιουργήσει. Μας είπατε, όμως, κι άλλα εξωφρενικά, κύριε Μουζάλα, και δεν το περίμενα από εσάς. Πραγματικά δεν περίμενα από εσάς, να μας πείτε ότι έχετε κάνει βήματα για την προστασία των θαλασσίων συνόρων ή μάλλον δεν ξέρετε τι κάνει η Κυβέρνηση. Υπάρχουν 100.000 ευρώ διατεθειμένα από ευρωπαϊκά κονδύλια για την αξιοποίηση των μηχανισμών προστασίας των θαλασσίων συνόρων. Από αυτά πόσα έχει απορροφήσει η Κυβέρνηση; Μηδέν! Μηδέν! Οτιδήποτε συμβασιοποιήθηκε προς αυτή την κατεύθυνση, είναι έργα των κυβερνήσεων Σαμαρά. Οτιδήποτε πληρώθηκε. Το ΓΕΕΘΑ με το Λιμενικό και την Αστυνομία έχει εκπονήσει ολοκληρωμένο σύστημα - το ξέρει ο κ. Δρίτσας που είναι εδώ - και ακόμα δύο χρόνια τώρα δεν έχουν τεθεί σε δημόσια διαβούλευση οι τεχνικές προδιαγραφές τους. Και μας λέτε ότι προστατεύετε τα θαλάσσια σύνορα; Μηδέν έχετε κάνει. Καμμιά προσπάθεια για την προστασία των θαλασσίων συνόρων. Μας είπατε ότι είναι αδύνατον να κάνετε το διαχωρισμό «πρόσφυγα» και «μετανάστη». Ξέρετε ότι αυτές οι διαδικασίες, ο τρόπος με τον οποίο γίνεται ο διαχωρισμός, επαφίενται στο εσωτερικό δίκαιο, όχι στο Διεθνές Δίκαιο. Η Γερμανία έχει μονομελείς επιτροπές ασύλου, δεν έχει τριμελείς. Τους χρόνους που έχετε βάλει, τους έχετε βάλει με δική σας νομοθετική πρωτοβουλία. Δείτε τα προβλήματα που έχει δημιουργήσει η πολιτική σας και αλλάξτε τον νόμο. Αλλάξτε στη σωστή κατεύθυνση. Δεν μπορεί, όμως, να συνεχίζει να συμπεριφέρεται η Κυβέρνηση διά του προσώπου σας ως δημόσιος κατήγορος προς όλους. Φταίνε πάντα άλλοι. Οι άλλοι `φταίνε. Όλοι γίνονται χρυσαυγίτες. Όλοι είναι ακροδεξιοί. Όλοι είναι εθνικιστές και ρατσιστές. Μόνο εσείς είστε οι καλοί, ακόμα κι όταν ομολογείτε την παταγώδη αποτυχία σας και πάντοτε κάθε φυσικό φαινόμενο το κοιτάτε μ' έκπληξη. Η έλευση του χειμώνα ήταν φυσικό φαινόμενο, που προκάλεσε έκπληξη στην Κυβέρνηση. Έκανε έκτακτους διαγωνισμούς και αναθέσεις, για να αγοράσει σόμπες και θερμάστρες για τα κέντρα φιλοξενίας, λες και δεν ήξερε από τον Σεπτέμβριο ότι θα έλθει ο χειμώνας. Για πείτε μας και για την ανικανότητα ακόμα του να συγκροτήσετε - είχατε μια φιλόδοξη στάση κι εσείς ήσασταν ο πρώτος Υπουργός - ένα Υπουργείο Μεταναστευτικής Πολιτικής, το οποίο δεν έχει καν οικονομική διεύθυνση για να κάνει πληρωμές ακόμη. Δεν έχει προεδρικό διάταγμα λειτουργίας. Γι' αυτό δεν πληρώνονται οι συμβασιούχοι. Αυτές είναι οι διοικητικές ανικανότητες οι οποίες σας βαρύνουν. Και δεν μπορεί να φταίνε πάντοτε οι τρίτοι, γι' αυτά που δεν έχετε καταφέρει ο ίδιος να κάνετε. Δεν φταίνε οι τρίτοι, γιατί οι ΜΚΟ έχουν υποκαταστήσει το κράτος. Φταίτε εσείς, γιατί δεν έχετε φτιάξει θεσμικό πλαίσιο. Ζητάμε να μάθουμε, πώς διαχειρίζονται αυτοί τα λεφτά τους, αν πληρώνουν ασφαλιστικές εισφορές, αν τηρούν φορολογικά στοιχεία στην Ελλάδα. Δεν παίρνουμε καμμιά απάντηση. Ζητάμε να μάθουμε τις συμβάσεις με τις οποίες λειτουργούν όλα τα κέντρα και μας στέλνετε φιλολογικά κείμενα για απαντήσεις, χωρίς να μας στείλετε ούτε μια σύμβαση σ' όλες τις ερωτήσεις που σας έχω καταθέσει.
Ολοκληρώστε, όμως, κύριε Βαρβιτσιώτη.
Βγήκατε και είπατε ότι φταίνε οι αλληλέγγυοι για το χάλι στο Ελληνικό, στο οποίο, πραγματικά, σας λυπήθηκα και δεν κατάλαβα γιατί έπρεπε να κάνετε αυτό το αποτυχημένο σόου. Ευτυχώς προφανώς στην Κυβέρνηση το κατάλαβαν και σας μάζεψαν τις τελευταίες δεκαπέντε ημέρες και είναι η πρώτη σας εμφάνιση μετά από εκείνη την αποτυχημένη παράσταση. Όμως ποιος έδωσε στους αλληλέγγυους την αποθήκη στο Ελληνικό - που δεν είναι αποθήκη, είναι από τα ωραιότερα γήπεδα μπάσκετ που έχει η χώρα μας, γεμάτο τρόφιμα, γεμάτο ρουχισμό, που έχουν μαζέψει όλοι οι κάτοικοι της Αττικής - για να το διαχειρίζονται αυτοί; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Εγώ τους τα έδωσα τα κλειδιά ή εσείς τους τα δώσατε; Ποιος ευθύνεται, λοιπόν; Είστε πολύ καιρό στην εξουσία και πολύ καιρό σ' αυτή τη θέση, για να φταίνε πάντοτε οι άλλοι και να φταίνε αυτά που παραλάβατε. Έχετε την ευθύνη να διαχειριστείτε εξήντα χιλιάδες ανθρώπους με ένα δισεκατομμύριο ευρώ, περισσότερα απ' οτιδήποτε είχε κανένας ποτέ στη διάθεσή του, γιατί η προηγούμενη κυβέρνηση έπαιρνε ψίχουλα από την Ευρωπαϊκή Ένωση. Αυτή, λοιπόν, την άσκηση να διαχειριστείτε εξήντα χιλιάδες ανθρώπους και 1 δισεκατομμύριο ευρώ , δηλαδή να είστε δήμαρχος μιας πόλης εξήντα χιλιάδων ανθρώπων με 1 δισεκατομμύριο προϋπολογισμό, πιστεύω ότι οποιοσδήποτε παράγοντας της τοπικής αυτοδιοίκησης στη χώρα θα το είχε καταφέρει πολύ καλύτερα από εσάς.
Καλώς.
Σας κατηγορούμε, κύριε Υπουργέ, κατηγορούμε την Κυβέρνησή σας συνολικά για ανικανότητα στη διαχείριση του θέματος.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οχτώ μαθητές και μαθήτριες και πέντε εκπαιδευτικοί συνοδοί από το 3ο Δημοτικό Σχολείο Μαρμάρων Ιωαννίνων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τις μαθήτριες και τους μαθητές ότι παρακολουθούν συνεδρίαση της Βουλής με μια διαδικασία κοινοβουλευτικού ελέγχου. Συζητείται μια επίκαιρη επερώτηση που κατέθεσαν οι Βουλευτές της Ένωσης Κεντρώων. Έχει μιλήσει ο Υπουργός. Έχουν μιλήσει οι επερωτώντες Βουλευτές. Τώρα μιλούν οι Κοινοβουλευτικοί Εκπρόσωποι. Στο Βήμα θα έλθει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Ηλίας Κασιδιάρης για έξι λεπτά.
Ζήτησα από τον Υπουργό Μεταναστευτικής Πολιτικής να παραμείνει στη θέση του, διότι έχω να καταθέσω μια σειρά πολύ σημαντικών εγγράφων, πολύ κρίσιμων εγγράφων και για τη λειτουργία του κράτους αλλά και για τη λειτουργία της Βουλής και θέλω εδώ την προσοχή του Προεδρείου. Η μέρα ξεκίνησε μ' ένα ψέμα. Στην ομιλία Τσίπρα ακούσαμε ότι ο Πρωθυπουργός απαντά σε όλους τους πολιτικούς Αρχηγούς. Να διευκρινίσω ότι ο Πρωθυπουργός απαντά σε όλους τους πολιτικούς Αρχηγούς πλην της Χρυσής Αυγής. Το ίδιο ακριβώς γίνεται και με μεγάλο αριθμό Υπουργών. Για το θέμα που συζητείται σήμερα, έχω θέσει σωρεία ερωτημάτων στον Υπουργό Μεταναστευτικής Πολιτικής. Θα αναφέρω ως παράδειγμα, την πρόσφατη επίκαιρη ερώτηση που έκανα για εικονικούς διορισμούς σε δομές φιλοξενίας προσφύγων. Τις ερωτήσεις αυτές αρνείται με κάποια προσχήματα, τα οποία χαρακτηρίζω άθλια και απαράδεκτα, να τις απαντήσει ο εν λόγω Υπουργός. Στη συγκεκριμένη ερώτηση, λοιπόν, που σχετίζεται άμεσα με το θέμα που συζητείται σήμερα, αναφέρομαι στους δυόμισι χιλιάδες διορισμούς σε hot spots. Και ερωτώ τα εξής: Πόσο έχει κοστίσει συνολικά η υποδοχή και η εγκατάσταση προσφύγων και λαθρομεταναστών στη χώρα το 2015-2016; Πόσα χρήματα δαπανήθηκαν από τον κρατικό προϋπολογισμό για την υπόθεση αυτή και πόσα λάβαμε από την ΕΕ και πόσες προσλήψεις έγιναν σε hot spots τη συγκεκριμένη περίοδο; Αυτές είναι οι ερωτήσεις. Μου στέλνει στη συνέχεια ο εν λόγω Υπουργός ένα έγγραφο, στο οποίο με χαρακτηρίζει ρατσιστή και αρνείται να μου απαντήσει. Το Προεδρείο κρίνει ότι αυτό είναι νόμιμο; Δηλαδή το να αρνείται ένας Υπουργός να πράξει το καθήκον του; Γιατί εδώ εμείς έχουμε δώσει έναν όρκο στην Εθνική Αντιπροσωπεία και στο έθνος και στον ελληνικό λαό να κάνουμε κριτική και να ασκούμε κοινοβουλευτικό έλεγχο. Και είναι νόμιμη υποχρέωση εκάστου Υπουργού και του Πρωθυπουργού, να απαντά σε όλες τις ερωτήσεις όλων των Βουλευτών όλων των κομμάτων. Εδώ, λοιπόν, σας διαβάζω τη δικαιολογία: «Επισημαίνεται ότι ο όρος «λαθρομετανάστες» προσβάλλει την ανθρώπινη αξιοπρέπεια και δεν γίνεται δεκτός». Αυτά λέει το Υπουργείο Μεταναστευτικής Πολιτικής. Για τα Πρακτικά, λοιπόν, εγώ το απαντώ με τους κανονισμούς από την επίσημη Εφημερίδα της Ευρωπαϊκής Ένωσης, αριθμός 610/2013 και αριθμός 118/14. Παρακαλώ για τα Πρακτικά. [[Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρακαλώ, αν γίνεται, να δοθούν και στον Υπουργό αυτά τα έγγραφα. Η Ευρωπαϊκή Ένωση χρησιμοποιεί επισήμως και στην επίσημη μετάφραση τους όρους «λαθρομετανάστευση» και «λαθρομετανάστες». Όμως αν δεν σας κάνει η Ευρωπαϊκή Ένωση κι αν θέλετε να φύγετε από την Ευρωπαϊκή Ένωση και δεν αποδέχεστε αυτά τα έγγραφα, παρουσιάζω άλλο επίσημο έγγραφο της Ελληνικής Δημοκρατίας. Γενική Γραμματεία Πρωθυπουργού Γραφείο Διοίκησης και Οργάνωσης. Αυτό είναι έγγραφο Τσίπρα και λέει επί λέξει: «Σας διαβιβάζουμε αντίγραφο επιστολής αναφορικά με τη μεταφορά και εγκατάσταση λαθρομεταναστών σε κάποιο οικόπεδο στη Χίο.» Αυτό το έγγραφο είναι από τον κ. Τσίπρα προς τον κ. Μουζάλα παρακαλώ. Τον όρο «λαθρομετανάστες», λοιπόν, τον χρησιμοποιεί η Κυβέρνησή σας. Να έρχεστε, παρακαλώ πολύ, στον κοινοβουλευτικό έλεγχο και να απαντάτε στα ζητήματα που έχει θέσει η Χρυσή Αυγή, ιδίως όταν σας ρωτάμε πόσα ρουσφέτια κάνατε, πόσες χιλιάδες δικούς σας διορίσατε, στην ιστορία αυτή που ονομάζεται hot spot. Βέβαια εγκαλείται εμάς για ρατσισμό, αλλά η δήλωση «όποιου δεν του αρέσει να σηκωθεί και να φύγει», επί λέξει: «Όποιος αισθάνεται καταπιεσμένος μπορεί να φύγει», αυτά που έλεγε κάποτε η Χρυσή Αυγή δικά σας λόγια είναι, όταν δεχθήκατε επιθέσεις στο Ελληνικό, όταν δέχθηκε χτυπήματα ο Υπουργός ενός κράτους. Τι κράτος οπερέτα είναι αυτό, που ένας Υπουργός πηγαίνει στον χώρο που έφτιαξε για να υποδεχθεί πρόσφυγες και λαθρομετανάστες και δέχεται γροθιές και λακτίσματα; Και αυτό το είδαμε μπροστά στην κάμερα. Δεν έγινε καμμιά σύλληψη. Είδαμε μέχρι και αστυνομικό να δέχεται χτυπήματα από λαθρομετανάστες. Κάναμε και γι' αυτό το θέμα ερώτηση στον Υπουργό Προστασίας του Πολίτη. Ούτε εδώ λάβαμε απάντηση για την επίθεση Αφγανού αλλοδαπού σε αστυνομικό. Είδαμε τις εικόνες αυτές και σας ακούσαμε να λέτε «όποιου δεν του αρέσει να σηκωθεί και να φύγει». Πιο ρατσιστική η δική σας φρασεολογία από το δικό μας ερώτημα πόσα ρουσφέτια κάνατε στα hot spot. Είναι μείζον το ζήτημα της λαθρομετανάστευσης. Η χώρα αντιμετωπίζει ασύμμετρη απειλή. Σε πάρα πολύ σύντομο χρόνο οι Έλληνες θα είμαστε μειοψηφία μέσα στην πατρίδα μας. Εγώ θα συνεχίσω να επιδιώκω και να απαιτώ απαντήσεις σε αυτά τα καίρια ερωτήματα. Και αφού τελειώσω την ομιλία μου, παρακαλώ όταν λάβει τον λόγο ο Υπουργός, να μου πει εντέλει για ποιον λόγο δεν έρχεται να δώσει εδώ απαντήσεις στην Εθνική Αντιπροσωπεία, ασχέτως ποιο κόμμα εκπροσωπούμε, ασχέτως των ιδεολογικών διαφορών που υπάρχουν. Εγώ θέλω να σας διαβάσω δυο λόγια - επειδή έφυγε αυτός ο μεγάλος σκηνοθέτης - του αείμνηστου Νίκου Κούνδουρου που είχε πει το 2011 και μου θύμισαν αυτό που κάνατε κι εσείς, που όταν δεχθήκατε την επίθεση, μετά βγήκατε και είπατε ότι όποιος δεν θέλει να σηκωθεί να φύγει. Ο Νίκος Κούνδουρος που τιμήθηκε από όλα τα κόμματα και της Αριστεράς και της Δεξιάς, αφ' ότου δέχθηκε αυτός μια επίθεση και απόπειρα ληστείας στο σπίτι του από αλλοδαπούς, είχε πει το εξής: «Το γεγονός με έκανε να δω την πραγματικότητα. Έλεγα τότε ότι της ίδιας γης παιδιά είμαστε, να μπει κόσμος στην Ελλάδα, να ευφρανθεί να νιώσει ασφάλεια, να φάει, να πιεί ελληνικό νερό. Από την ώρα του περιστατικού τέρμα όλες αυτές οι εφηβικές μαλακίες». Αυτά είπε ένας μεγάλος σκηνοθέτης και περιγράφουν απόλυτα τις ιδεοληψίες σας και τον τρόπο με τον οποίο αντιμετωπίζετε ένα τεράστιο ζήτημα που αφορά το μέλλον της χώρας. Γιατί αν σε τριάντα χρόνια είναι πλειοψηφία μέσα στη χώρα οι Πακιστανοί και οι Αφγανοί μαχαιροβγάλτες κι έχουν φύγει όλοι οι Έλληνες κι έχουν πάει στο εξωτερικό, είναι θέμα δύο τριών γενιών να πάψει να υπάρχει ο Ελληνισμός. Σας εγκαλούμε, λοιπόν - κατέθεσα κάποια έγγραφα στα οποία θα ήθελα μία απάντηση, επί της ουσίας - και θα ήθελα να μας εξηγήσετε εντέλει, για ποιον λόγο δεν απαντάτε σε ερωτήματα που άπτονται της πορείας της οικονομίας μας. Εδώ δεν υπάρχει ρατσισμός. Εδώ λέμε πόσα λεφτά δώσαμε για το λαθρομεταναστευτικό. Έχω πάρει μία απάντηση από το Γραφείο Αναπληρωτή Υπουργού Ευρωπαϊκών Υποθέσεων του Υπουργείου Εξωτερικών και αυτό το καταθέτω και στον ελληνικό λαό. Μόνο για το 2015 τα έξοδα ξεπέρασαν το 1,8 δισεκατομμύρια ευρώ. Αυτό είναι τρομακτικό ποσό. Το ποσό αυτό είναι τρομακτικό! Σε μία χώρα που ο λαός πένεται, που δεν δίνετε συντάξεις, που πίνετε το αίμα το ιδιωτικού υπαλλήλου και του εργαζόμενου και του ελεύθερου επαγγελματία, να λέτε ότι καταξοδεύτηκαν, κατασπαταλήθηκαν 1,8 δισεκατομμύρια ευρώ μόνο σε ένα χρόνο, για το 2015. Και να ξανακάνω ερώτηση τώρα για το 2016 και να μη δέχομαι απάντηση - λέει - γιατί είμαι ρατσιστής. Ποιος είναι ο ρατσισμός; Το ότι δεν θέλω να κάνετε ρουσφετολογικούς διορισμούς στα hot spots, στις δομές φιλοξενίας και σε όλα αυτά τα συστήματα που δημιουργήσατε, με στόχο η χώρα να γίνει γκέτο αλλοδαπών. Γιατί δεν μπορείς να χαρακτηρίσεις αλλιώς αυτή την κατάσταση. Είμαι πάρα πολύ ήπιος στους χαρακτηρισμούς. Όταν μπαίνει ένας Υπουργός μέσα στο Ελληνικό και του επιτίθενται με κλωτσιές και γροθιές και βγαίνει ο λαθρομετανάστης και του κάνει αυτή την κίνηση - το είδαμε όλοι ότι έκανε προς τον Υπουργό πως θα του κόψει τον λαιμό - και δεν συλλαμβάνεται κανείς, μιλάμε για γκέτο, όπου επικρατεί ανομία, παρανομία. Και γι' αυτό, βεβαίως, λύση μπορεί να δοθεί μόνο με ένα εθνικό καθεστώς, μόνο με μία κυβέρνηση Χρυσής Αυγής, όπως είδαμε και σε άλλες χώρες. Δεν απέχει πολύ από την πραγματικότητα αυτή η εικόνα που περιγράφω. Ήδη ο Πρόεδρος Τραμπ στις Ηνωμένες Πολιτείες έχει εξαγγείλει την ανέγερση τείχους στα σύνορα ΗΠΑ - Μεξικό. Αυτή είναι μια πάρα πολύ σωστή κίνηση. Είναι ανάλογη με τις ενέργειες που περιλαμβάνονται στο πρόγραμμα της Χρυσής Αυγής. Ήδη ο κ. Βίλντερς στην Ολλανδία αναμένεται να είναι ο νικητής των ερχόμενων εκλογών. Ήδη η κ. Λεπέν στη Γαλλία σαρώνει, θα είναι πρώτη. Μόνο μία κυβέρνηση Χρυσής Αυγής που θα επιβάλει τη νομιμότητα σε αυτή τη χώρα και δεν θα μοιράζουμε τα λεφτά των Ελλήνων,. για να διορίζονται συριζαίοι στα hot spots και για να σιτίζονται άνθρωποι, οι οποίοι εγκληματούν κατά της χώρας μας. Θα υπάρξει μία λύση σε αυτό το πρόβλημα, που ξαναλέω ότι είναι πολύ κρισιμότερο από το οικονομικό πρόβλημα που αντιμετωπίζει η χώρα. Το λαθρομεταναστευτικό είναι ο νούμερο ένα κίνδυνος για το μέλλον της πατρίδας μας και μόνο η Χρυσή Αυγή μπορεί να δώσει πραγματικές λύσεις στο πρόβλημα αυτό. Ευχαριστώ.
Πριν προχωρήσουμε στον επόμενο Κοινοβουλευτικό Εκπρόσωπο, έχουμε δύο αιτήσεις άδειας απουσίας στο εξωτερικό. Ο Βουλευτής κ. Κασαπίδης ζητεί άδεια τετραήμερης απουσίας στο εξωτερικό, για μετάβαση στη Γαλλία. Επίσης, ο Βουλευτής κ. Γεωργιάδης ζητεί άδεια ολιγοήμερης απουσίας στο εξωτερικό, για το διάστημα από 28 Φεβρουαρίου έως 3 Μαρτίου 2017. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Προχωρούμε στον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ - ΔΗΜΑΡ, κ. Αθανάσιο Θεοχαρόπουλο, για έξι λεπτά.
Κυρίες και κύριοι Βουλευτές, η συζήτησή μας δεν γίνεται σε κενό. Σήμερα το πρωί είχαμε τον Πρωθυπουργό, να αναιρεί όλες τις τελευταίες διαβεβαιώσεις της Κυβέρνησης ότι δεν ψηφίζει, εκ των προτέρων, μέτρα. Πήγαν, λοιπόν, οριστικά περίπατο όλες αυτές οι διαβεβαιώσεις, οι οποίες αφορούν το οικονομικό και κοινωνικό περιβάλλον της χώρας, αφορούν όλους τους τομείς της πολιτικής, όπως και αυτό που συζητάμε σήμερα. Επιβεβαίωσε σήμερα πανηγυρικά, ότι η Κυβέρνησή του αποδέχθηκε την προληπτική νομοθέτηση από φέτος για το 2019 και για να το δικαιολογήσει είπε ότι αυτό συμβαίνει και σε άλλα νομοσχέδια. Είπε ότι προχώρησε σε αυτή την απόφαση, για να μην αποδεχθεί μέτρα υπό αίρεση. Οι εταίροι, δηλαδή, του ζήτησαν να τα νομοθετήσει υπό αίρεση, για να εφαρμοστούν, μόνο αν δεν επιτευχθούν οι στόχοι και αντί να αντικρούσει αυτό το αίτημα, η περήφανη διαπραγμάτευση οδήγησε στην πλήρη και προληπτική νομοθέτηση των μέτρων. Και, μάλιστα, προσπάθησε να το πουλήσει αυτό σήμερα ως επιτυχία. Για τα μεσοπρόθεσμα πρωτογενή πλεονάσματα, για τη μείωση των συντάξεων, για το αφορολόγητο όριο, για τις ομαδικές απολύσεις, δεν είπε απολύτως τίποτα. Ταυτοχρόνως οι αυταπάτες πλέον έγιναν οριστικά υποχωρήσεις, καθώς όπως ανέφερε, προχώρησε και σε υποχωρήσεις. Κυρίες και κύριοι Βουλευτές, σε αυτό το πλαίσιο μέσα στην οικονομική ανασφάλεια στο θέμα της αξιολόγησης, συζητάμε σήμερα το κρίσιμο ζήτημα, όπως έχουμε κάνει πολλές φορές, του προσφυγικού. Δεν είναι λίγες οι φορές εξάλλου, που έχουμε συζητήσει επίκαιρες επερωτήσεις Κοινοβουλευτικών Ομάδων για την προσφυγική κρίση αλλά και αποσπασματικές διατάξεις, τροπολογίες και νομοσχέδια για το προσφυγικό. Ούτε είναι λίγες οι φορές, που σε σχετικές συναντήσεις μας με τον αρμόδιο Υπουργό καταθέσαμε συγκεκριμένες προτάσεις για τη διαχείριση της κρίσης, δυστυχώς όμως, χωρίς κανένα αποτέλεσμα μέχρι σήμερα. Διότι η κατάσταση δεν βελτιώνεται ούτε σε εθνικό ούτε βέβαια σε ευρωπαϊκό και διεθνές επίπεδο. Η κατάσταση έχει φτάσει κυριολεκτικά στο και πέντε. Και η Κυβέρνηση συνεχίζει να δείχνει ανίκανη, αναποτελεσματική στο να αντιμετωπίσει, να ολοκληρώσει διοικητικές διαδικασίες, να διασφαλίσει απορρόφηση κονδυλίων. Πραγματικά αναρωτιέμαι, τι άλλο θα πρέπει να συμβεί για να αποφασίσει η Κυβέρνηση να χαράξει, επιτέλους, μία εθνική πολιτική και να λάβει μέτρα. Διότι, προφανώς, δεν αρκεί η εφαρμογή της συμφωνίας Ευρωπαϊκής Ένωσης και Τουρκίας. Είδαμε να απορεί, βέβαια, ο Υπουργός για το ποιοι την στηρίζουν και ποιοι όχι. Νομίζω, όμως, ότι εδώ ήμασταν όταν ψηφίστηκε το νομοσχέδιο εκείνη τη χρονική στιγμή. Μάλλον η απορία αυτή απευθύνεται στο εσωτερικό του ΣΥΡΙΖΑ, όχι στα άλλα κόμματα και στη στάση που κράτησαν. Τουλάχιστον όσον αφορά τη Δημοκρατική Συμπαράταξη, που όταν ήρθε αυτή η συμφωνία με τα πολλά προβλήματα τη χαρακτηρίσαμε μεν ως ένα ευχολόγιο αλλά, βεβαίως, είχε και ορισμένα θετικά και ορισμένα πολύ δύσκολα και αρνητικά σημεία, στα οποία σας επιστήσαμε την προσοχή. Δεν μπορούμε, όμως, να δεχθούμε από την ελληνική Κυβέρνηση, μετά από δύο χρόνια να μην έχει προχωρήσει με ένα σχέδιο σε αποσυμφόρηση των δυσανάλογα επιβαρυμένων γεωγραφικών περιοχών της χώρας, να μην προχωρούν όπως θα έπρεπε οι υπηρεσίες ασύλου, να περιορίζεται η Κυβέρνηση σε πρόχειρες δράσεις και επικοινωνιακά τεχνάσματα. Χαρακτηριστικό παράδειγμα είναι οι προσλήψεις σε προγράμματα κοινωφελούς εργασίας για τις προσφυγικές δομές και τελικά το φιάσκο στο οποίο κατέληξε και το πρόγραμμα αυτό, όπως και η κατά παρέκκλιση σύναψη δημοσίων συμβάσεων για την κάλυψη έκτακτων αναγκών και οι απευθείας αναθέσεις. Τα έχουμε εξάλλου στηλιτεύσει όλες τις προηγούμενες ημέρες στα νομοσχέδια. Δεν είναι δυνατόν να βλέπουμε απαράδεκτες σκηνές όπως αυτές στη δομή φιλοξενίας προσφύγων στο Ελληνικό. Την άνοιξη είχα δει τον κ. Μουζάλα, και μου δεσμεύθηκε και δημόσια ότι σε δύο μήνες θα έχει τελειώσει το πρόβλημα. Υπήρχαν έτοιμες οι δομές, θα είχαν μεταφερθεί οι άνθρωποι του Ελληνικού, οι πρόσφυγες, σε δομές οι οποίες ήταν έτοιμες. Και μάλιστα μου είχε δείξει και το σχέδιο με το πού ακριβώς θα πάνε. Είχε πει σε δύο μήνες τότε από την άνοιξη του 2016 έως το καλοκαίρι. Και φτάνουμε στην άνοιξη του 2017. Αυτό είναι εγκληματική αναποτελεσματικότητα. Ταυτόχρονα δεν αντιμετωπίζονται τα κυκλώματα της εγκληματικότητας και, βέβαια, έχουμε και φαινόμενα όπως αυτά του Ωραιοκάστρου. Θέλω να τονίσω εδώ ότι αυτά είναι απαράδεκτα φαινόμενα, καθώς παρεμποδίζουν την απρόσκοπτη πρόσβαση των προσφυγόπουλων στο σχολείο και ντροπιάζουν κάθε δημοκρατικό πολίτη. Κυρίες και κύριοι Βουλευτές, κανείς δεν αμφισβητεί βέβαια - όπως σημειώνεται και στην επίκαιρη επερώτηση των συναδέλφων - ότι το μεγαλύτερο βάρος και τις πιο άμεσες συνέπειες σε τοπικό επίπεδο, αντιμετώπισαν από την πρώτη στιγμή και τα νησιά. Στενάζουν και τα προβλήματα έχουν αποτυπωθεί ξεκάθαρα. Τα αρμόδια, όμως, Υπουργεία εξακολουθούν να εμπαίζουν τόσο τους πρόσφυγες όσο και τις τοπικές κοινωνίες. Έχασαν τη ζωή τους άνθρωποι. Να μη μετρήσουμε τώρα το πόσοι είναι, να μη συνεχίζουμε σε αυτή τη διαδικασία του μετρήματος. Νομίζω ότι δεν τιμά το ελληνικό Κοινοβούλιο. Για να γίνει, λοιπόν, αυτή η προσπάθεια, να βελτιωθούν οι συνθήκες φιλοξενίας και οι σχετικές παροχές, οι οποίες συνεχίζουν να είναι ελλειμματικές, έπρεπε να φτάσουμε σε αυτό το σημείο. Οι κάτοικοι δε των νησιών κάνουν λόγο - και έχουν δίκιο - για υποστελέχωση υπηρεσιών και όλων των αρμόδιων φορέων. Είναι δυνατόν να αγνοούνται ακόμη και σήμερα οι κάτοικοι των νησιών αυτών, που με αυταπάρνηση στις περισσότερες περιπτώσεις συνέβαλαν καθοριστικά στη διαχείριση της προσφυγικής κρίσης, όταν η πολιτεία διαχρονικά ήταν απούσα; Τα προβλήματα γίνονται αρένα εσωκομματικών συγκρούσεων και αντιπαραθέσεων πολλές φορές και εντός της Κυβέρνησης. Δεν υπάρχει, επίσης, συνεργασία Κυβέρνησης και αυτοδιοίκησης. Δεν υπάρχει ο κατάλληλος συντονισμός. Θα μπορούσα να πω πάρα πολλά παραδείγματα. Δεν θα το κάνω σήμερα. Το έχουμε τονίσει εξάλλου εδώ και καιρό επανειλημμένα. Απαιτείται σχέδιο και συντονισμός μεταξύ Κυβέρνησης, αυτοδιοίκησης, μη κυβερνητικών οργανώσεων, που να αποδίδει. Δεν υπάρχει τέτοιος. Οι αρμόδιοι Υπουργοί οφείλουν να ενημερώσουν πώς θα γίνει αυτή η δίκαιη κατανομή αλλά και πώς θα υπάρξει συντονισμός σε όλα τα επίπεδα. Κυρίες και κύριοι συνάδελφοι, ερχόμαστε αντιμέτωποι με όλα αυτά και πώς μπορούμε να ελπίζουμε τότε σε μια οποιαδήποτε δέσμευση για εκπόνηση ενός αναπτυξιακού και κοινωνικού προγράμματος προς όφελος των νησιών; Δικαίως πιστεύουμε ότι και με αυτόν τον τρόπο τους κοροϊδεύετε για άλλη μια φορά. Σας άκουσα, κύριε Υπουργέ, να λέτε ορισμένα πράγματα. Είπατε ότι στον διαχωρισμό σε πρόσφυγες και μετανάστες δεν προχωρήσατε, γιατί, όπως είπατε, δεν μπορούσατε λόγω του ότι καθυστερεί η διαδικασία του ασύλου. Θα σας πω κάτι: Δεν έχετε τηρήσει την απόφαση του Συμβουλίου Πολιτικών Αρχηγών υπό τον Πρόεδρο της Δημοκρατίας. Και μην κρύβεστε πίσω από τις διαδικασίες ασύλου ότι είναι οι μοναδικές υπεύθυνες γι' αυτό το ζήτημα. Οφείλεται και σε εμμονές όχι μόνο στη διαδικασία ασύλου. Και όταν ολοκληρώνεται η διαδικασία ασύλου πάλι δεν υπάρχουν έτοιμοι μηχανισμοί για να υπάρχει ο διαχωρισμός. Αυτή η συζήτηση, όπως πολύ καλά γνωρίζετε, είχε γίνει και στο Συμβούλιο Πολιτικών Αρχηγών, αλλά δεν προχωρήσατε. Είπατε ταυτόχρονα ότι οι δήμαρχοι κάνουν λάθος. Είναι λάθος το μέτωπο με όλη την αυτοδιοίκηση, είναι λάθος να βάζετε αυτήν τη στιγμή απέναντί σας όλη την αυτοδιοίκηση. Να ξεκαθαρίσετε ποιες λογικές, ποιων δημάρχων και σε ποιο στοιχείο είναι λάθος και πού έχετε βοηθηθεί σε αυτήν τη διαδικασία και τι έχει κάνει η Κυβέρνηση, για να υπάρχει ο κατάλληλος συντονισμός. Ταυτόχρονα αναφερθήκατε στο θέμα της ομαλής κατανομής προσφύγων στην Ευρωπαϊκή Ένωση και πολύ σωστά είπατε ότι δεν υπάρχει αυτήν τη στιγμή η θέληση από την πλευρά της Ευρωπαϊκής Ένωσης. Και ρωτήσατε τι να κάνουμε καθώς, όπως είπατε, πετύχατε δώδεκα χιλιάδες μόνο στη μετεγκατάσταση. Να διαπραγματευτείτε αποτελεσματικά. Αυτό σας λέγαμε από την πρώτη στιγμή. Να σας θυμίσω ότι οι αρχικές αποφάσεις έλεγαν για εκατόν εξήντα χιλιάδες και στη συνέχεια για εβδομήντα δύο χιλιάδες. Σας λέγαμε τότε να μην προχωρήσετε σε φιέστες, όπως έκανε ο Πρωθυπουργός τότε, για μετεγκατάσταση ενός ελάχιστου αριθμού ανθρώπων μόνο προς το Λουξεμβούργο, όταν δεν λειτουργούσε τίποτα σε αυτήν τη διαδικασία και να επιμείνετε στην υποχρεωτική κατανομή προσφύγων, στην υποχρεωτική μετεγκατάσταση. Δεν το ακούσατε και προχωρήσατε σε μία διαδικασία που την βρίσκετε μπροστά σας και σήμερα. Και ταυτοχρόνως μιλήσατε με έναν τρόπο προς την Αντιπολίτευση - φαντάζομαι όχι μόνο προς το κόμμα, που σας έκανε την ερώτηση, αλλά προς όλη την Αντιπολίτευση - ότι καλύτερα είναι να σιωπά, ότι μιλάει με επιπολαιότητα, με λαϊκισμό και εν πάση περιπτώσει ότι το προσφυγικό το έχει διαχειριστεί μέχρι τώρα η Κυβέρνηση με επιτυχία. Δεν νομίζω ότι αυτή είναι στρατηγική συνεννόησης, κύριε Υπουργέ. Δεν νομίζω ότι εσείς ακολουθείτε μια στρατηγική συνεννόησης. Εμείς το έχουμε αποδείξει ότι ακολουθούμε αυτήν τη στρατηγική της συνεννόησης - και το ξέρετε - σε πολλά νομοσχέδια, που έχετε φέρει εδώ, και σε τροπολογίες με πράξεις και στη συμφωνία Ευρωπαϊκής Ένωσης - Τουρκίας. Είπατε «Ποια είναι η θέση της Αντιπολίτευσης; Να τους φέρουμε στην Αθήνα;» Είναι δυνατό να προχωράτε σε έναν τέτοιο κοινωνικό αυτοματισμό, να μιλάτε με έναν τέτοιον τρόπο και να χωρίζετε τις ανάγκες των νησιών και των αστικών κέντρων; Χρειάζεται αυτήν τη στιγμή σχέδιο με το οποίο θα αντιμετωπίζεται το πρόβλημα σε όλη τη χώρα και όχι μία διαδικασία η οποία θα επιτείνει τα προβλήματα. Αυτό είναι το οποίο χρειάζεται αυτήν τη στιγμή ο τόπος. Ολοκληρώνοντας και κλείνοντας θέλω να σας πω ότι το ζήτημα του προσφυγικού είναι πολύ σοβαρό και δεν λύνεται με αυτόν τον τρόπο. Δεν λύνεται ούτε με αυτήν την αντίδραση την οποία έχετε στην κριτική - όπως ξέρετε πολύ καλά - κριτική η οποία βασίζεται σε δεδομένα και σε στοιχεία. Χρειάζεται, επιτέλους, να βάλουμε μπροστά τη λύση του προβλήματος, που θα σέβεται και τους πρόσφυγες και τα δικαιώματα των κατοίκων. Σε αυτό εμείς είμαστε σταθερά υπέρ των δικαιωμάτων και των προσφύγων και των κατοίκων των περιοχών. Αλλά, χρειάζεται δίκαιη κατανομή και εντός της χώρας και εντός της Ευρωπαϊκής Ένωσης και, βέβαια, και σε διεθνές επίπεδο να ληφθούν όλες εκείνες οι πρωτοβουλίες που θα λύσουν το πρόβλημα στη ρίζα του. Σας ευχαριστώ.
Ευχαριστούμε, κύριε Θεοχαρόπουλε. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης.
Ευχαριστώ, κύριε Πρόεδρε. Όντως το πρωί ακούσαμε από τον Πρωθυπουργό να λέει ότι η νέα συμφωνία είναι διαφορετική, ούτε αυτοί το περίμεναν, διασφαλίζει την προοπτική της χώρας και ότι η έναρξη εφαρμογής θα είναι από 1-1-2019. Τι σημαίνει αυτό; Τελειώνει το τρίτο μνημόνιο στο τέλος του 2018 και αρχίζει αμέσως το τέταρτο μνημόνιο από 1-1-2019 με μέτρα τα οποία θα νομοθετηθούν από τώρα. Ποια, όμως, από τα μέτρα της δεύτερης αξιολόγησης του τρίτου μνημονίου θα έχουν άμεση εφαρμογή; Δεν μας το είπε αυτό το πρωί. Θα είναι οι ομαδικές απολύσεις, θα είναι τα εργασιακά, θα είναι ο συνδικαλιστικός νόμος, θα είναι το φορολογικό; Τι σημαίνει, αλήθεια, ότι τα μέτρα θα συνοδεύονται με αντίμετρα; Τι σημαίνει ότι θα είναι δημοσιονομικά ουδέτερα; Κάποιος, για παράδειγμα, που έχει μια προσωπική διαφορά 200 ευρώ τον μήνα - που όπως δείχνει, αυτή η προσωπική διαφορά θα καταργηθεί - θα χάσει 2.400 ευρώ τον χρόνο. Έστω ότι αυτός δεν θα πληρώσει ΕΝΦΙΑ. Μα, σήμερα ο ΕΝΦΙΑ που πληρώνει, είναι το 1/6 αυτού που θα χάσει. Σήμερα πληρώνει 400 ευρώ ΕΝΦΙΑ, γιατί μένει σε ένα τέτοιο σπίτι. Γι' αυτόν θα είναι ουδέτερα τα μέτρα, αν προκύψει αυτό; Τα μέτρα είναι δημοσιονομικά ουδέτερα σε επίπεδο οικονομίας. Και βεβαίως, θα προκύψει αυτό που είπε εχθές ο κ. Τσακαλώτος, ότι κάποιοι θα χάσουν και κάποιοι όχι. Εμείς, λοιπόν λέμε, «Καμμία αναμονή, καμμία καθυστέρηση, τώρα η εργατική τάξη χρειάζεται να οργανώσει την πάλη της, να δυναμώσει τη συμμαχία της με τα άλλα λαϊκά στρώματα ενάντια σε αυτήν την πολιτική και να υποδεχτεί την τρόικα και την Κυβέρνηση όπως πρέπει». Ο κύριος Πρωθυπουργός το πρωί μίλησε για εργασιακή κανονικότητα. Μα, ο κ. Γιούνκερ σε μια απάντηση που έδωσε σε δύο Βουλευτίνες από την Πορτογαλία και από τη Γερμανία, τι είπε; Τα μνημόνια - λέει - με βάση απόφαση του Ευρωπαϊκού Δικαστηρίου, βρίσκονται εκτός έννομης τάξης της Ευρωπαϊκής Ένωσης. Ο χάρτης - λέει - των θεμελιωδών δικαιωμάτων δεν ισχύει ως έχει στην Ελλάδα, γιατί υιοθετήθηκαν εθνικά μέτρα στο πλαίσιο των μνημονίων. Αυτή είναι η θέση του Γιούνκερ. Για ποια εργασιακή κανονικότητα μιλάει ο Πρωθυπουργός; Ας έρθουμε, όμως, στα υπόλοιπα ζητήματα. Κύριε Υπουργέ, το Υπουργείο Μεταναστευτικής Πολιτικής ακόμα δεν έχει ολοκληρώσει τη σύστασή του. Υπάγονται τρεις υπηρεσίες σε αυτό, που σχετίζονται με το προσφυγικό: η Υπηρεσία Ασύλου, Υποδοχής και Προσφύγων. Οργανόγραμμα ακόμα δεν υπάρχει. Προσωπικό, επίσης, όσον αφορά τη στέγη δεν υπάρχει. Η στέγη φιλοξενείται στο ΥΠΕΣ. Χωρίς καμμία σχετική προετοιμασία των υπηρεσιών, προχώρησαν και στα οικονομικά, με αποτέλεσμα να αδυνατούν να πληρωθούν οι συμβασιούχοι της υπηρεσίας. Βέβαια, τώρα τελευταία προχώρησαν κάποιες διαδικασίες. Η υπηρεσία δεν μπορεί να πραγματοποιήσει καμμία δαπάνη για προμήθειες ή παρεχόμενες υπηρεσίες. Οικονομικές υποχρεώσεις χιλιάδων ευρώ εκκρεμούν απέναντι σε προμηθευτές και είναι στον αέρα. Αυτά είναι ζητήματα, λοιπόν, που έχουν να κάνουν με το Υπουργείο και υποτίθεται και με την αποτελεσματικότητα που θα πρέπει να έχει σε αυτόν τον κρίσιμο τομέα. Οι εργαζόμενοι που απασχολούνται στα hot spots, απασχολούνται κάτω από πολύ δύσκολες συνθήκες με μισθό πείνας, χωρίς ατομικά μέσα προστασίας. Ένας εργασιακός μεσαίωνας! Είναι αυτές οι βέλτιστες πρακτικές, που λέμε, της Ευρωπαϊκής Ένωσης; Υπάρχουν απασχολούμενοι με προγράμματα κοινωφελούς εργασίας του ΟΑΕΔ. Κάποιοι άλλοι είναι μέσω του ΑΣΕΠ και κάποιοι μέσω των ΜΚΟ. Το πάνω χέρι το έχουν οι ΜΚΟ, οι οποίες συμπεριφέρονται στους άλλους εργαζόμενους σαν υφιστάμενούς τους, τούς δίνουν εντολές για το τι θα κάνουν κ.λπ.. Βέβαια, για τις ΜΚΟ οι ευθύνες - πέρα από την Ευρωπαϊκή Ένωση, που αυτές προκρίνει - είναι και στην Κυβέρνηση, η οποία έχει αποδεχτεί αυτόν τον ρόλο τους. Η Κυβέρνηση υλοποιεί μέχρι κεραίας τη συμφωνία Ευρωπαϊκής Ένωσης και Τουρκίας και το σχέδιο δράσης που έχει υπογράψει με την Κομισιόν για την εφαρμογή της συμφωνίας, η οποία προχωρά - με κατεπείγουσες διαδικασίες όπως φαίνεται - σε δημιουργία κέντρων κράτησης και στην Κω αλλά και σε άλλα νησιά. Τα έχει προαναγγείλει η Κυβέρνηση. Στα κέντρα κράτησης, σύμφωνα με την υπουργική απόφαση, θα κρατούνται και οι αιτούντες άσυλο, προκειμένου να εξασφαλίζεται η επαναπροώθηση στην Τουρκία των Σύρων προσφύγων, όπως προβλέπει η συμφωνία Ευρωπαϊκής Ένωσης - Τουρκίας. Επίσης, αναφέρεται ρητά ότι η κατασκευή δομών κράτησης θα λειτουργήσει αποτρεπτικά ως προς τη δημιουργία νέων μεταναστευτικών ροών. Δηλαδή, μιλάμε για ολική επαναφορά της λογικής της Αμυγδαλέζας. Αυτό ήταν το πρότυπο που εφάρμοσαν οι προηγούμενες κυβερνήσεις και εσείς τότε βγαίνατε στα κάγκελα. Σήμερα, όμως, προχωράτε σε μια ίδια διαδικασία. Η απόφαση αυτή έρχεται τη στιγμή που ήδη τα νησιά το Αιγαίου, στα οποία λειτουργούν τα κέντρα υποδοχής και ταυτοποίησης, έχουν μετατραπεί σε ζώνες διπλού εγκλωβισμού των προσφύγων και των μεταναστών, με αποτέλεσμα να παραβιάζονται τα δικαιώματα των αιτούντων άσυλο, να υπάρχουν απαράδεκτες συνθήκες ζωής στα hot spots, και δυσμενείς επιπτώσεις στην ίδια τη ζωή των κατοίκων των νησιών. Εμείς πιστεύουμε, κύριε Υπουργέ, ότι πρέπει να σταματήσει κάθε διαδικασία δημιουργίας κέντρων κράτησης προσφύγων και μεταναστών. Διαφωνούμε ριζικά με τις νέες «Αμυγδαλέζες» και με όλα αυτά τα κέντρα. Να καταργηθούν τα hot spots και να εξασφαλιστεί ότι οι μόνες διαδικασίες που θα γίνονται στα νησιά, θα είναι η υποδοχή, η καταγραφή, η προσωρινή ανθρώπινη φιλοξενία. Και, βεβαίως, απαιτείται ο άμεσος απεγκλωβισμός των προσφύγων και μεταναστών από τα νησιά και στη συνέχεια από τη χώρα, με ασφαλή μετακίνηση όλων αυτών των προσφύγων. Δεν θέλουμε να πούμε πάλι για την αιτία του προσφυγικού. Το έχουμε πει αρκετές φορές. Όμως, η διαχείριση της προσφυγικής κρίσης χωρίς σύγκρουση με τις αιτίες που την προκαλεί, δεν μπορεί παρά να μην έχει θετική εξέλιξη. Η αξιοποίηση του προσφυγικού, στην εσωτερική ή την εξωτερική πολιτική, κάνει το ζήτημα πιο σύνθετο και πιο δύσκολο. Η ανοχή στις παραβιάσεις των διεθνών συνθηκών δημιουργεί νέα προβλήματα. Αλλάζει το Διεθνές Δίκαιο. Καταργεί δικαιώματα προσφύγων. Η συμφωνία Ευρωπαϊκής Ένωσης - Τουρκίας αλλάζει το δίκαιο των προσφύγων. Κι εδώ υπάρχουν ευθύνες. Η ανοχή στη δράση ύποπτων οργανώσεων, των λεγόμενων ΜΚΟ, χωρίς να τις τσουβαλιάζουμε όλες - κάποιες μπορεί να προσφέρουν κιόλας - δημιουργεί τις συνθήκες για ανομίες, για διαχείριση των όποιων κονδυλίων για ίδιο όφελος των οργανώσεων. Δεν είναι λίγες αυτές που έχουν καταγγελθεί. Υπάρχουν ευθύνες. Ωστόσο, πιστεύουμε ότι το προσφυγικό θα πρέπει να δει την αλληλεγγύη συνολικά του λαού μας και να σταθούμε απέναντι στο ρατσιστικό δηλητήριο που χύνουν οι ακροδεξιοί. Ακούσαμε και προηγουμένως ένα ντελίριο δηλητηρίου, ρατσισμού από τη Χρυσή Αυγή. Πιστεύουμε, όμως, ότι ο λαός είναι πολύ πιο ώριμος σήμερα να αντιμετωπίσει αυτές τις φωνές και αυτές τις πρακτικές παντού και ιδιαίτερα για τα παιδιά των προσφύγων.
Ευχαριστούμε τον κ. Χρήστο Κατσώτη, Κοινοβουλευτικό Εκπρόσωπο του Κομμουνιστικού Κόμματος Ελλάδας. Τον λόγο έχει ο Κοινοβουλευτικός Εκπρόσωπος από το Ποτάμι κ. Σπυρίδων Λυκούδης, Βουλευτής Α΄ Αθηνών και Αντιπρόεδρος της Βουλής.
Κύριε Υπουργέ, θέλω ξεκινώντας να σας κάνω μια παρατήρηση. Νομίζω ότι το ξέρετε κι εσείς και ο παρακαθήμενος Υπουργός και φίλος, ότι πολλές φορές οι πολιτικές ομιλίες και των Βουλευτών και των Υπουργών, αλλά και των πολιτικών στελεχών στον πολιτικό διάλογο εκτός Κοινοβουλίου, περιλαμβάνουν και διατυπώσεις, το βάρος των οποίων πολλές φορές ο ομιλητής δεν το προσδιορίζει ή δεν το γραδάρει, όπως λέμε ακριβώς. Δεν πειράζει. Συνήθως περνάνε αυτά. Νομίζω, όμως, ότι σε θέματα σαν το σημερινό, που έχουν μία ιδιαίτερη σημασία, διότι έχει πολλές διαστάσεις - και ανθρωπιστικές και ιστορικές και πατριωτικές - θα πρέπει να είμαστε λίγο πιο προσεκτικοί. Γιατί τα λέω αυτά; Στην ομιλία σας είπατε, «Είμαι βέβαιος ότι όλοι όσοι ανεβαίνετε σε αυτό το Βήμα να μιλήσετε γι' αυτό το θέμα, ανεβαίνετε με αντιπολιτευτική διάθεση». Αυτό δεν είναι καθόλου σωστό. Κι αν νομίζετε ότι είναι μία κουβέντα που την λέμε και δεν πειράζει, θα έλεγα ότι αυτό το θέμα έπρεπε να το προσέξετε. Εγώ, παραδείγματος χάριν, δεν ανεβαίνω σε αυτό το Βήμα για να κάνω αντιπολίτευση σε καμμία περίπτωση, παρά το ότι πρέπει να σας πω ότι μου γεννιέται η διάθεση να σας αντιπολιτευθώ, επειδή νομίζω ότι η ομιλία σας, παρά το ότι ήταν ιδιαιτέρως ενδιαφέρουσα κατά τη γνώμη μου και είχε στοιχεία τα οποία δεν αμφισβητώ, αν την ξανακούσετε θα δείτε ότι ήταν μια ομιλία εντονότατης αυτοαναφορικότητας, πολιτικής περιαυτολογίας και βεβαιοτήτων για ένα θέμα στο οποίο αυτά δεν χρειάζονται, διότι είναι φανερό ότι έχουμε πρόβλημα. Δεν έχουμε πρόβλημα επειδή εσείς είσαστε ανίκανοι ή επειδή δεν θέλετε να τακτοποιήσετε θέματα. Είναι αυτή η χώρα, χώρα εισόδου εκατοντάδων χιλιάδων μεταναστών ή προσφύγων από χώρες στις οποίες πλήττονται τα ανθρώπινα δικαιώματά τους ακόμα και η ζωή τους και επομένως έχουμε ένα βάρος το οποίο πρέπει να διαχειριστούμε. Άρα, επειδή κανένας δεν είναι έτοιμος να σας κατηγορήσει ή δεν θέλει να σας κατηγορήσει για άλλου τύπου ολιγωρίες, να είσαστε λίγο περισσότερο μαζεμένοι στις εκτιμήσεις που κάνετε. Και εξηγούμαι: Η συζήτηση γι' αυτό το θέμα των παράτυπων μεταναστών και προσφύγων, αναδεικνύει νομίζω με έμφαση μια σειρά από προβλήματα, που καλύτερα είναι να τα αντιμετωπίζουμε με ειλικρίνεια, παρά να τα αγνοούμε ή να τα προσπερνάμε, βάζοντας το κεφάλι μας σαν στρουθοκάμηλοι μέσα στην άμμο. Πρώτον, προσφάτως και μετά βίας γίνεται παραδεκτό από την Κυβέρνηση ότι μόνοι μας δεν μπορέσαμε - ή δεν μπορούσαμε ενδεχομένως αντικειμενικά - να αντιμετωπίσουμε το πρόβλημα των προσφυγικών και μεταναστευτικών ροών. Χρειάστηκε η συμφωνία Ευρωπαϊκής , η παρουσία δυνάμεων του ΝΑΤΟ στο Αιγαίο, η οικονομική και διοικητική υποστήριξη και συνδρομή των εταίρων μας, για να προσδιοριστούν πλευρές του ζητήματος και για να συγκρατηθεί το ζήτημα. Αυτό δεν το αμφισβητεί κανείς. Δεν μπορεί να λέτε ότι εάν παραδείγματος χάριν ασκήσει κάποιος κριτική στο ότι για μια πολύ μεγάλη περίοδο στην Κυβέρνηση επικρατούσε μια άλλη αντίληψη σε σχέση με τις προσφυγικές ή τις μεταναστευτικές ροές, αυτό ήταν ιδεολόγημα. Διότι αυτό είπατε. Εγώ θα έλεγα το αντίθετο, ότι, δηλαδή, χαρακτήριζε ένα μεγάλο διάστημα την Κυβέρνηση μια ιδεοληπτικού χαρακτήρα αφέλεια σε σχέση με τις ροές των παράτυπων μεταναστών και των προσφύγων, μια αφέλεια ότι αυτό έχει σχέση με το πώς εμείς ως προοδευτικοί και αριστεροί άνθρωποι θα αντιμετωπίζαμε καυτά προβλήματα. Αυτά όμως δεν έχουν σχέση μόνο με την ευαισθησία μας και την αντίληψή μας, την ιδεολογία μας ή τη σχέση μας με την ιστορία και την Αριστερά, αλλά με πάρα πολλά άλλα σοβαρά πράγματα. Γι' αυτό και φτάσαμε και στην τρομακτική πραγματικότητα καταυλισμών και άθλιων συνθηκών. Λέτε, «Μα κάνουμε ό,τι μπορούμε». Δεν σας το αμφισβητώ. Όμως, υπήρχε μια ολόκληρη περίοδος που οδήγησε εξ αντικειμένου σε όλα αυτά που ζούμε σήμερα: τους θανάτους από την παγωνιά, από το διοξείδιο του άνθρακα κ.λπ.. Δεν είναι μέσα στις προθέσεις της Κυβέρνησης να οδηγήσει τα πράγματα στα άκρα. Ας δούμε, όμως, το πρόβλημα με ειλικρίνεια. Σας λέω ειλικρινά ότι με ενοχλεί - και με ενοχλεί πολιτικά, για να συνεννοηθούμε, δεν είμαι αγενής άνθρωπος - αυτή η αυτοαναφορικότητα, με την οποία μιλήσατε. Δεν θέλω να λαϊκίσω και να σας πω ότι εξωραΐζετε την κατάσταση και περιγράφετε ειδυλλιακά την κατάσταση των μεταναστών. Όμως, δώσατε μια εντύπωση ότι τα έχετε τακτοποιημένα τα πράγματα, ενώ δεν είναι έτσι. Δεύτερον, είναι εμφανές το χάσμα μεταξύ ανέξοδων διακηρύξεων και της δυνατότητας που έχουμε επίλυσης πρακτικών προβλημάτων, που έχουν σχέση και με τις τοπικές κοινωνίες και με το ζήτημα συνολικότερα. Διερωτάται κανείς, κύριε Υπουργέ, εάν τα νησιά μας έχουν γίνει πραγματικά αποθήκη προσφύγων ή φυλακή. Δεν το λέω εγώ, αλλά η έκθεση της οργάνωσης Διεθνής Αμνηστία τον περασμένο Σεπτέμβριο. Αναφερθήκατε στο θέμα, έχοντας μια απόσταση και με μια κριτική διάθεση απέναντι στη Διεθνή Αμνηστία. Δεν ξέρω εάν έχετε δίκιο, αλλά με βάση κάποια δεδομένα μιλάμε και εμείς. Δεν κατασκευάζουμε εικόνες ούτε ξέρουμε. Εγώ δεν περιφέρομαι στα νησιά για να ξέρω. Προσπαθώ να δω μέσα από αυτά που έχω ως πληροφορίες τι γνώμη πρέπει να διαμορφώσω. Η ίδια οργάνωση με επιστολή της εκφράζει την ανησυχία της για τις συνθήκες που επικρατούν στο Ελληνικό. Με συγχωρείτε, κύριε Υπουργέ, αλλά πρέπει να έχει δίκιο, με όλον το σεβασμό. Πέρυσι τον Μάιο λέγατε ότι τον Ιούνιο θα φύγουν και είναι ακόμη εκεί χίλια οκτακόσια με δύο χιλιάδες άτομα. Δεν ξέρω πόσα ακριβώς.
Χίλια τετρακόσια.
Τρίτον, σύμφωνα με πρόσφατη έκθεση της Ευρωπαϊκής Επιτροπής στα νησιά μας φιλοξενούνται σήμερα περίπου δεκαπέντε χιλιάδες άτομα. Έχω δίκιο;
Δεκατρείς χιλιάδες με δεκαπέντε χιλιάδες άτομα.
Τι μπορείτε να πράξετε γι' αυτό; Εγώ ρωτάω - και ρωτάω ειλικρινά, χωρίς αντιπολιτευτική διάθεση - τι θα κάνουμε με αυτήν την ιστορία. Πότε, και με ποιο τρόπο θα αποφορτίσουμε την κατάσταση; Τέταρτον, ποια είναι τα μέτρα που έχει λάβει η Κυβέρνηση για τις ευπαθείς ομάδες, δηλαδή τις ομάδες αυτών των ανθρώπων που έχουν υποστεί βασανισμούς, βιασμούς και για τα ασυνόδευτα; Άκουσα σήμερα να λέτε ότι έχουμε τριακόσιες κλίνες και άλλες χίλιες έρχονται.
Χίλιες τριακόσιες έχουμε.
Τριακόσιες έχουμε και χίλιες έρχονται;
Χίλιες τριακόσιες έχουμε.
Συνολικά χίλιες τριακόσιες. Εν πάση περιπτώσει, νομίζω, όμως, ότι τα ασυνόδευτα είναι περίπου δυόμισι χιλιάδες.
Είναι δύο χιλιάδες τριακόσια.
Επομένως, ακόμα έχουμε ένα βάρος πάνω μας. Προσπαθώ ειλικρινά να συνεννοηθώ. Για εμένα προκύπτουν σοβαρά ερωτηματικά σε σχέση με τη δυνατότητα του Υπουργείου να ανταποκριθεί σε μερικές ευθύνες. Εξηγήστε μου, ειλικρινά: Έχετε χάσει σε λίγους μήνες δυο γενικούς γραμματείς. Είναι έτσι ή όχι; Έχετε χάσει τον κ. Βασίλη Παπαδόπουλο και τον πρώην Γραμματέα της Πρώτης Υποδοχής Ταυτοποίησης τον κ. Οδυσσέα Βουδούρη, ο οποίος παραιτούμενος έκανε και μερικές αναφορές που έχω την εντύπωση ότι δεν έχουν απαντηθεί. Δεν σκανδαλολογώ ούτε ψάχνω να βρω άλλα, αλλά υπάρχουν καταγγελίες, οι οποίες θέλουν απάντηση. Τελικά, υπάρχει μια ανάγκη να απαντηθεί το ποιος έχει τον συντονισμό όλων αυτών των κρατικών υπηρεσιών που ασχολούνται με τα θέματα. Κοιτάξτε, κάθε άλλο παρά διακατέχομαι από τη διάθεση να καταγράψω ευθύνες μόνο της δικής μας πλευράς. Γνωρίζω τις καθυστερήσεις που υπάρχουν και από ευρωπαϊκής πλευράς στην παροχή της απαραίτητης τεχνικής βοήθειας και σε κατάλληλο προσωπικό και σε άλλους τομείς. Γνωρίζω ότι ορισμένα κράτη της Ευρωπαϊκής Ένωσης αρνούνται να εκπληρώσουν τις δικές τους υποχρεώσεις και δεσμεύσεις. Έχουν μηδενική συμμετοχή, μηδενική υποδοχή προσφύγων, πράγμα που δεν τιμά τις ευρωπαϊκές αξίες και τον πολιτισμό μας. Παρά ταύτα, εγώ έχω, όμως, την ανάγκη να δω πώς η δική μου χώρα ανταποκρίνεται στο ζήτημα. Γι' αυτό ανέβηκα σε αυτό το Βήμα, κύριε Υπουργέ και όχι για να κάνω αντιπολίτευση. Σας ευχαριστώ πολύ.
Ευχαριστούμε τον κ. Σπυρίδωνα Λυκούδη, Κοινοβουλευτικό Εκπρόσωπο από το Ποτάμι και Ζ΄ Αντιπρόεδρο της Βουλής. Τον λόγο έχει τώρα ο Υφυπουργός Μεταναστευτικής Πολιτικής κ. Γιάννης Μπαλάφας για πέντε λεπτά.
Πόσο χρόνο έχω, κύριε Πρόεδρε;
Πέντε λεπτά είναι ο χρόνος.
Δέκα λεπτά θα χρειαστώ, κύριε Πρόεδρε.
Θα δείξουμε μια σχετική ανοχή, όπως και στους υπόλοιπους.
Μιλάω πρώτη φορά από αυτό το Βήμα για το αντικείμενο το οποίο μου έχει ανατεθεί τους τελευταίους μήνες. Θα πω όσα προλάβω. Διαχωρίζοντας σαφώς και απόλυτα τις θέσεις όλων των κομμάτων και τις σημερινές τοποθετήσεις όλων των άλλων κομμάτων από το μίσος που εξεπέμφθη από την πλευρά του εκπροσώπου της Χρυσής Αυγής, το μίσος για κατατρεγμένους ανθρώπους είτε από τις οικονομικές ανισότητες είτε από τους πολέμους που γίνονται - και δεν τους προκάλεσαν αυτοί οι άνθρωποι τους πολέμους - σκέφτομαι - γιατί δεν πρέπει να περνάνε εύκολα μερικά πράγματα - τι στάση θα είχαν οι πολιτικοί πρόγονοι αυτών των απόψεων απέναντι στο ένα εκατομμύριο Έλληνες πρόσφυγες, με απόλυτη ελληνική συνείδηση. Μερικοί, όμως, μιλούσαν και τούρκικα. Δεν ήξεραν καλά ελληνικά. Ήρθαν από τα βάθη της Ασίας, αλλά είχαν απόλυτα ελληνική συνείδηση. Σίγουρα θα τους έλεγαν τουρκόσπορους, σίγουρα θα τους είχαν στις σκηνές, όπως έμειναν πολύ καιρό στις σκηνές αυτοί οι άνθρωποι κ.λπ.. Η αντίληψή μου - και πιστεύω η αντίληψη όλων μας - είναι ένα σύνθημα που έγραψαν κάποιοι πιτσιρικάδες στο οδόστρωμα, σε κάποιον δρόμο, με τις τσάντες τους: «Οι παππούδες μας ήταν πρόσφυγες, οι πατέρες μας μετανάστες, εμείς δεν θα γίνουμε ρατσιστές». Ο ελληνικός λαός και η Κυβέρνηση τα χρόνια ετούτα έδωσαν υψηλά δείγματα αλληλεγγύης, αξιοπρέπειας και ανθρωπιάς. Και μιλάω γενικά. Προφανώς, υπάρχουν πλευρές που μπορεί να αμβλύνουν αυτήν την εκτίμηση. Όμως, αυτή είναι η γενική εκτίμηση, η μεγάλη εικόνα. Είναι ένα ζήτημα δύσκολο στη διαχείρισή του - δεν υπάρχει εύκολη λύση στο ζήτημα αυτό, στη διαχείριση του ζητήματος αυτού - όπου είσαι υποχρεωμένος να κρατάς μια ισορροπία ανάμεσα στα δεδομένα των Ελλήνων κατοίκων της χώρας μας και των κατατρεγμένων αυτών ανθρώπων, ειδικά της τελευταίας φουρνιάς, που χωρίς δική τους ευθύνη - και χωρίς δική μας ευθύνη - έχουν εγκλωβιστεί στη χώρα μας. Και θα έκανα μια έκκληση στην όποια τοποθέτηση ή κριτική - δεν έχει σημασία, όλα καλοδεχούμενα είναι αυτά σε τελευταία ανάλυση - να λαμβάνουμε υπ' όψιν μας δυο πράγματα: ότι με ευθύνη όχι δική μας, αλλά πολλών ευρωπαϊκών χωρών, τα βόρεια σύνορά μας είναι κλειστά και ότι η απορροφητικότητα - ας το πω έτσι - το relocation - στα Αγγλοσαξονικά - από τις χώρες της Ευρώπης, παρ' όλες τις αποφάσεις που έχουν ψηφίσει, είναι πολύ μικρή. Το λέω αυτό, γιατί πολύ άνετα ορισμένοι, με πολλή ευαισθησία, λένε να φύγουν όλοι να πάνε από τα νησιά στην ηπειρωτική Ελλάδα και να πάρουν χαρτιά να πάνε στις χώρες της επιθυμίας τους. Σοβαρά; Και εγώ θα ήθελα πολλά πράγματα να κάνω. Δηλαδή, αν ήταν κυβέρνηση κάποιος εξ υμών θα γινόταν αυτό αυτομάτως; Πώς θα πήγαιναν; Κάποιος άλλος λέει, να επιμείνουμε να γίνει το relocation. Ε, επιμείναμε! Του Μουζάλα του έχει βγει η πίστη. Και μιλάω για τον Μουζάλα που δεν γνώρισε τώρα το προσφυγικό και την προσφυγιά των κατατρεγμένων ανθρώπων, στη σύγχρονη εποχή, το δουλεύει εδώ και είκοσι χρόνια και σε πολύ δυσκολότερες συνθήκες και από τις τωρινές. Και τα λέω αυτά, γιατί, δυστυχώς, λέγονται πολύ εύκολα κουβέντες και σβήνονται προσφορές και προσωπικότητες σε αυτόν τον τόπο. Να πω μια κουβέντα για τους απλήρωτους εργαζόμενους. Είναι γεγονός ότι μια μικρή κατηγορία εργαζομένων - μόνο ορισμένου χρόνου - στην Υπηρεσία Ασύλου για ένα μικρό διάστημα πληρώθηκαν καθυστερημένα λόγων των διοικητικών προβλημάτων που είχαμε για να φτιάξουμε καινούριο Υπουργείο. Αυτό είναι αλήθεια. Έκαναν μία ημέρα απεργία. Φυσικά, οι άνθρωποι εργάζονται και το ζήτημα το οποίο έχουν, λύθηκε αυτές τις μέρες και ρυθμίστηκαν τα προβλήματα που έχουν. Ας προσέχουμε όμως. Δόθηκαν, είπε κάποιος εξ ημών, δυόμισι χιλιάδες θέσεις και πήγαν στα hot spots, στα κέντρα υποδοχής και ταυτοποίησης. Απλώς είναι ανενημέρωτος. Οι δυόμισι χιλιάδες θέσεις ήταν θέσεις ανέργων όχι από το δικό μας Υπουργείο, από το Υπουργείο Εργασίας. Δόθηκαν στους δήμους και ένα μικρό μέρος από αυτούς αξιοποιήθηκε ή δόθηκε από τους δήμους στους χώρους και στις ανοιχτές δομές φιλοξενίας ή στα κέντρα υποδοχής και ταυτοποίησης. Να κάνω ένα σχόλιο για το «διορίζουμε». Δυστυχώς, δεν υπάρχουν από τα παλιά κόμματα εδώ. Θέλω να σας πω το εξής: Το ένα εκατοστό των ανθρώπων που διόριζαν επί σαράντα χρόνια να μπορούσαμε εμείς να διορίσουμε, θα ήταν άλλο το πολιτικό σκηνικό. Εμείς ούτε θέλουμε ούτε μπορούμε να κάνουμε τα ίδια. Δεν μπορούμε! Μην λέτε «διορίζει». Ποιος διορίζει; Δεν μπορούμε, κύριοι. Υπάρχει ΑΣΕΠ, υπάρχουν διαδικασίες. Μην τα λέτε εύκολα αυτά, γιατί καταπίπτουν. Θα ήθελα να πω μια τελευταία κουβέντα ειδικά για τη Σάμο, επειδή κάνατε αναφορά, κύριε συνάδελφε. Έχω πάει πρόσφατα εκεί. Πιστεύω ότι και εσείς έχετε πάει και έχετε μπει μέσα επίσης, όχι σαν κάποιον πολιτικό Αρχηγό, ο οποίος δεν μπήκε μέσα είτε για λόγους ασφαλείας ή γιατί ίσως δεν ήθελε να λασπώσει τα παπούτσια του! Δεν ξέρω. Στη Σάμο υπάρχει ένα κέντρο υποδοχής και ταυτοποίησης οριοθετημένο σε σχέση με τον αστικό ιστό, το οποίο φιλοξενεί γύρω στους χίλιους πεντακόσιους με χίλιους εξακόσιους ανθρώπους. Είναι συγκεκριμένος αριθμός, οριοθετημένος ο χώρος και δεν θα υπάρχει καμμία νέα επιβάρυνση. Σημειώνεται συνεχής, καθημερινή βελτίωση των συνθηκών. Και τώρα λειτουργεί όλη αυτή η διαδικασία και για την αποσυμφόρηση. Όποιος λέει - δεν εννοώ εξ ημών - να γίνει η αποσυμφόρηση αύριο ή δεν ξέρει τι λέει ή λέει ψέματα. Αποσυμφόρηση θα γίνεται σταδιακά. Και γίνεται. Ας έρθουμε να συζητήσουμε. Δεν είναι ανάγκη μόνο με αυτές τις διαδικασίες. Μπορούμε και με άλλες διαδικασίες. Έχω καλέσει και εκπροσώπους από εσάς να συζητήσουμε ζητήματα, που έχουν να κάνουν με τα συγκεκριμένα γεγονότα. Μισή κουβέντα - και τελειώνω, κύριε Πρόεδρε - για την τοπική κοινωνία. Εγώ δεν εμφανίζομαι ως αυθεντικός εκφραστής καμμιάς τοπικής κοινωνίας. Θέλω, όμως, να το κάνουμε όλοι αυτό. Κανείς δεν είναι ο αυθεντικός εκφραστής της τοπικής κοινωνίας γενικά. Τελειώνοντας θέλω να πω μερικά πράγματα κοφτά. Πρώτον, δεν έχουμε μέτωπο με την τοπική αυτοδιοίκηση. Κάνετε μεγάλο λάθος. Εκτιμάμε σε πάρα πολλές περιπτώσεις τον ρόλο που έχει παίξει η τοπική αυτοδιοίκηση στη διαχείριση του προσφυγικού. Αναφέρομαι σε πανελλαδικό επίπεδο. Δεύτερον, δεν είναι ψίχουλα ο ΦΠΑ, αγαπητέ κύριε συνάδελφε. Νομίζω ότι αυτή η εκτίμηση θίγει τους ανθρώπους αυτούς, οι οποίοι είχαν ιεραρχήσει σε κάποια φάση - εδώ είναι οι Βουλευτές των νησιών - ως υπ' αριθμόν ένα στόχο το ζήτημα του ΦΠΑ. Δεν είναι ψίχουλα ο ΦΠΑ και οι άλλες ενισχύσεις, οι αποζημιώσεις που έχουμε δώσει κ.λπ.. Τρίτον, όσον αφορά τον τουρισμό να πω το εξής: Δεν ξέρω τι στοιχεία έχετε. Εγώ έχω υπεύθυνη ενημέρωση από τον Δήμαρχο Σάμου, κύριε συνάδελφε, που λέει ότι φέτος οι προκρατήσεις για τον τουρισμό πάνε πάρα πολύ καλά. Σήμερα ο κ. Καματερός από την Κω είπε το ίδιο. Να χαιρόμαστε γι' αυτό, κύριοι! Δεν σας βγαίνει μία απαισιόδοξη εκτίμηση που είχατε. Δεν λέω ότι το κάνατε σκοπίμως. Πρέπει, όμως, να χαίρεστε που το επόμενο διάστημα θα έχουν τουρισμό τα νησιά. Γι' αυτό θα έλεγα να μην δυσφημείτε την κατάσταση στα νησιά μας. Είναι πολύ καλύτερη από αυτήν που περιγράφετε και θα γίνεται καθημερινά ως προς το συγκεκριμένο ζήτημα - και με τη βοήθεια των ανθρώπων εκεί - καλύτερη. Σας ευχαριστώ πολύ.
Ευχαριστούμε τον Υφυπουργό Μεταναστευτικής Πολιτικής τον κ. Μπαλάφα. Προχωρούμε για πολύ λίγο σε ορισμένες δευτερολογίες επερωτώντων Βουλευτών. Κύριε Γεωργιάδη, έχετε τον λόγο για δύο λεπτά.
Ευχαριστώ, κύριε Πρόεδρε. Επειδή ακούστηκαν πολλά, πρέπει να δώσω και εγώ κάποιες απαντήσεις εκμεταλλευόμενος ότι δεν θα δευτερολογήσει κάποιος εκ των συναδέλφων, αλλά και το χρόνο των ΑΝΕΛ που δεν έχουν τοποθετηθεί, χωρίς να σημαίνει αυτό ότι θα δαπανήσουμε πολύ χρόνο. Κύριε Υπουργέ, έχει ασχοληθεί κάποιος από το Υπουργείο Μεταναστευτικής Πολιτικής για την αξιοποίηση πόρων τόσο των διαρθρωτικών ταμείων του ΠΕΠ Βορείου Αιγαίου όσο και των ταμειακών προγραμμάτων του ΕΣΠΑ 2014-2020; Δεν είναι τυχαία η ερώτησή μου γιατί μπορεί, όπως αναφέρθηκε ο συνάδελφος κ. Λυκούδης να έχετε προσπεράσει την παραίτηση του κ. Οδυσσέα Βουδούρη, εγώ όμως θα μείνω στην άλλη παραίτηση του κ. Καρατζόγλου, που διορίστηκε μάλιστα τον Αύγουστο του 2015 ως προϊστάμενος της ΥΔΕΠΑΥΕ, της υπεύθυνης αρχής ΕΣΠΑ, που θα συντόμευε τις διαδικασίες αιτημάτων προς την Ευρωπαϊκή Ένωση για χρηματοδότηση έργων στα νησιά. Μπορείτε να μας πληροφορήσετε γιατί τον διώξατε - γιατί κατ' εμάς εκδιώχθηκε, δεν έχει παραιτηθεί - επιλέγοντας καθυστέρηση για δώδεκα μήνες στη χρηματοδότηση των κονδυλίων στην Ευρωπαϊκή Ένωση; Υπενθυμίζω ότι το συγκεκριμένο στέλεχος έχει δεκαετίες προϋπηρεσία στην Ευρωπαϊκή Ένωση και πάρα πολλές αποστολές των Ηνωμένων Εθνών στην Αφρική, την Ασία, τη Γιουγκοσλαβία και αλλού. Ήταν το κατάλληλο πρόσωπο στην κατάλληλη θέση. Πριν από δύο εβδομάδες ο Αντιπρόεδρος της Ευρωπαϊκής Επιτροπής, ο Φρανς Τίμερμανς, δήλωσε ότι η επιτροπή θα εξετάσει την επιβολή σοβαρών οικονομικών κυρώσεων σε χώρες που δεν συνεργάζονται στο ζήτημα της μεταφοράς εκατόν εξήντα χιλιάδων αιτούντων άσυλο στην Ελλάδα και την Ιταλία. Έχει υποβάλει νέες προτάσεις η χώρα μας για το συγκεκριμένο θέμα ή προτίθεται να αποδεχθεί την αντιπρόταση των χωρών αυτών να καταβάλουν συνεισφορά αλληλεγγύης αντί να υποδεχθούν πρόσφυγες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν αργώ, κύριε Πρόεδρε, ευχαριστώ. Υπάρχει και ένα δημοσίευμα του «SPIEGEL» ότι τα άλλα κράτη - μέλη της Ευρωπαϊκής Ένωσης αρνούνται να στείλουν στα νησιά εξειδικευμένο προσωπικό που προβλεπόταν μεταξύ Ευρωπαϊκής Ένωσης και Τουρκίας και θα στελέχωνε τις Υπηρεσίες Πρώτης Υποδοχής και αυτό επειδή φοβούνται για την ασφάλειά του. Ποιος Έλληνας επίσημος θα αναλάβει την ευθύνη σε περίπτωση κατάρρευσης αυτής της συμφωνίας με την Τουρκία και τι μέτρα θα λαμβάνατε ώστε να επικρατήσει ηρεμία στα hot spots και να αποκατασταθεί η εμπιστοσύνη των εταίρων; Ωστόσο δεν απαντήσατε για τις ΜΚΟ. Θα καταθέσω τις προτάσεις μας, τις οποίες έχουμε καταθέσει από τις 4 Μαρτίου 2016 στον Πρόεδρο της Δημοκρατίας. Δεν ξέρω αν τις έχετε στα χέρια σας. Ο κ. Καματερός αναφέρθηκε σε μένα, γιατί μίλησε για τον εισηγητή, λέγοντας ότι διδάσκω ακροδεξιά ρητορική. Κύριε Καματερέ, είστε από την Κω, ενδιαφέρεσθε για την Κω και προφανώς για το μεταναστευτικό πρόβλημα που υπάρχει στην Κω. Θα ήθελα να σας ρωτήσω πόσες ερωτήσεις έχετε κάνει για το μεταναστευτικό πρόβλημα της Κω, γιατί μόλις δύο ερωτήσεις έχετε κάνει για το νησί. Η μία ήταν για την αύξηση τιμών ενοικίασης παραλιών στα νησιά και η άλλη ήταν για την αύξηση τιμών παραχώρησης των παραλιών στην περιοχή της Κω. Για τη μεταναστευτική πολιτική γενικότερα δεν έχετε κάνει ερώτηση.
Καλώς, κύριε Γεωργιάδη.
Ολοκληρώνω σε τριάντα δευτερόλεπτα. Κύριε Υπουργέ, δεν είπαμε να φύγετε, προς Θεού. Δεν είπαμε να παραιτηθείτε. Εμείς είπαμε να τα βρούμε όλοι μαζί, αν δεν μπορείτε ως Κυβέρνηση. Τη μία λέτε ότι είμαστε ακροδεξιοί και την άλλη ακροαριστεροί. Θα ολοκληρώσω με το θέμα του λαϊκισμού, γιατί δώσατε πολύ μεγάλη έμφαση στο ότι λαϊκίζουμε. Να υπενθυμίσω και στον κύριο Υφυπουργό τον κ. Μπαλάφα, τα βίντεο που κυκλοφορούν και πρόσφατα, όσον αφορά τις προεκλογικές σας εξαγγελίες για τις 12.000 ευρώ αφορολόγητο, για την κατάργηση του ΕΝΦΙΑ, για τα μνημόνια που θα σχίζατε, για την δέκατη τρίτη σύνταξη, για τα 751 ευρώ. Αν δεν είναι αυτό λαϊκισμός, τότε τι είναι; Επιβεβαιώνεται κιόλας ότι ο κ. Τσίπρας, με βάση το BBC, έχει χαρακτηριστεί στους τοπ λαϊκιστές. Θα καταθέσω για άλλη μια φορά το συγκεκριμένο άρθρο που έχει κυκλοφορήσει παγκοσμίως. Είναι μέσα στους τοπ λαϊκιστές πολιτικούς σε όλον τον κόσμο, μαζί με τη Λεπέν και τον κ. Τραμπ. Ευχαριστώ πολύ.
Κύριε Πρόεδρε, θα ήθελα τον λόγο για ένα λεπτό επί προσωπικού, για την αποκατάσταση της αλήθειας.
Να ολοκληρωθούν πρώτα οι δευτερολογίες. Ο κ. Αριστείδης Φωκάς έχει ζητήσει τον λόγο για δευτερολογία.
Να μιλήσουμε και εμείς, κύριε Πρόεδρε, με τη σειρά.
Το λέω γιατί ο κ. Φωκάς ζητούσε με επιμονή τον λόγο. Προφανώς, όλοι οι επερωτώντες Βουλευτές που θα θελήσουν να δευτερολογήσουν, θα έχουν τη δυνατότητα να το κάνουν. Κύριε Φωκά, έχετε τον λόγο.
Ευχαριστώ, κύριε Πρόεδρε. Θέλω να αναφερθώ λίγο στον κ. Μουζάλα, γιατί στην ομιλία του έκανε αναφορά στην Κοινοβουλευτική μας Ομάδα και είπε ότι ίσως κάποιος, ένας, να έχει πάει μία φορά σε hot spot. Κύριε Μουζάλα, μόνο εγώ να σας πω ότι τα δέκα και πλέον hot spots της Θεσσαλονίκης τα έχω επισκεφθεί πολλές φορές. Αναφερθήκατε στο hot spot των Διαβατών…
Μα, τι λέτε…
Θα το κλείσω γρήγορα το ζήτημα και θα περάσω στα σημαντικότερα για τα κέντρα φιλοξενίας.
Δεν είναι hot spot. Δεν ξέρετε καν τι είναι hot spot.
Μα, τα έχω επισκεφθεί πολλές φορές. Να σας πω μόνο για το Διαβατών ότι ήμουν εκεί όταν είχατε ανακοινώσει ότι θα γίνει το πρώτο στη Θεσσαλονίκη. Ήμουν εκεί πριν γίνουν τα έργα. Ήμουν εκεί μαζί με τον κόσμο. Βοηθήσαμε εμπράκτως στη διαδικασία. Βοηθήσαμε με τρόφιμα τους πρόσφυγες, με ρουχισμό, με παιχνίδια. Το κλείνω εδώ πέρα το θέμα, για να μη μείνει η εντύπωση ότι δεν έχει πάει κανένας μας σε κέντρο φιλοξενίας. Μιλώ ιδιαίτερα, μάλιστα, για τη Θεσσαλονίκη, γιατί έχω και επαγγελματικό χώρο ένα χιλιόμετρο από τα Διαβατά. Κύριε Μουζάλα, όσον αφορά την επερώτηση, είπατε ότι δεν υπήρξαν ερωτήσεις. Υπήρξε βροχή ερωτήσεων από όλη την Κοινοβουλευτική μας Ομάδα. Να σας υπενθυμίσω μόνο λίγες από αυτές που έθεσα εγώ και δεν έχω πάρει απάντηση. Είπαμε ότι ο Δήμαρχος της Σάμου ζήτησε να είναι κλειστού τύπου και έδωσε και τις εξηγήσεις του για ποιο λόγο το ζητά αυτό, διότι το νησί είναι πολύ μικρό, οι κάτοικοι είναι μερικές χιλιάδες, οι τουρίστες είναι πολλοί και δεν θέλουν να κυκλοφορούν έξω οι πρόσφυγες. Έτσι το έθεσε ο Δήμαρχος. Περιμένω μία απάντηση. Θα μου πείτε. Είπαμε για τη διαδικασία εξέτασης αιτήσεων ασύλου. Θέλουμε να προχωράνε πιο γρήγορα. Το καταθέσαμε το ερώτημα.
Κι εγώ το ίδιο θέλω.
Από εκεί και πέρα, είπαμε γι' αυτά τα ψίχουλα που δώσατε από την αναστολή αύξησης του ΦΠΑ στους ελεύθερους επαγγελματίες. Ανέφερα κιόλας ότι το 85% των κατοίκων ασχολούνται με τον τουρισμό. Υπάρχουν ελεύθεροι επαγγελματίες οι οποίοι έχουν προβλήματα, όπως έχουν όλοι οι ελεύθεροι επαγγελματίες στη βόρεια Ελλάδα και θέλουν βοήθεια γι' αυτό. Κύριε Μπαλάφα, εσείς πήγατε να συνδέσετε - ατυχώς βέβαια - εμάς τους Πόντιους που ήρθαμε ως πρόσφυγες, γιατί εσείς κατά λέξη είπατε «τουρκόσπορους» τους πρόσφυγες…
Εγώ; Τι είναι αυτά που λέτε;
Κάτι τέτοιο είπατε, δεν έχει σημασία. Θέλετε να συνδέσετε - ατυχώς - τους πρόσφυγες που ήρθαν από τον Πόντο, από τη Μικρά Ασία. Εμείς ήμασταν Έλληνες…
Κύριε Φωκά, δεν είπε αυτό το πράγμα. Δημιουργούνται εσφαλμένες εντυπώσεις.
Είναι πρόσφυγες και θέλω να το διευκρινίσω αυτό το πράγμα. Καμμία σχέση.
Δεν είπε αυτό. Καμμία σχέση δεν έχει αυτό που λέτε μ' αυτό που είπε ο Υπουργός.
Όσον αφορά τη Σάμο, ανέφερα ότι υπήρξε πέρυσι το 2016 μείωση στα τσάρτερ κατά 23%. Αυτό είναι αποδεδειγμένο. Δεν πρόκειται να πούμε για αύξηση του τουρισμού.
Γιατί να γκρινιάζουμε και να μη μιλήσουμε για φέτος; Αφού είστε ενημερωμένος - και το σέβομαι - πείτε ότι πάμε καλά για φέτος! Καταλάβατε;
Για φέτος είναι οι προκρατήσεις. Να δούμε τα αποτελέσματα. Εγώ σας μιλώ για αποτελέσματα. Τα αποτελέσματα πέρυσι ήταν αυτά που σας είπα. Περιμένω να μου πείτε αποτελέσματα για το 2017. Ευχαριστώ.
Ευχαριστούμε. Κυρίες και κύριοι συνάδελφοι, για να συνεννοηθούμε, αν θέλουν να μιλήσουν, είναι ο κ. Σαρίδης και η κ. Μεγαλοοικονόμου. Για τον κ. Κατσιαντώνη και τον κ. Καβαδέλλα με διαβεβαίωσε ο κ. Γεωργιάδης…
Κύριε Πρόεδρε, εγώ θα ήθελα τον λόγο επί προσωπικού.
Ακούστηκε κάτι προσωπικό;
Βέβαια. Στην ομιλία του κυρίου Υπουργού.
Τότε θέλω κι εγώ τον λόγο επί προσωπικού, κύριε Πρόεδρε.
Πότε, κύριε Κατσιαντώνη;
Στην ομιλία του…
Εντάξει, εντάξει. Μόλις τελειώσουν, θα δώσω τον λόγο σε σας και στον κ. Καματερό, γιατί εκκρεμούν δύο προσωπικά ζητήματα. Ο κ. Σαρίδης έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, η προσφυγική κρίση είναι ένα μεγάλο πρόβλημα - δεν το αμφισβητεί κανείς αυτό - που αποτελείται από πολλά μικρότερα προβλήματα. Προσπαθώντας να λύσουμε ή λύνοντας μικρά επιμέρους προβλήματα, μπορούμε να δώσουμε και μία απάντηση στο πώς δημιουργήθηκε αυτό το τόσο μεγάλο πρόβλημα της προσφυγικής κρίσης, που σαφώς προέκυψε μέσα από τους πολέμους, οι οποίοι έχουν δημιουργηθεί στη γειτονιά μας. Όμως, το πώς θα λυθεί αυτό το μεγάλο πρόβλημα, σαφώς και μόνο η διεθνής κοινότητα μπορεί να το διαχειριστεί και να βρει τις λύσεις. Η ελληνική Κυβέρνηση εδώ μπορεί να βοηθήσει από τη δική της τη σκοπιά στα πολύ μικρά προβλήματα και να λύσει μικρά προβλήματα σε σχέση με το μεγάλο πρόβλημα. Για φέτος Σας ενημέρωσα, κύριε Υπουργέ, ότι είχα επισκεφτεί τα Διαβατά. Είναι η τρίτη ή η τέταρτη φορά μέσα σε έναν χρόνο που τα επισκέπτομαι. Έχω επισκεφθεί και άλλα κέντρα φιλοξενίας. Είχα επισκεφθεί την Ειδομένη εν τη γενέσει της, για να μπορέσω να αποκτήσω μια άποψη, ώστε να μπορούμε να σας μιλάμε εδώ αυτή τη στιγμή. Σαφώς και η κατάσταση - δεν το λέει κανείς αυτό - είναι πολύ καλύτερη από ότι ήταν πριν έναν χρόνο. Αυτό έλειπε! Αλίμονο η κατάσταση να ήταν η ίδια. Θα ήθελα, όμως, τώρα να σας επισημάνω και δύο μικρά προβλήματα. Το ένα έχει να κάνει με τη Λέρο. Το άλλο έχει να κάνει με τη διαχείριση του προσφυγικού στις τοπικές κοινωνίες. Αυτή τη στιγμή τα κέντρα φιλοξενίας έχουν αποσυμφορηθεί, γιατί πάρα πολύς κόσμος έχει πάει και φιλοξενείται σε ξενοδοχεία, σε ξενοδοχεία, όμως, τα οποία θα ανοίξουν την καλοκαιρινή περίοδο. Θα πρέπει, λοιπόν, οι άνθρωποι αυτοί να γυρίσουν πίσω στα κέντρα φιλοξενίας. Έχω την ενημέρωση, τουλάχιστον από την περιοχή της Θεσσαλονίκης, ότι ακόμα οι δομές φιλοξενίας δεν είναι σε θέση να στεγάσουν αυτούς που θα γυρίσουν πίσω. Θα ήθελα μια απάντηση επ' αυτού. Το δεύτερο το οποίο θα ήθελα από τη δικιά μου την πλευρά, έχει να κάνει με ένα μικρό θέμα, το οποίο απασχολεί το Νησί της Λέρου και τον δήμαρχο που βρίσκεται εκεί. Αυτό το χαρτί το έλαβα σήμερα από το δημαρχείο και το οποίο με ενημερώνει. Κοιτάξτε πόσο μικρά προβλήματα είναι, που, άμα τα λύσουμε, δίνουν λύσεις. Λέει ότι οι συμβάσεις ορισμένου χρόνου των εργαζομένων όλων που βρίσκονται στις δύο δομές φιλοξενίας του νησιού λήγουν στις 28 Φεβρουαρίου. Οι δύο δομές φιλοξενίας του νησιού έχουν μόνο έναν μόνιμο κάτοικο. Από την 1η Μαρτίου οι συγκεκριμένοι άνθρωποι δεν θα έχουν σύμβαση. Αυτό νομίζω ότι το γνωρίζει το Υπουργείο σας. Η ερώτηση, λοιπόν, που σας κάνω είναι, γιατί δεν υπήρξε πρόβλεψη για καινούργια προκήρυξη εγκαίρως, προκειμένου να διασφαλιστεί η απρόσκοπτη συνέχεια της ομαλής λειτουργίας των δύο αυτών δομών του Νησιού της Λέρου. Μην ασχοληθούμε με τα μεγάλα πράγματα, όπως το άσυλο. Ας ασχοληθούμε με τα μικρά. Αυτό μικρό είναι και δεν έχει γίνει κάτι. Σήμερα, αν μπορείτε, να δώσετε μια απάντηση. Αυτό θεωρείστε το ότι ήταν μια επίκαιρη ερώτηση. Ευχαριστώ πάρα πολύ.
Ευχαριστούμε και εμείς, κύριε Σαρίδη. Θα απαντήσει μετά ο κύριος Υπουργός. Η κ. Θεοδώρα Μεγαλοοικονόμου έχει τώρα τον λόγο.
Ευχαριστώ, κύριε Πρόεδρε. Κύριε Μουζάλα και κύριε Μπαλάφα, προσπαθήσατε να μας πείσετε ότι η κατάσταση στα νησιά είναι καταπληκτική, ότι δεν υπάρχει κανένα πρόβλημα, ότι οι κάτοικοι των νησιών μιλάνε από μόνοι τους, ότι είναι υπερβολικοί οι δήμαρχοι. Κύριε Υπουργέ, μην φεύγετε γιατί δεν μου απαντήσατε στις ερωτήσεις που σας έκανα. Πείτε καθαρά ότι οι κάτοικοι υπερβάλλουν, για να το ξέρουν και οι άνθρωποι ότι λένε υπερβολές! Μιλήσατε πάλι για λαϊκισμό. Εμείς κάναμε λαϊκισμό ή εσείς που λέτε «σας δεχόμαστε με ανοικτές αγκαλιές», αλλά δεν είσαστε προετοιμασμένοι να τους δεχθείτε; Δεν έχετε οργανωθεί και τους αφήνετε στο έλεος του Θεού. Αυτός δεν είναι λαϊκισμός από εμάς. Από εσάς ήταν μάλλον! Θέλετε να δείξετε ένα Αριστερό πρόσωπο και λέτε «ελάτε» χωρίς να είσαστε προετοιμασμένοι. Η πρώτη ερώτηση που δεν μου απάντησε ο κύριος Υπουργός είναι για την Υπηρεσία Ασύλου, η οποία σας είπα ότι είναι υποστελεχωμένη. Δεν μου απάντησε γιατί είναι υποστελεχωμένη. Είναι διότι οι συμβασιούχοι του Υπουργείο σας θα προβούν σε διαμαρτυρίες - οπότε ίσως να απεργήσουν κιόλας ή να φύγουν - διότι δεν τους πληρώνετε. Δεν μου απαντήσατε γιατί δεν τους πληρώνετε. Γιατί δεν φτιάχνετε την οργάνωση που πρέπει, για να αποδεσμευτούν τα χρήματα και να πληρωθούν; Οπότε και σε εσάς βλέπουμε πάλι γραφειοκρατία, για την οποία κατηγορούσατε πριν τους προηγούμενους. Και εσείς εξακολουθείτε να κάνετε το ίδιο. Να πω και κάτι άλλο. Μίλησε ο κύριος Υπουργός - εγώ, μάλιστα, ασχολήθηκα με τη Λέσβο - για μουσουλμανοποίηση. Δεν έκανα εγώ καμμία ερώτηση για μουσουλμανοποίηση. Ούτε κανένας από τους συναδέλφους της Κοινοβουλευτικής Ομάδας είπε για μουσουλμανοποίηση. Πώς το σκέφτηκε αυτό ο κύριος Υπουργός; Απαντάει σε ερωτήσεις του δικού του εαυτού του! Θέλει να δώσει απαντήσεις δικές του; Τον ρώτησα εγώ για μουσουλμανοποίηση; Εγώ τον ρώτησα γιατί στις επιστολές που έστειλε ο δήμαρχος κ. Σπύρος Γαληνός, προς τον Πρωθυπουργό, προς τον Υπουργό Μεταναστευτικής Πολιτικής, προς τον Υπουργό Άμυνας, προς τον Υπουργό Προστασίας του Πολίτη, δεν απάντησε κανένας. Δεν έλαβε καμμία απάντηση. Έλεγε τρελά πράγματα; Αυτό δεν μου το απάντησε. Περιμένω απάντηση. Μας είπατε ότι έχει «παγώσει» η αποσυμφόρηση του νησιού. Γιατί; Γνωρίζετε καλά ότι η Ευρωπαϊκή Ένωση και η συμφωνία της Τουρκίας δεν σας απαγορεύει να προωθήσετε τις ευάλωτες ομάδες ανηλίκων, όπως είναι τα ασυνόδευτα παιδιά, σε χώρους φιλοξενίας, εκτός της Λέσβου. Μπορείτε να τα προωθήσετε. Δεν πρέπει να τα αφήνετε όλα μαζί, και τα ασυνόδευτα παιδιά και τις ευάλωτες ομάδες. Αυτό είναι κάτι που δεν σας απαγορεύει η συμφωνία της Ευρωπαϊκής Ένωσης και της Τουρκίας. Γιατί, λοιπόν, δεν το κάνετε; Οι δομές φιλοξενίας ανηλίκων είναι εντελώς υποστελεχωμένες και ελάχιστες. Τι κάνετε εδώ και δύο χρόνια για το ζήτημα των ασυνόδευτων παιδιών, που περιμένουν εβδομάδες μέχρι να βρεθεί χώρος φιλοξενίας; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τέλος, προσπαθήσατε να δικαιολογήσετε τα αδικαιολόγητα για τη Μόρια, όπου συνέβησαν τα χίλια δυο πράγματα. Μάλιστα, ο κύριος Υπουργός είπε ότι δεν πέθαναν πέντε, αλλά τρεις. Αν εγώ σας πω ότι πέθανε έστω και ένας, είναι κάτι που δέχεστε; Αυτός δεν ήταν άνθρωπος; Εγώ δεν το βλέπω έτσι, δεν πέθαναν δηλαδή πέντε και πέθανε ένας και δεν μας ενδιαφέρει. Και πάμε παρακάτω. Όταν την ίδια στιγμή η εικόνα φιλοξενίας στο χώρο Καρά Τεπέ, τον οποίο διαχειρίζεται ο δήμος, είναι πολύ καλύτερη. Και εσείς δεν έχετε κάνει τίποτα! Τους βάλατε στα αντίσκηνα, περιμένοντας τη βαρυχειμωνιά, να τους πλακώσει το χιόνι. Γιατί τόσους μήνες δεν κατορθώσατε να οργανώσετε τη Μόρια; Δεν ξέρω αν έφταιγαν οι όποιες αντιδράσεις και σας έκαμψαν. Και το μόνο για το οποίο θέλω να συγχαρώ τον κύριο Υπουργό είναι που κατόρθωσε - και το λέω πραγματικά ότι κατόρθωσε! - να αντιστρέψει την εικόνα της Λέσβου, που είναι διαδεδομένος προορισμός, μια και προσέφερε στον πολιτισμό με τη μεγάλη ποιήτρια. Κατόρθωσε, λοιπόν, να αλλάξει την εικόνα του νησιού στο εξωτερικό, με αποτέλεσμα όλος ο πλανήτης πλέον να φοβάται. Διότι μπορεί να μας είπε ο κύριος Υπουργός ότι έχουν γίνει κρατήσεις, αλλά μένει να δούμε πόσες από αυτές θα πραγματοποιηθούν. Διότι έτσι έγινε και πέρυσι, που δεν ερχόταν κανένας και όλοι ακύρωναν. Επιτέλους, αυτά τα νησιά απαιτούν την αμέριστη προσοχή σας, διότι είναι λίκνα πολιτισμού και τα περισσότερα περιμένουν να επιβιώσουν από τον πολιτισμό. Αν τους χαλάσετε και αυτό, μην περιμένετε να σας δώσουν χώρους, γιατί δεν θα έχουν. Σας ευχαριστώ.
Ευχαριστούμε πολύ την κ. Μεγαλοοικονόμου. Ο κ. Κατσιαντώνης είχε ζητήσει τον λόγο επί προσωπικού. Ορίστε, κύριε συνάδελφε, έχετε τον λόγο για ένα λεπτό.
Κύριε Υπουργέ, αναφερόμενος στην ομιλία σας δύο φορές προς την Κοινοβουλευτική Ομάδα της Ένωσης Κεντρώων, ρωτήσατε αν είμαστε σοβαροί. Θωρείτε ότι είστε πιο σοβαρός απ' ότι εμείς, δηλαδή οι Βουλευτές της Ένωσης Κεντρώων; Θεωρείτε δηλαδή ότι επειδή δώσατε 170.000 ευρώ στους κατοίκους της Μόρια, ξαφνικά εσείς είστε σοβαρός και εμείς όχι;
Κύριε Κατσιαντώνη, αυτό δεν είναι προσωπικό.
Σας παρακαλώ πολύ, να ανακαλέσετε. Επαναλαμβάνω ότι όταν αναφερθήκατε στην Κοινοβουλευτική μας Ομάδα, ρωτήσατε αν είμαστε σοβαροί.
Αυτό δεν είναι προσωπικό, κύριε συνάδελφε.
Δεν είπα αυτό!
Κύριε Υπουργέ, θα απαντήσετε στην ώρα σας. Θα σας δώσω τον λόγο. Θα ήθελα να πω ότι η έκφραση «αν είστε σοβαροί» είναι μια έκφραση που χρησιμοποιείται στο Κοινοβούλιο. «Καλά, είστε σοβαρός που βάζετε τέτοια ερώτηση;».
Είναι υποτιμητική αυτή η έκφραση!
Προφανώς είναι υποτιμητική, αλλά σε έναν βαθμό είναι πολιτικός χαρακτηρισμός. Τον λόγο έχει τώρα ο κ. Καματερός.
Για αποκατάσταση της αλήθειας και της παρεξήγησης, κύριε Γεωργιάδη, προφανώς δεν εννοούσα ότι είστε ακροδεξιός. Ίσα - ίσα που επαίνεσα στη στάση σας και τη χαρακτήρισα ως καλοπροαίρετη συνολικά της Κοινοβουλευτικής Ομάδας της Ένωσης Κεντρώων. Όμως, είπα ότι διολισθαίνετε σε φρασεολογία και μάλιστα ακροδεξιά, όταν αναφέρεστε στο ότι ανοίξαμε τις αγκαλιές μας και υποδεχθήκαμε τους πρόσφυγες, ότι μπορεί κανείς να βάλει σύνορα στη θάλασσα κ.λπ.. Αυτά έχουν απαντηθεί πολλές φορές και ξέρουμε από ποιους λέγονται. Δεν είναι δυνατόν τις λαστιχένιες βάρκες, που τις τρυπάνε και πνίγονται οι άνθρωποι, να τις αντιμετωπίσεις διαφορετικά, παρά μόνο με το να μαζέψεις αυτούς τους ανθρώπους και να τους βοηθήσεις. Είναι αντίφαση από τη μια να μας εγκαλείτε ότι οι συνθήκες είναι άθλιες και από την άλλη να μιλάτε με αυτήν τη φρασεολογία. Τελειώνοντας και επειδή χαρακτηριστήκαμε ότι ακολουθούμε τη Νέα Δημοκρατία για τα κλειστά κέντρα, θα ήθελα να πω ότι αυτό γίνεται τώρα που οι άνθρωποι είναι εγκλωβισμένοι. Όταν προηγουμένως εμείς λειτουργούσαμε, και όλα αυτά τα κέντρα, με ελεγχόμενες, αλλά ανοιχτές δομές, οι άνθρωποι έφευγαν. Επομένως, δεν μπορεί να μας εγκαλέσει κανείς ότι αλλάξαμε γνώμη και ότι τώρα είμαστε υπέρ των κλειστών, που δεν είναι ακριβώς αυτό. Ούτε Αμυγδαλέζες είναι αυτά εδώ που λέμε. Θα τα εξηγήσει ο κύριος Υπουργός. Είναι χώροι που θα πρέπει να ελέγχονται οι άνθρωποι. Ευχαριστώ.
Ευχαριστούμε. Τον λόγο έχει ο κύριος Υπουργός για να δώσει τις απαντήσεις και ό,τι άλλο θέλει. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, νομίζω ότι και στις δευτερολογίες ανακυκλώθηκαν πράγματα. Έτσι κι αλλιώς, έχω βαθιά συνείδηση του ότι συζητάμε ένα πάρα πολύ δύσκολο θέμα. Θα υπάρξουν και από τη δική μου πλευρά λάθος εκφράσεις. Ας προσπαθήσουμε να δούμε την ουσία. Κύριε Μεγαλομύστακα, εγώ, με την ομιλία σας συμφωνώ απολύτως. Δεν έχω να προσθέσω κάτι. Δηλαδή, υπάρχουν ζητήματα ασφάλειας; Χρειαζόμαστε παραπάνω αστυνομία. Φτύνουμε αίμα, κάνουν πολύ καλή δουλειά, δεν φτάνει. Είναι σαφές αυτό. Θέλουμε κι άλλο. Αυτό είναι διαφορετικό από το να λέμε ότι είναι ξέφραγο αμπέλι. Δεν το είπατε εσείς. Το είπαν άλλοι. Σχετικά με τα ασυνόδευτα και αν χρειαζόμαστε ιδιαίτερη μεταχείριση, βεβαίως. Προσπαθούμε να τη δώσουμε. Από τριακόσιες θέσεις, χίλιες τριακόσιες σε επτά μήνες. Μα, λείπουν και άλλες. Προσπαθούμε να τα καταφέρουμε. Εάν βέβαια, κάθε εβδομάδα ή κάθε μήνα μας έρχονται άλλα τριακόσια ασυνόδευτα, πάλι δεν θα τα καταφέρουμε. Στη Βαρκελώνη διαδήλωναν ότι θέλουν πρόσφυγες. Αυτό είναι πάρα πολύ καλό. Δυστυχώς, δεν έχει γίνει σε άλλες χώρες της Ευρώπης ούτε σε εμάς έχει γίνει διαδήλωση με αίτημα να γίνει μετεγκατάσταση των προσφύγων. Αυτό είναι μια αδυναμία. Ωστόσο, δεν αρκεί αυτό, γιατί η Κυβέρνηση της Ισπανίας είναι αντίθετη με τη μετεγκατάσταση και μια κυβέρνηση διαπραγματεύεται με κυβερνήσεις. Γιατί στη νότια Ελλάδα μόνον εκατόν εξήντα; Σωστό. Γιατί έπρεπε πολύ γρήγορα να δράσουμε, ώστε να αδειάσει η Ειδομένη. Παίρνουμε μέτρα, ισομοιράζονται και θα σας πω και στο τέλος της ομιλίας μου το πρόγραμμα για το 2017, που νομίζω ότι θα σας καλύψει. Εγώ πιστεύω ότι η μη ενημέρωση, όπως λέτε για την Κω για παράδειγμα - δεν λέω ότι το κάνετε εσείς επίτηδες - είναι κάτι που γίνεται επίτηδες. Ενημερωμένοι είναι. Δεν θέλουν. Είναι τόσο απλό και πρέπει κανείς να σταθεί απέναντί σε αυτήν τη θέση. Δεν θέλουν. Δεν είναι ότι τους λείπει η ενημέρωση. Συνεχώς να παλεύουμε και να φτιάχνουμε προϋποθέσεις γι' αυτά που είπατε. Έχετε δίκιο, το κάνουν, ισχυρίζομαι. Ζητάμε τη βελτίωση των συνθηκών. Έχετε δίκιο. Το κάνουν, είπα πριν. Διαβατά πριν, Διαβατά τώρα. Αυτό που γίνεται στις Σέρρες. Αυτό που γίνεται στην Καβάλα. Ένα - ένα τα camp στη βόρειο Ελλάδα, η Αγία Ελένη, οι κατασκηνώσεις εδώ πέρα στην Αττική. Κάνουμε μια τεράστια προσπάθεια. Στη Θεσσαλονίκη έχουμε υπ' όψιν μας το πρόβλημα. Υπάρχουν στα ξενοδοχεία, θα γυρίσουν στα camp. Πιστεύουμε ότι θα είμαστε έτοιμοι. Εάν τώρα μας ξεφύγει κάτι, μπορείτε να έρθετε εδώ και να λέτε πάλι ότι η Κυβέρνηση είναι ανίκανη, αλλά ξέρετε είναι η τρίτη μετακίνηση μέσα στους επτά μήνες. Κάνετε λάθος όλοι και δεν το κάνετε όλοι ασυνείδητα. Ορισμένοι το κάνουν συνειδητά. Δεν είναι, κύριοι, δεκαεπτά μήνες, είναι επτά μήνες από τη διάλυση της Ειδομένης και από τη συμφωνία Ευρώπης - Τουρκίας. Ειδάλλως, να πούμε ότι είναι εβδομήντα δύο χρόνια από τη Μικρασιατική καταστροφή. Δεν γίνεται έτσι, όμως. Αν δεν έχουμε σωστά στοιχεία, δεν μπορούμε να εκτιμήσουμε σωστά. Ο κ. Θεοχαρόπουλος, που λείπει, αναφέρθηκε στην υποστελέχωση. Συμφωνούμε. Από διακόσια άτομα στο άσυλο φτάσαμε στα εξακόσια πενήντα και μαζί με κάτι της UNHCR είναι οκτακόσια. Χρειαζόμαστε κι άλλους. Συμφωνούμε. Πόσους μπορούσαμε να έχουμε μέσα σε επτά μήνες, με όλες τις προσλήψεις νόμιμες, με όλες τις προσλήψεις με διαγωνισμούς, με όλα αυτά; Καθυστέρηση στο Ελληνικό: Να τελειώσω με το Ελληνικό μια για πάντα, γιατί φορτώνομαι μια ευθύνη και εδώ θα καταλάβετε κιόλας ότι με αδικεί το να λέτε ότι ρίχνω συνέχεια τις ευθύνες σε τρίτους. Έχω πάρει πάρα πολλές φορές την ευθύνη για το Ελληνικό. Δεν μπόρεσα. Δεν μπορέσαμε. Είχαμε να τακτοποιήσουμε πενήντα πέντε χιλιάδες ανθρώπους. Μέσα στη μεγάλη εικόνα, το Ελληνικό έμεινε πίσω. Θα προσπαθήσουμε, είναι μέσα στα πλάνα, δεν πρόκειται προφανώς μετά από αυτές τις αντιμετωπίσεις - δεκαπέντε μήνες τώρα μου χτυπάτε το Ελληνικό και δεν μου χτυπάτε πενήντα πέντε camp που φτιάξαμε, κανείς δεν παρουσιάζει τη μεγάλη εικόνα - , να δεσμευτώ ξανά με ημερομηνία. Είναι πρώτη προτεραιότητα. Να σας πω, όμως, κάτι. Είναι λάθος να χρησιμοποιείτε το μεταναστευτικό στο Ελληνικό, ότι τάχα μου είναι κόλπο της Κυβέρνησης, για να μην προχωρήσει η ιδιωτικοποίηση του Ελληνικού. Με αυτήν την έννοια, δεν είναι σοβαρά αυτά τα πράγματα και με αυτήν την έννοια ποτέ δεν είπα ότι δεν είστε σοβαροί. Θα αναφερθώ και πάλι στον κ. Θεοχαρόπουλο. «Ο διαχωρισμός δεν είναι του ασύλου». Είναι του ασύλου. Οτιδήποτε άλλο είναι νομικά κολάσιμο, αυθαίρετο, μας περιμένει Δικαστήριο της Χάγης, μας περιμένει Δικαστήριο του Στρασβούργου, μας περιμένουν όλα. «Να διαπραγματευτείτε αποτελεσματικά, να επιμείνετε». Εντάξει. Δεν το κάνουμε; Το κάνουμε λάθος; Το κάνουμε κακά; Άντε, εμείς το κάνουμε λάθος και το κάνουμε κακά. Τα κυρίαρχα κόμματα στην Ευρωπαϊκή Ένωση είναι το Λαϊκό Κόμμα και το Σοσιαλιστικό Κόμμα, αυτοί δηλαδή που εκπροσωπούν τη Νέα Δημοκρατία και τη Δημοκρατική Συμπαράταξη. Άντε, κι εμείς είμαστε αγαθιάρηδες, δεν τα κάνουμε καλά. Αν ήταν αποδεκτά; Γιατί; Επομένως, ας προσέχουμε τι λέμε με αυτές τις γενικότητες. Δεν είπα ποτέ ότι είναι καλύτερα να σιωπά κανείς. Μετέφερα μια διαδικασία, ένα τελετουργικό του καθολικού γάμου. Ότι αν κάποιος δεν έχει να πει κάτι συγκεκριμένο, να μην πει, ώστε να προχωρήσει ο γάμος. Αυτό είναι διαφορετικό από το «καλύτερα να σιωπά». Είναι καλύτερα να μιλά, αλλά να μιλά τεκμηριωμένα. Ο κ. Λυκούδης λείπει. Οφείλω να πω ότι εγώ, με την ομιλία του, σε πάρα πολλά σημεία συμφωνώ. Θέλω να σας πω και κάτι το οποίο είναι σαν προσωπική εξομολόγηση. Εγώ δεν έχω βεβαιότητα, αλλά αισθάνομαι ο μόνος μέσα σε αυτήν την Αίθουσα που δεν έχει βεβαιότητα. Εγώ ζω με την αγωνία του μεταναστευτικού. Η Κυβέρνησή μας δεν έχει βεβαιότητα και γι' αυτόν τον λόγο ξέρουμε ότι είναι ένα φαινόμενο με μια τεράστια δυναμική. Και τρέχουμε να προλάβουμε. Αντίθετα νομίζω, ότι βρίσκομαι συνέχεια αντιμέτωπος με βεβαιότητες. «Δεκαεπτά μήνες τώρα» - επτά μήνες - , «ο τουρισμός έπεσε». Να με συγχωρείτε, αλλά γιατί το λέτε αυτό; Υπήρχε περίπτωση να περάσουν οχτακόσιες χιλιάδες πρόσφυγες από τα νησιά και να μην πέσει ο τουρισμός; Ξέρετε κάποιο μαγικό, που δεν ξέρω εγώ; Αυτή είναι η βεβαιότητά σας. Δείξτε την μου. Δεν την έχω εγώ. Εγώ φοβάμαι. Γλείφουμε τα αυτιά ποιων; Των νησιωτών, που έχουν καταταλαιπωρηθεί; Θα σας πω μετά τα οικονομικά μέτρα. Σταγόνα στον ωκεανό είναι, αλλά είναι σημαντικό. Γιατί το λέτε και το ξαναλέτε; Είναι η ελληνική Κυβέρνηση, που είπε «οι παράνομοι μετανάστες και οι πρόσφυγες θα πηγαίνουν με βάρκες στην Κω;». Είναι χίλια τριακόσια μέτρα η Κως από την Τουρκία. Είναι η ελληνική Κυβέρνηση που καθόρισε τη Σάμο, που καθόρισε τη Μυτιλήνη, που καθόρισε τη Χίο; Ή είναι η ελληνική Κυβέρνηση, η οποία με όλα τα λάθη - και εγώ είμαι αυτός ο οποίος πάντα παραδέχομαι τα λάθη μου - προσπάθησε να σώσει την κατάσταση, εκκενώνοντας πολύ γρήγορα τα νησιά, φτιάχνοντας hotspots και περιορίζοντας μέσα τους ανθρώπους; Τι νόημα έχει δηλαδή; «Ο τουρισμός έπεσε και τι θα κάνει η Κυβέρνηση;». Η Κυβέρνηση παλεύει σε διεθνές επίπεδο για τον περιορισμό της παράνομης μετανάστευσης. Τι άλλο να κάνει; Μπορούμε να πούμε στους Τούρκους δουλεμπόρους και στα κινήματα «πηγαίνετέ τους στη Λευκάδα;». Δεν γίνεται. Διεθνής Αμνηστία. Ακούστε, υπάρχει μία λυδία λίθος. Αυτό αφορά και τον κύριο Βουλευτή του ΚΚΕ. Υπάρχει μία πολιτική ομάδα, που δεν είναι ταυτόσημη, που είναι αντίθετη με τη Συμφωνία Ευρώπης - Τουρκίας. Όποιος είναι αντίθετος με τη Συμφωνία Ευρώπης - Τουρκίας, από εκεί και πέρα, η λογική ανάπτυξη των επιχειρημάτων του είναι σωστή. Η Διεθνής Αμνηστία λέει να μην μένει κανείς στα νησιά, να γυρνάνε στην Ελλάδα. Εάν εμείς πιστεύαμε - και εσείς - ότι η Συμφωνία Ευρώπης - Τουρκίας είναι λάθος, δεν πρέπει να υποστηριχθεί, αυτό θα κάναμε. Ας επιλέγουμε, ας διαβάζουμε πίσω από τις γραμμές τι γίνεται. Ευπαθείς ομάδες, ασυνόδευτα κατεβαίνουν. Κύριε Βαρβιτσιώτη, ποτέ δεν είπα εγώ ότι φταίνε οι τρίτοι. Αυτός είναι ένας τρόπος να παρουσιάζετε τα πράγματα. Ένα δισεκατομμύριο ευρώ είναι λεφτά, τα οποία τα φαντάζεστε. Έχουμε καταθέσει επανειλημμένα εδώ και τα λεφτά και το πώς μοιράζονται. Προφανώς, μιλάτε για τα 300 εκατομμύρια της DG - ECHO, τα οποία έχει δώσει σε ΜΚΟ και νομικά δεν δικαιούμεθα να τα ελέγξουμε. Μιλάτε και για τα λεφτά που είχαν πάρει οι άλλες κυβερνήσεις, πριν γίνει Κυβέρνηση ο ΣΥΡΙΖΑ, τα οποία δεν αξιοποιήσατε ποτέ σας. Αναφέρομαι στα λεφτά της DG - HOME, στο AMIF και στο άλλο ταμείο. Τα βρήκαμε. Πήραμε έκτακτα. Τα ξοδεύουμε καλά. Έχουμε πολύ καλές κριτικές από την Ευρώπη. Και έχουμε μία μεγάλη παρέμβαση στα τακτικά, τα οποία τακτικά είναι μέχρι το 2020, επιλέξιμα αυστηρά. Φαγητό, για παράδειγμα, δεν δίνουν. Κάναμε παρέμβαση. Δεν έχει νόημα. Νομίζω ότι θα επαναλάβουμε απλά τα αντιπολιτευτικά μας. Θα πω δυο πράγματα και θα τελειώσω για τη χρηματοδότηση, σε σχέση με την ζημιά, που έχουν υποστεί από το προσφυγικό και το μεταναστευτικό. Εγώ δεν λέω καλά που υπάρχει το μεταναστευτικό και κάνουμε αυτά. Λέμε ότι πρέπει να ενισχυθούν τα νησιά αυτά από τις ζημιές που έχουν. Ο ΦΠΑ, που τον υποβαθμίσατε τόσο πολύ, ήταν το κύριο αίτημα. Ήταν το αίτημα - επικεφαλίδα. Το αίτημα - επικεφαλίδα λύθηκε. Και όταν λύθηκε το αίτημα - επικεφαλίδα, το ψηφίσατε μεν στη Βουλή, αλλά μέχρι τότε το κοροϊδεύατε και το σαρκάζατε. Χρηματοδότηση από εθνικό προϋπολογισμό, εθνικό σκέλος. Το 2015, 18,5 εκατομμύρια δόθηκαν στις περιφέρειες, 6,5 εκατομμύρια από το 1,5 εκατομμύριο που είχε προβλεφθεί, αύξηση 400%. Στην Περιφέρεια Βορείου Αιγαίου δόθηκαν 9,7 εκατομμύρια και στην Περιφέρεια Νοτίου Αιγαίου 13,8 εκατομμύρια ευρώ. Είναι οι μεγαλύτερες χρηματοδοτήσεις των τελευταίων έξι χρόνων. Το 2017 το εθνικό σκέλος είναι αυξημένο κατά 250 εκατομμύρια ευρώ έναντι του 2016. Ήδη, υλοποιούνται μεμονωμένα αντισταθμιστικά μέτρα: Λιμάνι στο Σίγρι, σε συνεργασία με το ΥΠΜΕ, νέο κολυμβητήριο. Συγχρηματοδοτούμενα προγράμματα ΕΣΠΑ - κάποιος ρώτησε - για στήριξη της νησιωτικής επιχειρηματικότητας στα νησιά. Αναπτυξιακός νόμος για ενίσχυση της επιχειρηματικότητας. Προβλέπονται ειδικές κατηγορίες για τα νησιά, με αυξημένες μεταναστευτικές ροές. Τεχνική βοήθεια σε μικρούς δήμους νησιών, όπως το Καστελόριζο. Χρηματοδοτήσεις για αξιοποίηση ανανεώσιμων πηγών ενέργειας. Στελέχωση δήμων για την εξυπηρέτηση δήμων που έχουν ΚΙΤ. Οκτακόσιες θέσεις εργασίας ήταν αυτές, τις οποίες και αυτές τις πολεμήσατε εδώ πέρα. Και σήμερα τις πολεμήσατε, μέχρις ότου ο τελευταίος Βουλευτής που μίλησε από την Ένωση Κεντρώων, ενώ πριν την πολεμούσαν όλοι, είπε «γιατί δεν το συνεχίζετε αυτό το πρόγραμμα;». Θα το συνεχίσουμε. Υπάρχουν στάδια. Είναι από την Ευρώπη, είναι συγχρηματοδοτούμενο. Θα υπάρξει πιθανώς ένα κενό ενός - δύο μηνών και θα ξαναρχίσει. Και μετά θα ξαναϋπάρξει και θα ξαναρχίσει. Το πρόγραμμα είναι σχεδόν έτοιμο, κατατίθεται, πρέπει να τελειώσει για να ξανακατατεθεί. Τελειώνοντας, θα ήθελα να σας ενημερώσω ότι τον τελευταίο μήνα κάναμε μία πολύ σκληρή - όχι με την έννοια των αντιπάλων, αλλά με την έννοια του να δούμε πού θα καταλήξει - διαπραγμάτευση για τα οικονομικά και για το πλάνο για το 2017 και για το 2018 με τη DG - HOME, που είναι η μία επιτροπή, και την DG - ECHO, που είναι η επιτροπή των ΜΚΟ. Καταλήξαμε και σήμερα στέλνουμε στην Ευρώπη και είναι προσυμφωνημένο - πάντα κρατάω μία πισινή μην τυχόν κάτι αλλάξει - ότι για το 2017 αυτό που προβλέπουμε είναι να κλείσουμε κι άλλα camp και να προσθέσουμε δέκα χιλιάδες θέσεις σε διαμερίσματα και μέχρι το τέλος του 2018 άλλες δέκα χιλιάδες θέσεις σε διαμερίσματα. Αυτό σημαίνει ότι αν η Συμφωνία Ευρώπης - Τουρκίας ισχύει, τα camp θα είναι πια ελάχιστα. Επίσης, αυτό σημαίνει χρήματα στον πληθυσμό, σημαίνει αξιοπρέπεια στους πρόσφυγες και μετανάστες. Προχωράμε στο να δίνουμε μετρητά ή voucher σε αυτούς, οι οποίοι το δικαιούνται από τον Απρίλιο. Και συνεχίζουμε τα προγράμματα για τα σχολεία, για τα υγειονομικά. Μια μεγάλη επιτυχία - θα ξέρουμε την επόμενη εβδομάδα αν τελικά θα εγκριθεί ή όχι - είναι ότι εκτός από τις ΜΚΟ, προσπαθήσαμε κι έγινε αποδεκτό από την DG - ECHO να είναι μαζί και οι δήμοι. Κι αυτό θα μας δώσει τη δυνατότητα, εφόσον υλοποιηθεί, να γίνει μεγαλύτερη διασπορά, γιατί οι δήμοι είναι φορείς, οι οποίοι πραγματικά μπορούν να χειριστούν αυτό το πρόβλημα. Είχαμε πει εξάλλου, ότι η πολιτική μας άποψη είναι ότι πρέπει να πάει στους δήμους αυτό σιγά - σιγά. Όμως, ακόμα είμαστε στο επείγον. Θα είναι πολύ μεγάλη νίκη. Να σας πω τώρα ένα τελευταίο. Δεν είμαι βλάκας, απ' ό,τι ξέρω. Δεν έχω κανέναν λόγο να τα βάζω με τους δημάρχους. Δεν τα βάζω με κανέναν. Λέω πολύ απλά πως υπάρχει μια πρόταση, που λέει ότι για να γίνει καλύτερη η κατάσταση στα νησιά και για να γίνουν οι επιστροφές, πρέπει να βελτιωθούν οι συνθήκες. Σε αυτό συμφωνούν όλοι. Όμως, για να βελτιωθούν οι συνθήκες, χρειαζόμαστε μεγαλύτερο χώρο και να φτιαχτεί ένα κλειστό προαναχωρισιακό κέντρο στο νησί γιατί, δυστυχώς, η Συμφωνία Ευρώπης - Τουρκίας έτσι λέει. Συμφωνούμε; Αν συμφωνούμε, βρίστε με όσο θέλετε. Εάν δεν συμφωνούμε, υπάρχει ένα πρόβλημα. Εγώ είμαι υποχρεωμένος να τονίσω το πρόβλημα. Ποτέ δεν ισχυρίστηκα ότι οι νησιώτες έγιναν ρατσιστές, ποτέ δεν ισχυρίστηκα ότι οι δήμαρχοι είναι φασίστες, είναι ρατσιστές είναι ακροδεξιοί. Λέω ότι κάνουν λάθος. Κάνω εγώ λάθος; Μακάρι. Κάντε μια αντιπρόταση όσοι νομίζετε ότι οι δήμαρχοι και οι τοπικές κοινωνίες έχουν δίκιο και ότι η πρόταση της Κυβέρνησης είναι μια πρόταση, η οποία δεν έχει καμμιά λογική, είναι μια παλαβομάρα του Μουζάλα. Ποια είναι η αντιπρόταση; Δεν υπάρχει. Και σας λέω ότι ναι, θα κάνουμε hot spot, μέσα στη Σάμο και μέσα στη Μυτιλήνη. Σας λέω, όμως αυτό το οποίο είπα και στη συνάντηση με τους δημάρχους, ότι το γεγονός ότι θα κάνουμε hot spot…
Αυτό δεν λέγεται hot spot.
Συγγνώμη, κύριοι. Εννοώ προαναχωρησιακό κέντρο, κύριε Βαρβιτσιώτη, με συγχωρείτε. Αν γίνει μέσα στο hot spot, θα είναι αιτία να κάνετε ερωτήσεις, γιατί καίγεται το hot spot. Το προειδοποίησα. Χρειάζεται άλλος χώρος για το προαναχωρησιακό κέντρο, εκτός. Η Κόρινθος είναι προαναχωρησιακό κέντρο κι έχει μια λειτουργία τεσσάρων ή πέντε ετών - δηλαδή τη βρήκαμε. Μέσα σε αυτά τα πέντε χρόνια, έχουν γίνει τριάντα δύο φορές εξεγέρσεις κι έχει καεί. Επομένως, εμείς ως Κυβέρνηση, επιμένουμε στην πρότασή μας και παραμένουμε ανοιχτοί σε οποιαδήποτε άλλη πρόταση. Επιτρέψτε μου να καταθέσω μερικά έγγραφα. Εδώ είναι όλα τα ζητήματα για το άσυλο. Αφήστε με να σας πω για το άσυλο ότι ναι, πάει αργά. Νομίζω ότι αντικειμενικά δεν γίνεται κάτι άλλο, παρ' ότι θα μπορούσε να υπάρχει μια βελτίωση, όχι τόσο τεράστια, όσο φαντάζεται κανείς. Μην αδικήσετε την Υπηρεσία Ασύλου. Σε αυτό μπορεί να έχουμε ευθύνη, μικρή. Μπορεί όμως. Μην αδικήσετε την Υπηρεσία Ασύλου. Δέκα χιλιάδες relocation και άλλα δύο χιλιάδες είναι έτοιμα να γίνουν. Επτάμισι χιλιάδες οικειοθελείς μεταφορές, τέσσερις χιλιάδες οχτακόσια δουβλίνα, μετεγκαταστάσεις στην Ευρώπη δηλαδή. Αυτό μας κάνει είκοσι δύο χιλιάδες. Οι είκοσι δύο χιλιάδες, οι οποίοι έφυγαν με νόμιμο τρόπο από την Ελλάδα, είναι είκοσι δύο camp λιγότερα στη χώρα μας. Θέλουμε να κάνουμε κι άλλα τέτοια πράγματα. Βοηθήστε την Υπηρεσία Ασύλου. Τώρα, κύριοι, θα σας δώσω για πρώτη φορά τις επιστολές που η ελληνική Κυβέρνηση, μέσω εμού, έχει στείλει στον κ. Αβραμόπουλο, σε όλους του Υπουργούς Εσωτερικών, με τους οποίους εγώ συνεργάζομαι, δηλαδή συνεργαζόμαστε στο Συμβούλιο, στον κ. Τίμερμαν, με τις οποίες ζητάμε, λόγω των ειδικών συνθηκών, μέχρι να φτιαχτούν τα προαναχωρησιακά κέντρα στα νησιά, να μπορέσουμε να πάρουμε ανθρώπους από τα νησιά στα προαναχωρησιακά κέντρα στην ενδοχώρα, χωρίς να φύγουν από τη Συμφωνία. Είναι μία προσπάθεια που την κάνουμε από τον Αύγουστο. Εγώ έχω επιστεφθεί, μαζί με τον κ. Ξυδάκη και μαζί με τον κ. Τόσκα, δεκαεπτά Υπουργούς Εσωτερικών. Έχουμε στείλει δύο επιστολές προς την Τουρκία. Τι να επιμείνουμε άλλο δηλαδή; Το άλλο είναι να κάνουμε πόλεμο, να πάμε να καταλάβουμε τις Βρυξέλλες ή να κάνουμε πόλεμο με την Τουρκία. Προσπαθούμε πάρα πολύ σκληρά. Θα σας καταθέσω το σχέδιο που εκπονήσαμε μαζί με την Ευρωπαϊκή Επιτροπή και για το οποίο κρινόμαστε κι εμείς και αυτοί, που έχει διάφορα στοιχεία μέσα, όπως πώς πρέπει να λειτουργήσει η EASO, όπως το δικό μας άσυλο. Εμείς έχουμε ανταποκριθεί. Βάζει ότι για κάθε μήνα, θα γίνονται δύο χιλιάδες μετεγκαταστάσεις στις χώρες της Ευρώπης. Αυτό προσπαθούμε να υλοποιήσουμε, σε αυτό κρινόμαστε. Τέλος, επιτρέψτε μου να σας καταθέσω δυο - τρία πράγματα ακόμα. Είναι τα καλέσματα πρώην, έστω, στελεχών της Νέας Δημοκρατίας, πρώην δημάρχων σε νησιά, που δεν ήταν του ΣΥΡΙΖΑ ποτέ, πρώην Πρόεδρων της νεολαίας της Νέας Δημοκρατίας, οι οποίοι πρακτικά φτιάχνουν μέτωπο ενάντια στον μουσουλμανισμό, ενάντια στη μουσουλμανοποίηση των νησιών, να φύγουν όλοι οι πρόσφυγες κι όλα αυτά. Αν μπείτε μέσα στο facebook κ.λπ., θα τα βρείτε, δεν είναι κάτι ιδιαίτερο. Τελειώνοντας, κύριε Βαρβιτσιώτη, ακούστε, εγώ θα καταθέσω κι αυτό. Δήμαρχος Ρόδου προς κ. Βαρβιτσιώτη: «Δεν ήξερες, δεν ρώταγες;». Δεν ξέρετε, να ρωτάτε.
Κύριε Πρόεδρε, μπορώ να έχω τον λόγο;
Έχετε τον λόγο, κύριε Βαρβιτσιώτη.
Εγώ, κύριε Πρόεδρε ρώτησα. Ρώτησα τον Υπουργό πώς λειτουργεί το κέντρο φιλοξενίας της Ρόδου, όπως ρώτησα για το κάθε ένα, τι κοστίζει, σε τι χώρο είναι, τι συβάσεις έχει καταρτίσει, ποιος το διοικεί, ποιος είναι ο κανονισμός λειτουργίας του. Και ξέρετε τι πήρα από τον κύριο Υπουργό ως απάντηση; Έκανα και αίτηση κατάθεσης εγγράφων με αυτό. Πήρα φιλολογικές απαντήσεις. Καμμία απάντηση από τον λαλίστατο κατά τα άλλα και προκλητικότατο Υπουργός. Καμμία απάντηση, καμμία σύμβαση. Είστε απολογούμενος, κύριε Μουζάλα, για το 1 δισεκατομμύριο. Ο κ. Αβραμόπουλος, μπροστά σας, στις 15 Ιανουαρίου ήρθε και είπε ότι η Ευρωπαϊκή Ένωση έχει διαθέσει 1 δισεκατομμύριο. Σήμερα εσείς το αρνείστε, λέτε ότι δεν υπάρχει. Γιατί δεν το είπατε στον κ. Αβραμόπουλο; Γιατί δεν το είπατε στον κ. Αβραμόπουλο μπροστά σας, σε δηλώσεις στο Υπουργείο σας; Η Ευρωπαϊκή Επιτροπή βγάζει κάθε δύο μήνες - δεν το έχω, δυστυχώς, να το καταθέσω, το έχω μόνο ηλεκτρονικά, κύριε Πρόεδρε - τον συνολικό πίνακα των κονδυλίων, που έχει διαθέσει και αυτά που θα διαθέσει. Ούτε αυτά σας νοιάζουν! Τι έχετε να μας πείτε; Φέρατε δηλώσεις κάποιων στελεχών, πρώην δημάρχων, αντιδημάρχων ή οτιδήποτε στο facebook. Αυτή είναι η δουλειά σας, κύριε Μουζάλα; Παρακολουθείτε τι λέει ο κάθε πολίτης στο facebook; Αυτή είναι η δουλειά σας; Η δουλειά σας είναι να ανησυχείτε και να πράττετε! Και να μην έρχεστε εδώ να απολογείστε συνέχεια για την ανικανότητά σας! Ανικανότητα έχετε! Έχετε επιδείξει στο μέγιστο βαθμό ανικανότητα, την οποία ομολογήσατε για τα νησιά. Και λέτε για τους πέντε, τους επτά ή οποιουσδήποτε μήνες. Έχετε χάσει τον χρόνο.
Καλώς, κύριε Βαρβιτισιώτη!
Ο ΣΥΡΙΖΑ βρίσκεται στην εξουσία δύο χρόνια και είσαστε απολογούμενοι συνολικά ως Κυβέρνηση. Μην μου πείτε ότι δεν είστε πολιτικός, γιατί είσαστε ο μακροβιότερος Υπουργός, που έχει διαχειριστεί αυτό το πρόβλημα εδώ και δεκαοχτώ μήνες και τα αποτελέσματα της πολιτικής σας τα βλέπουμε κάθε μέρα.
Ευχαριστούμε, κύριε Βαρβιτσιώτη. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Χανίων (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακολουθείτε το τέλος μιας συνεδρίασης, που είναι στα πλαίσια του Κοινοβουλευτικού Ελέγχου. Ερωτάται η Κυβέρνηση για διάφορα ζητήματα. Σήμερα έχει κατατεθεί επερώτηση από την Ένωση Κεντρώων γύρω από το μεταναστευτικό - προσφυγικό ζήτημα. Είμαστε στο τέλος της διαδικασίας. Θα πάρει για λίγο τον λόγο ο κ. Μεγαλομύστακας από την Ένωση Κεντρώων και θα κλείσει διά ολίγον ο κύριος Υπουργός. Ορίστε, κύριε Μεγαλομύστακα, έχετε τον λόγο.
Θέλω να πω ότι είμαι ικανοποιημένος απ' αυτά που άκουσα από τον Υπουργό, καθώς απ' ό,τι κατάλαβα, αναγνωρίζει ότι τα προβλήματα που θέσαμε, υπάρχουν. Μπορεί να διαφωνείτε με τον τρόπο που τα θέσαμε. Αλλά τα προβλήματα που θέσαμε, παραδεχθήκατε ότι υπάρχουν. Επομένως, αυτό είναι και μία απάντηση στον κ. Καματερό, ο οποίος αναλογίστηκε ότι ίσως αυτό δεν είναι το κύριο πρόβλημα αυτών των νησιών. Είναι η άποψή σας. Η δική μας άποψη είναι ότι είναι πολύ σημαντικό και ίσως το πιο σημαντικό. Ο καθένας έχει τον δικό του τρόπο, που βλέπει τα πράγματα και δεν χωράει αντιπαράθεση. Ο τουρισμός φυσικά και πάει καλύτερα φέτος. Κανένας δεν είπε ότι πάει χειρότερα από πέρυσι. Απλώς δεν είναι αυτό που θέλουμε. Εμείς είμαστε εδώ για να ζητάμε πάντα το καλύτερο για τη χώρα. Και εσείς είστε εδώ, γιατί είστε Υπουργός και Βουλευτής της Κυβέρνησης και έχετε την τελική ευθύνη. Επομένως, εσείς θα είστε και οι αποδέκτες όλων των παραπόνων. Είναι, δυστυχώς ή ευτυχώς μέρος της δουλειάς σας. Εμείς ήρθαμε εδώ σήμερα, για να αναδείξουμε αυτά τα προβλήματα, να πολεμήσουμε για το καλύτερο. Και αυτό είναι το μόνο δεδομένο. Δεν είμαστε μηδενιστές, ποτέ δεν ήμασταν και δεν συντάσσομαι με απόψεις Βουλευτών άλλων κομμάτων που λένε ότι δεν υπάρχει καμμία βελτίωση. Και φυσικά υπάρχει βελτίωση. Αυτό μας έλειπε να μην υπήρχε, θα πηγαίναμε για την καταστροφή. Τα χρήματα που έπεσαν στην Ελλάδα είναι πολλά. Πιστεύουμε ότι θα μπορούσε να πάει καλύτερα. Υπήρχαν κάποια φαινόμενα, που και Βουλευτές σας έχουν καταγγείλει, τόσο για πρακτικές που ακολουθήθηκαν όσο και για διαδικασίες. Υπάρχουν. Δεν θέλω να αναφερθώ. Έχω παράδειγμα από τον τόπο μου κιόλας, το οποίο έγινε και μεγάλο θέμα. Αυτό που θέλουμε είναι να σας βοηθήσουμε - όχι εσάς - για να βοηθήσουμε τη χώρα. Για να έχουμε, όμως, συναίνεση πρέπει και οι δύο πλευρές να το θέλουν. Θα πάρω τα έγγραφα που καταθέσατε στα Πρακτικά και πιστεύω ότι όλοι στην Ένωση Κεντρώων θα τα μελετήσουν και θα ελέγξουμε τι μας έχετε δώσει, για να συνεχίσουμε όπως πρέπει να συνεχίζουμε, πάντοτε με γνώμονα το καλό της Ελλάδος. Και θα κλείσω, γιατί δεν θέλω να πάρω άλλο χρόνο. Κάποια στιγμή είπατε, «εάν συνεχίσει η Συμφωνία», γιατί ξέρουμε - όπως και εσείς ξέρετε - ότι οι Τούρκοι δυστυχώς δεν είναι σταθεροί. Είναι ένας αστάθμητος παράγοντας. Θα ήθελα να κάνετε μία επιτροπή, ένα συμβούλιο διακομματικό, έτσι ώστε όλοι μαζί να έχουμε και ένα plan b. Νομίζω ότι είναι απαραίτητο, γιατί βλέπουμε πώς είναι η κατάσταση μεταξύ της Τουρκίας και της Ελλάδας τις τελευταίες μέρες ή βασικά τα τελευταία χρόνια, από τότε που υπάρχουν αυτά τα δύο κράτη. Επομένως, θα ήθελα να το λάβετε υπόψη και αυτό. Πραγματικά, μπορεί να υπήρχαν διαφωνίες. Εγώ χαίρομαι για τη σημερινή κουβέντα, γιατί αναδείχθηκε το θέμα. Νομίζω ότι πετύχαμε το σκοπό μας. Αποδεχθήκατε τα προβλήματα που σας παρουσιάσαμε και θέλω να ελπίζω ότι θα προσπαθήσετε για το καλύτερο. Ευχαριστώ πάρα πολύ.
Ευχαριστούμε και εμείς, κύριε Μεγαλομύστακα. Τον λόγο έχει ο κύριος Υπουργός.
Πάρα πολύ σύντομος θα είμαι. Πραγματικά και εγώ νομίζω ότι στο τέλος ήταν μία δημιουργική συζήτηση, καθένας πήρε κάτι, έδωσε κάτι. Δύο πράγματα: Μην ζητάτε από τον Υπουργό Μεταναστευτικής Πολιτικής ή από την Κυβέρνηση, τη στιγμή που παλεύουμε με νύχια και δόντια, με όλες μας τις διπλωματικές μας δυνάμεις για να ισχύει η συμφωνία Ευρώπης - Τουρκίας και απαιτούμε από το κάθε μέρος να κάνει τις υποχρεώσεις του, όπως εμείς κάνουμε τις δικές μας, την εκπόνηση ή ανακοίνωση οποιουδήποτε άλλου σχεδίου. Είναι κάτι που μπορείτε να το καταλάβετε. Είμαστε «μονομερώς» προσανατολισμένοι εκεί. Δεν θέλουμε να περάσει στην Ευρώπη, στην Τουρκία η άποψη ότι «τούτοι εδώ μπορούν να κάνουν και αλλιώς». Τελειώνω άχαρα. Κύριε Βαρβιτσιώτη, ξέχασα να πω ότι ξαναμιλήσατε για φύλαξη των συνόρων. Ξανασκεφτείτε το. Στη θάλασσα δεν υπάρχουν πολλά πράγματα να κάνεις. Έχουμε πάρει από το ΝΑΤΟ επιβράβευση, από τη FRONTEX. Στη θάλασσα ή βουλιάζεις ή σώζεις. Εμείς δεν βουλιάζουμε, σώζουμε. Και κάτι ακόμα. Δεν αισθάνθηκα στιγμή απολογούμενος. Είναι αλήθεια ότι πολλές φορές, όταν μιλάει κανείς μαζί σας αισθάνεται κατηγορούμενος. Όμως, εάν εισπράξατε από εμένα «απολογούμενος», εισπράξατε λάθος.
Έχω την τιμή να ανακοινώσω στο Σώμα ότι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης υπέβαλε στη Βουλή το κείμενο της Διεθνούς Σύστασης Εργασίας με αριθμό 204 και τίτλο: «Σύσταση σχετικά με τη μετάβαση από την άτυπη στην επίσημη οικονομία», που υιοθετήθηκε από την 104η Διεθνή Συνδιάσκεψη Εργασίας (Ιούνιος 2015). Οι ενδιαφερόμενοι συνάδελφοι μπορούν να ζητήσουν αντίγραφα από τη Διεύθυνση Νομοθετικού Έργου της Βουλής. Κηρύσσεται περαιωμένη η συζήτηση επί της υπ' αριθμόν 8/7/2-2-2017 επίκαιρης επερώτησης σχετικά με την ακραία κατάσταση των νησιών του Βορείου Αιγαίου λόγω των αυξημένων μεταναστευτικών ροών. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.25΄ λύεται η συνεδρίαση για την προσεχή Τετάρτη 1 Μαρτίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: Ειδική συνεδρίαση της Ολομέλειας της Βουλής για τα εβδομήντα χρόνια της Ενσωμάτωσης της Δωδεκανήσου στην Ελλάδα και λήψη απόφασης για την ανακήρυξη του 2017 ως έτους Δωδεκανήσου, σύμφωνα με την ειδική ημερήσια διάταξη που έχει διανεμηθεί. Τη συνεδρίαση θα τιμήσει με την παρουσία του η Α.Ε. ο Πρόεδρος της Δημοκρατίας κ. Προκόπιος Παυλόπουλος.